
emaitija vadiname visą vakarinę Lietu- 

vos dalį iki pat Baltijos jūros. Dėl ryti- 

nių jos ribų nėra vieningos nuomonės: 
iš tradicijos kartais laikomasi Nevėžio upės; 
šiaurės rytuose, tur būt, ta riba sutampa su Du- 
bysos aukštupiu. Ne visai maža Žemaičių žemė. 
Galima rinktis kelius. Plauksime upėmis — pa- 
matysime tik aukštumų pašlaites. Važinėsime 
keliais — taip pat ne visur pabūsime, neregėsi- 
me takoskyrinių jos sostakalvių. O įdomiausia 
Žemaitija yra kalvotoji. Ji gerokai mažesnė: tel- 
pa didžiųjų upių — Minijos, Dubysos, Ventos ir 
Jūros — takoskyroje. Tad ir paviešėkime joje, 
aplankykime jos kaimus ir miestelius, daubas ir 
miškus, naujus ūkius, gerus žmones. Čia šiųdie- 
niais keliais greitaisiais, čia seneliška vingia ta- 
kų eisena, čia minčių paukščiu nuplasnokim. 
Vienur pasigėrėkim reginiu aukštuoju, bylą le- 
gendinę pajuskim, kitur istorijos seką pasekim, 
nūdienos žmonių darbais ir dvasios kūryba pa- 
sidžiaukim. 

Kelionę pradėsime rytinėse pašlaitėse. Vin- 
gus takas ves mus apie visą Žemaitiją. Viduryje 
bus matyti žaliosios kalvos. Kelionės pabaigoje 
atsikvėpsime jų viršūnėse. 


RYTINIUOSE AUKŠTUMŲ šLAITUOSE 


eigu, nuo Nevėžio artėdami prie kalvotųjų Žemaitijos 
šlaitų, norėsime surasti ryčiausią tos žemės kyšulį, 
"B tai turėsime taikyti Tytuvėnų link. Iškart pajusime 
tos vietos gamtos ir krašto dvasią. Į rytus nuo aukš- 
čiausios kalvotosios Žemaitijos dalies, atskirta neplačia ly- 
gumų juosta ir giliu Dubysos slėniu, tįso vaizdingų gūbrių 
ir kalvų grandinė. Gūbrius vietomis pakeičia iškilumėlės 
su giliomis tarpukinėmis pradubomis, ežerais juose. Erd- 
vesniuose tarpgūbriuose plyti didelės pelkės, dažnai čia 
vadinamos tyruliais. Iškilesnius kalvų sūkurius sudaro sau- 
sas smėlis, žvirgždas, priemolis. Jie apaugę išlakiais pušy- 
nais, kur-ne-kur senomis eglėmis, dėl to atrodo labiau 
pasišiaušę, aukštesni. Taigi Tytuvėnų apylinkės — kalvotos, 
ežeringos, miškėtos arba pelkėtos. 


TYTUVĖNAI 


gerokai senas miestelis. Nežinia, iš kur kilęs jo pava- 
dinimas; tur būt, iš netoliese liūlančio Tytuvos ežeriuko 
ir ištekančio upeliuko. Kad Tytuvėnų apylinkės yra nuo 
seno gyvenamos, rodo piliakalniai, pilkapiai su žalvario 
dirbinių įkapėmis, sausose paežerėse gausiai aptinkami tit- 
nago ir akmens dirbiniai. 

Rašytiniai šaltiniai vietovę mini XIII a., vėliau — XV a. 
pabaigoje. Per gana neilgą laiką Tytuvėnai čia paveldėji- 
mo, čia pirkimo keliu ėjo iš vienų didikų rankų į kitas. 

Tytuvėnų dvaras buvo apie tris kilometrus šiauriau 
miestelio, tarp Apušio ir Gauštvinio ežerų. Bet kad ten se- 
niausiai įsikūrę Tytuvėnai, — sunku tvirtinti. Greičiausia se- 
nesnė dabartinio miesto vietovė; joje buvo ir pirmoji baž- 
nyčia. 

Tyrinėjant Tytuvėnų apylinkių paviršių, pastebėta, kad 
kalvų pašlaitėse suplauti, palyginti, nestori dirvožemio šlei- 
fai, menki panuovaliai. Prakasose matyti buvusio miško 
dirvožemis su degėsių angliukais. Tytuvėnų šile aptikta vie- 
tų, kur iš viso žemė žmogaus nebuvo dirbta. O kur-ne-kur 
buvo dirbta ir vėl užleista: joje auga 100—150 metų miš- 
kas. Gal tai ženklas XVII ir XVIII a. marų bei švedmečių. 
Mat, tada Žemaitijoje vietomis tik trečdalis gyventojų buvo 

likę. O ir apskritai tose tyrulių tarpukalvėse niekada ne- 
buvo tankiai gyvenama. Ir dabar čia gyventojų rečiau, ne- 
gu kitur Žemaitijoje. 

Tytuvėnų apylinkių valstiečiai dalyvavo 1831 m. suki- 
lime. Panaikinta carinė ir išrinkta sava valdžia. Dar aud- 
ringiau praėjo 1863 metai. Sukilėlių pulkus subūrė gabūs 
vietiniai vadai — Z. Citavičius, M. Puidokas, talkininkavo 
A. Mackevičius, A. Bitė ir kiti narsūs vyrai. Kaip pasakoja 
amžininkai, 1863 m. balandžio 5 d. miške prie Tytuvos, 
dabar vadinamoje Čigonpievėje, sukilėliai sustoję švęsti 
velykų. Netikėtai juos užpuolę cariniai baudėjai, įsilieps- 
nojęs smarkus mūšis. Žuvę apie keturiasdešimt vyrų, jų 
tarpe ir Z. Citavičius. Numalšinus sukilimą, carinė admi- 
nistracija atėmė už solidarumą su sukilėliais iš daugelio 
savininkų dvarus, uždarė Tytuvėnų vienuolyną, panaikino 
M. Valančiaus globotas parapijines mokyklas arba jas pa- 
keitė rusiškomis. Tokios „mokyklos prieš tai buvo Tytuvė- 
nuose, Šiluvoje, Kelmėje ir kitur. 

Ankstyvoji Tytuvėnų miestelio raida ir augimas labai 
priklausė nuo bažnyčios bei vienuolyno. Nuo 1609 metų 
Tytuvėnų savininkais tapo įtakingi Žemaitijos didikai Va- 
lavičiai. Vyriausiasis emaičių kunigaikštijos seniūnas 
Andrius Valavičius pasikvietė į Tytuvėnus bernardinus ir, 
pradėjo statyti bažnyčią su vienuolynu (architektūros an- 
samblis ir dabar tebestovi). Architektu buvo sulygtas vil- 
nietis T. Kasperas. A. Valavičiui mirus, jo brolis Jeronimas 
toliau rūpinosi statyba, kuri užtruko maždaug iki 1639 m. 

Statinys išėjo įdomus, turintis gotikos, renesanso ir ba-- 
roko bruožų. Vidus išgrįstas švediškų marmuru, išdekoruo- 
tas vertingais paveikslais. Šalia pastatytas erdvus mūro 
svirnas, užveistas didelis sodas, aptvertas mūro tvora. Va- 
lavičiams atminti tebėra bažnyčioje jų atvaizdai ir J. Va- 
liūno darbo antkapis (manoma, kad broliai palaidoti rū- 
siuose). 

XVII a. viduryje Tytuvėnai atiteko Nesvižiaus Radvi- 
loms ir išbuvo jų priklausomybėje beveik iki XIX a. pra- 
džios. 

Karų su švedais metu Tytuvėnai labai nukentėjo, api- 
plėštas vienuolynas ir bažnyčia. 

XVIII a. antroje pusėje buvo. pristatyti bažnyčiai nauji 
bokštai, nutinkuotas fasadas, jame nupiešti herbai. Vidus 
papuoštas baroko altoriais. Aptvertas arkadiniu aptvaru 
naujas erdvus kiemas, galerijose įrengtos gipsinės stacijos 
ir freskinės kalvarijos. Freskų autoriumi laikomas vietinis 
dailininkas M. Sabaliauskas. Yra čia ir daugiau meno pa- 
minklų: 1796 m. pieštų P. Roselinio drobių, liaudies meist- 
rų (kalvių, stalių) darbų. Ansamblio architektūroje jaučia- 
ma vielinės liaudies dailės įtaka. 

Per pirmąjį pasaulinį karą architektūros ansamblis 
buvo labai sužalotas, todėl vėl restauruotas. 

Tarybiniais metais Tytuvėnų bažnyčios ir vienuolyno 
pastatai ištirti, ansamblis paskelbtas sąjunginės reikšmės 
architektūros paminklu, restauruojamas. 

XIX a. pabaigoje Tytuvėnuose "gyveno apie 1500 žmo- 
nių, kūrėsi amatai. Gražūs paežerių šilai jau tadą trauk- 
davo Šiaulių poilsiautojus. 

Pirminę plano išvaizdą iki šiol išlaikęs Tytuvėnų mies- 
telio centras. Jame yra aikštė, į kurią sueina keliai iš 
įvairių pusių: nuo Šiaulių, Šiaulėnų, Šiluvos, Lyduvėnų, 
Kelmės. Sueinantys keliai ir reljefas padiktavo švelnių ken- 
tūrų laisvo užstatymo miesto planą. Tytuvėnai plėtėsi į 
Skaisgirio, Padeksnės, Skogalio ir kitus. artimus kaime- 
lius. 

Ypač miestelis išaugo tarybiniais metais. 1950—1959 m. 
buvo administracinio rajono centru. Pagausėjo statybų, at- 
sirado naujų įstaigų ir įmonių, kurios veikia iki šiol. 
1946 m. atidaryta dieninė vidurinė mokykla (pirmiausia 
progimnazija), netrukus — ir vakarinė, 1959 m. žemės ūkio 
technikumas, miškų ūkis. 1948 m. įsteigta ligoninė. Tytu- 
vėnų vaistinė ir paštas veikia nuo XIX a. pabaigos. 

Pradėtas eksploatuoti kurui ir kraikui į rytus nuo 
miesto plytintis Tytuvėnų tyrelio durpynas. Išaugo šios 
įmonės darbininkų gyvenvietė. Nutiestas siaurasis geležin- 
kelis. 1960 m. Tytuvėnų apylinkės paskelbtos landšaftiniu 
draustiniu (jo plotas 894 ha). Pusę jo dabina miškas, apie 
70 ha paviršiuje liūla ežerai, ežerėliai, akį džiugina kyšan- 
čios vaizdingos kalvos. Aptinkame vertingų aklinų durpy- 
nėlių. Draustinyje ir jo apylinkėse saugoma gamtos, ar- 
cheologijos, kultūros paminklų. 

Vienas iš įspūdingiausių Tytuvėnų gamtos turtų — uni- 
kalus pušynas; jis labai dailiai gobia miestą iš šiaurės pu- 
sės. Žaliasis jo plotas — daugiau kaip keturi šimtai hekta- 
rų. Išbujojęs kalvotame daubotame smėlyje ir sluoksniuota- 
me priemolyje. Čia keroja labai senos pušys, eglės, drėg- 
nesnėse vietose želia vešlus pomiškis. Pušyno medžiai 
150—200 metų ir senesni. Tai senovės Lietuvos miškų pa- 
minklas; didesnioji Tytuvėnų pušyno dalis yra pirminio 
miško paminklas (tai Lietuvoje jau labai reta). Jo terito- 
rijoje nėra žemės dirbimo pėdsakų. 

Ne tik šiame pušyne yra gamtos paminklų. Į pietus nuo 
Tytuvėnų miestelio Vičių miške žaliuoja 300 metų Medžio- 
tojų eglė. (Nuo seno tebegyvas paprotys prie jos rinktis 
medžiotojams.) Netoli Dubysos ir Gryžuvos santakos šnara 
žilas Mosteikių ąžuolas, dar vadinamas Didžiuoju. 

Yra kuo pasigrožėti Tytuvėnų apylinkių parkuose. 
Įspūdingas, kuplūs 6 ha ploto Pagryžuvio peizažinis par- 
kas, puošiantis raguvotus, į pietus atsigręžusius Gryžuvos 
šlaitus. Jis paskelbtas respublikinės reikšmės paminklu. 
Buvusiame Pagryžuvio dvare dabar tuberkuliozinė sana- 
torija. Gražiai tvarkomi pagarsėjusio Gryžuvos ūkio lau- 
kai ir pastatai. 

Vertingi taip pat buvusio Tytuvėnų dvaro (prie Epušio 
ežero), Pašakarnio ir kiti peizažiniai parkai. 

Pačiuose Tytuvėnuose, prie Bridvaišio ežero, pūpso kal- 
nelis, Pilimi vadinamas,— spėjama, XII-—-XIV a. piliakal- 
nis. Vaizdingi Gryžuvos pakrančių piliakalniai. Pagryžuvio 
parko piliakalnis vadinamas Kalvinkalniu. Kiek žemiau, 
dešiniajame Gryžuvos šlaite, — vėl piliakalnis. Pasak pada- 
vimo, jame palaidota šių vietų karžygio žmona. 

Į rytus nuo Tytuvėnų, Kuršių kaimo laukuose, išlikę 
kelė pilkapiai, senkapių, markapių. Daugumas jų senoviš- 
kai, žemaitiškai atrodo, puošia aplinką. Apie kitus išliko 
padavimais virstančių žinių. Antai Tolučių senieji kapeliai, 
vietos žmonių tvirtinimu, maro metais atsiradę. O prie 
Aukštiškių senas piliakalnis, vadinamas Raganinės kapu- 
kais... 

Tytuvėnų apylinkių ežerai sudaro tarytum iš pietų 
šiaurės link nutįsusią karoliukų virtinę. Jie lomoje. Yra 
ta loma tekėjusių ledyninių vandenų žymių, šlaituose iš- 
plauta nemaža riedulių. Vienas riedulių ruožas, pabiręs 
Gauštvinio paežerėmis, labai įspūdingas, siauras, ilgas, ak- 
menų sėte nusėtas. Vietiniai jį vadina Ruožu. Tuo gamtos 
objektu domėjosi nemaža tyrinėtojų, mėginusių aprašinėti 
šias apylinkes. Pavyzdžiui, Ig. Bušinskis XIX a. spėjo tai 
esant žemaičių gynybinę užtvarą. Prie Ruožo aptinkama 
daug titnago skaldos ir dirbinių. Gal ten būta titnago įran- 
kių dirbtuvių... Vietiniai dar tą Ruožą vadina laumių taku, 
velnio keliu ir t. t. O Giliaus ežeras, pasak padavimo, — 
nusileidęs ant miško, dėl to žvejai jame negalį tinklais 
žvejoti. 

Lankydamas šias apylinkes, žmonių darbuose, jų nuo- 
laikoje pastebi daug grožio, gerų linkėjimų kitiems. Žmo- 
nės čia sumaniai pertvarko savo sodybas. Eik per Tytu- 
vėnus, tai retame kieme nepatirsi tašant, kalant, statant. 
Labai saugoma gamta, medžiai, seniau sukurtoji aplinka. 
Senosios Tytuvėnų apylinkių sodybos (kaimų čia nėra) 
niekur nesistiepia į kalvų viršūnes. Dažniausiai jos derlin- 
gesnėse samplovinių dirvožemių pašlaitėse. O tos žemaičių 
sodybos! Jos taip savitai išplanuotos, netaisyklingi erdvūs 
kiemai, šalia sodas, keliukas į sodybą, trobos stogai nu- 
skliaustais galais, pakelės išpuoštos mediniais ar metali- 
niais liaudies meistrų kūriniais. 

Vaizdinis Tytuvėnų miestelio ir apylinkių stilius taip 
pat yra paprastų vietos žmonių kūrybos palikimas — kraš- 
tovaizdžio architektūros liaudies kūrinys. Vienos kartos 
pradėjo, kitos — tęsė iki mūsų. Bet vis pagal tą pačią že- 
maitišką tradiciją: su nuojautos kultūra, mokėdamos prisi- 
derinti prie gamtos. 

Dabartinės šių apylinkių sodybos jau nevengia aukštų 
bemedžių vėjuotų viršukalvių. Nauji Tytuvėnų kvartalai 
gaubia iškilumas. Naujakurių gatvėse taip pat tuoj sodina- 

mas, puoselėjamas medis, sudaroma jaukuma. Apsilan- 
kykime miškininkų gyvenvietėje prie Giliaus ežero, pasi- 
gėrėkime juo. Užeikime Tytuvėnuose į nusipelniusio kraš- 
totyrininko P. Jagmino butą. Gal iš karto šeimininko ir 
nepamatysime, jį dažnai rasi „ekspedicijose“, o tos jo 
„ekspedicijos“ — viso Kelmės rajono kultūros paminklai. 
Kokie jo padaryti piliakalnių, pilkapių planai! O kiek tų 
pilkapių surado, aprašė tas nebejaunas, jau kick net pa- 
vargęs žinogus. Apie 250! Įdomu jo klausytis, įdomu var- 
tyli tvarkingus jo užrašus, žurnalus, matyti šį žmogų su 
litnagais, kirvukais, senomis knygomis. „O kad taip kick- 
viename rajone po tokią bitę“ — pagalvoji. 

Pasukęs iš Tytuvėnų į Šiluvą, trečiame kilometre nu- 
stebsi, prie kelio išvydęs savitą namuką. Ir žmogus jame 
gyvena įdomus — liaudies meistras P. Stundžia. 

Malonu apsilankyti Tytuvėnų mokykloje, apeiti gatves, 
pabūti architektūros, gamtos paminklų paunksnėje, pa- 
sidžiaugti šviesų rytojų kuriančios liaudies darbais. Yra, 
beje, ir čia kiek rūpesčių, apgailestavimų, trūkumų. Bet pu- 
siausvyra aiški, ir todėl su gera nuojauta palieki šią vie- 
telę. 

Keliaujant nuo Tytuvėnų į šiaurę 


PAŠIAUSĖS LINK, 


yra ne viena įdomi vietovė, kurią verta aplankyti. Pro 
garsųjį šilą pasukus, kelias artina prie Šiaulių. Tas kelias 
eina siauru, vietomis žvirgždėtu, vietomis priemolėtu, ric- 
dulėtu gūbriu, lyg tam keliui tyčia sukastu milžinišku 
pylimu. O gūbrys tas kuprotas, su pūpsančiomis jame kal- 
vutėmis. 

Prie Gryžuvos, dviejų ežerų kaimynystėje, — buvusi Ty- 
tuvėnų dvarvietė, dabar žemės ūkio technikumo mokoma- 
sis ūkis. Neblogai išsilaikė gražus parkas, kurį globoja 
moksleiviai. Dvare prieš karą gyvendama, daug tapė, piešė 
Zofija Riomerienė. Vienas Maironio atvaizdas yra jos ta- 
pytas. Poetas buvo patenkintas: 


„Išliksiu aš gyvas paveiksle tame . 
Net tuomet, kai kūnas, užbertas žeme, 
Ilsėsis, klajones užbaigęs visas!.. 
Išliksiu ne vienas: išliksi vardu, 

Kuri sumaningai pirštelių raštu 
Nemirštamas atvaizdui dėjai varsas.“ 

Vue Pasimšės kaimo stūkso senas piliakalnis, dar di- 
delis akimuo su užrašu, jog „1850 m. Mikalojus Oertelis 
nusausino "Tyrulius“. Pasakojama, esą, tas akmuo velnių 
buvęs skirtas minėto didžiūno protėvių rūmams sudaužyti. 
Išlbarų kaimo palaukėje senas ąžuolas, Johampolėje — 
įdomus parkas — vis yra ką pamatyti. 

Aplenksime seną vietovę Kiaunorius. XVI a. jau čia 
buvo dvaras su mūro smukle, vėliau (XIX a.) — pašto sto- 
limi, malūnu, kalve, degtinės bravoru. Iš apylinkės lau- 
kuose riogsojusių akmenų XIX a. suręsta bažnytėlė. Dabar 
Kiaunoriai „Tarybinės žemės“ kolūkio centras, 1954 m. 
čia atidaryta septynmetė (nuo 1962 m.— aštuonmetė) mo- 
kykla. Ji įkurta XIX a. statytuose buvusio dvaro rūmuose, 
dabar saugomuose kaip architektūros paminklas. Abipus 
minėto gūbrio nemaža miškų. 1942 m. čia prieš fašistus 
narsiai kovojo A. Jasiūno vadovaujama partizanų grupė. 

Pagaliau pasiekiame senos miestietiškos šlovės, nūdien 
didelį kaimą — Pašiaušę. Jis pabiręs aukštoko gūbrio šlai- 
te, prie Dubysos intakėlio Šiaušės. 

XVI-XVII a. Pašiaušės dvaras priklausė senai bajorų 
Beinartų giminei, o nuo 1649 m. padovanotas jėzuitams. 
Jie netrukus čia ir atsikėlė, ėmė statytis namus. Mieste- 
lyje iškilo pora smuklių, alaus darykla, kepykla, nakvynės 
namai, „špitolė“, ant Šiaušės upės ėmė suktis keli malūnai. 
Centre — puošni mūro bažnyčia (panaši į Kražių), kuriai 
sugriuvus, plytos panaudotos Šiaulių gimnazijos (dabar 
J. Janonio vid. mokykla) statybai. 

Deja, Pašiaušę lankė nelaimė po nelaimės. Rodos, dc- 
šimt kartų ji degusi, ne sykį siaubta karų. Pasakojama, 
esą, 1702 m. švedai miestelį taip apiplėšę, jog net vandens 
šuliniuose nepalikę. Jėzuitai Pašiaušėje buvo įsteigę ko- 
legiją — mokyklą, kurioje, pasak M. Valančiaus, mokė 
„nuo Be — A— Bu iki teologijos“. Mokyklai buvo pasta- 
tyti rūmai ir dviejų aukštų bendrabutis, vienuolynui taip 
pat atskiri rūmai, netgi įrengtas valandas mušąs laikrodis 
(paminėtas 1699 m.). 

Nors mokykla ir neprilygo garsiajai Kražių kolegijai, vis 
dėlto jos mokymo programoje buvo gramatikos, litera- 
tūros, geografijos, istorijos, muzikos dalykai. Dėstyta 10- 
tynų, lenkų kalba, o bažnyčioje giedodavo ir žemaitiškai. 
Kolegija turėjo didelę biblioteką, orkestrą. 

1773 m. panaikinus jėzuitų ordiną, kolegija išnyko, pa- 
statai sugriuvo. Pašiaušėje XIX a. viduryje gyveno tik 35 
žmonės. Po 1863 m. sukilimo carinė valdžia dvarą konfis- 
kavo. 1918—1919 m. Pašiaušės valsčiuje veikė Darbininkų 
ir vargingųjų valstiečių taryba. Dabar Pašiaušė yra kol- 
ūkio centras, joje gyvena apie 180 žmonių. 

Netoli Šiaušės upelio, mažame Lepšių“ kaimelyje, 
1831 m. pavasarį gimė Vladas Dembskis — vėliau sukilė- 
lis, labai veržlus, drąsus ir doras žmogus. Augo jis čia 

lokioje gausioje šeimoje, kad tėvas savo vaikų kartais 
net vardus sumaišydavęs. Baigęs Šiaulių gimnaziją, 
V. Dembskis pateko į Varnių kunigų seminariją. Gyveno 
Plungėje, Ylakiuose, Kražiuose. Čia sulaukė sukilimo, da- 
lyvavo ne vienose kautynėse, buvo sužeistas, bažnyčiose 
skelbė sukilėlių vadovybės manifestus. Visaip būrė žmo- 
nes priešintis carizmui, šviestis. Jaunimui atgailos per iš- 
pažintis paskirdavęs išmokti skaityti. Sukilimui pralaimė- 
jus, už jo galvą Muravjovas paskyręs 5000 rublių. Bet 
V. Dembskis nepateko į koriko nagus — pasitraukė į už- 
sienį. Gyveno Prancūzijoje, Šveicarijoje, Italijoje, dvasi- 
ninkų buvo persekiojamas. Jungtinėse Amerikos Valstijo- 
se suartėjo su J. Šliūpu, pas kurį išgyveno 17 metų. Tapo 
laisvamaniu, švietėjų. Vertė pažangią literatūrą, rašė 
straipsnius į „Naująją gadynę“, „Vienybę lietuvninkų“ 
ir kt. Jo urna su pelenais atvežta į Lietuvą, palaidota 
Šiaulių laisvamanių kapinėse. 

Pakilus gyvenimas šiandieninėje Pašiaušėje. Gyvenvietė 
paaugusi, veikia aštuonmetė mokykla, kultūros namai, 
biblioteka, ambulatorija. Čia kolūkio centras. Ūkis stiprus. 
1970 m. gavo grūdų derlių 30 cnt iš ha. 100 ha išaugino 
po 160 cnt mėsos, primelžė po 540 cnt pieno. Ūkis auga, 
pastatė mechanizuotą fermą, kur vienas darbininkas pri- 
žiūri 1500 bekonų. Rajone žinomi darbo pirmūnai: melžė- 
ja J. SimhKutė, kiaulių šėrėja S. Jankauskienė ir kt. 

Į kalvotąją Žemaitiją iš Tytuvėnų veda keli keliai. 
Viešiausias — į vakarus. Tai gražus, nūnai ramus kelias. 
Iš dešinės jį lydi skardingoji Gryžuva, kiek toliau — 
staigus šuolis į gilų Dubysos klonį. Pakilus, kairėje, — 
Saudininkų kaimas, savo istoriją pradėjęs XVIII a. pa- 
baigoje, o šiandieną nuotaikingas, atjaunėjęs. Tai „Gegu- 
žės pirmosios“ kolūkio centras. Šio amžiaus pradžioje čia 
gyveno poetas, pasirašinėjęs Dagilėliu. 

Prabėga tas kelias pro kelmiškio liaudies skulptoriaus 
J. Liaudansko iš akmens iškaltą paminklą čia nuo bandi- 
to rankos kritusiai komjaunuolei J. Šveikauskaitei. 

Šis kelias — Šešioliktosios lietuviškosios divizijos kovų 
nužymėtas. 1944 m. spalio 5 d. naktį iš minėto Gauštvinio 
ežero šiaurinių pakrančių miškų buvo priartėta prie 
Dubysos, maždaug toje vietoje, kur į ją įsilieja Kražantė. 
Naktį paslapčiomis vienas batalionas persikėlė per Duby- 
są ir užsimaskavo per 100 m nuo vokiečių. Auštant tiesiai 
į apsikasusį batalioną ėmė artėti fašistų žvalgų grupė. 
Apie tai rašo generolas V. Karvelis: „...Jurevičius prisilei- 
do visai arti tuos žvalgus ir atidengė į juos taiklią ugnį. 
Hitlerininkai ėmė slinkti atgal, o Jurevičius šaukdamas 
puolė vytis. Jie pradėjo dar smarkiau šaudyti. Niekas iš 
mūsų karių nesitikėjo, kad Jurevičius grįš, ir labai nu- 
stebo, pamatę jį, atvedantį šešis Žemaitijos „užkariauto- 
jus“. 

Let nebuvo lengva forsuoti priešo įtvirtinimus deši- 
ninjume upės slėnio šlaite. 16 valandų vyko rytiniame 
Kelmės pakraštyje mūšis dėl tilto per Kražantę. 

Šešioliktosios lietuviškosios divizijos kovų kelias ėjo 
nuo Dubysos Kelmės link derlinga banguota lyguma, kuri 
yra kiek į šiaurę. Nūnai čia „Pergalės“ kolūkis, pirmau- 
jantis rajone. VLULP dalyvis, milijonierius. Jame trys 
kolūkiečiai apdovanoti Lenino ordinu. 

1944 m. spalio 6 d. Kelmė išvaduota. Kovos buvo sun- 
kios ir didele kaina laimėtos. Vienuolikai tarybinių karių 
už pasižymėjimą kovose prie Kelmės suteikti Tarybų 
Sąjungos Didvyrio vardai. Du jų — V. Babijus ir 
V. Chudiakovas — kovose žuvo, palaidoti Kelmės karių 
kapinėse. 

Pakeliavę šiaurinėmis Tytuvėnų apylinkėmis, prisimi- 
nę padubysio kovotojų kelius, grįžkim ir apžvelkime pie- 
tinius šios vietovės akiračius. 

Šalia Tytuvėnų įdomus rytų Žemaitijos miestelis 


ŠILUVA, 


įsikūrusi toje pačioje, nuo Tytuvėnų į pietus atkupro- 
jusio gūbrio keteroje. Kalvų viršūnikės čia aukštesnės, 
negu prie Tytuvėnų, sausos pušėtos, o tarpukalviai dubūs, 
pelkėti. Užeini eglėm pamaišytų šilų, o tarp jų pelkutę, 
dažnai su šlapiu lagu aplink, su išsipūtusia plynia vidu- 
ryje, vabzdžiaėdėmis saulašarėmis. Jaukūs Šiluvos miškai! 
Jie supa miestelį beveik iš visų pusių. Tik į rytus plyti 
pelkėti tyruliai. Šiluva įsikūrusi prie senovinio pašto kelio 
iš Raseinių į Šiaulius. O jau tie keliai keleliai, kuriais 
patenki į Šiluvą ir išvyksti iš jos: šokinėja jie miško pa- 
unksnėmis, daubų šonais, kalvų atbrailomis. Čia drėgno 
miško kvapų gūsiu važiuojantį apipila, čia šilo prakaitu 
svaigina, čia svyruoklio beržo kasa braukia. Ak, keliai, 
keleliai Šiluvos — Raseinių, Tytuvėnų, Lyduvėnų link... 

Teigiama, kad vietovė kadaise vadinta Būdomis. Po 
valakų reformos Lietuvoje šių apylinkių miškai daugiau 
kirsti, o mediena plukdyta Dubysa. Sausesnėse vietose 
steigėsi medienos apdirbimo įmonėlės, prie jų laikini 
būstai — būdos, būdelės. Patogesnėse iš jų ilgainiui kūrėsi 
gyvenvietės. Nuo to galėjo ir prigyti būdos vardas. Beje, 
yra šiose apylinkėse ir daugiau veikiausia tos gadynės 
vietovardžių: Kelmynai, Pašakarnis, Palapišiai,  Medin- 
gėnai. 

Vėliau, manoma, vadinus vietovę tiesiog Šilais. Lietu- 
viškas ir dabartinis Šiluvos pavadinimas, tik jis atsiradęs 
iš sulenkinto „Šidlovo“; XIX a. raštuose ir žemėlapiuose 
aptinkamas toks vietovardis. Netgi Žemaitė savo apsaky- 
mą pavadino „Kelione į Šidlavą“. 

P. VIŠINSKIO MEMORIALINIS MUZIEJUS USNĖNUOSE 


Šiluva įsikūrusi ten, kur ties minimu kalvų gūbriu 
pasibaigia rytinis kalvotosios Žemaitijos šlaitas, prasideda 
vidurio lyguma. Čia žemaičių tarmės ir Žemaitijos riba. 

Sausos ir visais atžvilgiais patogios Šiluvos apylinkės, 
matyt, seniai buvo sėsliai apgyventos. Tarpupelkių kalvu- 
tėse aptinkama akmens ir žalvario amžiaus radinių. Kai 
kuriuos archeologinius apylinkių paminklus yra tyrinėjęs 
ir aprašęs šio šimtmečio pradžioje T. Daugirdas. Kadaise 
čia būta daugiau ežerų, kurie ilgainiui užžėlė. 

Šiluvos istorijoje negausu visuomeninių įvykių, bet ji 
paini religinių bendruomenių vaidais. Daugelis Šiluvos 
praeities gyvenimo smulkmenų mūsų kartai įdomu, keis- 
ta, net egzotiška. Todėl sustokime neilgam. 

XV a. pradžios Šiluva — nedidelis kaimelis, kuris pri- 
klausė Geišių (prie Raseinių) dvaro savininkams Gedgau- 
dams. XVI a. Šiluvą iš Gedgaudų paveldėjo didžponių 
Zavišų giminė, kurie vieni pirmųjų Lietuvoje persimetė 
į reformaciją. Protestantu tapo net tuometinis Šiluvos 
klebonas. Šiluvoje įsigali protestantai — kalvinai. Kaip vi- 
soje Lietuvoje, Žemaitijoje, taip ir Šiluvoje, tarp protes- 
tantų (atsimetėlių) ir katalikų užvirė nuožmi konkurenci- 
nė kova. Iš Zavišų Šiluvą paveldėjusi Zofija Vnučkienė 
buvo dar uolesnė kalvinistė. Ji pastatė naują bažnyčią, 
padidino jos turtus, įsteigė dvaro išlaikomą mokyklą. 

Vnučkienės rašte sakoma, kad turi būti „mokytojas — 
žmogus geras, dievobaimingas ir laisvuose moksluose ge- 
rai išsilavinęs“, kad reikia mokyti „visus vaikelius, kiek 
jų viešpats dievas parūpins, mokyti dovanai, neimant 
iš nieko jokio užmokesčio“. Tokiame mažame miestelyje 
tuo laiku mokyklos įsteigimas buvo reikšmingas įvykis. 
Tai dar labiau sunkino, palyginus, apsenusio, bekompro- 
misinio katalikų tikėjimo pozicijas. Smunkančiai katali- 
kų bažnyčiai gelbėti griebtasi priemonių. Kovai su refor- 
macija imta kviestis dominikonus, jėzuitus. Kražiuose, 
Pašiaušėje įkurdinti jėzuitai, Tytuvėnuose — bernardinai. 

Su Šiluvos kalvinais katalikų kunigai pradėjo bylinėtis 
teisme. Nors apsukrus Varnių kanauninkas katalikų teisę 
į Šiluvą ramstė net gudriu archyvinių dokumentų klasto- 
jimu, bet Šiluvos kalvinai turėjo stiprų užnugarį, juos 
palaikė protestantiškoji Radvilų giminė. 

Matyt, tada ir buvo pasitelktas „stebuklas“, tas visur 
išgarsintasis „Marijos pasirodymas“, kai ji „priminusi“, 
jog čia turinti stovėti jos bažnyčia. Paskui sekė eilė pra- 
simanymų, kurie padėjo ne tik nurungti kalvinus, bet iš- 
garsinti Šiluvą visoje Lietuvoje, vilioti iš užguitų žmone- 
lių, tikinčių stebuklingo ligonių gydymo galia, paskutinius 
skatikus. 

Pagal žemaičių vyskupo dekretą visos parapijos turė- 
jo lankyti „stebuklingas“ Šiluvos vietas. Netrukus pasta- 
tyta puošni dabartinė Šiluvos bažnyčia, viduje barokinė. 

Skulptūros darbams vadovavo gardinietis Podgaiskis, mo- 
kyxis Iulijoje. Paveikslas buvo vainikuotas aukso karū- 
nu, knilp M. Valančius išsireiškia, „apmautas aukso kepu- 
ve", Popiežiaus patvirtinami šilinių atlaidai, švenčiami 
rugsėjo pradžioje visą savaitę. 

Sio nmžiaus pradžioje į šilines susirinkdavo dešimtys 
tūkstančių žmonių. Turgavietėje, gatvėse ir net kiemuose 
prekybai atsirasdavo devynios galybės būdų iš lentų, dro- 
bių, nct medžių šakų. Ant žemės palei takus išsirikiuoda- 
vo „brostvininkai“, visokių mažmožių pardavinėtojai. 
Pirklių atsikraustydavo iš Raseinių, Šiaulių, Vilniaus, Ry- 
gos. A. Fromas-Gužutis mini netgi turkų prekybininkus, 
atvykusius į šilines su savo brangiais audiniais, kilimais. 
Iš tolo „švietė“ reklama: vienur, žiūrėk, ant karties iškel- 
tas tabokos kuokštas, kitur — tabaluoja plekšnė ar vė- 
juje plaikstosi skrybėlė. Skrybėlės buvo itin madinga 
šilinių prekė. Jų daug parduodavo, daug pirkdavosi. 

Karčemos tvarte įruošdavo teatrą, kitur — lošimo kor- 
tomis klubą. Iš susirinkusiųjų būdavo melžte melžiami 
pinigai, ne veltui pašiepdavo, kad „sugrįžo švarus, kaip 
iš Šiluvos: nei griekų, nei pinigų“. 

Suplūsdavo daugybė mainikautojų, čigonų, kurie čia 
sugebėdavo iškišti nuvarytus savo arklius su padirbtais 
dantimis ar akimis, neretai įgirdytus degtine, kurie de- 
rant būdavo žvalūs, risti, o rytojaus dieną iš viso nekel- 
davę. 

Kamšatis, prakaitas, vystančių žolynų ir vaško svilėsių 
kvapas bažnyčioje, šventoriuje. Visuose pašaliuose žmo- 
nės, arkliai, vežimai, iškeltos ienos. Furgonais užgriozdin- 
ti ne vien kiemai, bet ir daržai, dėl to šiluviškiai iki to 
laiko skubėdavo viską nusirinkti. Šulinius rakindavo: 
vandens trūko, būdavo pardavinėjamas. Žmonių, vežimų 
virtinės keliuose, laukuose, gretimuose kaimuose, miške- 
liuose. Vakare kildavo laužai. Nakvynei išsitiesdavo ne 
tik visose daržinėse, pašiūrėse, bet ir miškeliuose. Dauge- 
lis miegodavo vežimuose, po jais, pasieniuose ir dar bala 
žino kur. Sunku būdavo suvokt, kur tiek žmonių naktį 
praleisdavę. 

O šurmulys, šurmulys! Triukšmas, tarpais į ošimą, tar- 
pais į gaudimą panašus — garsų plūsmo išnarpliot į at- 
skirus nebūdavę įmanoma. Žmonės kalbėjo, kažką aiški- 
no, kits kitą perrėkdami, barėsi, kažkur giedojo, girtais 
balsais stūgavo. Išskirdavai ubagų balsus: jie giedodavo 
pratisas, bežodes niurnelynes, skambino varpeliais, kliur- 
kino armonikas, suko katarinkas, žegnojosi, dangun ties- 
dami rankas. Iš kito kampo, žiūrėk, atbanguodavo kome- 
diantų dūdavimas, būgnijimas, vėl neaiškios komandos, 
loterijų propaguotojų, sprunkančių vagių ir jų gaudytojų 
šauksmai ir t.t., ir t.t. 

Savitą šilinių lankytojų „kastą“ sudarydavo ubagai. 
Ubagų vardas ne kiekvienam pritiko. Daug buvo apsime- 
tėlių, apgavikų, sukčių ir apskritai padugnių. 

Šiandieną jau sunku mūsų jaunimui įsivaizduoti šiJi- 
nes: jas vaizdžiai XIX a. aprašė Žemaitė („Kelionė į Šid- 
lavą“), taip pat A. Fromas-Gužutis („Šiluva“, „Ubagai ir 
jų puota“): 

„Ačiū žvaigždėms buvo gana šviesi naktis. Netoli Ši- 
luvos, viduryje girios, dailioje erčioje kūrenosi du dideli 
laužai, kurių aukštai iškilusios liepsnos, tūkstančiais ki- 
birkščių spragėdamos, visą plotą apšvietė ir tai vietai ke- 
rinčią išžiūrą sutaisė. 

Čia buvo apie penkias dešimtis garsiai kalbančių vyrų 
ir moterų, iš kurių vieni, nešdami malkas, ugnį kurstė ir 
du verdančių sagonų, arba puodų, dabojo, antrieji duoną 
raikė, šaukštus ir bliūdus mazgojo, kiti gi susėdę apie 
ugnį, kaip ponai, nieko neveikdami, pypkes rūkė. Toliau 
sudėta buvo krūva tarbų ir visokių skarulių, ir stovėjo dvi 
bački: didesnė su alum, o mažesnė su degtine. Erčios pa- 
kraštyje riogsojo keletas pavienių vežimaičių. 
plyšusiais ir purvinais švarkais, kuproti, raiši, nebyliai, 
akli, bepirščiai ir benosiai, su nudžiūvusiomis rankomis, 
biauriais šašais, žaizdomis ant veidų ir dideliais kaltūnais 
ant galvų. Tų žmonių veidai rodė pasalų gudrumą, gir- 
tybę, paleistuvystę, godulystę ir visuotinį doros nupuoli- 
mą. Tie žmonės buvo tai ubagai, metinei puotai čia susi- 
rinkę“. 

Iš suviliotų maldininkų bažnyčia sėmėsi didžiulį pel- 
ną. Tačiau pavergti šiluviškių dvasiškiai neįstengė. XX a. 
pradžioje čia buvo platinama socialdemokratinė literatū- 
ra: V. Lenino „Ką daryti“, laikraštis „Iskra“. Žinomi 
J. Karabinas, K. Rosenas, Pr. Papreckis ir kiti buvę Šilu- 
vos knygnešiai. 1905 m. valsčius buvo vienas iš revoliu- 
cingiausių Žemaitijoje. Lapkričio 28 d. šiluviškiai, vado- 
vaujami J. Karabino, nuvertė carinę valsčiaus valdžią, iš- 
rinko naują ir atsisakė vykdyti bet kokius carinės admi- 
nistracijos pavedimus. 

Šiandieninė Šiluva išaugusi, aptvarkyta. Miestelis 
atjaunėjęs naujais pastatais, asfaltuotomis gatvėmis. Nu- 
tiestais gerais keliais į kaimyninius miestukus važinėja 
autobusai. Neseniai vidurinė mokykla šventė savo 50-metį. 
1951 m. iškilo nauji jos rūmai, įrengtas bendrabutis. Se- 
niau į Šiluvą traukė paliegėliai, ieškodami sveikatos pas 
dangaus užtarytoją, dabar veikia ligoninė, kurioje dirba 
kvalifikuoti specialistai. Dideli pakitimai Šiluvoje. Beje, 
susirenka tikintys seni žmonės ir šilinėms. Tik tos iškil- 
mės praeina gana nuosaikiai, nepamatysi tų, aukščiau 
aprašytų kraštutinumų. Tebestovi graži Šiluvos bažnyčia, 
originalus architektūros paminklas koplyčia, baigta 

slalyli 1924 m. (architektas A. Vivulskis). Vietinės reikš 
mės architektūros paminklu laikoma 1r senoji medinė 
mokykla. 

Ramus kelias nuo Šiluvos tiesiai į vakarus vėl veda 
Dubysos link. Čia tiesiog iš šnarančių šilų nusprūstame: 
į Dubysos raguvas. Valandėlę parimkime, pamąstykime 


APIE DUBYSĄ 


— rytinių žemaičių kalvų upę gražuolę. 

Dubysa priskiriama didžiosioms Lietuvos upėms. Ji 
vingiuoja 146 kilometrus. Paveldėjusi didelį, labai erdvų 
klonį, susidariusį, nutekant vandenims iš Užvenčio lygu- 
mose susitvenkusių prieledyninių marių. Todėl dabar pla- 
čiame jos klonio dugne plyti gražios lankos, kuriose kil- 
pinėja karklėtomis galerijomis apsigobusi upė. Prie Du- 
bysos senovėje būta įtvirtinimų, tebėra piliakalnių, išaugo 
miesteliai: Ariogala, Betygala, Seredžius, Lyduvėnai. Į 
Dubysą susrūva 383 įvairaus ilgumo intakai, bet vandens 
upė plukdo nedaug, vasarą per sekundę žemupyje nuteka 
tik 4—5 mš, užtat patvinus — apie 40 kartų daugiau. Ta- 
čiau kartais mažiausias ir didžiausias tų pačių metų van- 
dens debitas skiriasi 150 sykių. Dubysos vagos nuolydis 
vidutiniškai daugiau kaip 70 cm į kilometrą. (Tuo tarpu 
Nemuno vidutinis nuolydis tik 19 cm į kilometrą.) 

Apie čia minimų apylinkių Dubysą XIX a. nuodugniai 
rašė šio krašto tyrinėtojas Ignas Bušinskis. Jis buvo ki- 
lęs iš netolimo Šaukoto. Baigęs mokslus Kražiuose, stu- 
dijavo Vilniaus universitete, dirbo Petrapilyje, sugrįžo į 
tėvų ūkį, tyrinėjo Dubysos pakrančių paminklus. Dalyva- 
vo 1863 m. įvykiuose, buvo tremiamas. Tai vargo ir darbo 
bitė, palikęs keturias knygas apie šį Žemaitijos pakraštį. 
Jo raštuose randame įdomių užuominų apie Dubysos pa- 
krantes. Pavyzdžiui, jis mini čia augus skroblus (dabar 
jie žinomi tik pietų Lietuvoje), kai kuriuos Betygalos 
statinius buvus iš maumedžio. Vis tai įdomios žinios 
mokslui. 

Iš padubysių buvo kilęs ir žymus XIX a. pradžios 
gydytojas, mokslininkas, visuomenininkas Jokūbas Šimke- 
vičius (1775—1818). Jis Lietuvoje ir Rusijoje kaulų ligų 
operacinio gydymo pradininkas, turįs nuopelnų ir pediat- 
rijoje. Išleido medicininių knygų, vadovėlių. Tai — ir 
Vilniaus Medikų, ir „,„Nenaudėlių“ (Šubravcų) draugijų įkū- 
rėjas, kovotojas už blaivybę. Draugijos nuostatais buvo 
reikalaujama, kad nariai šviestųsi, vengtų girtavimo, kor- 
tavimo ir kitų ydų. „Nenaudėliai“ vadindavosi slapyvar- 
džiais — senovės dievų vardais. Pirmininkas J. Šimkevi- 
čius buvo Perkūnas. Mirė jis savo ūkyje prie Daugailių 
Aukštaitijoje. Palaidotas Taukelių kaimo kapinėse. 

Vakarinėje Dubysos slėnio pašalaitėje pasislėpę Lydu- 
vėnai. Žmonės pasakoja, esą, čia liūdėdavusios vienatvėje 
myliinųjų netekusios jaunamartės, ir kaimas pavadintas 
nuo žodžių „liūdžiu viena“. Tačiau greičiausia tas vardas 
nlsiradęs nuo Lyduvos upelio, čia pat įtekančio į Dubysą. 

Yra netoliese piliakalnis. Apie 1500 metus Lyduvėnuo- 
se būta dvaro, kuris priklausęs Chodkevičiams, vėliau ki- 
licms dvarininkams. Nors 1558 m. Lyduvėnams suteikiama 
privilegija, bet vietovė į miestą neišaugo. Apie tą laiką 
čia pastatyta pirmoji bažnyčia. Iki 1863 m. sukilimo vei- 
kusi parapijinė mokykla. 

Pirmojo pasaulinio karo metu (1915 m.) vokiečių oku- 
pantai sumanė tiesti nuo Tilžės į Radviliškį geležinkelį 
(tarp Šiaulių ir Kretingos tada dar geležinkelio nebuvo). 
Tics Lyduvėnais apie 1916 m. užbaigtas aukštas geležin- 
kelio tiltas. Dirbo belaisviai ir varu suvaryti vietiniai žmo- 
nės. Daug jų to kelio pašaliais atgulė, neištvėrė sunkumų. 
"Tiltas buvęs 45 m aukščio ir 570 m ilgio. 

Didžiojo Tėvynės karo kautynių prie Dubysos dieno- 
mis vokiečiai, norėdami sutrukdyti tarybinės kariuomenės 
puolimą, tiltą susprogdino. Tas vietas atkovojus, čia per 
29 dienas buvo pastatytas laikinas medinis geležinkelio 
tiltas. Kiek vėliau mechanizuotos statybos traukinys pa- 
statė naują gelžbetonio ir metalo tiltą. 

Nuo Dubysos į vakarus prasideda banguotas paviršius, 
kur-ne-kur lygumose su miškeliais. Pakelyje į vakarus — 
ne vienas įdomios senos architektūros kaimas, nauja gy- 
venvietė. Netrukus Lioliai. Tai nuo XV a. žinoma vietovė. 
Išliko čia įdomios medinės liaudies architektūros. Tarybi- 
niais metais vietovė atnaujinta, dvigubai išaugusi. Ukyje 
išvystyta gyvulininkystė, dideli plotai kultūrinių ganyklų. 

Spėjama, kad į vakarus nuo Liolių Morkiuose (Mor- 
kiškėse) 1828 m. gimė ir augo vienas žymiausių 1863 m. 
sukilėlių vadų Antanas Mackevičius. Mokėsi jis Vilniuje, 
Kijeve, į kur didžią kelio dalį nuėjo pėsčias, yrėsi Pripete 
su sielininkais. Išmoko ne kalvystės, kaip tikėjosi tėvai, o 
teisybę suprasti. Kad lengviau galėtų paprastą žmogų už- 
stoti, Varniuose mokėsi kunigystės. Savo pamoksluose 
žadindavo kaimiečių sąmoningumą. Atėjus nepamiršta- 
miems 1863-iesiems, su mužikėliais ėmė kalti savo krašto 
ateitį. Tapo visos Kaunijos sukilėlių vadu. Patekęs į ne- 
laisvę, žiauriai tardomas, draugų neišdavė. Kaune minios 
akivaizdoje nužudytas, ten pat užkastas, o ta vieta carinių 
raitelių sutrypta. 

Pasukę Kryžkalnio link, netrunkame prikeliauti Pa- 
kražantį. Miesteliukas jaukioje gamtinėje aplinkoje prie 
Kražantės, žinomas nuo XVI a. Vakariniame pašaly pu- 
šynėliai, yra įdomių archeologinių paminklų, pilkapių. 
Dabar nemaža ūkinė gyvenvietė su vidurine mokykla, 
biblioteka, kultūros namais. Daugumas pastatų nauji. 

Nuo DPakružančio suka smagus keliukas Viduklės link 
į Žemaičių plentą. Juo privažiuotume mažą Žalpių mies- 
telį. "Tuo vardu dabar kolūkis. Čia 1863 m. sukilėlių eilė- 
se kovojo poetas Juozas Miliauskas-Miglovara. Iš Žalpių 
kilęs garsus vargonų meistras ir sklandymo pradininkas 
J. Garalevičius. Kelias toliau eis per senąjį Antkapinio 
kaimą. 1905 m. čia buvo surengta pažangaus jaunimo ge- 
gužinė. Aplinkinių dvasią tuo metu kėlė iš čia kilęs K. Ra- 
lys, rašęs Vargovaikio slapyvardžiu. 

Antkapinyje gimė, augo ir Jeronimas Ralys, gydytojas, 
liaudies švietėjas. Mokėjo anglų, vokiečių, rusų, lenkų, 
graikų kalbas. Pirmasis išvertė į lietuvių kalbą „Iliadą“ 
ir „Odisėją“. 

Ant aukštėjančių kalvų jau matyti Stulgiai. Netoliese 
Išlynose 1925 m. mirė ir buvo Stulgiuose palaidotas vie- 
nas seniausių taikomųjų gamtos mokslų sričių specialistas 
Mykolas Girdvainis. XIX a. antroje pusėje tai buvo euro- 
pinės reikšmės mokslininkas, o Lietuvoje pionierius. 
M. Girdvainis buvo plačiai išsilavinęs, daugelyje pasaulio 
mokslo centrų tobulinęsis, dirbęs. Mūsų krašte jis vandens 
gyvūnijos, žuvivaisos pradininkas, bitininkystės žinovas. 
Dirbtinio įžuvinimo darbus atliko Trakų ežeruose, Ger- 
konių ežerėlyje, prie Dūkšto, buvo įsteigęs žuvų peryklą. 
Organizavo tos srities parodas, pats dalyvavo pasaulio 
parodose su savo darbais. 

Netoli jau ir Kryžkalnis. Čia miestelis neišaugo, nors 
susikerta du svarbūs vieši Lietuvos keliai. Užkopkime į 
kalnelį: matyti nenurimstantis krašto pulsas. Į visas ketu- 
rias šalis iš visų keturių pusių plaukia kroviniai, skuba 
žmonės. Didžiojo Tėvynės karo metu šiose apylinkėse 
vyko sunkios kovos. Aukščiausioje Kryžkalnio kalvoje 
pastatytas paminklas kritusiesiems šioje žemėje tarybi- 
niams kariams. 

O mes pasukime į šiaurę ir traukime, pasidairydami 
į kalvotus pašalius, Kelmės link. Dešinėje klonyje ban- 
guoja Dubysa, o kairėje — Žemaitijos kalvų viršūnės. Į 
jas dabar nekopkime. Pelkėti tarpukalviai, kai į juos 
leisimės, čia bus apie 130 m aukštyje nuo jūros; kalvų 
viršūnės pašoks iki 160, 180 m. Keliai pradės staigesniais 
vingiais rangytis, kuprotis. Daug kur jie iš šalių rutu- 
liškais gluosniais, senais ąžuolais ar net ištisomis giraitė- 
mis pasidabinę. Akis džiugina gražios sodybos, šviečia 
iš tolo baltaplyčiai ūkių centrai. Čia žinomas rajone kol- 
ūkis „Vienybė“. 

Artėjant prie Kelmės, vis labiau banguoja paviršius. 
Vingiuoja Kražantė, savo keliui pasirinkusi žemiausias 
tarpukalves. Tai nemažas Dubysos intakėlis, 96 km ilgio, 
nuplukdąs vandenis iš slėpiningiausių Žemaičių aukštumų 
duburių nuo Karklėnų, nuo pačios Girgždūtės papėdžių. 
Prie Kelmės upelė įgauna labai vaizdingą, gilų skardingą 

Klonį, kuriuo vingiuoja, kilpinėja, vietomis užliedama pla- 
čius lankas. Nepamirštamai gražios pavasarį Kražantės 
pievos —-1nišrios savo žolynais, įvairios spalvom, kvapais, 
vis pilnos bičių. Oras saulėtom kaitrom ties jomis mirga, 
mirga... 


KELMĖ 


įsikūrusi siaurame Kražantės ir Vilbėno tarpupyje. Kai 
kurie tyrinėtojai šią vietovę tapatina su XIII a. kryžiuo- 
čių kronikose minima Stabekalne, kurioje buvusi Kimelio 
(Kymel) pilis. Kitų nuomone, kažkada čia iškirsti miškai 
ir kelmynėje įkurta gyvenvietė. Kad apylinkių būta miš- 
kingesnių, rodo net šio šimtmečio pradžios žemėlapiai. 

Po Žemaitijos krikšto Kelmėje pastatoma bažnyčia. 
Nuo to laiko (XV a.) išliko varpas, papuoštas gotikinio 
sliliaus užrašu su smulkiu ornamentu. Tai bene seniau- 
sias Lietuvos varpas. Netrukus Kelmėje įkuriamas kuni- 
gaikščio dvaras. Didysis kunigaikštis Žygimantas Senasis 
1511 m. suteikė Kelmei prekybos teises. 

Kelmėje buvo nemažas Žemaitijos reformatų centras, 
kurį įkūrė dvarininkai Gruževskiai 1615 m. Jie čia pastatė 
bažnyčią, prie. kurios buvo įsteigta mokykla. Iki dabar 
yra išlikusi sena reformatų bažnyčia, renesanso stiliaus, 
lurinti ir gotikos elementų. 

Kelmės apylinkėse žemės labai derlingos, nuo seno 
jose būta daug dvarų. Baudžiavos prievolės smarkiai 
spaudė valstiečius. Gal todėl jie aktyviai dalyvavo XIX a. 
sukilimuose. Pavingrio apylinkių rekrūtinis jaunimas, va- 
dovaujamas K. Jautakio, 1831 m. buvo užėmęs net patį 
miestą. Ir pats Kelmės dvarininkas liberalas Julius Gru- 
ževskis buvo sudaręs ulonų pulką, surinkęs 400 dalgi- 
ninkų, 100 šaulių, 50 raitelių. Su tomis pajėgomis jis buvo 
užėmęs Raseinius. 

Kelmė paaugo XIX a. viduryje, 1836—1858 m. nuties- 
las pro miestą plentas, jungęs Rygą su Prūsijos miestais. 
Kelmėje tada pastatyta pašto kontora ir stotis, viešbutis, 
alaus darykla, spirito varykla, pora odos dirbtuvių, atsi- 
darė apie 50 parduotuvių, žemės ūkio mašinų ir padargų 
sandėlis. Mieste jau gyveno beveik 2000 žmonių. Tas se- 
nasis su nukaršusiais medžiais pašto kelias ir dabar eina 
pro Kelmę. Daug jis mena. Juo 1901—1903 m. pro čia 
buvo gabenama V. Lenino užsienyje leidžiama „Iskra“. 
Knygnešys D. Bubinas čia platino knygas ir marksistinę 
literatūrą. Šilo Pavėžupyje buvo spaudos sandėlis. 
1902 m. netikėtai Kelmėje į žandarų rankas pateko ve- 
žimas su draudžiama spauda. Buvo rasta ir „Iskra“. 
D. Bubinas už tai ištremtas į Viatkos guberniją. 

1905 m. Kelmėje streikavo miesto ir apylinkių dvarų 
darbininkai. Šilo Pavėžupyje buvo susikūrusi ginkluota 

kuopa, K. Jasiukaitis ten organizuodavo šaudymo praty- 
bas. Kelmėje ne sykį vyko anticarinės demonstracijos, 
buvo išvaikyti caro valdininkai, uždaryta spirito varykla 
ir parduotuvės. 

1918 m. sukurtas tarybas Kelmėje gynė vietinis gink- 
luotas būrys. Revkomui vadovavo St. Budraitis, jį pava- 
davo M. Tunikas. Nuo 1929 m. veikė Bubių —Kelmės po- 
grindinis LKP parajonio komitetas. 

Abiejų šio amžiaus karų metais miestas sudegė. Dabar 
ne tik atsistatęs, bet smarkiai išaugęs rajono centras. Pro 
jį eina keli judrūs keliai. Vien Kelmės autobusų stoties 
keleivinių mašinų dienos maršrutų ilgis siekia 5000 km! 

Miesto plano struktūra radialinė. Gyvena apie 7000 
žmonių. Išsivysčiusi vietinė pramonė. Veikia moderni pie- 
ninė, garsėjanti savo gaminiais, ypač sūriais, linų apdirbi- 
mo,  Mažūnuose —trikotažo fabrikai. Specializuotas 
paukščių ūkis savo produkciją siunčia į daugelį Tarybų 
Sąjungos vietų, netgi į Tolimuosius Rytus. Tarybiniais 
metais mieste pastatyta apie 700 naujų namų. 

Iš praeities paminklų verta aplankyti buvusio Kelmės 
dvaro sodybą, parką su senais tvenkiniais ir XVIII a. 
rūmais — respublikinės reikšmės baroko ir klasicizmo ar- 
chitektūros paminklu. 

Dabartiniai šių rūmų šeimininkai — paukštininkystės 
ūkis — prižiūri pastatus, želdinius, parką. Viršutiniame 
rūmų aukšte ir vartų bokšte veikia Kelmės visuomeninis 
kraštotyros muziejus. Jo įkūrėjai kraštotyrininkai entu- 
ziastai J. Stasiulaitis, J. Vadeikis ir B. Klimašauskas. Ma- 
lonu su tais žmonėmis susitikti, pavaikščioti kurio nors 
jų lydimam po Kelmę, matyti jų prakalbintus ekspona- 
tus. Įdomūs muziejuje saugomi eksponatai. Puošnūs ar- 
cheologiniai bronzos dirbiniai, žemaitiškos kaimo buities 
daiktai. Čia ir veikianti „katarinka“, kurią pasukęs, pa- 
junti senųjų Kelmės kermošių muzikinę atrakciją, ir tur- 
tingos dvaro buities rinkiniai. Jie gausūs, įdomūs, vertin- 
gi. Numatoma, buvusio dvaro rūmus ir visą aplinką res- 
tauravus, čia įkurti Lietuvos dvaro buities ekspoziciją. 

Kelmės kraštotyros muziejuje saugomas nemažas Ty- 
tuvėnų dvarininkės Zofijos Riomerienės paveikslų ir gra- 
fikos reprodukcijų pluoštas. Juose Žemaitijos gamta, 
žmonės. Eksponuojami ir šio krašto liaudies menininkų 
darbai. 

Kelmės rajonas rūpinasi savo kultūros paminklų 
kraičiu, kuris labai didelis: 198 archeologiniai paminklai, 
31 istorinis, 11 architektūrinių, 25 gamtos (jų tarpe 3 
draustiniai ir 8 respublikinės reikšmės parkai). Rajono 
kraštovaizdis keičiasi, jaunėja, darosi šiuolaikiškas. Prieš 
nukeliant,  vertingesnių vienkiemių sodybas 1969— 
1970 m. aplankė Šiaulių muziejininkai, aprašė, nufoto- 
grafavo. 

Kelmėje yra B. Laucevičiaus gatvė. Siame mieste dai- 
lidės šeimoje 1885 m. gimė, augo būsimasis rašytojas 
lironius Laucevičius, pasirašinėjęs Vargšo slapyvardžiu. 
Pnaugliu iki 16 metų jis dirbo Kelmės vaistinėje mokiniu, 
vėliau gyveno Šiauliuose. Trumpai mokėsi Lomžos gim- 
nuzijoje, jos nebaigęs, įstojo į gastroliuojančio teatro 
trupę, apkeliavo nemažai Rusijos. Suartėjo su pažangiais 
rašytojais K. Jasiukaičiu ir kitais, dalyvavo 1905 m. re- 
voliucijoje. Vengdamas represijų, išvyko į JAV. Vargingai 
Kyvendamas, 1916 m. Čikagoje mirė džiova. 

B. Laucevičius per savo neilgą gyvenimą parašė ne- 
mažai. Daugiausia tai beletristiniai kūrinėliai, kuriuose 
vnizduojama to meto miestų darbininkų gyvenimas, jų sun- 
kumai, patirta neteisybė. Antra kūrybos gija — dramos 
kūrinėliai, kurių paliko per dešimtį. B. Laucevičius — ir 
pažangaus Amerikos lietuvių mėgėjų teatro kūrėjas, teat- 
rinio žurnalo „Veidrodis“ aktyviausias leidėjas. Dirbo 
daug — skubėjo, vargo, rodos, iš jaunystės suprato 
žodžius, kuriuos gyvenimo pabaigoje parašė: „Brangios 
turi būti valandos, naudingai turi būti suvartotas į am- 
žinastį einantis laikas, idant šviesioji juosta, nukritus 
žvaigždei, ilgiau šviestų padangėje“. Vargšo žvaigždės 
kritimo juosta tebešviečia mūsų padangėje. 

Kelmėje gyvena, iš akmens kala originalius dirbinius 
liaudies skulptorius J. Liaudanskas. Jo paminklų galima 
nptikti ne tik tvarkingai prižiūrimose Kelmės kapinėse, 
bet ir kitose Žemaitijos vietose. Jau trečia Liaudanskų 
karta meistrai, kaip jie save vadina. Juozo Liaudansko 
lėvas buvo medžio drožėjas. Sūnus — rodos, vienintelis 
šiuo metu liaudies skulptorius, kalantis iš akmens. Dirba 
jau su savo sūnumi. J. Liaudanskas savo darbams, kurie 
labai originalūs, pasirenka paprastą formą. Jo akmeniniai 
reljefai ramūs, gražioje pusiausvyroje skulptoriaus už- 
baigti. Malonu į juos žiūrėti ilgai ir galvoti apie savitai 
apibendrintą akmenyje mintį, apie žmogų skulptūroje. 
Sio menininko skulptūra puošia ir Vilniaus dailės institu- 
lo sodelį. J. Liaudanskas visada kūrybingas, susikaupęs: 

— Norėčiau ką nors linksmesnio iškalt savo dėdei, 
paskiau Tadui Blindai. Kaip anas atrodė, įdomu. Dar ir 
savo miestui Kelmei reikia kažką iškalt. Gal skalbėją...— 
svarstė. Taip atsirado miesto skvere „Skalbėja“. 

„Gražus, patogus gyventi Kelmės miestukas. Tą patį 
galima pasakyti apie visą rajoną. Jame ir kalvos, ir ly- 
gumos, ir ežerai, ir miškai. Rajone yra specializuotų ūkių, 
besiverčiančių gyvulininkyste, žuvininkyste, miškininkyste, 
paukštininkyste, daržininkyste. Visais požiūriais įvairus 
ir įdomus Kelmės rajonas. 

Sukame 

KKRAZIŲ LINK 


Nuo Kelmės į vakarus po truputį kylame į aukštesnius 
kalvų gūbrius: iš pradžių plokštokus, paskiau vis smar- 
kesniais sūkuriais kyšančius. Tarp jų kelias vis dažniau 
giliai įdumba, ir, žiūrėk, pasijunti nardąs tikrais kalvotosios 
Žemaitijos vingiais. 

Vienoje aukštesnių kalvų keterų susispietę baltaplyčiai 
mūrai. Čia ūkiniai pastatai, namai, aštuonmetė mokykla. 
Tai Butkiškė — Lenino kolūkio centras. Kokiomis neleng- 
vomis sąlygomis po karo prasidėjo čia bendras gyvenimas! 
Antrais kolūkio gyvavimo metais banditai nužudė kolūkio 
pirmininką, skaityklos vedėją, pirmą šių apylinkių komjau- 
nuolį V. Dumskį ir nemaža kitų nekaltų žmonių. Brangiai 
apmokėta dabartis. Tai mena ne tik čia pastatytas pa- 
minklas. 

Lenino 100-ąsias gimimo metines ūkis pasitiko garbin- 
gai: sunkokose kalvotose žemėse išaugindamas javų po 
23 cnt iš hektaro, mokėdamas už darbo dieną beveik po 
5 rublius. Yra sava aštuonmetė mokykla, kitų švietimo 
įstaigų. 

O štai — kelias priglūsta prie kairiųjų Kražantės pašlai- 
čių. Priešais — lomos erdvė. 

Loma — savitas Žemaitijos kraštovaizdžio darinys. Daž- 
niausiai tai banguotas, kuprotas duburys, iš visų pusių už- 
darytas kalvų grandine. Jo dugne rasi pelkių, rečiau ežerą, 
miškelių, sausesnėse vietose prisišliejusių kaimelių. Pro tokį 
duburį ankštais tarpukalviais prasismaukia ir išteka upeliai. 

Ir šis duburys gražiom viršūnėm iš visų nuokalnių ap- 
stotas, žemiausiam dugne — pelkėtos lygumos. Vingiuoja 
Kražantė, telkšo ežerėliai: Dausinas, Katežeris, Kalnyčia, 
Žiaunė. Apie tas vietas nemaža padavimų. Sakoma, ten ty- 
lioje atsiskyrumoje gyvenančios žemaičių ežerų deivės. Jos 
valdančios ežerus, žuvis, kurias leidžiančios sugauti tik savo 
mylimiesiems. 

Kražiai nuo šlaito tame duburyje atsiskleidžia kiek neti- 
kėtai — jie pabirę lomoje. Netoliese ant plokščių kalvų keli 
gojai: gražūs, tamsūs, čia matyti ir ąžuolų, eglių. Įpiečiau- 
sias — garsusis Žemaitijos gamtos paminklas Medžiokalnis. 

Tai kalvos plokščioje viršūnėje nuo seniausių laikų išli- 
kęs lapuočių miškas. Kadaise tas miškas buvo apgaubtas 
senalietuviško tikėjimo šventumu. Iki mūsų laikų aplinki- 
niai žmonės į Medžiokalnį eina pagarbiai nusiteikę. Ten 
gražūs takai, ąžuolų, klevų, uosių kamienų ir lajų prieblan- 
da, nenutylantis ošimas, malonus kvepėjimas, jauki vie- 
numa. Vidury nedidelė pievelė, kadaise šaltinėlis sruvo iš 


seno ąžuolo kelmo, pastatyti kryžiai. Čia pat teka Kražan- 
tė, o šalia 

KRAZIAI 


Seniausiu raštišku Kražių paminėjimu daugumas laiko 
1253 ir 1257 metus. Kryžiuočių žygių po Lietuvą aprašy- 
muose paminėta Kražių pilis. Senovę mena Galinių, Papi- 
linkalnio, Papilalio, Plūsčių ir kiti piliakalniai. Sodkalnio 
knlnelyje aptikta I—IV a. pilkapių. 

Didysis Lietuvos Kunigaikštis Vytautas 1421 m. užrašė 
Kražius Žemaitijos vyskupui Motiejui, kuris čia įsirengė re- 
zidenciją. Kūrėsi feodalinės administracijos ir dvasininkijos 
ventras. Nuo 1410 m. žinomas Kražių valsčius. XVI a. Kra- 
žiai gauna miesto privilegiją, čia rengiami turgūs. 

Kražių reikšmė dar labiau išaugo, kai 1547 m. jie atiteko 
Žemaitijos seniūnams Kęsgailoms. Tai buvo savarankiški 
Zemaitijos valdytojai, turėję nemažą politinę ir karinę val- 
džių. Čia posėdžiaudavo teismas, rinkdavosi Žemaičių ba- 
jorų seimeliai, vykdavo kariuomenės apžiūros. Nuo 1566 m. 
Kražiai tampa pavieto centru. Mirus paskutiniam Kęsgailų, 
Kražiai pereina į valstybės nuosavybę. 

XVI a. Kražius valdo Mikalojus Radvila, čia pasistato 
pilį. Pilis (dabar jos nėra) buvo apsupta vandens, pasinau- 
dojant Kražantės vingiais ir perkasu. 

Netrukus Kražiai tampa ir katalikų reakcijos židiniu, 
iš kur kovota prieš reformacijos plitimą. Čia įsitvirtina jė- 
zuitai, benediktinai, marijavitai — turtingi, didikų remiami, 
ordinai. Šalia vienuolynų iškilo bažnyčios. Pašlijusį savo 
bažnyčios prestižą katalikų reakcijos talkininkai ramstė 
inkvizicinėmis priemonėmis. D. Poška rašo, kad Žemai- 
lijoje: „„.nekalti žmonės pagal statuto, vadinamo Sakso- 
niškojo, nuostatus būdavo tortūromis ir konfesatomis 
kankinami ir, remiantis jų prisipažinimais (vadinamais 
laisvanoriškais), net apkalbėjimais, deginami ant laužo. 
Tai rodo gausūs magdeburgijos (Varnių — Č.K.) ir miš- 
riųjų teismų dekretai, kurių smalsuolis gali rasti ne tik 
apskričių archyvuose... Aš ir pats turiu porą tokių de- 
kretų ir, jei kas domisi, galiu parodyti“. “ 

Kražių benediktinai užkūrė ne vieną „raganų“ laužą: 

„Tūkstantis šeši šimtai devyniasdešimt šeštų metų bir- 
želio mėnesio dvidešimt septintą dieną, mes, žemiau pa- 
sirašiusieji, švento Benedikto ordino Kražių vienuolyno 
priorės, gerbiamosios Jos Malonybės Panos Šverinaitės 
prašymu, suvažiavę į Dirvėnų dvarą Žemaičių kunigaikšti- 
joje teisti suimtų nusikaltėlių, kaltinamų raganavimu, 
būtent Lauryno Kuzmos, Magdalenos Šaulienės, Liucijos 
Namšienės...“ (Iš L. Jucevičiaus „Raštų“). Nemažai tokių 
procesų liudija dokumentai. O kiek jų mūsų laikams 
nežinoma?! 

Nuo 1570 iki 1740 m. Kražiuose veikė kunigų semina- 
rija, XVII a. čia minima varpų liejykla. O parapiją yra 

valdę įžymus švietėjas M. Daukša, žinomas teisininkas 
P. Roizijus, V. Protasevičius ir kt. 

Bene įdomiausia yra Kražių mokyklos istorija. Pra- 
dinio lavinimo mokykla čia buvusi dar XVI a. O 1614 m. 
prie jėzuitų vienuolyno įsteigiama kolegija — mokykla, 
prilygusi mūsų nesenų laikų gimnazijai. Tai buvo reikš- 
minga įstaiga visai plačiai apylinkei. M. Valančius rašė, 
kad „Kražiai gali skaitytis šaltiniu, iš kurio per kelis am- 
žius plūdo apšvietimas į Žemaičius“. 

Kražių kolegijos įkūrėju laikomas Lietuvos hetmonas, 
Žemaitijos seniūnas J. K. Chodkevičius, kurio titulams ir 
nuopelnams suminėti prie pavardės būdavo skiriama daug 
vietos. Tai buvo žymus to meto Lietuvos—Lenkijos kar- 
vedys, vadovavęs jungtinei kariuomenei ir laimėjęs sunkių 
mūšių prieš švedus ir turkus (1604 m. sumušė švedus ties 
Veisenšteinu, 1605 m. prie Kirchholmo, 1621 m. turkus 
prie Chotino). Hetmono nuopelnams išaukštinti M. K. Sar- 
bievijus parašė iškilmingą odę. 

Kražių kolegija turėjo įdomių pastatų ansamblį. Moky- 
mo patalpas J. Chodkevičius pastatė atskirai. Šalia baž- 
nyčia (gal būt, iš perstatytos pilies), turėjusi įdomų erdvų 
interjerą. L. Jucevičiaus teigimu, joje kabėjęs Leonardo 
da Vinčio paveikslas. XVII a. jėzuitai pastatė bendrabutį, 
vadinamą bursą, kuris vienintelis iš ansamblio išliko iki 
šiol. Tai gotikinės architektūros paminklas. Dabar čia 
įsikūręs mokyklos bendrabutis ir muziejėlis. 

Kražių kolegija turėjo gana turtingą kelių tūkstančių 
tomų biblioteką, geologinių rinkinių, nemaža mokymo prie- 
monių, netgi mokyklos teatrą. Apie 1687 m. Kražių ko- 
legijos rektorius buvo išsimokslinęs žemaitis Gabrielius 
Šimkevičius. Jis rašė dramas, kurios čia būdavo ir vaidi- 
namos. Tai vienas seniausių teatrų Lietuvoje. 

1773 m. panaikinus jėzuitų ordiną, Kražių mokykla 
buvo pertvarkyta į apygardinę; jos globai pavestas visas 
Žemaitijos švietimas. 1797 m. ją perėmė Kolainių karme- 
litai, o nuo 1817 m.— Vilniaus universitetas. 

1697 m. Kražių mokykloje mokėsi apie 300, o XIX a.— 
iki 500 mokinių. Tas laikotarpis mokyklos istorijoje bu- 
vo pats įdomiausias, pakiliausias. Čia tarpo pažangios to 
meto idėjos. Programoje įrašyta: „„..tegul vaikai pažįsta 
žemę, kuri juos maitina ir nešioja, namą, kuriame gyvena, 
duoną, kurią valgo. Tegul laisvu nuo pamokų metu lankosi 
pas įvairius amatininkus, sužino įrankių pavadinimus, me- 
džiagą...“ 

Iš nedaugelio nuotrupų galima įsivaizduoti, kad mo- 
kinukai čia neturėjo patogumų: „Už penkiolikos žingsnių 
nuo kolegijos — purvo iki kelių, nė išbristi negalima“ — 
rašė mokytojas J. Sobolevskis. Mokiniai gyveno ankštai ir 
nepatogiai. Dėvėjo namų darbo drabužiais, žiemą kailinu- 
kais. Nuo jų kvapo klasėse silpnesnieji dusdavo. Vis dėlto 

jaunimas turėjo sąmoningumo, daug drąsos. Kai apie 1820 
m. Ganyprovos dvaro (dab. Lenino kolūkio teritorijoje) 
savininkas Ivanovičius savo baudžiauninko sūnų, besimo- 
kantį Kražių mokykloje, atidavė į rekrūtus, keli šimtai mo- 
kinių naktį nuėjo į Ganyprovą pas dvarponį reikalauti: 
„Ponas Ivanovičiau, atiduok mums mūsų draugą, o jei 
geruoju neatiduosi, tai prievarta paimsime“. Laimėjo. 
Triumfuodami grįžo į Kražius. 

Senos ir pažangios Kražių mokyklos tradicijos. Jas kū- 
rė, puoselėjo neeiliniai to meto žmonės, savo darbais išgar- 
sinę žemaičių mokyklos šlovę. Čia dvejus metus sintaksę 
ir poetiką dėstė žymus XVII a. poetas Motiejus Kazimieras 
Sarbievijus. Tai menininkas, mokęsis Vilniuje ir užsienyje, 
rašęs eiles lotyniškai. Lietuvos gamtai skirta jo lyrika su- 
silaukė plataus pripažinimo, Europoje buvo išleista dau- 
giau kaip 60 kartų. Knygai vinjetes yra piešęs pats P. Ru- 
bensas! Vėliau M. K. Sarbievijus dėstė Vilniaus universi- 
tete retoriką ir filosofiją, gavo čia filosofijos daktaro laips- 
nį. Gyvendamas Kražiuose, M. K. Sarbievijus domėjosi Ze- 
maitija, spėjama, gal kiek mokėjo ar bent suprato jos 
kalbą, giliai jautė krašto gamtą. Jo kuriamų Žemaitijos 
vaizdų veikėjai yra kalvos, kloniai, lomos, girios, upeliai. 
Mini Kražantę, Medžiokalnį, Šaltinius. 


„Čia sparnuočiai Kražantę liūliuojant išvydo, 

Jos krantus su Rekučio! senoviškais rūmais, 

Ir nudžiugę, galingai sparnais suplasnoję, 

Ėmė sveikinti Kražių nušvitusį miestą. 

Duburiai ir šlaitai jų balsus pakartojo. 

„Kražiai, Kražiai!“ — skardėjo krūmynai ir uolos, 
„Kražiai!“ — garsiai suriko tyroji Kražantė, 

O jos aidą miškai į tolybes nurito.“ 


Poetas mėgęs vaikščioti po apylinkes, daug laiko pra- 
leisdavęs Medžiokalnyje, netgi, esą, eiles išpiaustydavęs 
senų ąžuolų kamienų žievėje. D. Poška, kuris tai žinojo, 
mėgino vėliau surasti tuos užrašus, bet, sakosi, ąžuolas tas 
jau buvęs nukirstas: 


„Sarbiejauskis ties Kražiais Medžiokalny rašė 
Ant ąžuolo, bet dabar iškirto, ištašė...“ 

Kražių mokykloje yra dirbęs žinomas Žemaitijos isto- 
rikas Albertas Kojelavičius (1609—1677), dviejų Lietuvos 
istorijos tomų autorius, vėliau Vilniaus universiteto pro- 
fesorius ir rektorius. 

Istoriją ir geografiją kurį laiką dėstė žymus geografas, 
daugelio knygų autorius Karolis Virvyčius (1717—1793). 

! Rekutis (Rekutius) — viena iš senų giminių Žemai- 
tijoje. 

Čia trumpai iki arešto dirbo jaunas fizikas, filosofas 
filomatas Ad. Mickevičiaus draugas Jonas Sobolevskis. To- 
kiais mokytojais savo istorijoje negali pasididžiuoti kitos 
Lietuvos gimnazijos. 

Senosios Kražių gimnazijos mokiniai taip pat savo. 
darbais pagarsino Žemaitiją. 

Dar XVII a. šioje mokykloje, spėjama, mokėsi Zygi- 
mantas Liauksminas, vėliau Vilniaus universiteto vicerek- 
torius. Jis pagarsėjo senosios lietuviškos muzikos kūrimo 
srityje, parašė metodinių veikalų, pirmą Lietuvoje ir Len- 
kijoje graikų kalbos gramatiką. Vėliau buvo tos pačios 
Kražių kolegijos rektoriumi, profesoriavo Vilniaus univer- 
sitete ir kitur. 

Kražiuose mokėsi žymus XIX a. rašytojas ir kraštotyri- 
ninkas L. Jucevičius. Jis savo „Žemaičių žemės prisimini- 
muose“ skundėsi neturįs kuo atsilyginti Kražių praeičiai 
už didelį čia gautą jaunystėje gėrį, pajaustą gyvenimo pa- 
vasarį... „Su Kražiais susiję ir daug kitų mano atsiminimų. 
Čia mezgėsi pirmieji draugystės ryšiai. Čia pirmiausia pa- 
mėgau knygas, kurios kėlė ir puoselėjo mano svajones...“ 

Šioje mokykloje XIX a. pradžioje mokėsi, buvo korepe- 
titoriumi S. Stanevičius. Čia jis brendo, pradėjo rašyti lie- 
tuviškai, įžengė į kūrybinio gyvenimo kelią, kuriame daug 
pasidarbavo mūsų istorijai, literatūrai. 

Gyvendamas ne už kalnų, prie savo Baublių, iki senat- 
vės dažnai aplankydavo savo buvusią mokyklą Dionizas 
Poška. Jis svečiuodavosi čia rengiamose iškilmėse, dova- 
nojo mokyklai knygų, numizmatikos ir kitų retų ekspo- 
natų. 

1823 m. Kražiuose veikė anticarinė moksleivių organi- 
zacija, įkurta moksleivio K. Jančiausko ir pasivadinusi 
„juodaisiais broliais“. Jų tikslai buvo artimi Vilniaus uni- 
versiteto filomatams — kova prieš carinę priespaudą, bau- 
džiavą. Susekti trys iš „juodųjų brolių“ buvo nuteisti mirti. 
Vėliau bausmė sušvelninta. Vienas iš tų trijų, Jonas Vitke- 
vičius, kai buvo tremiamas, turėjo tik septyniolika metų! 
Atiduotas rekrūtu. Tarnaudamas azijiniuose Rusijos impe- 
rijos rajonuose, savarankiškai prasilavino, buvo siunčiamas 
su diplomatinėm misijom į Turkiją ir kitus kraštus. Per 
ilgus savo tarnybos metus surinko įdomios medžiagos, ruo- 
šėsi parašyti veikalų. Buvo pakviestas iš diplomatinės tar- 
nybos Kabule į Peterburgą, klastingai nužudytas, o rank- 
raščiai sudeginti. Paleistas gandas, jog pats nusižudė. 

Kražių mokykloje mokėsi tautosakininkai broliai Anta- 
nas ir Jonas Juškos, A. Fromas-Gužutis, palikęs įdomių 
rašinių apie Žemaitiją, Kiprijonas Nezabitauskis — liaudies 
švietėjas, lietuviškų clementorių kūrėjas, J. Pliataris — lie- 
tuviškos knygos istorijos ir lietuvių kalbos tyrinėtojas, ilgai 
bendradarbiavęs su S. Stanevičiumi. Kražių mokykloje 

1534—1840 m. dirbo M. Valančius, rinko medžiagą savo 
„Žemaičių vyskupystei“. 

1842 m. Kražių kolegija buvo perkelta į Kauną. 1919 m. 
revoliucinio sąjūdžio metais gimnazija Kražiuose vėl atgai- 
vinama. Buržuazinė vyriausybė netrukus ją uždarė. 

1940 m. buvo galutinai atkurta Kražiuose gimnazija. 
Pastatyti po karo jai nauji erdvūs rūmai. Neseniai atšvęstas 
350 metų jubiliejus, įkurtas visuomeninis mokyklos mu- 
ziejus. 

XIX a. Kražių garsas ir reikšmė, iškylant kaimyniniams 
Varniams, mažėjo. 1740 m. į Varnius persikėlė kunigų se- 
minarija. Prieš tai dar XVII a. miestą ir apylinkes nunio- 
kojo švedai, gyventojų praretėjo nuo marų, XVIII ir XIX a. 
buvo keli gaisrai. Vieno tokio gaisro metu, kaip rašė M. Va- 
lančius „„.susikūrino mažne visas miestelis ir parakvijos 
bažnyčia. Garsingi varpai, degant varpinyčiai, sutirpo, it 
lietus žemėn nuvarvėjo“. 

XIX a. pradžioje, perėjus Kražiams iš Radvilų į kitą 
nuosavybę, dvaro turtas buvo išpardavinėtas iš varžytynių, 
miestelis nusmuko, nors išliko valsčiaus centru, turėjo ne- 
didelę manufaktūrą su verpykla, audykla, vėlykla, keliais 
malūnais. Čia gyveno amatininkų, smulkių prekybininkų. 

Kražiuose abu XIX a. sukilimai buvo labai aktyviai pa- 
laikomi. 1831 m. pavasarį daugumas mokyklos mokytojų 
prisiekė sukilimui ištikimybę ir netgi ginklais jį rėmė. Moks- 
leivių būrys užpuolė sargybinius ir išlaisvino jų vedamus 
rekrūtus. 

1863 m. sukilimo pradžioje Kražių vikaras V. Dembskis 
čia ir kaimyninėse bažnyčiose paskelbė sukilėlių manifestą, 
ragino kovoti už laisvę. Apylinkėse aktyviai veikė V. Dembs- 
kio ir P. Šimkevičiaus sukilėlių būriai. 

Dramatiškas XIX a. pabaigos įvykis, žinomas Kražių 
skerdynių vardu. 1893 m. caro valdžia ruošėsi uždaryti 
Kražių bažnyčią — žmonės pasipriešino. Valstiečiai buvo 
kazokų žiauriai numalšinti, sumušti, nuplakti. Susidoroji- 
mui vadovavo pats gubernatorius Klingenbergas. Žinia 
apie įvykį labai plačiai pasklido, rašė apie tai Europos 
ir Amerikos laikraščiai; pasmerktas carizmo smurtas prieš 
mažąsias tautas. Teisme žinomi Rusijos advokatai Tur- 
čianinovas, Andrejevskis, Žukovskis ir kiti veltui gynė tei- 
siamuosius kražiečius. Apie tai skelbė to meto pažangi 
spauda. 

1905—1907 m. Rusijos revoliucinių įvykių atgarsiai pa- 
siekė Kražius. Čia buvo platinami atsišaukimai, protestuo- 
jama prieš caro valdininkų savivaliavimą, reikalaujama 
daugiau teisių. 

Šiandieną Kražiuose gyvena apie 1000 žmonių. Mieste- 
lis atsigavęs, atsistatęs, nors išlaikęs senovišką, paveldėtą 
iš XVII-XVIII a. planą su trimis nevienodo senumo aikš- 
tėmis, keliomis gatvėmis, keturių krypčių keliais. Stovi 

nauja vidurinė mokykla, veikia ligoninė, girininkija, .pie- 
ninė, Kražių kolūkio centras. Išliko XVII-XVIII a. archi- 
tektūros paminklų — mokyklos bendrabučio rūmai, be- 
nediktinių vienuolių bažnyčia. Joje yra apylinkės liaudies 
meistrų kūrinių. 

Vidurinės mokyklos moksleiviai gražiai tvarko tary- 
binių karių, žuvusių šiose apylinkėse, kovojant su fašis- 
tais, kapus. 

Kražių kolūkis yra didžiausias rajone. Jis įsikūręs ne- 
kokiose žemėse: kalvos nepatogios dirbti, lomos pašlapu- 
sios. Čia tarpsta gyvulininkystė, kiaulininkystė. 

1945—1970 m. Kražiuose mokytojavo žinomas rašytojas 
Juozas Petrulis, parašęs dramą „Prieš srovę“ apie A. Straz- 
dą, daug straipsnių apie A. Baranausko, K. Donelaičio, 
B. Sruogos, A. Vienažindžio, S. Daukanto kūrybą. 

Apylinkės praeityje garsėjo liaudies meistrais. Čia yra 
gyvenęs K. Orvydas, kuris turėjęs auksines rankas, „bu- 
vęs apdovanotas stebuklingais kalteliais ir peiliukais“ — 
taip apie jį būdavo sakoma. 


Į KURTUVĖNŲ DRAUSTINĮ 


Įdomus nuo Kražių senovinis vieškelis Junkilų link. 
Pusiaukelėje pasukame į Vaiguvos pusę. Pėsčiam geriausia 
traukti takais: iškilmingų Medžiokalnio taku, juodegliais 
sužėlusiais Kalnyčios apylinkių kalniukais. Rytuose ir va- 
karuose liks nemaži pelkynai. Akmenių pusėje teks pereiti 
pelkėtą klonį. Kokia maloni gražiųjų Akmenių kalvų pa- 
pėdžių jaukuma! Ten, kur susikerta keliukai, artėjant prie 
Kilonių, prie tų gražių medžių, aplinkinių šlaitų ir mažos 
Knituvos upelės. Iš Kalnyčios pelkių vandenys liejasi ma- 
žais upeliais įvairiomis kryptimis. Jei į pietus, tai Kalny- 
čios upeliu į Kražantę, jei į šiaurę — Knituva į Ventą. Tai- 

i čia takoskyra: dalis vandenų į Nemuną, dalis — į Ventą. 
tai kur įsikūrusi Knituva — Žemaičių žemė dar XIV, XVa. 
šios upelės aukštupyje gyvavusi. Knituva ir tais amžiais 
buvo takoskyroje tarp „būti“ arba „žūti“. Iš Nemuno pu- 
sės ją degino kryžiuotis, o iš Ventos griovė kalavijuotis. 
Neišgriovė! Nei dviguba teutoniška geležis, nei ugnis ne- 
įveikė takoskyrinės Knituvos žemės. Susikaupę eikime pro 
Akmenių pilkapius, pro Žemgrindos pelkę, pro Perkūniš- 
kės ežerėlį (netoli Akmenių k.), pro Papilotės kalną — 
Senąją Knituvą apžvelkime didžiuodamiesi. 

Dabar balotą Knituvos duburį pamažu apleidžia žmo- 
nės. Čia nebestatoma naujų namų, nekyla mūrų; leidžia- 
ma nugyventi senosioms trobelėms savo neilgas dienas. At- 
sinaujins, pašviesės takoskyra. Paliks tie gražūs šilukai 
pūpsot, skambės žaliame dugne erdvė — pagražės Knitūva. 
Tos vietos dvelkia praeito šimtmečio pabaiga, apie kurią 

rašo iš čia kilęs kelmietis mokytojas J. Vadeikis: „Pastatų 
stogai tik šiaudiniai, samanoti, žemai nuleisti, su plačiomis 
pastogėmis. Trobų langai — mažyčiai. Asla daugiausia mo- 
linė. Baldai savo darbo. Kiekviename kieme — jauja su 
pakura. Joje didžiulė krosnis prie durų, palubėje juodi 
kaip rašalas ardai rugiams ir linams džiauti. Per visą ru- 
denį ir žiemos pradžią pro jaujų duris virsdavo garas ir 
dūmai, o rytais nuo gaidgystės iki vėlyvų pusryčių bildė- 
davo čia spragilų sutartinės, tarškėdavo mintuvai. Vaka- 
rais kaime tamsu. Tik pro langučius spinksėdavo skardinių 
lempučių žirnio didumo liepsnelės“. Šiandieną miestiečiui 
tas vaizdas savotiškai įdomus, teatrališkas. Štai dėl to, 
kaip paminklą šviesiems laikams, kai ką saikingai saugo- 
me, kad istoriją žemaičių primintų. 

Iš tokių minčių pažadina vėjukas, kuris, atsargiai pūs- 
telėjęs, atgaivina: „Pabusk, tu jau kalvų keteroj aukštoj... 
Tik veizėk, tik veizėk... Antai Vaiguva...“ 

Vaiguva — žemaitiško stiliaus kaimiukas su jaukiai su- 
sigrupavusiomis gatvėmis ir trikampe aikšte centre. Čia 
vienas gražiausių žemaitiškos medžio architektūros an- 
samblių: XVIII-XIX a. bažnyčia ir varpinė. Ypač įdomi 
pastaroji savo nuosaikiomis formomis, tokia paprasta ir 
kartu žemaitiškai puošni, su aukšta stogine apačia, lyg 
gotiniais kontraforsais suremta; gražia kaltine geležies sau- 
lute karūnuota, į visas keturias puses angomis žvelgia vir- 
šūnė. O statė ją ne koks talentingas architektas — tik pa- 
prastas, vietinis žemaitis Motiejus Butvila, „numadirbis“, 
„stovylų meistras“, atrodęs kiek keistokas. Gal tik dėl to 
ir tebeprisimenamas, negi pilką žmogelį galėjo išskirti iš 
daug gyvenusių. Pasakojama, kai tą varpinę užbaigė, įkėlė 
varpą (1877 m.), tai jis niekam neleidęs skambint. Po to 
atsivedęs dukrytę ir liepęs užgaut: „Kai užaugsi, būsi slau- 
na“,— pasakė. O per pavasario saulės grąžą bent dviem 
savaitėms dingdavo. Kur jis prapuldavo, niekas nežino. 
Vienais metais negalėdamas skundėsi: „Sunkūs metai, ne- 
paveizėsiu, kaip stojas vasara“. Mirė Karklėnuose. 

Vaiguva — sena rytų žemaičių vietovė. Jau XIII ir XIV a. 
žemėlapiuose buvo. XV a. čia jau dvaras, valdomas tų 
pačių Žemaitijos Kęsgailų, XVI a. sudaryta Vaiguvos se- 
niūnija, o XIX a. Vaiguvoje veikė mokykla. Didžiuojamasi 
pažangiomis apylinkės tradicijomis. 1923 m., švenčiant 
Gegužės Pirmąją, Vaiguvoje buvo iškeltos raudonos vėlia- 
vos. 1930 m. čia mokytojavo būsimoji poetė V. Valsiūnienė. 

Dabar Vaiguva apylinkės ir ūkio centras. 

Nuo lygių Vaiguvos padaržių atsiveria tolimi akiračiai. 
Į šiaurę paviršius lygėja ir vis žemėja. Toli toli žemiau 
dunkso miškas. Tai Užvenčio lyguma. Kažkada poledyn- 
mety ji sklidina tyvuliavo vandens. Bangos skalavo net 
nūdienį Vaiguvos šlaitą, buvusiame paplūdimyje suplovė 

smėlio. Keliaudami Užvenčio link, leidžiamės tuo senuoju 
paplūdimiu. 

O į rytus pažvelgus — už siauro Knituvos slėniuko kyšo 
dar aukštesnė kalvota pakiluma, su medžiais, bokštu. 


PAKĖVĖ 


— Akmenių tarybinio ūkio centras. Pakėvė minima 

XVII a. 
Vietovės savininkai XIX a. pastatė aukštoje kalvoje akme- 
nų mūro ir medžio bažnyčią. Ten, rodos, senovinių kapi- 
nių būta. Šiaurinėje pusėje žemai — duburys, o jo dugne 
blizga du maži ežeriukai: Kėvis, Kėvelis. Štai iš kur tas 
Pakėvės vardas. 

Manoma, kad Pakėvės dvare 1813 m. gimė Liudvikas 
Adomas Jucevičius, savo raštus pasirašinėjęs Liudviku iš 
Pakėvės. Tai labai daug pasidarbavęs, nors tik 32 metus 
gyvenęs žmogus. Mokėsi Kražiuose, kaip tik tada, kai ten 
slaptai veikė „juodieji broliai“. 1829—1831 m. Vilniaus uni- 
versitete studijavo mediciną, vėliau tame pačiame Vilniuje 
išėjo kunigu. Dirbo Švenčionyse, Svėdasuose ir vis ilgėjosi 
Žemaitijos. Dirbo tiek daug ir plačiai, kad šiandieną vadi- 
namas literatūros istoriku, etnografu, tautosakininku, poe- 
tu, archeologu. Pilnas jo raštų rinkinys pirmą kartą iš- 
leistas tarybiniais metais. L. Jucevičiaus „Lietuva, jos se- 
novės paminklai, buitis ir papročiai“, „Žemaičių žemės pri- 
siminimai“ piešia Žemaičių krašto senovę. Neseniai archy- 
vuose rastas dar vienas rankraščio nuorašas „Apie moky- 
tus žemaičius.“ Jame įamžinti apie 200 didelių praeities 
žmonių gyvenimo ir veiklos bruožai, dažnai visai nežino- 
mi, jo vienintelio išgelbėti nuo užmaršties. 

L. Jucevičius ruošėsi leisti periodinį leidinį „Vaidilutė“ 
apie lietuvių kultūrą, liaudies kūrybą. Nors to žmogaus 
brendimo metais mūsų krašte dar mažai reiškėsi revoliuci- 
nės nuotaikos, tačiau L. Jucevičius neslėpė savo nepasi- 
tenkinimo išnaudojimu ir engimu. 1837 m. Vilniuje už pa- 
mokslą jam keliama byla, o 1840 m. uždraudžiama iš viso 
juos sakyti. 

Gyvendamas Svėdasuose, mokė Malviną Žurauskaitę 
prancūzų kalbos. Pamilo. Mergaitės neviltyje nepaliko. Pa- 
bėgo su ja, slapstėsi toje pačioje Žemaitijoje. Pajutęs seka- 
mas, Telšiuose perėjo į stačiatikybę, vedė. Svarbesne atsa- 
komybe už savo elgesį palaikė pareigą žmogui, negu dievui. 
Išvyko į Lepelį, kur netrukus mirė. Ten ir palaidotas. 

Skaitai L. Jucevičiaus kelionių po Žemaitiją aprašymus 
ir jauti skaidrią, jaunatvišką žemės romantiką. Stebiesi — 
juk kūrėjas gyveno baisioje slogumoje. Mylėjo Liudvikas iš 
Pakėvės savo gimtinę ir jos gamtos puošmenas: Garbenio 
kalną, Užvarmio mišką. Šio miško medžiai, kaip pats prisi- 

mena, jo laukdavo: „Keliauninke mūsų, o kas tau pasida- 
rė?..“— klausdavo liūdną. 

O mes nenulipkime nuo Pakėvės gūbrio. Pažvelkime į 
rytus. Ten link nusitiesia gražiausia kalvota šių apylinkių 
ketera su iškylančiomis išvaizdžiomis viršūnikėmis, sušiauš- 
tais miškelių kuodais. Ta ketera kartu ir takoskyrinė — pie- 
tų link nuo jos nusileidžia Dubysos intakų aukštupiai, o 
į šiaurę — Ventos. 

Netoli Pakėvės (prie Petrikaičių) vietiniai mena įdomią 
senų stabakūlių grupę, vadinamą „Akmenine veselija“. De- 
vyni akmenys stovėję stati, trys nuvirtę, o toliau drybso- 
jusi virtinė — nuo didžiausio iki visai mažiuko. Pirmas va- 
dintas jaunuoju, antras jaunąja, o kiti — visa svodba. 
Sakoma, tėvas grįžtančiuosius iš jungtuvių, keltų prieš jo 
valią, prakeikimu akmenimis pavertęs... 

Į šiaurę kalvotas paviršius vėl įdumba, gražiai iš vir- 
šaus matyti. Netoli — Šaltinių kaimas. O šaltinių čia iš 
tiesų daug. Ne veltui ir pirmasis kolūkis šiame klonyje 
pavadintas „Laimės šaltiniu“. Visas jėgas naujam gyveni- 
mui skyrė pirmasis kolūkio pirmininkas Vaclovas Bara- 
kauskas. Įsiveržė vakare ginkluoti banditai, mažų vaikų 
akivaizdoje tėvą nušovė, išžudė susirinkusius kaimynus. 
Žmonės nepamiršo. Sąžiningu darbu rodo savo atsidavimą 
liaudies reikalui. Šiandieną duburio dugnas baltuoja naujo- 
mis sodybomis, išvingiuotas sausais keliais, žalias tvarkin- 
gomis dirvomis. 

Na štai matyti Graužikai, buvęs Putvinskių dvaras. 
Spaudos draudimo laikais Graužikai buvo saugus, seklių 
neįtariamas prieglobstis. 1905—1907 m. čia slėpdavosi re- 
voliucionieriai, buvo laikoma ir paskirstoma socialdemo- 
kratinė spauda. 1900—1906 m. dvare šeimininke dirbo ra- 
šytoja Žemaitė, organizavo nelegalią lietuvišką mokyklą. 
Vėliau caro valdžia ją susekė. Vl. Putvinskiui uždraudė 
Lietuvoje gyventi. Dabar Graužikuose — aštuonmetė mo- 
kykla. ž 
Važiuodami naujuoju Šaukėnų —Kelmės vieškeliu, pa- 
matysime netoliese Šilo Pavėžupio kaimą. Jis apsuptas 
vandenų. Čia pratekančios mažos upelytės Šona, Gansė, 
Lendrė, Vėžupis patvenktos, rekonstruoti senieji ir sukurti 
nauji žuvų auginimo tvenkiniai —iš viso 605 ha. Vien 
1969 m. čia gauta 230 t žuvies. Čia įveistos ir Tolimųjų Rytų 
žolėdės žuvys — baltasis ir margasis plačiakaktis amūras. 
Auginamos antys. 

Iš vienos pusės teka upelis Vėžupis. Dėl to toks gra- 
žus ir vietovės pavadinimas. Apylinkės labai vaizdingos, 
netoliese piliakalnis, nuo seno vietinių Gaidžpiliu vadina- 
mas. Iš to dvaro kilusią M. Putvinskytę vedė dailininkas 
A. Žmuidzinavičius, kuris nutapė gražių apylinkės paveiks- 
lų ir jas prisimindavo: 

„Mėgdavau vasaros atostogų metu nuvažiuoti į Pavėž“ 
upį pas Putvinskius. Ten, be mielų šeimininkų, susitikda“ 
vau su kai kuriais ano meto veikėjais. Dažni svečiai teD 
buvo: Povilas Višinskis, Augustinas Janulaitis, Jonas Jab- 
lonskis ir Petras Avižonis (abu rašė ten savo lietuvių ka'“ 
bos gramatiką); atvykdavo dar Jurgis Šlapelis, kuris rinko 
tenai medžiagą savo būsimam lietuvių kalbos žodynu! 
Mėgdavo tenai ilgiau pagyventi Žemaitė. 

Su Žemaite anuomet dažnai, susėdę kur nors po alyvų 
krūmais, pasikalbėdavom. Ji pasakodavo man apie žemai 
čius, jų papročius ir vargus. Aš kalbėjau apie Dainavos 
kraštą, apie dzūkus, kurių, be manęs, ji dar nebuvo sutl- 
kusi. Klausinėdavo apie dailininkus, apie meno kryptis: 
Sielojosi dėl kai kurių lietuvių dailininkų nutautėjimo IT 
šventai tikėjo gražia mūsų dailės ateitimi. Mėgdavo J! 
kalbėti ir apie Lietuvos gamtą, apie mūsų pajūrį, ap!“ 
upes, apie miškus. Dėl miškų kirtimo sielojomės abudu. 
Tie mūsų tamsūs miškai, tos mūsų žalios girelės, valdžios 
ir dvarininkų be atodairos kertami, tiesiog nykte nyko. KU 
dar neseniai šlamėjo platūs pušynai, stiepėsi tankūs eglY- 
nai, dabar riogsojo tiktai kelmuoti kalneliai, žabais Už- 
versti kloniai“. 


KURTUVĖNŲ DRAUSTINIS 


Gražiausi rytų Žemaitijoje Kurtuvėnų miškai — Nė- 
maža jų dalis paskelbia landšaftiniu draustiniu. Draustinio 
tikslas — apsaugoti labai būdingo rytų Žemaitijai „krašto- 
vaizdžio dalį, su kalvotu, daubotu keiminiu paviršiumi, 
ledyninių vandenų išraustu senslėniu, dirbtinio kanalo at- 
karpa ties Bubiais. 82 procentus draustinio dengia įvairių 
medžių miškai. Daugiausia auga pušų, po to seka eglės, beT“ 
žai; mažiau — kitų lapuočių, vadinamųjų kilniųjų rūšių“ 
Banguotas reljefas, ežerai, medžių lajų daugianuotaikiškU- 
mas daro draustinį labai įvairų, įdomų, gražų. Čia ir ŽmMO“ 
gui jaukūs šviesūs sausamiškiai, eglinės drėgmės DBS 
pakalnės. Miškėtų kalvų viršūnės virš plačių apylinkių 15“ 
kyla 60 ir daugiau metrų. Atsiveria reginiai — žemal plytin- 
tis ar lomom dumbantis miškas, toli dunksanti medžių 
sušiaušta ketera. Žalumynuose pasislėpę jaukūs savotišku 
paslaptingumu ežeriukai. Didžiausias — Bijotės, mažesni 
Duobukas, Geluva, Pumpuris, Pašvinys, Žadvainis Ir kiti. 
Kai kurie miško pakraštyje telkšoję ežeriukai jau patvenkti. 
Kur-ne-kur tarpukalvėse liūla pelkių. 2 , 

Draustinio apylinkės — Šiaulių miesto vasarvietė. PI1€ 
Bijotės ežero jau įsikūrusi nuolatinė žvejų mėgėjų stovyk- 
la. Įrengtas vasarnamis, valgykla, yra valčių. Dirbtiniu 
būdu įrengtas paplūdimys. Šalia — nauji tvenkiniai, ner“ 
šyklos, šnara jaunų maumedžių giraitė. Prie Geluvio ežė- 
ro — taip pat vasarnamiai, vaikų vasaros stovykla. 

Gera pailsėt draustinio paežerėse, paklajot miško sen- 
keliais, įkvėpt spygliais prakošto viršukalvių vėjo. Bet 
nepiktnaudžiaukime gamtos vienatve, apžvelkime drausti- 
nį. Iš rytų ir iš šiaurės jį juosia senas, ledynmečio van- 
denų tekėjimo klonis, jo dugnu iškastas gilus kanalas. 
Palei jį eina nuo Bubių išsišakojantys du seni svarbūs ke- 
liai, prie kurių kažkada stovėjo pašto stotis, karčema. 

O jei prie draustinio artėsime plentu nuo Kelmės, tai 
į Kurtuvėnų miškėtas kalvas pradėsime kopti dar nesu- 
silyginę su Reibiais. Gražūs kalvų siluetai lydi kelią iš 
kairės. Visą šį kalvyną dar iki pirmojo pasaulinio karo 
yra tyrinėjęs archeologas T. Daugirdas. Jei kada teks 
tuo keliu leistis ties Noreišiais į Šventupio klonio dugną, 
įsitikinsime, jog ir tiesus kelias gražus. Kairėje kaimas 
Pamatlindžiai. O kitoje plento pusėje, netoli Šventupio ir 
Dubysos, sena vietovė Gardai. Neseniai gražiai paminėjo 
Gardų mokykla 60 metų sukaktį. Jubiliejus sutapo su 
įkurtuvėmis naujuose rūmuose. 

Kiek pavažiavus, kelio dešinėje Bazilionai — vietovė, 
minėta dar XVI a., ilgą laiką vadinta Padubysiu (čia pat 
teka Dubysa). 1749—1832 m. čia gyveno vienuoliai bazi- 
lionai. XVIII a. pabaigoje minima mokykla, peraugusi net 
į šešiametę, turėjusi iki 300 mokinių. 

Bazilionai XVIII a. turėjo karaliaus privilegiją rengti 
turgus. Greit buvo įkurtas Padubysio valsčius. Po 1831 m. 
sukilimo vienuolynas ir mokykla uždaryti, vietovė nusmu- 
ko. XIX a. viduryje minima miestelyje telikus 46 gyven- 
tojus. 

Dabar Bazilionų miestelis neturi egzotinių išorės ypa- 
tybių — viena ilga gatvė, ir tiek. Gražiausias pastatas yra 
vidurinė mokykla. Joje įrengta Lietuvos Dailininkų są- 
jungos padovanotų paveikslų ekspozicija. Mokykloje gerai 
dirba kraštotyrininkai. Jie surinko Žemaitijoje nemaža me- 
džiagos TSRS tautų etnografiniam atlasui. 

Išvaizdingos Bazilionų apylinkės. Rytuose Dubysos klo- 
nis. Vertingi praeities liaudies techninės kūrybos pamink- 
lai — vandens malūnai. Vienas jų yra prie Dengtilčio kai- 
mo. Sakoma, buvęs toje vietoje tiltas su šiaudų stogu. 
Kiti malūnai Mirsiškėje ir Bernotuose. 

O Dubysa šiose apylinkėse jau pakeista, iškastas tiesus 
kanalas. Vietomis ji teka senąja vaga, vietomis kastine. 
Čia pat žymės nebaigtų statybų, žemės pylimai. Stūkso 
Lietuvoje šimtai piliakalnių, pilių griuvėsių, senkelių ir 
kitų senovės paminklų. Tarp jų ir Ventos—Dubysos ka- 
nalas — didelis žmonių rankų kūrinys. 

Po Lietuvos—Lenkijos valstybės padalijimo, Nemuno 
žiotims esant Prūsijos rankose, imta ieškoti būdų surasti 
kitą kelią į jūrą. Pasirinkta per Dubysos ir Ventos ta- 
koskyrą. Tyrimai pradėti 1796 m., o statybos — tik 1825 m. 

Dirbo čia kariuomenė, inžinerinis personalas. Iki 1830 m. 
nemažai buvo padaryta. Teigiama, kad darbams carinė 
Rusija išleido net 10 mln. rublių. Darbus visaip trukdė 
vokiečių diplomatija, kuri rasdavo, matyt, tam būdų ir 
kelių. Tai nebuvo Prūsijos prekybiniams ir valstybiniams 
sluoksniams labai paranku: Karaliaučius, Klaipėda tuko 
iš lietuviškos prekybos Nemunu muitų. Tuo tarpu Lietu- 
vos šviesuomenė teigiamai vertino savarankiško kelio iš 
Nemuno į Baltiją statybą, laukė jo. Be abejo, atsipalaidavi- 
mas nuo Prūsijos priklausomybės būtų pagyvinęs ekono- 
minį to meto Lietuvos gyvenimą. Prasidėjus 1830—-1831 m. 
sukilimui, kariuomenė sutelkta neramumams malšinti. 
Nors ir daug buvo įdėta lėšų, bet prie pradėtų darbų 
nebuvo sugrįžta; tik rengtasi net kelis kartus atnaujinti 
statybą. 

O štai ir Bubiai, vietovė, kurios kiekviena proga ne- 
praeisi tylomis. Čia kryžkelė. Minėto kanalo statytojai šiai 
vietovei pranašavo didelę ateitį. Atseit, nuo Bubių tilto 
keliautojas „nustebęs matys po savo kojomis Rytų bran- 
genybes ir Vakarų šalies produktus, lengvomis barkomis 
skriejančius į Baltijos jūrą“. Dabar čia kertasi svarbūs 
Žemaitijos sausakeliai. Čia daug kas sustoja, atsikvepia ir 
traukia toliau. 

Bubiai minimi 1570 m. XIV a., spėjama, dabartiniame 
piliakalnyje buvus Dubysos pilį, kurią 1348 ir 1358 m. 
puolė kalavijuočiai. Bubių piliakalnis ne tik gražus pa- 
žiūrėti, bet ir įdomus praeitimi, padavimais. Pirmasis jį 
1890 m. kasinėjo L. Kšivickis. (Radiniai saugomi Kaune 
ir Leningrade) Nemaža vasarų archeologas L. Kšivickis 
praleido Žemaitijoje: keliavo laiveliu žemaičių upeliais, 
brička važinėjo, domėjosi piliakalniais, alkakalniais, že- 
maičių etnografija, istorija, kaupė tyrimų medžiagą, rašė. 
Paliko veikalą „Žemaičių senovė“. Tai buvo pažangus žmo- 
gus, materialistas ir socializmo šalininkas. XIX a. jis į 
lenkų kalbą vertė K. Markso ir F. Engelso veikalus. Mi- 
rė 1941 m. 

Bubiuose buvo dvaras. Nuo XVIII a. jis priklausė gra- 
fams Zubovams, kurių tarpe buvo liberalų, rėmusių 
socialdemokratus, kultūrinį lietuvių gyvenimą. Bubių dva- 
re V. Zubovas valstiečių vaikams įsteigė vieną iš šešių 
Žemaitijoje jo įkurtų pradinių mokyklų, taip pat trimetę 
gyvulininkystės ir pienininkystės mokyklą. (Mokyklos pa- 
statas tebestovi ir dabar). Mokyklos buvo gerai įrengtos, 
aprūpintos reikiamomis priemonėmis, pamokos vykdavo 
lietuviškai. Kaip prisimena G. Petkevičaitė-Bitė, ten mokėsi 
ne tik lietuvių, bet ir latvių, žydų, rusų vaikai, berniukai 
ir mergaitės — jokių skirtumų ir apribojimų nebuvo. Pe- 
dagoginėje veikloje aktyviai reiškėsi Aleksandra Zubovienė. 
Grafas rėmė jaunimą, ėjusį aukštuosius mokslus, palaikė 
lietuvių išsivaduojamąjį judėjimą. Todėl cariniai žandarai 

nepasitikėjo grafu, jo dvaruose dažnai darė kratas. Apie 
grafo nuolaidas darbininkams 1905 m. rašė V. Mickevičius- 
Kapsukas: „Darbininkai tankiai gauna arklius kur nors 
pavažiuoti. Abiejuose dvaruose dykai suteikiama darbi- 
ninkams ir jų šeimynoms daktaro pagalba ir vaistai. 
Daktaras kas savaitę atvažiuoja iš artimo miestelio 
ligonių priimti; jei kas sunkiai suserga, irgi parveža dak- 
tarą“. 

Bubiuose nuo 1894 m. ne kartą buvo organizuojamos 
gegužinės, pagarsėjusios Šiaulių gegužinių vardu. Jos buvo 
svarbus 1905 m. išvakarėse pažangios inteligentijos veiks- 
nys: suvažiuodavo, susirinkdavo iš įvairių Lietuvos vietų 
revoliucingai nusiteikęs jaunimas, aptardavo įvairius su- 
manymus, kovos planus. Gegužinėse yra dalyvavę V. Mic- 
kevičius-Kapsukas, G. Petkevičaitė-Bitė, Žemaitė, J. Tu- 
mas-Vaižgantas ir daugelis kitų to meto rašytojų, liaudies 
švietėjų. 

Bubiai —ir ginkluotų kovų už laisvę vieta. 1919 m. 
čia kovėsi dėl Žemaitijos su vokiečių kariniais daliniais 
Žemaičių pulkas. Generolas J. Žiburkus, tuomet jaunas 
Žemaičių pulko kovotojas, prisimena, kaip čia, išėjęs į 
žvalgybą, žuvo Jeronimas Rupša. O pulkas jau rengė Šiau- 
liuose jo ir sužadėtinės Aleksandros vestuves. Žvalgo ne- 
sulaukė kovos draugai... Tai buvo pirmosios Žemaičių pul- 
ko aukos. 

Lankant Bubius, piliakalnį, prisimename tuos, kurie čia 
1941 m. rugsėjo 14 d. buvo vokiečių fašistų ir vietinių jų 
talkininkų sušaudyti. Piliakalnio papėdėje 500 nekaltų be- 
ginklių žmonių kapas. Bubiuose palaidoti prie Dubysos 
žuvę pirmojo pasaulinio karo ir tarybiniai kariai. Čia Ta- 
rybų Sąjungos Didvyrio P. Litvinovo kapas. 

Dabar Bubiuose judri kryžkelė. Čia piaunamos lentos, 
slegiami sūriai, auginamos daugybėje tvenkinių žuvys. Čia 
ilsisi Šiaulių miesto gyventojai. Vasarvietė pradėta statyti 
1930 m. Dabar ji išaugusi. Yra profilaktoriumas, vaikų 
vasaros stovykla. Čia mėgstama šiauliečių sporto, meno 
švenčių sąskrydžių vieta. 2 

Nuo Bubių pasuksime į vakarus. Kelias eina senąja 
Ventos—Dubysos paslėne. Iš kairės miškai. Čia ir prasi- 
deda tas Maironio apdainuotas poetiškas kelias „į Žarėnus 
miškais nuo Šiaulių“. Akiratyje subaltuoja Kurtuvėnai. 
Prieš šimtmetį Palangos Juzė, Kurtuvėnus aplankęs, tarė: 
„Miestelį radau mažą, nevertą mano kelionės, bet bažny- 
čią mūro labai gražią, galinčią papuošti ir didelį miestą“. 
Ji „papuošta puikiomis malevonėmis ir nugis teberiogso“. 
Iš tikrųjų XVIII a. pabaigoje pastatyta mūro bažnyčia yra 
labai didelė — būdingas Lietuvos provincijos vėlyvojo ba- 
roko pavyzdys. Miestelis įsikūręs užuovėjingame duburyje, 
pro kurį iš pietų teka Kurtuva, savo pradžią imanti Bijo- 
tės ežere. Visa Kurtuva daugelyje vietų patvenkta, 

blizgančių tvenkinių laiptais leidžiasi žemyn. Upės lyg ir 
nesimato. Tvenkiniai Kurtuvėnuose yra labai seniai. 1664 
m. dvaro inventoriuje jie jau minimi. Be kita ko, dvarui 
priklausė ir šiaip nemaži turtai: alinės, malūnai, bičių dre- 
vės, baudžiauninkai. 1613 m. Lietuvos žemėlapyje Kurtu- 
vėnuose žymima pilis. 

Per netrumpą miestelio istoriją (jis minimas nuo 
XIII a.) Kurtuvėnus valdė įvairūs išnaudotojai — savi, at- 
eiviai ir neaiškios kilmės engėjai. 

XVIII a. Kurtuvėnai priklausė Nagurskiams. Jie dvare 
turėjo įsteigę baudžiauninkų teatrą. Jis, spėjama, veikęs 
didelėje medinėje klėtyje, kuri dabar paskelbta vietinės 
reikšmės architektūros paminklu. 

Žiaurumu iš visų Kurtuvėnų savininkų išsiskyrė K. Zu- 
kauskas. Valstiečiai XIX a. ne sykį maištavo, daugiau kaip 
šimtas jų pabėgo. Valstiečiams malšinti 1878 m. dvarinin- 
kas pasitelkė kariuomenę. 

Paskutiniai Kurtuvėnų savininkai buvo Pliateriai. Jie 
palaikė lietuvių nacionalinį judėjimą. Čia buvo draudžia- 
mosios spaudos platinimo centras. Pasižymėjo knygnešiai 
Butkaitė, Meškauskas, Gedgaudas ir kiti. Su jais bend- 
raudavo Pliaterio vaikus mokęs Povilas Višinskis. Jis iš 
knygnešių gaudavo knygų, jas platindavo. Knygos slėptos 
pas knygnešį Vitkauską. 

P. Višinskį, gyvenantį Kurtuvėnuose, kartkartėmis ap- 
lankydavo rašytojas J. Biliūnas. Jie mėgdavo gražiose Kur- 
tuvėnų apylinkėse pabūti kartu. J. Biliūnas vaizdelyje 
„Keliu“ prisimena: „Ėjau apsilankytų pas savo draugą, 
kuris Kurtuvėnų grafo vaikus mokė. Seniai buvau jį be- 
matęs: norėjau su juo apie spaudą, apie literatūrą paple- 
pėti, — jeigu ir nieko nepadaryti, tai nors pasvajoti. O sva- 
joti mudu susiėję taip dailiai mokėdavom, kad paskui, iš 
tų svajonių atbudę, patys iš savęs juokdavomės. Bet toks 
jau žmogaus būdas: nežmoniškose sąlygose gyvenant, daž- 
nai tenka nors svajonėmis savo dvasią maitinti...“ 

Šiandieną Kurtuvėnuose gyva, judru. Čia mokykla, žu- 
vininkystės ūkio skyrius, rūpestingai tvarkoma aplinka, 
parkas. Aštuonmetėje mokykloje veikia kraštotyrininkų bū- 
relis, vadovaujamas J. Čepulytės. Jie įkūrė muziejėlį. Gra- 
žiai sutvarkytos Kurtuvėnų kapinės žaliose kalvutėse, įdo- 
mios savo architektūra. M. Valančius rašė, kad status 
senųjų kapinių kalniukas — tai piliakalnis, kuriame bu- 
vusi pirmoji medinė bažnyčia. Naujųjų kapų kalnelyje 
dėmesį patraukia buvusių Bacaičių savininkų Rimgailų pa- 
minklas savo mirusiems vaikams. Paminklas antikinio 
puošnumo. Prie juodo marmurinio obelisko — bronzinė 
liūdinčios mergaitės skulptūra. Tai dailininko M. Rimkevi- 
čiaus pagal Rimgailų užsakymą vienuose Varšuvos ka- 
puose esančio paminklo pakartojimas. Jį padarė Varšuvoje 
švedo Norblino firma: Pirmojo pasaulinio karo metais 

vokiečiai buvo skulptūrą išvežę, bet grąžino. Prieškario me- 
tais norėta paminklą nugabenti į Kauno istorijos muzie- 
jaus sodelį, vėliau — prie Šiaulių „Aušros“ muziejaus. 
Dabar, rodos, jokių planų nėra. Paminklas yra pagarsėjęs, 
lankomas; puošia Kurtuvėnų kapines. 

Kurtuvėnų apylinkėje buvo Taručių kaimas, kurio var- 
das mūsų laikų nepasiekė. Jame 1816 m. gimė žymus 
lietuvių filologas, leksikografas Kazanės universiteto pro- 
fesorius A. Ugenskis. 

Kick į šiaurę nuo Kurtuvėnų, už senklonio, vėl kalvota, 
jaukiai miškėta. Aukščiausioji (183 m NN) Girnikų viršu- 
kalvė, spėjama, tarnavusi gynybai — buvęs piliakalnis. 
Labai plačiai nuo tos kalvos gali apžvelgti šiaurines apy- 
linkes — iki pačių Kuršėnų. Anot legendos, keliaujantis 
milžinas čia iš savo klumpės žemę išpylęs. 1905 m. pava- 
sarį ant Girnikų kalno apylinkių gyventojai džiaugsmingai 
paminėjo spaudos atgavimo pirmąsias metines. Susirinku- 
siesiems kalbėjo J. Tumas-Vaižgantas. 

O vakaruose nuo šio kalno jau galima įžiūrėti dunk- 
sančią Šatriją... Ten, sako, tas milžinas iš kitos klumpės 
žemę išbėręs. 

Pasukus iš Kurtuvėnų į vakarus, abipus kelio iškyla 
aukštokų kalvų. Vienos apaugusios vaizdingais beržų go- 
jeliais, kitos plikos. Nuo jų gali pasigėrėti žaliomis sody- 
bomis, keliais, upeliais, pelkutėmis. Pietuose tos apylinkės 
mažiau apžvelgiamos — kalva kalvą užstoja, o dar apsi- 
kaišę miškeliais. 

Traukiant Šaukėnų link, paviršius iš kalvoto keičiasi 
į ramiai banguotą, dingsta akmenys, prakasose geltonuoja 
smėlis, žvirgždas, aplink šnara pušynai. Prie Šonos ir 
Ilgos upelyčių pabirę 

pirmą kartą paminėti XV amžiuje. 1918 m. revoliucinių 
įvykių Šaukėnuose liudininkė raudonoji vėliava dabar 
saugoma Maskvoje Spalio revoliucijos muziejuje. Ją, 
1933 m. emigruodamas į Daniją, išsivežė Šaukėnų komu- 
nistų kuopelės narys Ignas Gedgaudas. 1935 m. tą vėliavą 
į Maskvą atvežė Danijos darbininkų profsąjungos delega- 
tė ir perdavė saugoti. 1918 m. Šaukėnai buvo paskelbti 
tarybiniais, virš miestelio plevėsavo ir minėtoji vėliava. 
Iki 1919 m. vasario pabaigos šaukėniškiai ginklu gynė savo 
iškovojimus. 

1943 m. apylinkėse veikęs Kęstučio partizanų būrys 
puolė Šaukėnų fašistinę įgulą, išlaisvino kalinius. Apie tai 
byloja paminkliniai užrašai, muziejiniai eksponatai, se- 
nesniųjų gyventojų pasakojimai. 

Pastarojo karo metu miestelis sudegė, išnyko ir ver- 
tingi medinės architektūros statiniai: XVIII a. bažnyčia, 
varpinė, viena gražiausių Lietuvoje sinagoga. 

Šiandien Šaukėnai jau atsistatę. Malonu važiuoti at- 
naujintomis miestelio gatvėmis, užeiti į seną peizažinį bu- 
vusio dvaro parką. Ten ligoninė. Malonu pasigėrėti gy- 
dytojo J. Grebliausko atkurtu ir pavyzdingai tvarkomu 
parku, bitynu, nauju sodu, čia apsigyvenusiais laukiniais 
žvėreliais. O tie žvėreliai, nelaimės ištikti, pas gamtos 
mylėtoją iš toliausių vietų atkeliauja. Randa kas stirnelę 
ar šerniuką, koją nusilaužusį, sužeistą kilo žvėries, gand- 
rą ar gulbe, išskristi pavėlavusią,--- ir gabena pas daktarą. 
O las čia juos gydo, šeria. Dėkingi išgijėliai, žiūrėk, parko 
ir nepalieka. J. Grebliauskas rūpinosi atkurti ir Juodlę - - 
gamtinę Šaukėnų puošmeną. Kas ji tokia? Juodlė - - bai- 
giantis pelkėti Šaukėnų šilo cžerėlis. Prieš karą jį bandyta 
atkurti, ir vienas vietinis verslovininkas gaudavo daug pel- 
no iš žuvies. Karo metu viskas sunyko, liko maža vandens 
akutė. 1969 m. vasarą vietos miškų ūkio, vykdomojo ko- 
miteto ir J. Grebliausko rūpesčiu atsirado 60 m užtvanka, 
vanduo pakilo ir sutyvuliavo 32 ha plote. Šalia atvėrė duris 
įdomi medžiotojiška užeiga su pirtimi. Aplink miškas, 
tylios daubos, su apaugusiais pušimis šlaitais, dugne žvilga 
ežeras. Vieta graži, verta aplankyti. 

Šaukėnuose yra ir daugiau gamtos globai atsidavusių 
žmonių. Mokytoja E. Burdulienė mokykloje įrengė tur- 
tingą gamtos kabinetą; ji nemaža išugdė gerų gamtos ži- 
novų ir bičiulių. 

Įdomi Šaukėnų gamtinė aplinka. Į vieną pusę — kal-. 
votas daubotas su pelkutėmis ir ežerėliais Šaukėnų šilas. 
Užvenčio pusėje — žalias Skaistgirio miškas. Jo apylinkėse 
yra padavimais apipintų piliakalnių, riogso didelis „Mar- 
tyno akmuo“, čia pat Venta. Ją pravažiavus — senoji kryž- 
kelė, praeityje vadintoji Slabada (dabar Ramučiai), XIX a. 
svarbi pašto stotis. Nuo seno čia tiesiasi vieškeliai į visas 
keturias šalis: Kuršėnus, Luokę, Užventį, Šaukėnus. Įdo- 
mesnis kelias Užvenčio link. 

Kai pasuksime tuo keliu, į akis kris dideli mūro griu- 
vėsiai, apirusios sienos, auga ant jų berželiai, aptrupėję 
aukšti kuorai — lyg kokios romantinės pilies reginys. Tai 
senoji Beržėnų dvarvietė, minima nuo XV a. Ilgesnį laiką 
dvarą valdę Huten-Čapskiai. Ištisos jų kartos rūpinos! 
dvaro puošnumu. Pasakojama, bokšto viršūnėje buvęs di- 
delis akvariumas, dvare įrengti kabantys sodai, parke — 
tvenkiniai su dirbtinėmis salomis, paukščiais, šiltnamis su 
gėlynais. Buvo žvėrynas. Turėjo dvarponiai sukaupę tur- 
tingą biblioteką, unikaliausių antikvarinio meno rinkinių, 
kurių dalis pateko į Kauno dailės muziejų. Siaip jau visas 
brangus, baudžiauninkų prakaitu pelnytas turtas per karą 
žuvo. 

Dabar čia ūkio brigados centras su pienine ir lentpiūve. 

Paliekant Beržėnus, kelias, tarsi į kokias vandenų 
platumas įsiliedamas, patenka į Užvenčio lygumą. Kadaise 
čia tyvuliavo prieledyninės marios. Nepamirštama Užvenčio 
lyguma vėlų rudenį — tada ji kiek vieniša ir graudoka, o 
pavasarėjant — graži savo baltumu. Seniau čia upeliai nuo 
rudens lietaus patvindavo, ir tas valkas žmonės vadindavo 
ventomis. Teka jąja upė Venta. Dabar 300 ha lygumos 
nusausinta, buvusių šlapių ventų vietoje kasmet 30-cent- 
neriniai derliai subręsta. 

Artėja Ušnos upelis, apsilankome 


UŠNĖNŲ SODOJE 


Čia 1875 m. gimė Povilas Višinskis, o vėlyvais 1894 m. 
vakarais Žemaitė parašė „Piršlybas“, arba „Rudens va- 
karą“, pirmąjį savo kūrinį Dabar jau sunku apie tuos 
žmones Ušnėnuose kalbėti atskirai. 

Ušnėnuose prabėgusią P. Višinskio vaikystę pakeitė 
pilni rūpesčių Šiaulių gimnazijos metai. Sunkūs dėl to, kad 
gyvenimui reikėjo užsidirbti ir slėgė tėvų viltis eisiant jį 
į kunigus. Baigėsi viskas, kaip ir turėjo baigtis — motinos 
ašaromis, tėvo grūmojimu, seserų priekaištais. Savaran- 
kiškai pradėjo Petrapilyje studijuoti gamtos mokslus. Klau- 
so paskaitų, rašinėja į laikraščius, domisi etnografija, ren- 
ka tautosaką. Pagaliau imasi mokslinio darbo. Įsigijęs 
leidimus, instrumentus, 1897 m. Užventyje, Varniuose, Tve- 
ruose, Salantuose ir kituose miesteliuose pradeda antropo- 
loginius tyrimus. Darbas išėjo didelis, įdomus. Be to, 
rūpinasi liaudies švietimo reikalais, platina lietuviškas 
knygas. Tik sveikata jau šlijo. Ir tada P. Višinskis iš savo 
sunkaus uždarbio šelpė tėvus, rūpinosi draugais. Kai jam 
universitetas paskyrė pašalpą, P. Višinskis parašė laišką 
vadovybei, pasiūlydamas duoti ją kitam, labiau jos reika- 
lingam studentui. Toks reiškinys visais laikais yra retas, 
todėl šį kilnų poelgį pažymėjo rektorius, o laišką priskyrė 
prie ypatingų universiteto dokumentų. 

Studijų nebaigė. Grįžęs į Lietuvą, mokytojauja, orga- 
nizuoja vaidinimus, režisuoja ir pats vaidina, redaguoja 
laikraščius, rašo, ugdo kitus Zemaitijos talentus. 

1884 m. į Ušnėnus, „į sodą, kur P. Višinskio tėviškė 
yra“, atsikėlė gyventi gausi Žymantų šeimą. Jau daug 
Julija Žymantienė buvo mačiusi, kone kasmet kaitaliojant 
gyvenimo vietą, apvažiuotos buvo plačios Varnių apylin- 
kės. Kiek derlių buvo išauginta, kiek nuausta, sava dešim- 
čiaburnė šeimyna paauginta ir vargo patirta! Būtis visomis 
žmoniškomis galiomis pajausta. Tokia Višinskių kaimynė. 

Stebėjo ji namo dažnai parvykstantį Povilą ir mąstė: 
„Nors svetimuose dvarponių namuose tankiai gyveno, bet 

savo tėvelių samanolos bakūžės niekuomet neužmiršo: 
kiekvienų vakacijų, kiekvienų švenčių visuomet parva- 
žiuodavo pirmiausia namo, prie tėvų; tenai savo lėšomis iš 
girninės kamaros įsitaisė sau kambarį: lentomis išgrindė 
aslą, įstatydino naujus langus, mažą krosnelę, sienas mar- 
gais popieriais išmušdino, paveikslais, fotografijomis pa- 
puošė, o staliuką, kėdes, lovą, spintą knygoms nuo tėvų 
gavo. Po langais seserys gražų darželį pataisė, kvepiančių 
gražių Žolynų prisodino, prisėjo. Taip įsitaisė savo nuo- 
savybės kambarėlį, kaip sodžiuje labai gražų ir patogų. 
Visame sodžiuje buvo žinoma Povilo trobikė, o labiau 
jaunuomenės mylima“. 

O tasai geras kaimynas Poviliukas, taip ieškojęs aplink 
išminties, žmonių vaizduotės kūrybinių versinių, tėvynę 
mylinčių širdžių, aptiko jos, būsimos rašytojos, dvasinį 
brandumą. Ir dar kokį brandumą: žemaitiškai kietą, tiesų, 
sodrų, liaudiškai inteligentišką. Jau vien dėl to gyventa 
P. Višinskio buvo ne veltui. Tur būt, Žemaitė be Ušnėnų 
kaimynystės nebūtų pažadinta. Kiek jų iš tų žemaitiškų 
tarpukalvių jau buvo išėjusių į kapelius su siauduliu kū- 
rybinės galios krūtinėje, nepajėgusiu prasimušti iš po bau- 
džiavinės sermėgos. 

Prasidėjo nuo „Rudens vakaro“. Šiandieną, berods, tai 
vienas gražiausių Žemaitės kūrinėlių, o kai G. Petkevičai- 
tė-Bitė iš P. Višinskio rankų paėmė pirmą kartą tą rank- 
raštį, tai negalėjusi paskaityti, nes „„...ji rašanti bc jokių 
ženklų ir žodžio vidury prirašanti didžiųjų raidžių“. Jie 
ir abu su Bite prie to rankraščio, parašyto stambiomis 
raidėmis prastame pilkame popieriuje ir susiūtame storais 
namie verptais siūlais, ilgai sėdėjo, kitiems jį rodė. Ga- 
liausiai išlydėjo į pasaulį. 

O po to Ušnėnuose, ilgais rudens ir žiemos vakarais, 
išmintingajam kaimynui vis, rodės, per kaimo rašytojos 
petį švelniai žvelgiant, gimė nemirštamų senojo Žemaitijos 
kaimo atvaizdų. Gražių ir tikrų, kaip šio krašto tiesa. 

Ušnėnuose prasidėjo rašytojos Žemaitės keliai. Jie ėjo 
per Šilo Pavėžupį, Graužikus, Vilnių, Birštoną, daugelį Lie- 
tuvos miestų ir miestelių, perplaukė vandenynus, kitų pa- 
saulių vargus stebėjo, savo tautos likimą jautė. Ji rašė, 
rašė... 

P. Višinskio kelias buvo trumpesnis, tačiau pilnas jam 
įgimtos darbuotės. Jis mokė, globojo kitus, besiskleidžian- 
čius šiaurės Žemaitijos talentus. Sentimentaliuose, lenkų 
kalba rašytuose Užvenčio nusigyvenusių dvarininkų duk- 
ters Marijos vaizdeliuose jis pirmas įžiūrėjo savaip įdomų 
būsimos rašytojos talentą. Jautriausiai atsiliepdavo į ma- 
žiausią M. Pečkauskaitės prašymą, gražų jos slapyvardį 
taip pat, rodos, yra sumanęs. „Klausk, klausk manęs, apie 
ką tik nori — rašė jis viename laiške — atsakysiu į viską 
su mielu noru, padėsiu visur, kaip tik galėsiu“. Ir ji klaus- 

davo, laikydavo P. Višinskį didžiausiu savo autoritetu ir 
mokytoju. 

Beveik tuo pačiu metu P. Višinskis susipažino su Sofija 
Pšibiliauskiene, būsimąja Lazdynų Pelėda. Būdamas Para- 
giuose, pastebėjo jos kūrybingumą, prikalbino bandyti ra- 
šyti. Visokeriopai jai padėjo, jos kūrinius redagavo, rūpi- 
nosi spausdinimu. „Tu, broleli, vienutinis, kuris supranti 
mane“,— rašė vėliau Lazdynų Pelėda Povilui. 

Literatūriniai ryšiai P. Višinskį siejo su G. Petkevičai- 
te-Bite, ir jis lankydavosi rašytojos šeimoje Joniškėlyje, 
bendrai aptardavo Žemaitės kūrybą. Jautriai P. Višinskis 
stengėsi supažindinti, suartinti visas šiaurės Žemaitijoje 
rašančias moteris. 

Rodos, jo, P. Višinskio, atrastas, mokytojaujant Kurtu- 
vėnuose, ir J. Krikščiūnas-Jovaras. Rėmė šis rašytojų bi- 
čiulis savo artimus, panašius likimu draugus — P. Vaičaitį, 
J. Biliūną. J. Biliūną, besigydantį Ciuriche, paprašė apra- 
šyti Alpių įspūdį, ir štai mes turime „Ant Uetlibergo gied- 
ra“. Ragino P. Višinskis daugiau rašyti ir V. Mickevičių- 
Kapsuką. Tik savimi mažiausiai rūpinosi, rašytoju tapti, 
tur būt, nespėjo — vis kitų reikalai jaudino. 

1906 m. mirė, dar iš jaunuolio amžiaus nespėjęs išeiti. 
Literatūros darbininku daugelio pavadintas, dėkingųjų 
draugų kaip beribis geradaris įamžintas kūryboje: Zemai- 
tės „Prie užvertos langinės“, Šatrijos Raganos „Viktu- 
tėje“, J. Biliūno „Pakeleivingi“. 

Šiandieną toje literatūrinėje Ušnėnų vietoje iškilmin- 
ga. Buvusiuose Višinskių namuose įrengtas memorialinis 
Ušnėnų rašytojų muziejus, įdomus Žemaitės laikų etnogra- 
finis kampelis, „Povilo trobikė“, arba kamarėlė. Ten, kur 
rudens vakarais ilgai spinksojo sodietės langas, — pamink- 
linis akmuo su įrašu. Muziejinę Ušnėnų sodybą jums at- 
rakins, viską neskubėdamas aprodys ir savaip apipasakos 
rašytojos labai labai mylėtas anūkas (dukters Onos sūnus) 
Jonas Jankus. Daug ką gyvu praeities vaizdu paliudys, 
atsimins. Atsimins ir gerą kaimyną Povilą, kurs „mon da 
blizgantį pinigą padovanojo“, prisimins „babą“, kuri jį 
skaityt mokė ir vis sakė —,,beraštis žmogus aklas. Išmok, 
Jonuk, skaityti su taškais, su kabliukais“. O toliau pasa- 
kys: „O buvo, kaip ir visos, paprasta — mūsų baba, o mes 
jos vaikai, ir baigta. Su kvalduotu sijonu, drobiniais marš- 
kiniais. Dar šita — tuos daržus paravėdavo“. 

Paliekkam Ušnėnus. Prieš akis vėl miškėtos tolumos, 
alkūnėtas kelias. Daug šio senojo kraštovaizdžio siluetų 
atpažįstama „Marčioje“, „Prie dvaro“, „Bičiuliuose“, „Pa- 
siklausymuose“ ir kituose Žemaitės kūriniuose. Virš viso 
akiračio priekyje paslaptinga dunkso Šatrijos viršūnė. Že- 
moje pašlaitėje, prie Ventos — 


41 


UŽVENTIS 


Tai tylus, ramus, savotiškai taikios išorės iniestelis. 
Nors jo istorijoje įrašyta ir vargų, ir kovų. 

Vietovė minima kovų su kryžiuočiais laikais. Tada ji 
įėjo į senąją Knituvos žemę. Apylinkėse gausiai aptinkama 
archeologinių radinių iš X, IV ir net II m.e.a. Taigi 
žmonių čia seniai gyvenama. Yra čia ir padavimais garsių 
vietų: Pilikės kalnelis, netolimame Pašilvės miškelyje Per- 
kūnkalnio alkvietė, į pietvakarius Kartuvių kalnas, Naboro 
kalnas, ant kurio, pasakojama, pavojaus metu būdavę ren- 
kamasi. Šių apylinkių pasakose išgirsi apie įdomias būty- 
bes, ,„Dumbrių dėdę“, „„Kelnupių velnią“, kurie gyvenę tarp 
balų, akivarų. 

Užventyje buvo dvaras, valsčiaus centras. XVI a. pabai- 
goje — XVII a. pradžioje ima augti miestelis: atsiranda 
bažnyčia, dešimt alinių, midaus parduotuvė ir kt. Matyt, 
tuo laiku Užventyje būta nemažos piniginės apyvartos, jei- 
gu tų laikų čia atrastame (1964) stambiame lobyje aptikta 
Niderlandų talerių, Brandenburgo grašių, Prūsijos solidų, 
Švedijos pinigėlių, Žygimanto IV monetų ir kt. 

XIX a. pradžioje Užvenčio dvaras priklausė Druckiui- 
Liubeckiui. Tais laikais (1825 m.) perstatyta bažnyčia, ku- 
ri yra įdomus žemaičių liaudies architektūros vietinės reikš- 
mės paminklas. 

Abiejų XIX a. sukilimų metu Užventis ir jo apylinkių 
miškai buvo sukilėlių tvirtovė. 1831 m. gegužės mėn. prie- 
šais čia įsitvirtinusį Serevičiaus sukilėlių būrį sustojo ca- 
rinės kariuomenės dalinys su patranka. Ties Kolainiais įvyko 
mūšis, kuriame sukilėliai patyrė didelių nuostolių. 

Užvenčio miškuose stovyklavo ir 1863 m. sukilėliai: 
J. Stanevičiaus, P. Bagdonavičiaus ir Ig. Leskauskio būriai. 
Jie puldinėdavo. apylinkėse veikusius kariuomenės būrius. 
Užvenčio dvare siūti sukilėlių drabužiai, tarpais ten bū- 
davo jų štabas. Sukilimą numalšinus, daug vietinių žmo- 
nių ištremta, o valsčius perkeltas į Kolainius. 

1905 m. Kolainiuose buvo nuversti cariniai valdininkai; 
revoliucionieriai valsčių vėl grąžino atgal į Užventį. Gau- 
siose savo sueigose socialdemokratai pasmerkė carinę prie- 
spaudą, skelbė naują lygybės, brolybės gadynę. Nutarta 
neleisti vaikų į rusišką mokyklą ir atidaryti ją lietuvių 
kalba. Užventiškių malšinti, kaip rašo V. Mickevičius-Kap- 
sukas, buvo atvykę dragūnai su dviem patrankomis. Suimi- 
nėjo žmones, plėšikavo. 

Nebodami skaudžių pralaimėjimų, 1918 m. užventiškiai 
vėl ėmėsi ginklo, sudarė revoliucinį komitetą. 

1918—1940 m. Užventyje veikė pogrindinė komunistinė 
kuopelė, kuriai vadovavo J. Grikštas. Joje aktyviai dalyva- 
vo D. Rocius, V. Simanavičius ir kiti žmonės. 1923 m. 
slaptai buvo išleistas revoliucinių dainų rinkinėlis. Antrojo 

Pasaulinio karo metu Pašilvės miške fašistai nužudė apic 
100 taikių gyventojų. Apylinkių miškuose laikėsi J. Bas- 
čiulio vadovaujamas Kęstučio partizanų būrys, kuris fa- 
šistams padarė nemaža žalos. 

Pokario metais miestas, tapęs rajono centru, gerokai 
paaugo, persitvarkė; jame gyvena apie 1500 žmonių. Nuo 
1956 m. turi miesto tieses. Dabar čia Užvenčio tarybinio 
ūkio ir apylinkės centras. Mieste įkurtas Kelmės trikotažo 
cecho filialas. 

Užventyje buvo dvaras, apie kurį Šatrijos Ragana rašė: 

„Už miškų, už upių, tarp daubų ir kalvų stovi seno 
dvaro medinis rūmas. Ne aukštas, bet ilgas ir platus, su 
dideliu prieangiu, ant baltų stiebų rymančiu, pilnas mei- 
lių kampelių, jaukus ir šiltas, ištikimas visų mūsų džiaugs- 
mų ir liūdesių savo prieblogstin priėmėjas. Prieš jį didelis, 
miegūstas tvenkinys paslaptingomis gelmėmis, vakarais mė- 
nesio ir žvaigždžių auksinamas, ir įsigiedojęs, įsikvepėjęs, 
įsisvajojęs sodnas. 

Meilingai glaudžia sodnas prie plačios krūtinės tvenkinį 
ir rūmą — ištikimu savo draugųu—ir šnibžda jiedviem 
kažkokias nepabaigiamas pasakas, kažkokias bylas slėpi- 
ningas, ilgias, amžinas godas. O tuodu klauso,— tylūs ir 
susimąstę. 

Yra sodne mažas pussalėlis, į tvenkinį įsikišęs, spirėjų 
žydinčių krūmų uždengtas, visas gėlėmis apibertas. Ant 
jo kranto auga gluosnis, kurio stuobrys, matyti, kitąsyk 
nukirstas, išleido tris naujus stuobrelius ir sudarė tarsi 
fotelį, kuriame labai patogiai galima sėdėti atsilošus. Ka- 
na kados radova tą kampelį su mamate. Mamatė išpiovė 
ant vieno stuobrelio mano raidę...“ 

Nuvirto pasenęs į Ventos vandenį tas gluosnis, su 
pačios rašytojos įrėžtu slaptingu „Atmink!“ Tebeošia tas 
sodas, kuriame dūzgė rašytojos globojamos bitės, žydėjo 
daug rožių, tarp jų stovėjo giedriu veidu namų laimės 
dievaitės skulptūra. O priešais rašytojos langai... Visai ki- 
tas pasaulis, nei Ušnėnai su klampiais lygumos keliais, 
nepabaigiamų rūpesčių kiemu, nuvargusia po darbų šei- 
myna ir „lyg pakulose“ darbuose apsivėlusia sodiete Žy- 
mantiene, savai kūrybai teturėjusia vėlyvus spinksulės 
vakarus. Skirtingi pasauliai — kitos godos. Kitokia buvo ir 
ji, Šatrijos Ragana, tarsi švęsti liūdno savo luomo rudens 
į šį sodą atėjusi, tarsi tam, kad paskutinį kartą pamatytų 
kitados garsių, o jos metu slogiai nykusių bajorų pasaulį 
su nepagydomais „vėžiais“ dvasioje, su keistais miražais 
ir su jų nykimo liūdesiu. Visa tai savo kūryboje Satrijos 
Ragana meniškais reginiais, lyriniais gamtos motyvais įam- 
žino. Ne viskuo dabartinis skaitytojas džiaugiasi, tačiau 
be jos lietuvių literatūra neturėtų meninio žemaičių ba- 
jorijos rudens paminklo, kurį V. Mykolaitis-Putinas pava- 
dino „visos mūsų mirštančios bajorijos gulbės giesme“. 

Marija Pečkauskaitė buvo gimusi ir vaikystę praleidusi 
kitoje Žemaitijos vietoje. Tik 1887 m. Užvenčio dvarą 
Anuprui Pečkauskui iš ankstesnio savininko Druckio-Liu- 
beckio išnuomojus, jų šeima čia atsikėlė ir apsigyveno 
sename dvarnamyje. Jo pastatai, kaip spėjama, turi gero- 
kai daugiau nei šimtą metų. Dešimtmetis, kurį su per- 
lLraukomis rašytoja Užventyje gyveno, M. Pečkauskaitei 
buvo lemtingas. Nuo 1891 m. Pečkauskų vaikus mokyda- 
mas, nuolat jų namuose buvodavo Ušnėnų kaimo gimna- 
zistas P. Višinskis. Pastebėjęs nedrąsius Marijos mėgini- 
mus kurti, skatino ją į tikresnį kelią, skiepijo meilę savo 
krašto kalbai, užuojautą paprastiems žmonėms, platesniems 
tėviškės laukams. Jo akyse išsilavinusi, muzikali mergaitė 
virto mergina, pradedanti lietuviškai rašyti. Jaunuolių drau- 
gystė išaugo į švelnius intymaus dvasinio artumo jaus- 
mus. Užventyje žydėjo ta gražios jaunystės šventė. Nuo- 
širdžiais draugais jie liko iki gyvenimo pabaigos. 

Liko gražūs P. Višinskio laiškai, kupini švelnios už- 
ventiškos romantikos. 1901 m. Šatrijos Raganai jis rašo: 
„Važiuodamas į Ušnėnus, važiavau per Užvenčio girią, 
važiavau per tą taką, kuriuo mudu vaikščiojova kitą kartą, 
kol gerai mums klojosi. Atmenu — buvo taip pat žiema; aš 
dar pirmametis studentas, ką tik apsilankęs namon, su Ta- 
vim ėjau į girią per upelį iki pirmojo kryžiaus... Dabar 
ir vėl teko tą vietą pamatyti po tiek ilgų metų!.. Taip 
liūdna, nesmagu ir skaudu ant širdies pasidarė! Taip dyka 
aplinkui ir šalta! Tartum svietas visas be dūšios paliko, 
ir tie žmonės aplink manęs lyg tie medžiai girioj, sniegu 
apibarstyti... Sunku, jausmai krūtinę spaudžia, ir atsikra- 
lyti negaliu!..“ 

1898 m., mirus tėvui, Šatrijos Ragana persikelia į Šiau- 
lius. Vis dėlto ir vėliau ji ne kartą atvažiuodavo į savo 
„brangiąją šalelę“— Užventį. Dabar ten vietos entuziastų 
ir Užvenčio politinio švietimo kabineto vedėjo V. Rim- 
kaus ir tarybinio ūkio direktoriaus A. Jasaičio rūpesčiu su- 
tvarkytas parkas ir dvarnamio aplinka, o Ventos pakran- 
tėje bus įrengtas rašytojos memorialinis muziejėlis. Jau 
ruošiamas restauravimo projektas buvusiems dvaro rū- 
mams, kuriuose vėliau bus įrengta platesnė memorialinė 
rašytojos ekspozicija. 

Beje, V. Rimkus — tai jaunas, veiklus žmogus. Dirbda- 
mas komjaunimo darbą, pamėgo kraštotyrą ir štai jau ant- 
ras dešimtmetis ta aistra gyvena. Išvaikščiojęs visom kryp- 
timis savo Kelmės rajoną, surinko etnografinių, istorinių, 
tautosakos žinių. Parašė savo rajono praeities ir revoliu- 
cinių kovų istoriją, dabar renka daugiau žinių apie Kelmės 
rajoną. 

Užventyje 1892—1893 m. gyveno Žymantų šeima. Na- 
mas tebestovi, o la gatvė pavadinta Žemailės vardu. 


44 


Nuo Užvenčio kelias mus veda tiesiai į šiaurę, gražio- 
mis pašlaitėmis. Kairėje—briauna kylančios Žemaitijos 
aukštakalvės. Dešinėje plyti lyguma — poledynmečiu pasi- 
tvenkusių vandenų išlyginta, nestorai užklota smėlio, pla- 
čiai apaugusi miškais. Kelias eina žvirgždinga, smėlinga, 
buvusio baseino nuskalauta aukštumos papėde: vietomis 
kiek pakyla į terasą, vietomis nusileidžia į buvusių marių 
paplūdimį. Keliaujame 


PASATRIJAIS Į TRYŠKIUS 


Netrukus prasideda „Draugyslės“ kolūkio žemė. Vėl 
Ušna. Tiesiant šį vieškelį, prie upelio buvo aptiktas didelis 
Maudžiorų III-VI a. kapinynas. 1964—1966 m. Telšių 
kraštotyros muziejus ištyrė 128 griautinius kapus. Aptikta 
žalvarinių ir sidabrinių papuošalų, geležinių darbo įrankių, 
ginklų, kamanų, geriamųjų ragų apkalų. Radiniai saugomi 
Telšių kraštotyros muziejuje. 

Prie mažyčio Šatrijos upeliuko ir kelių kryžkelės — 
Gaulėnai. Čia sustojame, užeiname į muziejų. 

Yra kuo pasigėrėti „Šatrijos“ kolūkio muziejuje. O jei 
ekspoziciją aiškina jo įkūrėjas mokytojas J. Andriusevi- 
čius — lieki patenkintas. Muziejus įsteigtas 1969 m. kol- 
ūkio pirmininko E. Alūzo ir minėto mokytojo pastango- 
mis. Jame saugoma retų senienų: paskutinio apylinkės 
klumpadirbio įrankiai, dievdirbiškos skulptūros kolekcija, 
Maudžorų senkapių radinių, Žemaitijos aludarių įrankiai, 
naminio plytų gaminimo įtaisai. Turtingas vietos knygne- 
šių, senųjų apylinkės kaimo šviesuolių kampelis, įdomi 
„Kęstučio“ būrio partizanų atminimo ekspozicija. 

Būta žmonių! Antai J. Sudaris buvo pažangus žmogus, 
senatvėje rinko kraštotyrinę medžiagą, rašė. Keliaudavo 
po apylinkes vasarą, visada basas. Pajuokti ketinusiems 
atsakydavo: „Blogas tas lietuvis, kurio kojos bijo savo 
gimtos žemės“. Tą puikų žmogų 1941 m. fašistai sušaudė. 
Apie savo apylinkes nemaža medžiagos surinko, paskelbė 
spaudoje A. Jonušas. Vis tai paprasti kaimo žmonės. 

Į rytus nuo Gaulėnų kaip mūras miškai, nuo seno vadi- 
nami Ilgšilio-Gintenių vardu arba net draustiniu. Važiuo- 
jant į Kuršėnus, negali jais atsigėrėti. Visa įdubusi Už- 
venčio lygumos dalis jais apaugusi. Čia paviršius. išklotas 
nelaidžiu moliu, užneštas smėliu. Dėl drėgmės pertekliaus 
plyti Tyrelė, Tyreliukė ir kitos pelkės. Medžiai sausesnėse 
vietose vidutinio amžiaus, liekni; daug pušų, yra eglių, ber- 
žų. Pomiškis paunksmingas. Mėgsta mišką šernai, stirnos, 
briedžiai. Būta ir vilkų. Ilgšilis ir šiandieną teikia Žemai- 
čių senagirės įspūdį. Kelias per girią ėjo nuo seno, yra 
minima karčema, kurioje sustodavęs svieto lygintojas Ta- 
das Blinda. Pirmojo pasaulinio karo metais Ilgšilio miške 

veikė stiprus Jono Balčiūno, pasivadinusio Varkaliu, „„miš- 
ko brolių“ būrys. Vokiečių nepagaunamas, Varkalys buvo 
įvaręs baimės karinėms įguloms. Labiausiai apylinkė ne- 
kentė Kuršėnų kreishauptmano, kuris, nužudęs 197 nekaltus 
žmones, gyrėsi greit švęsiąs 200-ąjį. Nespėjo. Ilgšilio miške 
pakliuvo į Varkalio vyrų rankas. Vėliau Varkalys įsijungė 
į II Žemaičių pulką. Mūšyje prie Tryškių žuvo. Plechavi- 
čius nušovė ir jo sužadėtinę Onytę. 

Šio karo metais miške sustodavo J. Basčiulio vadovau- 
jami „Kęstučio“ partizanų būrio vyrai. Vienuolika fašisti- 
nių ešelonų nuvertė jų padėtos minos. Ilgšilis didžiuojasi 
narsiais žmonėmis. 

Iš šiaurės Užvenčio lygumą su Ilgšiliu uždaro links- 
mų kalvučių su pušynais grandinė. Tuo gūbriuku nūnai 
nusitiesia šiaurinis Žemaičių plentas, jungiąs Šiaulius su 
Klaipėda, ir geležinkelis. Už tų kelių — šiaurrytinis kalvo- 
tosios Žemaitijos pakraštys. Pakeliui keli kaimai. Prie Bal- 
vio ežero — Pabalvė. Ji minima XVI a. Dabar kaimas pra- 
moninis, su durpių įmone, kurioje gaminamas briketas, 
šalia — lentpiūvė. Kaimynystėje Raudėnai. Juose 1798— 
1800 m. kunigavo seniausias Žemaitijos floros tyrinėtojas 
Jurgis Pabrėža. L. Jucevičius, rašydamas apie XIX a. pra- 
džios Žemaitiją, mini Raudėnuose gyvenus liaudies meist- 
rą, gaminusį fortepijonus(!). | 

Aukštašlaičio, raguvomis suraižyto Virvytės slėnio pa- 
kraštyje įsikūrę 


"TRYŠKIAI 


Savotiškas Žemaitijos miestelis. Su erdvia stačiakampe 
aikšte, senu gatvių išdėstymo planu, o trobomis naujomis. 
Pastarojo karo metais miestelis sudegė. Todėl jis, nors ir 
senas, bet naujai atstatytas. Iškilę šviesių modernių rūmų, 
sutvarkytos gatvės. Apylinkes puošia gilus Virvytės klonis 
ir gražus jos intako Tryškio slėniukas. 

Istoriniai šaltiniai Tryškius mini XVI a. 1701 m. apy- 
linkes ir miestelį nuteriojo švedai. 1792 m. Tryškiams 
suteikiamos miesto teisės, herbas. 

Dabartinė Tryškių bažnyčia, spėjama, statyta 1751 m. 
Prie jos prigludusi sena medinė varpinė, akmenų mūro 
tvora. Bažnyčios architektūrinis ansamblis vertingas, sau- 
gomas valstybės. E 

Aikštės pradžioje teberymo originalių, senai liaudies 
architektūrai būdingų proporcijų kolona su medine liau- 
dies skulptūra, vaizduojančia ugniagesį šventą Florijoną, 
vietinių vadinamą Plioreliu. Jis čia pastatytas, kad apsau- 
gotų miestelį nuo ugnies. Tačiau nuo švedų antpuolių 
iki mūsų amžiaus karų Tryškiai degė ir degė. Dabar jis 
pats saugomas valstybės. 

1863 m. sukilėliai, vadovaujami Jono Stanevičiaus, lai- 
kėsi Tryškių apylinkių miškuose. Čia netikėtai jiems tekę 
kautis. Tai buvo skaudus smūgis: žuvę net 200 sukilėlių, 
netekta daug ginklų ir patirta kitų nuostolių. 

1919 m. prie Tryškių apie keturias valandas vyko kru- 
vinos Žemaičių pulko kautynės su vokiečiais. Aštuoni ko- 
votojai žuvo, čia ir palaidoti. Iki šiol šiose apylinkėse gy- 
vena kovų už tarybas dalyviai S. Jonušas, A. Imelis, K. Šar- 
kauskas, P. Būta, V. Žilinskas. 1944 m. tose pačiose vie- 
tose vėl vyko kautynės prieš vokiečius. Vėl žuvo nemaža 
žmonių. 

Šiandieną Tryškiai lvarkingas miestelis, stambaus ūkio 
ventras. Tarybinis ūkis seniai garsėja aukštais derliais. 
Iš hektaro čia gaunama po 25--28 cnt javų, 150—180 cnt 
bulvių, 400 cnt šakniavaisių, primelžiama po 3—4 tūks- 
lančius litrų pieno iš vienos karvės. Už pasiekimus du ūkio 
darbuotojai apdovanoti Lenino ordinais. Tryškiai žinomi 
laip pat liaudies meistrų, amatininkų dirbiniais, meno sa- 
viveiklos entuziastais. 

Tryškių kapinėse palaidota Lazdynų Pelėda. 1935 m. 
iš vietos inteligentų surinktų lėšų pastatytas paminklas 
pagal Staurylų pradinės mokyklos mokytojo A. Simkaus 
projektą. Rašytoja gimė, augo, nemaža metų gyveno, kū- 
rė nedideliame Paragių dvarelyje. Keliaudami po rytų Že- 
maitiją, sustokime Paragiuose. 

XIX a. viduryje Paragius įsigijo ir juose apsigyveno 
Ivanauskai. Čia 1867 m. gimė jų duktė Sofija, 1872 m.— 
Marija, kurios abi vėliau savo kūrinius pasirašinėjo vienu 
Lazdynų Pelėdos slapyvardžiu. Tik po Sofijos Pšibiliaus- 
kienės mirties (1926 m.) tą paslaptį atskleidė jų šeimos bi- 
čiulis poetas L. Gira. 

Abi seserys augo Paragiuose romantiškoje dvaro ap- 
linkoje. Tėvo Nikodemo būta gražaus stoto ir gabaus žmo- 
gaus, su polėkiais, tačiau valios jo siekiams įgyvendinti sto- 
kota. Jis jaunystėje palaikė ryšius su 1863 m. sukilėliais. 
Nuo Paragių į rytus dunkso dideli Ventos ir Virvytės ap- 
juosti Biliūniškių ir Mickių miškai. Jų viduryje Juodoji 
pelkė, senas Biliūniškių palivarkas, minimas dar XVI a. 
Taigi tame miške ir buvo įsitvirtinę J. Stanevičiaus vado- 
vaujami sukilėliai. Jų tarpe buvo Ivanauskienės tėvas ir 
broliai. N. Ivanauskas mėgęs prisiminti, kaip 1863 m. ba- 
bandžio mėn. majoro Svirskio vedama kariuomenė šioje 
girioje persekiojo sukilėlius, bet jų nerado. Sudeginę Bi- 
liūniškių palivarką, malšintojai traukė toliau. Po to jie 
čia pateko į J. Stanevičiaus vyrų pasalą. Žuvo daug kariuo- 
menės. Sėkmingai J. Stanevičiaus būrys atrėmęs ir kitus 
Biliūniškių girios puolimus. Tik gegužės mėnesį įvyko ne- 
laimingas Tryškių mūšis, kuriame sukilėlius sumušė gausi 
ginkluota kariuomenė. 

Romantiškos N. Ivanausko nuotaikos pasireikšdavo ir 
utopijom, kurios ūkį labai smukdė. Pavyzdžiui, Nikodemui 
rūpėjo, kaip parke susodinti medžius vainikais, kaip iškasti 
sode kūdrą su sala, nutiesti kanalą, kuriuo būtų galima 
plaukioti laiveliu, gėrėtis krantuose augančiais laukiniais 
erškėčiais. Ir dabar Paragių parke teberymo akmeninis 
stalas, supiltas pilkapis. Ivanauskas domėjosi ir literatūra, 
poezija. Jų namuose buvo sukauptas nemažas archyvas, 
biblioteka. Ypač jį traukė dailė; jis pats tapė. Jau būda- 
mas brandaus amžiaus, su šeima buvo išvykęs į Miunche- 
ną mokytis tapybos. Matyt, tai buvo iš prigimties necilinis 
žmogus, tik negavęs dvarininkiškoje šeimoje valingo už- 
grūdinimo gyvenimui. 

Motina pernelyg rūpinosi dukterimis, neišleisdama jų 
iš savo akių, sergėjo nuo aplinkinio pasaulio įtakos, nelci- 
do mergaičių net į mokyklą. . 

Sistemingu Ivanauskaičių lavinimu niekas nesirūpino. 
To, esą, ėmėsi tėvas, bet jis tai manė atliksiąs, neatsi- 
traukdamas nuo molberto. Jos pačios skaitė, ką norėjo, 
domėjosi dvarą supančiu gyvenimu: bendravo su valstie- 
čiais, išmoko jų kalbos, suprato godas, žavėjosi liaudies 
audinių raštais, kaimo armonika, dainomis, tylia vakaro 
gamta. Tur būt, iš jaunystės laikų atsineštas ir tas kick 
atsiskyrėliškai skambąs Lazdynų Pelėdos slapyvardis. 

Paprastų žmonių prigimties ir kūrybos tobulumas, iš- 
naudojamųjų skriaudos, asmeninė gyvenimo drama, ište- 
kėjus už nusmukusio dvarininko Pšibiliausko, sužadino 
vyresniąją seserį imtis plunksnos. Pirmoji jos apysaka 
„Našlaitė“ pasirodė 1896 m. Nemaža jai pirmuosiuose lite- 
ratūrinio kelio žingsniuose yra padėjęs P. Višinskis. Po 
1905 m. į literatūrinį darbą įsitraukė sesuo Marija. Ji rašė 
silpniau, lenkų kalba; nesitikėdama savarankiškos vietos 
lietuvių literatūroje, prisijungė prie jau žinomos Lazdynų 
Pelėdos vardo. 

Kelia pasigėrėjimą chrestomatiški Lazdynų Pelėdos kū- 
riniai „Motulė paviliojo“, „Stebuklingoji tošelė“, „Ir pražu- 
vo kaip sapnas“, „Skriauda“ ir kiti. Jie kupini humanizmo, 
užuojautos netiesos ir skriaudų slegiamiesiems. Kūriniuose 
ryšku elegiškumas, troškimas išsivaduoti iš tvankios ap- 
linkos. Ne visada aiški liko tik laisvės kaina rašytojai. 
Lazdynų Pelėdos kūryboje sodriai jaučiama Paragių, Tryš. 
kių apylinkių ir visos šiaurės Žemaitijos liaudies kūrybos 
giluma. 

Visą gyvenimą seserys nenutraukė ryšių su Paragiais. 
1920 m. išvargus, daugiausia pėsčia, Sofija su Marijos duk- 
ra grįžo iš Vilniaus. Čia nugyveno paskutinius metus, rašė, 
verpė, audė, siuvo, dirbo, vilkėdama kaimiškais drabužiais, 
klumpėta. Senas tėvas virš jos kambario durų nutapė pel- 
ėdą, ant krosnies sienelės — katinus. Tapė bažnyčioms pa- 
veikslus. Buvo jau nusenęs. 

mėjo XIX a. pradžioje. Pirmasis suakmenėjusių iškasenų 
savo Baublių muziejui prisirinko D. Poška. 

„Aš patsai ing pakalnę Papilės važiavau 

Ir norint daugel daiktų akmeningų gavau... 

Ant jo žemės Papilėj yr šiokių ir tokių, 

Kaip kirminų ir varlių, akmenų visokių“. 

Paskiau Papilės radimvietę lankė ir tyrinėjo pasaulinio 
garso geologai. 1960 m. ji paskelbta geologiniu draustiniu, 
saugoma valstybės. 

Papilė pabirusi ties gražiu Ventos vingiu. Čia pat pi- 
liakalnis. Manoma, IX—XIII a. buvus pilies, saugojusios 
žemaičius nuo kalavijuočių. Pilies kaimynystėje besiku- 
rianti gyvenvielė, matyt, ir gavo Papilės vardą. Istoriniai 
šaltiniai vietovę mini dar XIII a. 

Miestelis pradeda augti XVII a. Netrukus gauna privi- 
legijų, čia kuriasi pirkliai, XIX a. įsteigiama mokykla, paš- 
tas, ligoninė, pro Papilę nutiesiamas Liepojos—Romnų 
geležinkelis. Mieste gyvena beveik du tūkstančiai žmonių. 

Papilę palietė 1863 m. sukilimas. Biliūniškių miškų 
būriai miestelį buvo užėmę, išvaikė carinius valdininkus, 
sunaikino valsčiaus knygas, žmonėms pažadėjo žemės. Vė- 
liau, malšinant sukilimą, Papilėje caro baudėjai sušaudė 
valstietį sukilėlį J. Ziberką. 

Papilėje savo senatvės metus (1861—1864) praleido 
ir mirė S. Daukantas — istorikas ir rašytojas. Gyveno čia 
pas kunigą I. Vaišvilą, kuris už dalyvavimą sukilime buvo 
ištremtas. S. Daukantas čia gyveno vargingai. G. Rutenber- 
go duomenimis, senukas mėgo, iš lėto ramstydamasis laz- 
da, vaikštinėti paupyje. Ilgai ilsėdavosi. Kai kurie žmonės 
jį laikę šventuoju, atvesdavę prie jo ligonių, klausdavę pa- 
tarimų. 

S. Daukantas palaidotefiliakalnyje, kur tuo metu jau 
buvo kapinės. M. Davainis-Silvestraitis aprašo laidotuves: 

„Ant budynių nebuvo jokio pono arba ponelio, tiktai 
vieni prasti žmonės jį apgiedojo ir palaidojo. Vienu žo- 
džiu, paprastos buvo budynės, o gal ir jokio giminaičio 
nebuvo. Grabas buvo medinis, juodai malevotas“. Ant ka- 
po užrašas byloja apie šio darbštaus žemaičių mokslo 
vyro, pavadinto „vargo pele“ darbus. 1926 m. ant kapo 
pastatytas paminklas (knygnešio A. Raudonio darbas). 
1930 m. žmonių aukų lėšomis Papilėje iškilo didingas 
S. Daukanto paminklas — vienas geriausių skulptoriaus 
V. Grybo darbų. 

Karo metu miestelis buvo sudegintas. Šiandieną atsta- 
tytas. Čia S. Daukanto kolūkio centras. 

Į LUOKĘ 


O dabar grįžkime į Užvenčio lygumą. Pravažiuosiine 
Tryškių geležinkelio stotį, mažą Kaunatavos miestelį. Ka- 
daise Upynos ir Virvytės santakoje, sausų pušynų apsup- 
tas, buvo puošnus Kauneckių dvaras, su gražiais tvenki- 
niais ir nedidele bažnyčia. Vengdami carinės valdžios repre- 
sijų už dalyvavimą 1863 m. sukilime, šeimininkai emigra- 
vo į Prancūziją. Dvare ilgą laiką veikė mokykla. 1924 m. 
pastatyta dabartinė akmens mūro bažnyčia. Šiandieną tai 
jaukus miesteliukas, turi vasarvietės privalumų; yra vais- 
medžių medelynas. 

Leisdamicsi į pietus Užvenčio link, gėrimės laukų ly- 
gumomis, jaukiais pamiškių užutėkiais, ypač gluosnynais. 
Gražūs  tamsiažaliai,  kuplūs Žemaitijos  rutuliškieji 
gluosniai! 


Stovi gluosniai seni, be galvos, 
Baudžiavos laikų tremtiniai. 

Kaip seniai šie keliai, seniai 

Dar vesdavo iš Lietuvos. (E. Micželaitis) 


Gluosnių apstotas stovi ir senas buvęs Dirvonėnų dva- 
ras. Dabar geras ūkis. 

Tikriausiai šių gluosnių proseneliai čia augo ir šiurpiąją 
1696 metų liepos 3 dieną. Tada šiame sename, .visokiomis 
neteisybėmis jau pagarsėjusiame dvare įvykęs „raganų“ iš 
Kirklių sodžiaus — Lauryno Kuzmos, Magdalenos Šaulie- 
nės, Liucijos Namšienės ir kitų -— teismas. 

Išlikusiame aprašyme stebina fanatiškas Žmogaus su- 
niekinimas. „Nusikaltėliai“ kaltinti šerkšno rinkimu, kru- 
šos darymu, kerpių nuo akmenų kirpimu, mokėjimu miš- 
kus, vandenis kerėti, galėjimu vėją pasukti... Tos bylos 
metu Kirklių „nusikaltėlės“ prisipažino per joninių naktį 
virš aukščiausių miškų ir girių daubų skridusios į Šatrijos 
viršūnę raganų puoton. Viską, „prisipažino“ žiauriausiai 
kankinamas žmogus, kad tik greičiau nuo skausmo išsi- 
vadavus... 

Šiandieną Dirvonėnai pajėgaus ūkio centras. Ūkis dar 
1970 m. numatė išauginti viename hektare 22 cnt grūdų. 
O kai prikūlė — 28,2 centnerio! Apie pakilų gyvenimą ma- 
tai iš dirvų, pastatų, aplinkos. Geri keliai. Prie vieno iš 
tų kelių stovi įdomiai išpiaustytas stulpas (A. Mikalausko 
darbas). Jis primena, kad šalia jau Šatrija. 

O priešais gražių kalvų glėbyje artėja Luokė. Miestelis 
senas, kaip žemaitiška legenda... 

Rašytiniai XIV a. šaltiniai mini Luokę, kurią archeo- 
loginiai paminklai rodo esant daug senesnę. Gyvenvietė 
įsikūrus labai gražiose kalvose, su atviru reginiu į šiaurę, 
vakarus ir rytus. Miestelio planas radialinis, aplinką jau- 
kina sraunus Vaidžio upeliukas. Trūksta medžių užuovė- 

jos. Šiandieną Luokė išprusęs miestukas. Čia kryžiuojasi 
keli vieškeliai, yra administracinis apylinkės centras su 
vidurine mokykla, ligonine ir kitomis įstaigomis. 

Luokė garsi ir kaip senas Žemaitijos prekybos centras, 
prekybos privilegiją gavusi 1790 m. Miestelis turėjo savo 
mato vienetą, garsėjo galvijų mugėmis. 1909 m. netgi buvo 
surengta galvijų paroda. Lyg miestelio prekybinės praeities 
patvirtinimui prieš karą apylinkėse aptiktas gausus 
XVI-XVII a. monetų lobis. Ir mūsų laikais vėl organi- 
zuojamos Luokėje tradicinės mugės. 

XIX a. miestelyje jau veikė malūnas, dvi alaus daryk- 
los, batų dirbtuvė, siuvykla ir kitokių verslų dirbtuvės. 
Būta smuklių. 

1863 m. apylinkėje veikė B. Dluskio ir A. Mackevičiaus 
vadovaujami sukilėliai. O 1891 m. valstiečiai pasipriešino 
grūdų išvežimui į užsienį, susirėmė su žandarais. 

Luokės istorija mena kelis gaisrus: 1911 ir 1939 m. 
Vėjų užpučiamoje, vandens neturinčioje vietoje gaisrai 
būdavo baisūs, nesutramdomi. 

1919 m. vasario mėnesį Luokėje įsitvirtino I Žemaičių 
pulko kovotojai. Jie įveikė nedidelę vokiečių fon der 
Golco vadovaujamos vadinamosios „geležinės divizijos“ 
gurguolę. Netrukus tos pačios divizijos sutelktinėmis jė- 
gomis buvo apsupti. Kruvinos kautynės virė nuo aušros 
iki vidurdienio. Jėgos buvo labai nelygios. Pulkas pa- 
sitraukė Kuršėnų link. Mūšio lauke krito apie 50 kovotojų. 
Luokiečiai juos palaidojo bendrame kape. Tai primena 
ir paminklas, kuris ten pastatytas. Luokės mūšis Žemaičių 
I pulkui buvo vienas sunkiausių. 

Luokės kapinėse yra palaidota žymių šių apylinkių 
medžio drožėjų, dievdirbių. Pasakojama, kad čia esąs 
svieto lygintojo Tado Blindos kapas. 

Tado Blindos veiklos metai susiję su Luokės apylin- 
kėmis. Pavirvyčiu kiek į šiaurę ir prasideda garsi Byvai- 
nės giria. Ji želia platokojggsmėlingoje, vietomis pelkėtoje 
dubumoje. Graži ji senais daugiarūšiais medynais, partiza- 
nine nuotaika. Girios glūdumoje — senos Kinčiulių sody- 
bos. Tarp jų po klevais ir T. Blindos gimtinė. 

Kas buvo tas žmogus — neaišku ir mūsų dienoms. Žmo- 
gus legenda, liaudies žodžiais tariant, „slaunas razbainin- 
kas ant pavietų trijų...“ 

O senutė, sutikta prie Mediškių kaimo, taip atsakė: 

— Ans buvo teisingas: biednyms geras, bagotų ir tin- 
ginių nemylėjo. Todėl anus sulygint norėjo. Taip sakė 
mūsų seneliai, jo viengenčiai iš Kinčiulių. 

O ką vienas žmogus padaryt galėjo? Tur būt, tik 
tiek — vieną kitą rimbu pamokyt, turčių skubiai apiplėšt, 
gal būt, savo dalios vargšui padėt. Sukilimas buvo bevil- 
tiškai pralaimėtas, todėl bevelytas toks gaivališkos kovos 
su neteisybe būdas. Šiandieną kitas paabejoja, sakydamas, 

kad tai buvęs eilinis plėšikas. Tur būt, ne. Liaudies at- 
mintis ne tik gaji, bet ir neatlaidi, teisinga, o niekur nėra 
žinių, kad Blinda būtų smurtu ką kankinęs, žudęs. 

O legendos apie jį iki dabar po plačią apylinkę sklin- 
da. Jo rankos smagumą ir nuosavo rimbo kietumą viešai 
pajutęs pats Oginskis. Blinda įkaustytam rekrūtui kalades 
numušęs, žandarą Virvytėje išmaudęs. Iš šnipų ir žandarų 
apsupties kunigu persirengęs ramiai pravažiavęs, dar ranką 
pabučiuot vyresniajam davęs... 


„Katry ano nepažino 
Ponaičiuku laikė, 
Katry ir pažino 

Visi galvas lenkė.“ 

Gal kiek ir pagražinti epizodai, bet ne nuo pradžios 
pramanyti. T. Blinda Luokėje buvo nužudytas 1878 m. 
gegužės 4 d. per Jurginių jomarką. Sako, palaidotas Luokės 
kapinėse „už vagos“. 

Dervynų pušis ilgą laiką buvo Byvainės girioje pa- 
minklu jo žygiams. 1912 m. surengta jo atminimui sueiga. 
Rašytoja Lazdynų Pelėda surinko pasakojimus, pagal ku- 
riuos dramaturgas G. Žemkalnis parašė dramą, plačiai 
mėgtą ir vaidintą net mūsų laikais. Yra dainų apie Blindą, 
1918—1919 m. dvasininkai smerkė ir, kur galėjo, draudė 
vaidinti „Blindą“, manydami, kad tai sukelia žmones prieš 
juos. Liaudies meistrai nudrožė svieto lygintojo statulėlių. 
Vieną medžio drožėjo K. Mockaus, kilusio iš čia, darbą 
saugo Telšių kraštotyros muziejus. 

Tokia paslaptinga senoji Byvainės giria. Iš šiaurės ją 
saugo neaukštų smėlingų kalvų gūbrys, kurio papėde vin- 
giuoja Pateklos upelė. Toje pusėje girdėti pradundantys 
traukiniai, matyti dulkantys vieškeliai. 

Čia dvi įdomios gyvenvietės. Dūseikiai — kaimiškos pra- 
monės centras. Čia eksploatuojamas nemažas durpynas, 
molynds, veikia plytinė. 1856 m. čia gimė žymus Žemaitijos 
knygnešys D. Bubinas. Už „Iskros“ ir lietuviškų raštų ga- 
benimą buvęs ištremtas, palaidotas Ubiškėje. Ubiškė — kiek 
ryčiau, prie kalvoto pušyno. Šiandieną tai stambaus ūkio 
centras su vidurine mokykla. Kapinėse išlikę vertingų šių 
apylinkių liaudies dailės pavyzdžių. 1 

Mintimis aplankę Byvainės girią, Luokės vieškeliu pa- 
lraukime 


TELŠIŲ LINK 


Jeigu už poros kilometrų nuo Luokės pasuksime kai- 
rėn senkeliu, pasieksime seną buvusią Biržuvėnų dvarvietę, 
nūnai Luokės tarybinio ūkio centrą. Tai ekonomiškai stip- 
rus ūkis, pasižymintis tvarkinga aplinka, kultūringa buiti- 
mi, meno saviveikla. 

Biržuvėnai viena seniausių Žemaitijos gyvenviečių, pir- 
mą kartą paminėta 1253 metais. Dešiniame Virvytės krante 
senas piliakalnis, vietinių vadinamas Koplyčkalniu. Iki 
XI a. jame būta gyvenvietės. Netolima pamiškė prie se- 
nųjų tvenkinių vadinama Laumės pėda. Pasakojimas mini 
čia gulėjus akmenį su įspausta laumės pėda. 

XVI a. Biržuvėnuose jau dvaras, valsčiaus centras. Bu- 
vo pastangų vietovę išauginti iki miestelio: suteikta pre- 
kybinių privilegijų, pastatyta koplyčia. XVI-XVII a. dėl 
sunkių baudžiavinių prievolių dvaro valstiečiai ne karlą 
sukilo, bet buvo žiauriai numalšinti kariuomenės. 

XIX a. pabaigoje ties Biržuvėnais patvenkta Virvytė, 
pastatytas kartono fabrikas, taip pat iki šiol išsilaikę rū- 
mai, įveistas parkas. Po karo ant Virvytės iškilo nedidelė 
hidroelektrinė. 

Įvažiuojant į gyvenvietę nuo Luokės pusės, kiek ato- 
kiau kelio, dešinėje, nuo 1764 m. rymo mūrinis koplyt- 
stulpis, savo formomis primenąs medinius koplytstulpius. 
Pasakojama, jog statytas vietinio dvarininko sūnaus tragiš- 
kai mirčiai atminti. Jame yra išlikę K. Mockaus drožinių. 
Paminklas saugomas valstybės. 

1919 m. žiemą Biržuvėnuose kovėsi Žemaičių pulko 
kariai su kaizerine kariuomene. Mūšį A. Gudaitis-Guzevi- 
čius pavaizduoja romane „Broliai“. Žuvusieji palaidoti ne- 
tolimose Petraičių kapinėse. 

Gražiais kelio vingiais pravažiuojamas jaukus sausa- 
miškis. Dviejose dešinės pakelės sodybose galima matyti 
senoviškas skaldytų rąstų įžambines tvoras. Tai jau reta 
žemaičių etnografinės architektūros liekana. 

Kelias perkopia du vaizdžius supiltinių kalvų masyvus. 
Sustoti įdomiau antrajame. Čia prie Sakalų kaimo, dešinė- 
je kelio pusėje, yra alkvietė (185 m nuo jūros lygio). Spė- 
jama, kad čia senovės žemaičiai rinkdavosi apeigoms, su- 
sirinkimams, krivulėms. 

Tik nušliaužus nuo masyvo, užkliūni dar už vieno mies- 
telio — Viešvėnų, ant Viešvės upeliuko kranto. Jie, kaip ir 
daugelis jų žemaitiškų kaimynų, išdidūs savo senumu — 
Viešvėnus irgi paminėjo istorija 1253 m. Viešvėniškiai 
XIV a. kovojo prieš kryžiuočius. Kiek vėliau čia jau buvo 
dvaras. Jame XVI a. ne sykį baudžiauninkai priešinosi iš- 
naudotojams. Malšinant juos 1536 m., apie dvidešimt šeimų 
buvo išžudyta. Nuo Viešvėnų prasideda ir į pietus veda 
žemaitiško išvaizdumo asfaltuotas vieškelis į Varnius, 
Laukuvą, Šilalę. Tai jau trečias žemaičių plentas, šis — 
meridianinės krypties. Į šiaurę per Telšius, Sedą jis mus 
palydės iki paties Skuodo. 

Kelio dešinėje Rainiai — vietovė, kurios apylinkės ši- 
leliuose pastarojo karo metu okupantai nužudė kelis tūks- 
tančius nekaltų žmonių. Daugiausia čia buvo sušaudyta 
nieku nenusikaltusių, neturtingų Telšių miesto tarybinių 

šeimų. Tas žiaurias dienas su širdgėla mena apylinkių gy- 
ventojai. Fašistų žvėriškumo aukoms atminti pastatytas 
paminklas. 

Šiandieną Rainių apylinkių laukuose išauginami labai 
gausūs derliai, mechanizuoti darbai fermose. Tai vienas 
geriausių rajono ūkių. 


TELŠIAI 


Gražaus kalvoto masyvo pietiniame atokaitingame šlai- 
te, Masčio paežerėje, stiebiasi Telšiai. Jie gobia keliolika 
kalvų, pamažu iš vakarų ir rytų supa Mastį. Gražus mies- 
tas. Tik miškus tolokai nuo savęs nustūmė, todėl nepratu- 
siam jų ilgu. Vis dėlto atokesnių apylinkių miškingumu 
Telšiai gali netgi didžiuotis. 

Gražūs padavimai užsklendžia nežinomas Telšių pra- 
cities gelmes. Pasak jų, įkūręs miestą žemaičių žemės kar- 
žygys. Vieni jį vadino Džiugu, kiti Telšiu. Tai, įsivaizduo- 
jama, buvęs galiūnas, jis priešams kelią į Žemaičius 
pastodavęs, su kuoka vienas jų būrius nuvėtydavęs. Nu- 
jausdamas mirtį, ir kapą sau susipylęs. Kiti padavimai 
pasakoja, kad tą kalvą, vadinamą jo vardu, supylęs anksti 
mirusiai savo žmonai, kurią buvo parsivežęs iš Mozūrų. 

Paežerės durpyno pakraštyje buvo iškastas rago ieti- 
galis, datuojamas viduriniuoju akmens amžiumi. Kiti ar- 
cheologiniai paminklai ir radiniai liudija žmones be per- 
traukos čia gyvenus mažiausiai šešis tūkstančius metų. 
Veodalinių laikų išvakarėse čia, tur būt, buvo vietinio 
kunigaikštuko valdos. Kuriantis Lietuvos valstybei, gal būt, 
las centras sunyko, nes prie Džiugo piliakalnio, spren- 
džiant iš archeologinių liekanų, gyvenimas nutrūkęs. XIII a. 
žemėlapiuose Telšiai jau pažymėti, o rašytiniuose šalti- 
niuose pirmą kartą paminėti XIV a. Livonijos ordino 
kronikoje. 

XV a. Telšiai buvo didžiojo Lietuvos kunigaikščio dva- 
ras. To dvaro būta šalia cžero, prie upelio, netoli tos vie- 
tos, kur dabar yra muziejus. 1536 m. dvaro baudžiaunin- 
kai sukilo, nužudė dvaro valdytoją. Jų pavyzdžiu prasi- 
dėjo neramumai ir kaimyniniuose dvaruose. 

Telšiai, kaip vienas Žemaitijos provincijos centrų, pra- 
dėjo kilti XVII a. Tada čia posėdžiui rinkdavosi bajorų 
seimelis, suteiktos kai kurios prekybinės privilegijos. Telšių 
valdytojas Sapiega mieste įkurdino vienuolius bernardi- 
nus. Karalius jiems buvo užrašęs Masčio, Tausalo ir kai 
kuriuos kitus ežerus. XVIII a. pradžioje Telšius nusiaubė 
švedai, daug žmonių žuvo nuo maro epidemijos. Apylinkėse 
teliko vos 2/3 gyventojų. XVIII a. pabaigoje aukščiausioje 
miesto kalvoje buvo pastatyta dabartinė bažnyčia, bernar- 
dinų vienuolyno rūmai. 1791 m. pagal Stanislovo Augusto 

privilegiją. Telšiams atnaujintos Magdeburgo teisės. Čia po- 
sėdžiaudavo miestiečių ir žemininkų teismai. Mieste knibž- 
dėte knibždėjo valdininkų. Ne veltui apie teisininkus, 
advokatus ir jų mokinius, vadintus palestrantais, nežino- 
mas poetas eiliuoja: 


„Telšių miestas yr ant kalno iš toli matyti, 
Ten daug palestrantų, negal suskaityti.“ 


Audringais įvykiais Telšiuose pažymėti 1831 ir 1863 
metų sukilimai. 1831 m. pavasarį sukilėliai buvo užėmę 
Telšius, sudarė savo valdžią, netgi veikė sukilėlių karo 
instruktorių mokykla. 1843 m. Telšiuose vėl brendo nera- 
mumai, todėl iš anksto buvo atsiųstas kariuomenės 
pastiprinimas. 1863 m. apylinkėse veikė stiprūs A. Groso- 
Aleksandraičio, B. Dluskio-Jablonauskio, P. Šimkevičiaus 
sukilėlių būriai. Telšių priemiestyje nužudyti du sukilėlių 
būrių vadai kunigai I. Noreika ir A. Gargasas. Prieš tai jie 
buvo kankinami, viešai paniekinti. Po nužudymo užkasti, 
o vieta sulyginta, raitelių sutrypta. Tačiau žmonės ne- 
pamiršo. 1922 m. jų palaikus iškilmingai perkėlė į bažny- 
čios šventorių. Senoji palaidojimo vieta buvo pažymėta 
pilkapiu ir kryžiumi. Sukilimo 100-ųjų metinių proga pa- 
statytas paminklinis akmuo. 

Augant miestui, Telšiai buvo ir įvairių religinių bend- 
ruomenių veiklos centru. XIX a. Telšiuose veikė garsi 
rabinų mokykla Ješiva, kurioje ruošti viso pasaulio žydų 
religinių bendruomenių pasiuntiniai. Nuo XIX a. vidurio 
Telšiuose yra stačiatikių cerkvė. Buržuaziniais laikais mies- 
te įsikūrė Žemaitijos vyskupija, veikė kunigų seminarija. 

Ilga Telšių mokyklos istorija. Pirmoji mokykla čia 
buvusi jau 1612 m. 1780 m. veikusi mokykla bernardinų 
vienuolyne. 1791 m. atidaryta triklasė mokykla. (Jos pasta- 
las Lebestovi ir dabar.) 1794 m. ji perorganizuota į gim- 
naziją, kurioje mokėsi apie 300 mokinių. Per sukilimus 
ji neveikė. 1865 m. atidaryta penkiaklasė bajorų mokykla 
ir atskira dviklasė mokykla. 1909--1914 m. veikia ber- 
niukų ir mergaičių progimnazijos, žemės ūkio kursai, lie- 
tuvių „Saulės“ gimnazija. 1922 m. atidaryta mokytojų 
seminarija, veikusi dar ir tarybiniais metais. 

Kultūros ir švietimo darbas pagyvėjo XIX a. pabaigoje. 
Mieste slaptai buvo platinama lietuviška ir socialdemokra- 
tinė spauda. Apie 1890 m. pradėta rengti vaidinimus. Plun- 
gės gatvėje buvusioje smuklės arklidėje įruošta scena, pa- 
daryta suolų, pertraukų metu grodavo nedidelis orkestras. 
Tas „teatras“ laikėsi gana ilgai. Tada Telšiuose susibūrė pir- 
masis choras. Pirmas lietuviškas vakaras įvyko 1907 m. 

Į XX a. Telšių miestas įžengė jau gerokai išaugęs (gy- 
veno apie 6000 žmonių), buvo vietinė prekyba, įsteigta 

audimo dirbtuvė, spirilo varykla, pora malūnų. Bet 
1907 m. miestą nusiaubė didelis gaisras, netrukus prasidėjo 
karas; miestas vėl sumenko. 

1905 m. streikavo miesto darbininkai, aplinkinių dvarų 
kumečiai. Žandarmerijos viršininkas savo vyriausybei raš- 
tu iš Telšių skundėsi: „Dabartiniu metu padėtis taip susi- 
komplikavo, jog kiekvienas žemaitis turi kišenėje po ke- 
letą egzempliorių atsišaukimų, užtaisytą revolverį su šo- 
viniais ir atvirai grasina užmušti, jei tik išdrįsi sulaikyti 
arba seksi jų veiksmus. Vakarais, ir ypač skirstantis iš 
turgaus, pradeda šaudyti iš revolverių kaip per manevrus“. 

1919 m. pradžioje Telšiuose įsikuria Žemaitijos karinis- 
revoliucinis komitetas, II Žemaičių pulkas. Vasario 12 d. 
čia įvyko Žemaitijos revoliucinių komitetų suvažiavimas. 
Tuo metu nuo Lieplaukės Telšius pradėjo pulti vokiečių 
fon der Golco „geležinė divizija“. Dvi dienas vyko mūšiai. 
Vasario 22 d., neatlaikydami galingesnio priešo spaudimo, 
Tarybų valdžios gynėjai iš Telšių pasitraukė. 

1920—1940 m. Telšių vaidmuo Žemaitijos gyvenime 
nesumažėjo. Nutiesus (1926—1932 m.) geležinkelį, čia su- 
sibūrė daugiau proletariato. Pogrindinei kovai vadovavo 
D. Rocius, K. ir J. Kazlauskai, M. Gedvilas, V. Rekašius ir 
kiti. 1931 m. prie geležinkelio statybos streikavo darbinin- 
kai, 1935 m. Gadūnavo grioviakasiai. Telšiuose leista nele- 
galių komunistinių ir legalių pažangių laikraščių — „Žemai- 
tis“, „Darbo žemaitis“, „Žibintas“. 

Labai senos literatūrinės Telšių tradicijos. Dar 1792-—- 
1802 m. čia žemės aktų teisėju dirbo, o senatvėje ir mirė 
vienas seniausių Žemaitijos poetų Antanas Klementas, su 
užuojauta eiliavęs: 

„Tick daug netiesos tautoje atsirado, 

Kad žemdirbį pirštais kiekvienas jau bado. 
Dvasiškis ir ponas, nuplikęs bajoras, 

Išpuikę, žmogum jo laikyti nenori.“ . 

Iš čia buvo kilęs XIX a. rašytojas, poetas ir vertėjas 
Juozas Želvys. 

Netoli Telšių gimė, o Telšiuose gyveno bene pati pir- 
moji Lietuvos poetė ir vertėja Karolina Praniauskaitė 
(1830--1859). Ji į lietuvių kalbą išvertė J. Kraševskio „Vi- 
tolio raudos“ pasaką „Žalčio motė“. Tai buvo pirmasis 
mūsų populiariosios pasakos apie Eglę žalčių karalienę 
pateikimas eiliuota forma. 

Su Telšiais, jų apylinkėmis yra susijusi mūsų liaudies 
rašytojos Žemaitės jaunystė. 

Telšiuose yra gyvenę mūsų rašytojai Vydūnas (moky- 
tojavo 1922 m. mokytojų seminarijoje), I. Simonaitytė, 
K. Boruta, V. Žilionis, St. Anglickis, Butkų Juzė, Vytautas 
Mačernis. 

Butkų Juzės gyvenimas labiausiai susijęs su šiuo mics- 
tu. 1911 m. jis čia buvo pradėjęs mokytis gimnazijoje. 
Telšiuose po karo dirbo, kūrė. Buvo Telšių dramos teatro 
direktorius, vadovavo kraštotyros muziejui, dėstė Klaipė- 
dos mokytojų institute. Mirė 1947 m. Palaidotas miesto 
kapinių kalnelio viršūnėje. Šį puikų žemaitį dar prisimin- 
sime, keliaudami gimtosiomis jo Kulių apylinkėmis. 

Telšiuose 1874 m. gimė ir ilgą laiką gyveno M. Bren- 
šteinas, uolus Žemaitijos senovės tyrinėtojas. Dar savo 
jaunystėje iš Telšių yra apkeliavęs beveik visus Zemaitijos 
piliakalnius, senkapius, dvarus, klebonijas; atkakliai rin- 
kęs, registravęs meno vertybes. Jis suregistravo kelis tūks- 
tančius Žemaitijos varpų, rūpinosi senųjų medžio šedevrų, 
dailės ir architektūros kūrinių apsauga, apie tai rašė spau- 
doje. 

Dar prieš karą Telšiuose atsiranda muziejus, 1927 m. 
mokytojų seminarijos dėstytojo J. Giedmino iniciatyva 
įsteigtas. Kasmet daugėja eksponatų. 1931 m. Telšiuose 
susiburia žemaičių senovės mėgėjų draugija „Alka“. Šimtai 
aukų lapų pasklinda po Žemaitiją ir visą Lietuvą muzie- 
jaus statybai. Statant muziejų, išsaugant jį fašistinės oku- 
pacijos metais, daug nusipelnė muziejaus buvęs direkto- 
rius P. Genys. Jis ir pats surinko daugybę cksponatų iš vi- 
sos Žemaitijos. 

Šiandieną muziejuje daugiau kaip 21 000 eksponatų. Čia 
saugomi rečiausi žemaičių krašto pracities, kultūros, meno 
unikumai. Eksponuojami A. Jonušo, K. Mockaus, J. Pau- 
lausko, A. Pučkoriaus, A. Stasiulio ir daugelio senesniųjų, 
kurių jau nė vardai nežinomi, kūriniai. 

Sustoji pric knygnešių gadynės paminklų, prie pirmojo 
laikraščio „Aušros“, prie audringųjų 1919 m. revoliucinio 
manifesto, kovų prieš fašizmą Žemaitijoje relikvijų. Iš 
muziejaus išcini palydėtas, gerai nuteiktas — įgyvendinami 
gražūs planai. Masčio ežero pusiasalyje prie Dirkštelių jau 
kuriamas žemaičių kaimo buities muziejus. Bus alkelta čia 
kalvė, aliejaus spaudykla, kurpalių dirbtuvė ir kiti būdin- 
giausi žemaičių kaimo pastatai. Darbas pradėtas. Džiau- 
giesi, galvodamas — kiek daug galima mūsų laikais pa- 
daryti! O juk prasidėjo viskas nuo žmonių entuziazmo ir 
žemaitiško užsispyrimo! 

Telšiuose veikia 5 vidurinės mokyklos. Miesle mokosi 
apie 5700 moksleivių (rajone — 11,5 tūkstančio). 

Garsus Žemaitijoje ir toli už jos Telšių taikomosios 
dailės technikumas. Jis pertvarkytas iš amatų mokyklos, 
kuri veikė nuo 1934 m. Yra dailiosios tekstilės, trikotažo, 
dizainerių, medžio ir metalo skyriai. Prie mokyklos įreng- 
tos dailės dirbtuvės, kuriose nemaža ir technikumo auk- 
lėtinių kūrybos pavyzdžių įkūnijama, padauginama. Tech- 
nikumo auklėtiniai puošia savo Žemaitijos buitį. kiti jau 
plačiai pagarsėjo. Buvusiame „Ješivos“ rabinų mokyklos 

pastate įsikūrusi liaudics kūrybos įmonė „Minija“, gami- 
nanti žemaičių dailės suvenyrus, papuošalus. Buvusiuose 
kalėjimo rūmuose — 150 vietų muzikos mokykla. Nuo 
1954 m. veikia vaikų sporto mokykla (400 vaikų). Buvu- 
siuose kunigų seminarijos rūmuose — kurčiųjų internatinė 
mokykla. Joje, valstybės išlaikomi, mokosi 150 vaikų. 

Telšiečiai garsėja meno saviveikla. Ypač senos dramos 
meno tradicijos, prasidėjusios nuo mūsų amžiaus pradžios 
vaidinimų. Pirmojo pasaulinio karo metais susibūrė 
„Kanklių“ scenos mėgėjų draugija. 1919-aisiais, Tarybų 
valdžios metais, ji buvo legalizuota ir veikė iki 1935 m. 
Po karo tarybiniais metais Telšiuose buvo populiarus 
valstybinis Žemaičių dramos teatras, kuriam vadovavo ra- 
šytojas Butkų Juzė, o spektaklius režisavo įžymus aklo- 
rius R. Juknevičius. 

1959 m. mieste įsikūrė liaudies teatras. 1965 m. jam 
suleiktas garbingas Žemaitės vardas. Plačiai respublikoje 
žinomas „Masčio“ liaudies dainų ir šokių ansamblis. 

Linksma gyvoji dabartinių Telšių panorama. Kada 
žvelgi į miestą nuo bet kurio jo kalnelio, matai visais 
pašaliais jį atsinaujinant, stiebiantis į viršų. Stoties pusėje 
baltuoja penkiaaukščiai gyvenamųjų namų mūrai. Abipus 
Masčio nusidriekia jaukių naujų sodybų priemiesčiai. Vie- 
nas iš jų vadinamas Naujamiesčiu. Virš miesto panora- 
mos, gražiausiuose kalniukuose daugialangės mokyklos, iš- 
kilusios, lyg norėtų surinkti į savo klases kuo daugiau 
šviesos. Viduryje miesto, tokiame pačiame aukštame kal- 
nelyje, ir seniausi Telšių mūrai — katedra, XVIII a. Že- 
maitijos mūro statinys. Tokių nedaug išliko. Ši yra labai 
originalaus vidaus. Yra antras galerinis aukštas, vertingi 
vargonai, nemaža skulptūros ir tapybos darbų. Architek- 
tūros paminklas, saugomas valstybės. 

Iš primityviosios senosios Telšių pramonės, kurią su- 
darė nedidelė „Masčio“ audykla, vilnų karšyklos, malū- 
nai, išaugo moderni šiuolaikinė. Garsėja Telšių pramonė 
„Masčio“ įmone, išleidžiančia daug trikotažo. Fabrike dir- 
ba daugiau kaip 3000 žmonių. Telšiuose veikia skaičiavimo 
mašinų gamykla, konservų fabriko cechas. Miesto ir rajo- 
no statybas vykdo savas statybos trestas, daug krovinių ir 
keleivių perveža automašinų ūkis, yra sava plytinė. 

Miestą netrukus papuoš nauji pastatai: 1392 vietų mo- 
kykla, paštas, bus rekonstruotas teatro pastatas, iškils nau- 
jas muziejaus priestatas, daug gyvenamųjų namų. Mieste 
jau gyvena daugiau kaip 20 000 žmonių! 

Žvelgi į šviesią nūdienišką miesto panoramą ir pri- 
simeni jo žmones. Iš jų tarpo išsiskiria šviesūs mokytojų, 
gydytojų, kultūros darbuotojų, tarnautojų vardai. Čia ne- 
seniai mirė nuoširdžiai apie savo mylėtą Žemaitiją rašęs 
A. Kazragis. Gyvena revoliucinių kovų veteranai 
"J. Gurskis, M. Jakštienė, Z. Lazdauskis, K. Vasiliauskas, 

nusipelnęs krašto inžinierius J. Smilgevičius, vietos poetė 
P. Kryževičiūtė, žinomas archeologas ir muziejininkas 
V. Valatka. O ar galima praeiti pro paprastą žmogų, darbi- 
ninką, nepasigėrėjus jo liaudine inteligencija. Jų daug. 
Kiemsargis A. Juška jau daug metų šluoja gatvę: laisva- 
laikiu muziejui surinko 1500 eksponatų. Tokie jie, tie Tel- 
šių žemaičiai! 

Telšiuose kryžiuojasi daug gatvių, kurios, išeidamos 
iš miesto, virsta keliais, vingiuojančiais kalvotąja šiaurės 
Žemaitijos žeme. Bene aštuoni jų — stambesni plentai ir 
vieškeliai. Jie — geriausios rodyklės į įdomias ir turtingas 


TELSIŲ APYLINKES 


Viena įdomesnė vieta rytinėse apylinkėse, tur būl, yra 
Eigirdžiai. Tai sena vietovė, labai tvarkingai auganti, dar- 
niai prisitaikanti prie gamtinės aplinkos. Centrinę jos s0- 
dybą puošia graži mokykla, senas šventorius, bažnyčia, me- 
dinė liaudies architektūros formų medžio varpinė 
(XVIII a.). 

Jei tolsime nuo Telšių tiesiai į šiaurę, — kopsime per 
žaismingas kalvas. Čia garsaus respublikoje Anulyno 
paukštininkystės ūkio laukai. Iš pradžių įveikiame vieną 
gūbrį, po to ir kitą. Nuo kelio į dešinę paviršius pamažu 
žemėja, prasideda didelis smėliadugnis, drėgnokas dubu- 
rys. Jame Tausalo ežeras. O aplink miškai, miškai... Jau- 
kios, paslaptingai tylios, ramios vietos. Dar tolyn pava- 
žiavus, Pasruojo tvenkiniai. Užtvenktose senose durpingose 
lobumėlėse įrengta apie 400 ha tvenkinių. Juose karpiai. 

Dešinėje pusėje dėmesį patraukia aukšta (24 m) vie- 
nabokšte bažnyčia (1901 m. statyta). Gadūnavas. Kažkada 
ta vieta tarpumiškėje vadinta Degeniais. Gadūnavas ži- 
nomas gerais ūkio pasiekimais, meno saviveikla. 

Kitapus Gadūnavo duburio sena (minima XIII a.) Ne- 
varėnų vietovė. Šiandieną tai neblogai susitvarkęs mieste- 
lis. Nors jam miško ir medžių jaukumo trūksta, bet dėl 
sudėtingo, prie reljefo prisitaikiusio radialinio plano yra 
įdomus. Neseniai pastatyti modernūs kultūros namai, aikš- 
tėje originalus medžio drožinys. 

Šiose kalvotose, miškėtose Telšių apylinkėse gyvena 
daugiausia šimtamečių žmonių. 1969 m. rudenį jų buvo 
dvidešimt trys. Jiems telšiečiai surengė įspūdingą šventę. 

Traukiame nuo Telšių į vakarus. Čia vėl kalvota, miš- 
kėta. Ties senąja kelių kryžkele (tiesiai — Plungės senke- 
lis; dešinėn — Alsėdžiai) individualūs telšiečių sodai. 

Pakylant į pirmą aukštesnės kalvos keterą, atsiveria 
Džiuginėnų apylinkė su kupliu Džiugo piliakalniu ir pa- 
pėde srūvančiu Durbino upeliuku. Tai aukštupys to paties 

upeliuko, kuris vakarinėje Telšių miesto dalyje įteka į 
Mastį. Kadaise Durbino upeliukas netoli Džiugo buvo pa- 
tvenktas, šniokštė vandens malūnas (nugriautas 1920 m.), 
o kaimyninėse kalvutėse sukosi du vėjo malūnai. Tai čia 
ta vieta, kur pagal padavimus prasidėję Telšiai. 

Džiugo kalnas toks pats stovi, mena nežinia kokio se- 
numo laikus. Padavimas sako, kad milžinas Džiugas supy- 
lęs ir kitas apylinkių kalvas. Ten, kur sužėręs tą žemę — 
kalvos, išimtose vietose liko daubos, išsiliejo ežerai. Tai 
esančios milžino ašaros dėl prarastos mylimosios. Iš tiesų 
Telšių apylinkių ežerai seklūs (Masčio giliausia vieta vos 
5 m), lyg didelės valkos. 

Telšių muziejaus darbuotojai 1956 m. tyrinėjo kapi- 
nyną Džiugo piliakalnio kaimynystėje: žmonių čia jau la- 
bai seniai gyventa. Šiose miškėtose apylinkėse rasta nc- 
maža pirmojo mūsų eros tūkstantmečio pilkapių, medžiais 
apaugusių markapių. Netoli buvusio Siraičių dvaro riogso 
garsusis Velnio akmuo. Apie jį visokių padavimų pasa- 
kojama. Jame iškaltas kryžius, primenantis šių apylinkių 
1863 metų įvykius. 

Kitapus nedidelės pievutės sena Džiuginėnų dvarvietė, 
minėta jau XVI amžiuje. Gražiai išsilaikė XIX a. rūmai su 
medžio kolonomis paremtu priebučiu. Iš tų laikų grindys, 
koklinės krosnys. Sodyboje ištisas parkas senų medžių. 
Jaukūs takai nuokalniui klevų paunksmiu leidžiasi kitų 
senovinių ūkio pastatų link. Ten — koplytstulpis su šv. Flo- 
rijonu, buvusi „oficyna“ (tarnų namas), įdomi klėtelė. Jei 
ne išaugusi nauja mokykla, aplinka būtų visai artima tai, 
kurioje čia 1864—1866 m. gyveno jaunoji Julija Beniu- 
ševičiūtė. Į Džiuginėnus būsimą rašytoją atidavė tarnauti 
dvarininkams. „Samdė mane prižiūrėti mažą ponų Gorskių 
dukrytę, kurią nusamdyta moteris penėjo. Kai nuo jos at- 
skirs mergaitę, tada man atiduos auklėti. Tuo tarpu mano 
pareiga patarnauti pono seseriai — senai panai. Turėjome 
du kambarius ant antrų lubų; viename mano pana gulėjo, 
o antrą man pavedė“. Išliko tie langeliai į rytus su pa- 
unksminga parko pašlaite. Čia ji po 1863 m. išgyvenimų 
Šėmuose toliau brendo, artimai bendravo su baudžiau- 
ninkais. Šičia susipažino ir su buvusiu baudžiauninkų Lau- 
rynu Žymantu, mėgusiu jai pasakoti apie priespaudos 
sunkumus, sukilimą. Nors namiškiai draudė, 1865 m. Plun- 
gėje susituokė. „Prižadėjau nežiūrėti jokių neleidimų ir 
sutikti už jo tekėti tik dėl to, kad baudžiauninkas ir likimo 
skriaudžiamas. Man rodėsi — kažkoks didelis mano pasi- 
šventimas nutekėti už tokio nelaimingo žmogaus...“ Nuo to 
laiko ji pradėjo minti sunkius žemaičių sodietės kelius. 

Prieš karą Džiuginėnų dvare gyveno J. Perkovskis. Ūkiu 
nesirūpino, keliavo po apylinkes, rinko senovės medžiagą, 
padarė aprašus ir piešinius daugumos žemaičių medžio 

architektūros statinių. Yra paskelbęs rašinių apie žemaičių 
senovės religiją ir pan. Aplinkiniams valstiečiams atrodė 
keistuoliu: fotografuodavo ne žmones, o trobas, medžius. 
Jo vertingi Žemaičių senovei pažinti rinkiniai saugomi Tel- 
šių kraštotyros muziejuje. 

Čia pat Germantas — miškų supamas, ramus, vaizdin- 
gas ežeras, gamtos draustinis. Prie jo keroja nemaža šim- 
tamečių ąžuolų. Germantas tyvuliuoja takoskyroje, tarp 
kalvų kone 160 m nuo jūros aukštyje. Į jį teįteka maži 
upeliukai, požeminiai šaltiniai. Todėl vanduo itin skaid- 
rus, tyras. Yra salelė, keli paplūdimiai. Pirmas medinis 
vasarnamis prie ežero pastatytas 1933 m. Dabar jų iškyla - 
vis daugiau. Mėgsta telšiečiai rinktis čia tiek įvairioms šven- 
tinėms iškilmėms, tiek ir poilsiui. 

Mažu Lūšinės upeliu Germanto vandens perteklius nu- 
leka į vakariau esantį Alsėdžių cžerą. Pakeliui Lieplaukė, 
minima XIII a. Jos apylinkėse Prebuto ir Vorkalnio pilia- 
kalniai. Vietovė žvirgždinga, kalvota, miškėta, jauki. 

Į šiaurę prasideda nepamirštami savo vaizdingumu ir 
medinio prieglobsčio gerumu Alsėdžių miškai. Kiek kartų 
belankytum vietovę, visada giliausiu įspūdžiu išlieka pir- 
mutinis. 

„„Ilsėjosi rudens Germantas. Jautėsi — nuvasarota, nu- 
aidėta... Tik atšvaitai geltoname miške saulėtų dienų. Lyg 
gestų didelio teatro šviesos, lyg paskutinei vakarienei puoš- 
tųsi tylūs ąžuolai. Grimzdo į cžero žydrynę gailus gelto- 
numas. Virš banguoto Alsėdynės miško nusileido pilkas 
dangus. Debesys nukaro žemai žemai, juose paskendo kal- 
votosios keteros. Medžiai surasojo, o žemė liko sausa. 
Kopi į plikos kalvos viršūnę, ten randi vis tamsiau, tam- 
siau — į debesį vis giliau neri. Leidiesi į duburį — jau ir 
šviesiau: šviečia lapų kūgių geltonumas. O jei erdvesnį du- 
buriuką saulė pašviečia, rodos, viskas trumpam sustingsta. 
Bevėjėje tylioje saulėje tarpukalvės prisitvenkia šilto, gel- 
tono gerumo. Pasaulis aplink tave akimirkai pasidaro ma- 
žas ir jaukus — rodos, į svetingą kiemą įvažiavai. 

Alsėdynės spalvų ir erdvių skambėjimą išryškina labai 
staigus paviršiaus kuprotumas, šlaitingumas, kalvotumas. 

Bet kelias veda tolyn. Giria praretėja. Prie nemažos 
pelkės, prie kalvoto gūbrio šlaito Kęstaičių kaimas. Yra 
aštuonmetė mokykla, keliolika sodybų — nuotaikinga. Pra- 
važiuoji, net neįtardamas liūdnos šios vietos praeities. 

Dar XV a. čia buvo dvaras. Pagal XVI a. Raseinių 
žemės teismo knygas jis priklausė Keęstaičiams, paskui 
Rimgailoms, o 1738 m. užrašytas vienuoliams rokitams. 
Tie, kaip jiems pagal regulą skirta, čia globojo protinius 
paliegėlius, daugiausia kunigus. Pastatė medžio bažnyčią, 
„ligoninę“, kurioje nebuvo jokio gydytojo, nė gydymo. 

Karalius čia leido steigti karčemas, rengti turgus, popic- 
žius įsteigė atlaidus, atsirado šv. Roko relikvijos — žodžiu, 
visos galimybės išgarsėti ir pralobti. Bet rokitams nesisekė. 
1808 m. viskas sudegė. Pamažu jie atsistatė, bet ilgai ne- 
išsilaikė — sunyko. Tose patalpose vyskupas 1843 m. įstei- 
gė kunigų invalidų namus. Faktiškai tai buvo daugiausia 
alkoholikų ištrėmimo vieta. Galiausiai ir ta „ligoninė“ su- 
nyko. Iki nesenų laikų dar buvo žymūs pamatai, kapai, 
užsiliko vienas kitas karšinčius medis. | 


ŠIAURĖS ŽEMAITIJOS TOLUMOS 


š Kęslaičių duburio pakilus į labai gūbriuolą ir 

aukštą kalvų keterą, netrukus atsiveria kitas du- 

burys. Nuo čia Žemaitijos paviršius darosi nuolydus 

šiaurės link. Upeliai srūva į šiaurę. Juos surenka 
Varduva. Galiausiai reljefas keičiasi iš kalvoto į banguotą, 
akmenim apsėtą, vėjuotą, kiek atšiaurų. Duburio dugnu 
teka Sruojos upelė. Vakariniame kalvotame, miškėtame to 
duburio šlaite pabirę jaukūs 


ALSĖDŽIAI 


Šiandieną Alsėdžiuose gyvena daugiau kaip tūkstantis 
žmonių. Čia — kolūkio ir apylinkės centras, veikia lentpiū- 
vė, malūnas, sena keramikos dirbtuvė, ligoninė, vidurinė 
mokykla, yra medelynas. Miestelis keturių, sudėtingai per- 
sikryžiuojančių kelių sankryžoje, radialinio plano. Vidury- 
je netaisyklingos formos aikštė. Labiausiai miestelį jaukina 
reljefas. Alsėdžiai stiebiasi nelygiame mažų kalvučių pa- 
viršiuje. Vienoje tokių kalvelių sena (1793 m.) medinė 
bažnyčia su varpine, kitoje mokykla, dar kitose — gražių 
sodybų salelės. Sausomis smėlėtomis papėdėmis ramiai ap- 
silenkia gatvės. Visa tai iš viršaus gaubia senų medžių 
prieblanda. Sodybos, kiemai Alsėdžiuose tvarkingi, mėgs- 
tamos gėlės. Čia daug senų medinių pastatų, įdomių savo 
formomis. Visas miestelis architektūriniu požiūriu vertin- 
gas, nutarta jį išsaugoti. 

Alsėdžiai sena vietovė: čia rastas mezolito laikotarpio 
kaulinis durklas, senovės Romos monetų. Yra piliakalnis, 
senkapių. Alsėdžių vardas pirmą kartą randamas 1253 m. 
žemėlapyje. 1421 m. Vytautas Alsėdžių žemes drauge su 
to paties pavadinimo ežeru paskyrė Medininkų (Varnių) 
vyskupui. Nuo to laiko jie buvo centrinė Žemaičių vyskupų 
valda. 

Iki M. Valančiaus Alsėdžiuose gyveno beveik visi že- 
maičių vyskupai. Jie XVIII a. išsirūpino prekybos privi- 
legijų, didino savo turtus. Savo pirmtakų vyskupų gyveni- 
mą ir darbus Alsėdžiuose nuosekliai aprašė M. Valančius. 

Jau pirmajam vyskupui Motiejui „„..dideliai patiko Alsė- 
džiai, todėl, pametęs katedros bažnyčią ir Varnius, čia įsi- 
kūrė“. O vyskupas Baltramiejus II „„..buvo dideliai links- 
inas, tankiai mylėjo kviesti svečius, o vyskupystės nedaug 
ką žiūrėjo“. Kiti labai buvo pamėgę medžioklę: „Vyskupą 
Petkevičių retai tegalėjo kas matyti bažnyčioje, rečiau dar 
mišias laikant. Rašto švento nė lytėti nedasilytėjo; me- 
džioklė jam tik terūpėjo — nuo auštant lyg temstant po 
laukus su šunimis skrajojo. O! Kad taip būtų ieškojęs 
dangaus, kaip medžioklės paukščių, tai būt pranokęs ir 
Povilą apaštalą“. Tuo tarpu kalvinizmas ir liuteronizmas 
į savo pusę buvo patraukęs ne tik didžiumą Žemaitijos 
gyventojų, bet daugelis net kunigų pavirto naujos religijos 
skelbėjais. 1643 m. Alsėdžių bažnyčioje įvyko kunigų su- 
važiavimas. Jame buvo pritarta popiežiaus Grigaliaus XV 
bulei „novyti burtininkus ir raganas“. Po šio suvažiavimo, 
ypač XVII a. pabaigoje, Žemaičiuose įsiliepsnojo „raganų“ 
laužai. Daugiausia jų buvo Šiaulių ekonomijoje. Alsėdžių 
bažnyčios archyve buvo išlikęs iš minėto Dirvonėnų dvaro 
raganų laužo akto aprašymas (žr. 51 psl). 

Alsėdžiuose gyveno ir vyskupai Giedraičiai, iš kurių 
pažangiu požiūriu į lietuvių kultūrą išsiskyrė Merkelis 
Giedraitis. Jo raginamas, M. Daukša paskubino raštų lie- 
tuvių kalba išleidimą. 

Vyskupas Juozapas Giedraitis (1754—1838) kunigams 
liepė rinkti apie savo parapijas statistines žinias, ragino 
steigti lietuviškas parapijines mokyklas, rūpintis jomis. Rė- 
mė 1831 m. sukilimą, ragino kunigus stoti į sukilėlių eiles. 
Rinko medžiagą apie žemaičių kalbą, rašė, palaikė ryšius 
su D. Poška. 

Nuo XIX a. vidurio, M. Valančiui galutinai iškėlus iš 
čia vyskupijos kanceliariją, Alsėdžiai paliko eilinis to me- 
to miestukas. Minima tuo laiku buvusi mokykla. Alsėdžiai 
yra paskutinė tautosakininko A. Juškos parapija, prieš jam 
išvykstant į Kazanę. 

1905 m. revoliucijos metu alsėdiškiai išvaikė carinius 
valdininkus, sudarė savo valdžią, gynė ją namų darbo 
ginklais. 

Alsėdžiuose ir apylinkėse užsiliko saviti užgavėnių 
papročiai. Daromos kaukės, vaikštoma po apylinkes, ren- 
giami įdomūs vaidinimai. Juose pajuokiami tinginiai, gir- 
tuokliai, apsileidėliai. 

Savitos yra Alsėdžių apylinkės. Labai gyvas pavir- 
šiaus reljefas. Tokį gražų paviršiaus nelygumų ritmą, koks 
yra į pietus ir į vakarus nuo Alsėdžių, sunku rasti kitur 
Žemaitijoje, apskritai Lietuvoje. O kaip dera prie pa- 
viršiaus keliai! Reikia jais pavažinėti, pamatyti tą kraštą, 
jo įspūdingas girias. Jose taip pat kalvota, takas ar kelias 
vis kokia nors šviežia kreivuma neramiai išraizgytas. 
Tos girios vietomis šviesios, auga daugiausia pušys, 

antroje vietoje eglės, nemaža ir lapuočių. O kokia girios 
tyla! Joje. girdėti skruzdėlyno šiuresys, dygstančio grybo 
keliamų lapų skrudesys... 

Alsėdžių miestelio apylinkėse jaučiama graži pagarbos 
medžiams tradicija. Patrauklūs žali deriniai kaišo so- 
dybas, pakeles, senkapius. 

Dar neseniai Alsėdžiuose buvo du kolūkiai, kurie dabar 
sujungti į vieną pajėgų ūkį. Nors šiuos kalvynus ir ne- 
lengva žemdirbiui tvarkyti, kolūkiečių darbštumo ir su- 
manumo dėka išauginami gausūs derliai. Alsėdžių mieste- 
lyje atsiranda vis gražesnių sodybų, daugėja gyventojų. 

Malonų reginį patiri, žvelgdamas į rytines miestelio 
apylinkes, neseniai melioratorių sumaniai pertvarkytas. 
Čia švaru, tvarkinga, lygu, žalia. Tik mažose kalvutėse 
lyg erdvėje kybo pūpsančios šilo giraitės, įvairiamedės 
biržtvos. 

Kiek į šiaurryčius nuo Alsėdžių — Brėvikiai. Nuo Brė- 
vikių buvo kilęs Gabrielius Narutavičius, inžinierius, pro- 
fesorius. Narutavičių giminėje būta įdomių žmonių, gar- 
sėjusių savo liberaliomis pažiūromis. Jie buvo įsteigę mo- 
kyklų. 

Kelias į šiaurę nenuobodus, raitosi būdingomis šiaurės 
Žemaitijai smulkiakalvėmis. Už nedidelio kupetiškų kal- 
vučių tankumyno vėl miestelis. Neseniai vadintas Žemai- 
čių Kalvarija, dabar 


VARDUVA 


Sausų kalvų paviršius su nemažais pelkių ploteliais, 
buvusiais miškais, matyt, senovės žmogui buvo patogus ir 
saugus. Tur būt, neatsitiktinai čia taip gausu senkapių, pi- 
liakalnių, archeologinių radinių. Yra Šatrijos kalva, Zvirž- 
dų, Pivnyčios, Geležinkalnis, Medžiokalnis, Pilies, Pilalės 
kalniukai. Mieste esantis Beržų kalniukas seniau vadintas 
Alkos kalnu. Ten dabar kapinės. 

Labai įdomias kaulinių įrankių liekanas neseniai Tel- 
šių kraštotyros muziejaus darbuotojai užtiko netoli Var- 
duvos, Šarnelės kaimo laukuose. Tie mezolito epochos dir- 
biniai rasti po durpėmis ir upės sąnašomis, gilinant Var- 
duvą. 

Varduva ir įsikūrusi prie Varduvos upelės, kuri se- 
niau vadinta Sedula. Ta vieta labai seniai turėjo kitą pa- 
vadinimą — Gardai. 

Rašytiniuose šaltiniuose Gardai minimi XIII a. 
(1253 m.). Kalva, vadinama šv. Jono kalnu, rodos, yra 
viršūnėje pilta. Taigi, gal būt, ten buvo kokia pilaitė. 
Žvirždų kalne 1916 m. vokiečiai kasinėdami aptiko tur- 
tingus IX—XII a. kapus su ginklais ir papuošalais. Radi- 
nius išsigabeno į Karaliaučiaus muziejų. 


66 


Vytautas kartu su Alsėdžiais žemaičių vyskupui buvo 
užrašęs ir Gardus. Čia XVII a. viename gražesnių kalniu- 
kų prie Sedulos pastatyta koplyčia, įkurdinti dominikonai, 
iškilo jiems vienuolynas. Vyskupo Jurgio Tiškevičiaus ra- 
ginami, vienuoliai įrengė vadinamuosius Kristaus kančių 
paminėjimo kelius — kalvarijas. Ne iš karto tos naujovės 
gamtadievių neatsisakiusius žmones patraukė. Tam buvo 
daug daroma, visokios relikvijos čia vežamos iš Romos ir 
t.t. Pagaliau ir vietovė pavadinta Žemaičių Kalvarija. Ji 
buvo virtusi varge ir tamsume paskendusios Žemaitijos pa- 
žadų vieta. Daug čia būta nusivylimo, kartėlio. 1660 m. 
per atlaidus, kurie čia vykdavo liepos mėnesio pradžioje, 
Kalvariją nusiaubė maras. Pasakojama, kad nedaug žmo- 
nių sugrįžę; juos priglaudė apylinkių kalniukai. Bėgusieji 
nuo to siaubo ligą išplatino po kitas Žemaitijos vietas. 
Mat, į Ž. Kalvarijos atlaidus, kaip ir į Šiluvą, suplaukdavo 
margo svieto minia: maldininkai, elgetos, kromelninkai, 
monelninkai, loterijos, virtuvės (čia buvo mada virti pie- 
tūs). Suliūliuodavo, sumarguodavo žmonių 20—30 tūkstan- 
čių. Kalvarijų apvaikščiojimas vadintas „kalnų ėjimu“. 
Kiek žmonės privargdavo, kol apeidavo tuos 7 kilometrus. 
Rasdavosi keliais šliaužiančių... M. Valančius rašė: „Į mies- 
telį įeinant, jaunikaičiai papartus virpino, būgnais mušė, 
patriubočius pūtė ir iš šaudyklų šaudė; 0 seniai su mote- 
riškomis atsispirdami giedojo ir šaukė, nes juo katra pa- 
rapija su didesniu trenksmu į miestelį įėjo, tuo didesnė 
buvo garbė“. XIX a. pabaigoje atlaidais naudodavosi lie- 
luviškų raštų knygnešiai. Vieni atvažiuodavo su vežimais 
knygų, kiti dėdavosi elgetomis ir pan. 

Varduva įdomi savo mokyklos praeitimi. 1644 m. čia 
įsteigta parapijinė mokykla. Joje buvo mokoma tik žiemą. 
1803 m. ji praplėsta iki progimnazijos. Ją baigusiuosius 
priimdavo į Varnių seminariją. Susirinkdavo iki 300 mo- 
kinių. 1825 m. mokykla — jau gimnazija su turtingų gam- 
tos kabinetu, didele biblioteka ir rankraštynu. BAUS moki- 
nių dalyvavo 1831 m. sukilime. 

Ž. Kalvarijoje mokėsi S. Daukantas, M. Valančius. Iš 
pastarojo atsiminimų sprendžiant, mokykloje vyravo mušt- 
ro režimas. Profesoriai „turėjo teisę būti mokinių teisėjais 
ir budeliais.“ O kun. Klimavičius „ateidavo įkaušęs“. Sykį 
24 nežinančius žodžio reikšmės išvarė į vidurį klasės, „iš- 
sitraukė iš už aulo bizūną ir pliekė, pliekė be galo. Kilo 
klasėje šauksmas ir verksmas. Klimavičius bežudydamas 
priilso ir išbėgo iš klasės...“ 

XIX a. pradžioje Ž. Kalvarijos mokyklą baigė plun- 
gietis Juozas Čiulda — švietėjas, poetas, tautosakininkas. 
Yra parašęs žemaičių kalbos gramatiką, domėjęsis žemės 
matavimo darbais. Būta įdomaus žmogaus. 

Varduva praeityje neturėjo jokių privilegijų, į miestą 
neišaugo. Šiandien miestelis, kaip ir Alsėdžiai, netaisyk- 

lingo radialinio plano, kurį labai paįvairina reljefas. Gat- 
vės su namais susikūrę tarpukalvėse, kuriomis prateka 
sraunūs medžiais apaugę upeliai. Miško nėra. Tai savito 
architektūrinio stiliaus miestelis, kurio nėra su kuo pa- 
lyginti net pačioje Žemaitijoje. 

Apylinkėse gausu ne vien archeologinių, bet ir liau- 
dies kūrybos turtų: dailės kūrinių, dainų, žodinės kūrybos, 
vaizdi ir tarmė. Įdomius praeities įvykius, varduviečių 
papročius, posakius užrašo ir atiduoda į Telšių kraštoty- 
ros muziejų miestelyje gyvenantis pensininkas K. Bru- 
žas. Užbradumėje gyvena ir revoliucinių kovų veteranai 
P. Jokubauskis, V. Andersonas — jaunystėje pastarasis dir- 
bo Plinkšių dvare mūrininku, dalyvavo su žinomu šių 
apylinkių revoliucionieriumi A. Mika revoliuciniame 5ą- 
jūdyje. Dabar V. Andersonas — muzikantas. Smuiko, 
klarneto nepaleidžia iš rankų. Turėjo citrą, bet atidavė 
muziejui. 

Dairantis po gražiąsias Varduvos apylinkes, verti dė- 
mesio dar Gegrėnai. Kaimas yra tik už 6 kilometrų, į 
vakarus. Nuotaikingas kelias: bene pats vingiuočiausias 
iš pravažiuotų šiose apylinkėse. Kalvos dar stačiašlaitin- 
gesnės, kuplesnės, apsikaišiusios mišku, biržtvomis. O ke- 
lias sukinėjasi, jas nuolat apsivydamas. Pagaliau pra- 
šviesėja — atsiveria erdvus duburys, seniau vietomis net 
pelkėtas, dabar nusausintas. Į jį nuo šlaitų susibėga pen- 
ki maži aukštupiukai. Seniau tyvuliavo Ertenio ežeras. 
Dabar srūva viena vaga minėtosios Šarnelės link ir įte- 
ka į Varduvą. Šio duburio dugne ir įsikūrusi sena Geg- 
rėnų vietovė. 

Pirmą sykį ji paminėta XIII a. Nuo XVII a. žinomas 
Gegrėnų dvaras. Jo savininkas Antanas Venclauskis buvo 
1863 m. sukilimo Telšių apskrityje veikėjas. Sukilimo 
išvakarėse čia buvo susirinkę apylinkių bajorai pasitarti. 
Po sukilimo Gegrėnų dvarą valdžia nusavino, Venclauskius 
iki gyvos galvos ištrėmė į Sibirą. Dvaras po karo sudegė. 

Gegrėnuose išliko 1754 m. liaudies architektūros pa- 
minklas — medinė bažnytėlė. Nedidelė, graži paprastumu, 
formų tobulumu. Šalia varpinė, stambių medžių eilės. 

Čia 1846—1850 m. kunigavo Jokymas Mončius (Mon- 
cevičius). Vertas išskirti iš daugelio: buvo šviesesnis. Įsi- 
traukė į 1863 m. įvykius, kalėjo Daugpilio tvirtovėje. 
M. Valančiaus užtartas, išėjo į laisvę. Juo valdžia nepasi- 
tikėjo — kilnojo, mėtė po filijas. Buvo išsilavinęs, rašė, 
spausdino pasaulietiškus raštus. Mirė kaimyniniuose Bars- 
tyčiuose. 

Iš Gegrėnų pėstiesiems patogu traukti tiesiog į šiaurę. 
Varduvos— Barstyčių vieškelis pasiekiamas maždaug ties 
Šarnelės piliakalniu. Takai ves kauburėtais, pelkėtais Sar- 
nelės laukais. Šarnelėje 1921 m. gimė, tuose laukuose už- 
augo Vylautas Mačernis — lyrinio talento, tragiško likimo 

poelas. Per 23 savo gyvenimo metus sukūrė kelis poczi- 
jos ciklus: „Vizijos“, „Metai“, „Dainos apie save“, ,Zmo- 
gaus apnuoginta širdis“. Vokiškiesiems okupantams užda- 
rius Vilniaus universitetą, kur studijavo anglistiką ir filo- 
sofiją, sugrįžo į Šarnelę, čia daug skaitė ir rašė. Sarnelė- 
je buvo parašytos ir šios lemtingos eilutės: 
„Bet vieną rytmetį prie mano lango nesustojo mylima, 
Negrįžo paukščiai... Pajutau, kad vasara praėjo...“ 
Tų pačių 1944 m. rudenį, vykstant kautynėms su vo- 
kiečiais, nuo sviedinio skeveldros žuvo... Čia palaidolas. 
Šarnelėje yra mokytojavęs žinomas šių apylinkių re- 
voliucionierius, publicistas Adomas Mika. Dar mokydama- 
sis Sedos mokykloje, A. Mika buvo knygnešiu, dalyvavo 
1905—1907 m. revoliuciniuose įvykiuose, už tai kalintas 
Sedoje ir Telšiuose. Vokiečių okupacijos metais savo so- 
dyboje atidarė mokyklą, skleidė ateistines ir revoliucines 
idėjas. Buvo LKP I suvažiavimo delegatas. Vėliau Var- 
duvos, Sedos, Gargždų, Barstyčių apylinkėse propagavo 
komunistines idėjas. 1927 m. vėl kalintas Sedoje. 1931 m. 
mirė džiova. 


BARSTYČIAI 


— ypatingoje Žemaičių aukštumų aplinkoje. Cia pasi- 
gendi nuo pat Telšių kelią puošusių kuplių stačiašlaičių 
kalvučių. Važiuok nuo Barstyčių į šiaurę, rytus ar vaka- 
rus — paviršius ramus, nėra to pašiauštos žemės grožio. 

Čia senų vieškelių kryžkelė: susikerta Varduvos— 
Skuodo, Sedos—Salantų keliai. Ji lėmė miestelio augimą. 
Šalia atsirado smuklių, kuriomis XIX a. Barstyčiai ypač 
garsėjo. Barstyčių dvarą kurį laiką valdė Jagminai, kurie 
ir vietovę Jagminpoliu buvo pavadinę. Vienas tų Jagminų 
XVIII a. pabaigoje pastatė Barstyčiuose bažnyčią. 

Šiandieną miestelis gražiai apsitvarkęs, paaugęs. Jauki 
nauja vidurinė mokykla. Kryžkelėje nuolat gausu žmonių, 
judru. 

Įdomių vietų yra Barstyčių apylinkėse. Netoliese... miš- 
ke aukštesnė viršukalvė, vadinama Alkos kalnu. Prie Mi- 
kytų kaimo vėl Alkos kalnas. Be to, apylinkėse daug ak- 
menų. Baršių kaimo palaukėje — Barstyčių milžinas. Visą 
laiką jis tūnojo žemėje. Tik 1957 m. vienas jo šonas pla- 
čiai atkastas, gerai matyti. Akmuo 13 m ilgio, 6,55 m pločio 
ir apie 4 m aukščio. Didesnis už Puntuką. Matyt, jis — 
didžiausias žinomas mūsų riedulys. Deja, apylinkė nepa- 
traukli. 

Kiek į vakarus nuo Baršių — Laumiai. Toks senoviškas 
pavadinimas sužadina žmonėms įvairias praeities mįsles. 
Ten liūla nedidelis Laumių ežerėlis. Iš jo išteka Pragul- 
bos upelė. Pasak vietos žmonių, čia gyvenusios laumės. 

Sukinėdavęsis ir velnias, batsiuviu pasivertęs. Vėliau pa- 
statyta koplyčia. Kitapus ežeriuko, Mockaičiuose, vėl kop- 
lyčia. Tur būt, kunigai stengėsi atitraukti žmonių vaiz- 
duotę nuo tos vietos gamtadieviškos praeities. 

Laumiai XVIII a. priklausė Klementams. Spėjama, čia 
ir gimęs 1756 m. Antanas Jackus (Hiacintas) Klementas, 
būsimasis mokslus vyras, Telšių teisėjas, taip giliai užjau- 
tęs skriaudžiamą baudžiauninką: 


„Pamiršta visi, kad tas artojėlis, 

Kaip sakoma, tikras laukų vabalėlis, 
Be poilsio dieną ir naktį be miego 

Vis pluša, darbuojas, kiek išneša jėgos.“ 


Barstyčių apylinkės mena praeitics kovas už laisvę. 
Pasakojama, kad 1794 m. Kruopių kaimo miške Pukšto 
kalne buvusi sukilėlių stebykla. Prie kalno jų susirink- 
davę labai daug, vykdavę karo pratybos. Į vakarus nuo 
Barstyčių žaliuoja miškingos Šačių apylinkės. Jose 1863 m. 
laikėsi Izidoriaus Noreikos sukilėlių būrys, kuris ten ir 
buvo apsuptas kazokų. Atlaikyti stipraus antpuolio suki- 
lėliai nepajėgė. I. Noreika pateko į nelaisvę. Priešindama- 
sis sunkiai sužalotas, pririštas prie ratų ir viešai per Bars- 
tyčius, Mikytus, Platelius, Varduvą, Alsėdžius vežtas į 
Telšius, kur panickintas ir sušaudytas. 

Dabar čia gyvena senutė S. Pladukienė, kuri gražiai 
rašo prisiminimus. Juos dažnai spausdina Skuodo rajono 
laikraštis. 

Nuo Barstyčių griežtai pasuksime į rytus ir sustosime 


SEDOJE 


— viename įdomiausių šiaurės Žemaitijos miestų, pric 
Varduvos upės, Sedulos ežero, ten, kur upė padaro gra- 
žias kilpas ir į ją įsilieja du maži upeliukai. Į pamiestę 
ateina pelkės, klampios pievos, kuriose polaidžio metu pa- 
tvinsta vanduo. Yra žymių, kad Varduvos kilpos vietomis 
buvusios perkastos. Gal čia būta įtvirtinimų prieš užpuo- 
lėjus švedus, kryžiuočius. 

Sedos gyvenvietė, jos planinė struktūra savitos raidos: 
čia arti vienas kito kūrėsi dvaras, baudžiavinis kaimas, o 
vėliau ir miestas. Tas dalis, suaugusias į nūdienį miestą, 
nesunku įžiūrėti ir šiandieną. 

Rašytiniuose šaltiniuose pirmą kartą vietovė paminėta 
XIII amžiuje, kada su apylinkių dvarais priklausė Barta- 
ševičių giminei. XVII a. viduryje ji garsėja prekyba su 
Kuršo miesteliais, gauna savaitinių turgų teisę. 

Dabartinis Sedos miesto planas susiformavo XVIII a., 
valdant ją Sapiegoms. Gražioje Varduvos kilpoje tada 
buvo pastatyti nauji dvaro rūmai, supiltas pylimas ir nu- 

tiestas tiltas kalnelio su bažnyčia link. Tarp dvaro, kaimo 
su bažnyčia ir ežero vėliau suprojektuotas miesto cent- 
ras su erdvia turgaus aikšte, tiesių gatvių kvartalais. Per- 
tvarkyti keliai. Tiek dvarinėje miesto dalyje, tiek ir buvu- 
sio kaimo vietoje pastatytos naujos bažnyčios. Dvaro baž- 
nyčia išėjo pilka, o baudžiauninkų — pelnytai laikoma me- 
džio liaudies architektūros ir dailės paminklu. Ji sukirsta 
kirviu, įspūdinga dydžiu, aukščiu, yra kryžminio plano. 
Vidaus erdvių proporcijos suteikia jai iškilmingumo. Nuo 
vargonų į šonus įrengtos medinės galerijos, kurių vieno- 
je — muziejinis liaudies dailės senienų kampelis. 

Šventoriaus  patvoryje —14  stogastulpių — kalvarijų, 
vienintelių tokio tipo Lietuvoje. Šalia — žemaitiško sti- 
liaus karkasinė medžio varpinė. Visas šis architektūrinis 
ansamblis demonstruoja šiaurės Žemaitijos liaudies meist- 
riškumą. 

1805 m. prie bažnyčios atidaryta parapijinė mokykla, 
kuriai vadovavo ne kunigai, o pasauliečiai. - Bc aritmeti- 
kos, gramatikos bei kitų dalykų, čia dėstyta ir lietuvių 
kalba. 

XIX a. Sedoje atsirado daugiau vietinės architektūros 
paminklų. Prie dvaro pastatytas akmenų malūnas, o mics- 
to aikštėje originalūs prekybos paviljonai su keliasdešim- 
čia krautuvėlių. Deja, paskubėta juos nugriauti. Sedoje bū- 
ta originalaus paminklo gaisrams (XVII a., XIX a.), švedų 
antpuolių, bado ir marų nelaimėms (XVIII a.) atminti. 
Tai apie 10 m aukščio mūro statinys su trimis statulėlė- 
mis. Iki šiol išlikęs paminklas Lietuvos didžiajam kuni- 
gaikščiui Vytautui. 

1863 m. kovo mėnesį Sedos miškų sukilėliai buvo pa- 
ėmę miestelį, iškėlę vėliavą. 

Didelės sediškių viltys puoselėtos 1905 m. Čia gruo- 
džio mėnesį įvyko mitingas. Iš Telšių atskubėjusi kariuo- 
menė norėjo suimti mitinge kalbėjusįjį J. Milevičių. Su- 
sirinkusieji pasipriešino, todėl kareiviai į juos ėmė šau- 
dyti, tris sužeidė. Žmonės nerimo. Sedoje susikūrė slap- 
ta pažangi lietuvių kuopelė, kuriai vadovavo Matas Un- 
tulis. 

Pirmojo pasaulinio karo metais miestelyje siautėjo vo- 
kiečių karo lauko teismas. Kentėjo ne vienas žmogus. Jo- 
nas Jonušas nuo kankinimų mirė. 

Su nepaprasta energija 1918—1919 m. gausus Sedos 
aktyvas (Jonas Čypas, Vincas Kopka, Antanas Vitalis ir 
kt.) ėmėsi kurti tarybas, stiprinti revoliucinių iškovojimų 
apsaugą. Veikė stiprus revoliucinis komitetas, atrėmęs 
Plechavičiaus kariaunos antpuolius. Netoli Sedos 1919 m. 
sausio mėnesį įvyko Žemaitijos komunistų konferencija. 
Iki šiol Sedoje gyvenantis A. Vitalis buvo išrinktas dele- 
gatu ir dalyvavo LKP pirmajame suvažiavime. 

Gražiai su Seda susijęs poeto A. Baranausko gyveni- 
mas. 1855 m. čia raštininkaudamas, jis susipažino su iš- 
silavinusia, jau gražiai eiliavusia Telšių bajoraite Karo- 
lina Praniauskaite. A. Baranauskas taip pat jau rašė eiles, 
slogioje valdininkų aplinkoje ilgėjosi didesnės gyvenimo 
prasmės, džiaugsmo. Nauja pažintis kėlė jaunąjį raštinin- 
ką į aukštesnius kūrybos horizontus. Jie rašė vienas ki- 
tam dedikuotus eilėraščius. A. Vienuolio: žodžiais: „tai bu- 
vo tragiška sielų simpatija“. Vėliau poetas persikėlė į 
Skuodą, bet ir iš ten aplankydavo savo bičiulę. Vis dėlto 
socialinė šeimų nelygybė trukdė draugystę. A. Baranaus- 
kas įstojo į kunigų seminariją. Praniauskaitė susirgo 
džiova. Išvykdamas 1858 m. į Peterburgą, suspausta šir- 
dimi jaunas poetas apie sugrįžimą tėviškėn rašė: 

„Maž rasiu vargus, nelaimes, bėdas, 
Maž nerasiu tėvelių; 

Maž visa mano širdies paticka 
Bus ant šaltų kapelių“. 

Nujautimas buvo lemtingas. 1859 m. vos 28 melų 
K. Praniauskaitė mirė Utenoje. Ten ir palaidota. 

1950 m. Sedoje įkurtas administracinio rajono centras. 
Miestas nuo tada ypač sparčiai paaugo, dabar čia gyvena 
apie 2000 žmonių, gražiai tvarko savo aplinką, garsėja 
kultūros namų saviveikla. 

Seda yra šešių vieškelių sankryžoje — lengva apsi- 
žvalgyti po apylinkes. Įdomios 


PLINKŠĖS 


Čia telkšo Plinkšių ežeras, jį apsupę miškai, kuriuose 
1863 m. įvyko sukilėlių susirėmimas su kariuomene, 3 
sukilėliai žuvo. 

Tarp Plinkšių ežero ir Sruojos upelės pūpso kalva, 
pavadinta Panų kalnu, ar piliakalniu. Pasakojama, jog 
jame buvę slapti požemiai, einą po ežeru į dvaro parką. 
Į ten subėgę slėptis nuo švedų apie 2000 mergaičių. Šve- 
dai suradę ir angą užvertę dideliu akmeniu. Papėdėje nuo 
jų ašarų pasruvęs šaltinis. 

Apie sunkią baudžiavinę Plinkšių praeitį, rekrūto da- 
lią byloja pasakojimai. Plinkšių dvare laikydavo rekrū- 
tus, iki išsiųsdavo. 

Užrašyta jų liūdnų dainų: 

„Ir surišo rankas, 
Sukriosiom virvelėm, 
Pančius deda ant kojelių, 
Sodin į ratelius“. 

Šiaurinėje ežero pakrantėje sena Plinkšių dvarvietė. 
Kadaise dvaras priklausė Pliateriams. XIX a. pabaigoje 
pastatyti puošnūs dviaukščiai ampiro stiliaus rūmai, 1966— 
1967 m. restauruoti. Išliko vertingo interjero salių, židi- 
niai. Rūmus supa paežere nusitęsiantis 7 ha peizažinis 
parkas su vertingais egzotiniais medžiais. 

Plinkšėse nuo prieškarinių laikų veikia žemės ūkio 
mokykla. Technikumo moksleiviai prižiūri parką. Jį puo- 
šia originalios medžio skulptūros. 

Mėgsta Plinkšes mažeikiečiai — čia rengiamos masinės 
žiemos šventės, jaunimo vasaros stovyklos. Bet ne vien 
paveldėtu grožiu patrauklios Plinkšės. Išaugo nauja dar- 
bininkų gyvenvietė, kurios gatvės kasmet ilgėja. Mecha- 
nizuotos žemės ūkio įmonės vaizdą įgauna gamybinis mo- 
komojo ūkio sektorius, pertvarkomi laukai. 

Iš Plinkšių geriausia važiuoti pro Ketūnus Pievėnų 
link. Pakelės sodybos čia pabirusios atokiau nuo kelio. 
Kiemuose daugiau erdvės negu aukštaičiuose. Jeigu su- 
valkietis susodina eilėmis aplink savo sodybą tankesnius 
vienos rūšies medžius, tai žemaitis prie savo namų susi- 
kvies įvairius medžius. Tik pasigėrėkit, tuo keliu važiuoda- 
mi! Čia ir šermukšnis, kurį senasis žemaitis sodino tam, 
kad sodybos piktos dvasios nelankytų. Topolio aukšta vir- 
šūnė atstodavo perkūnsargį. Liepa — daug gėrio žadantis 
medis: „bitėms medui rinkti, vaistažiedžiams išaugti, me- 
diena tinka klumpėms. Be to, tas medis kvep“. Klevas ir 
ąžuolas „visai gražūs ir stiprūs“. Nuo jų „iš tolo širdį 
gerumas užima“. Todėl ir sodino žemaitis medžius aplink 
namus ne eilėmis, o ten „kur katram pritinka augt“. Lyg 
svečias garbingoje palangėje ąžuolas, dažnai dar su ko- 
plytėle, šalia liepa, klevas. Kitus -sodina prie šulinio, žar- 
denose ir taip toliau palei sodybą. Todėl žemaičio sodyba 
iš tolo įvairi medžių lajų siluetais, lapų spalvomis rudenį. 
Važiuokime tuo keliu. 

Prieš įsukant į mišką .(ir miškas tas nenuobodus) — 
Rubikų kaimas. Tame kaime XIX a. pradžioje - gimė 
trys broliai Juzumai — Tadas, Vincentas ir Antanas. Visi 
jie čia augo, Sedoje mokėsi, buvo raštijos darbuotojai. 
Rašė ir leido žemaitiškus elementorius. Išleido 1855 m. 
Žemaitijos žemėlapį, rankraštyje paliko Žemaičių vysku- 
pystės aprašymą ir kitus raštus. 

Į Ylakius iš čia arčiau būtų keliauti tiesiai. Pravažiuo- 
tume Grūstę (minima XIII a., viduramžiais buvo nemažas 
miestukas, valsčiaus centras. Išliko senais medžiais apau- 
gusi miestavietė. Vienas senolis ąžuolas paskelbtas gamtos 
paminklu), Luobą (taip pat sena, XVI a. minima vietovė. 
Dabar vietovė gražiai tvarkoma. 1970 m. švenčiant ūkio 
dvidešimtmetį, netoli kelio pastatytas originalus paminklas 
žuvusiesiems už tarybas). Mes pasuksime pro Renavą, Že- 
malę, Ukrinus, Židikus. 


7. Kalvotoji Žemaitija 73 


RENAVAS 


įsikūręs aukštai, lėkštašlaičiame gūbryje, išraizgytame 
Varduvos kilpomis. Į vakarus platūs laukai, Raudonoji pel- 
kė, į rytus — miškai. Vadagių kaimo laukuose prie Vardu- 
vos yra piliakalnis, netoli Renavo miestelio — senkapiai. 
Seniau vietovė vadinta Gaure. XVI a. minimas Gaurės dva- 
ras, kuris XVII a. atiteko dvarininkams Renams. Jie ir 
pakeitė vietovės pavadinimą pagal savo pavardę. Giminys- 
tės keliu Renavas atiteko Mielžinskiams. Pastarieji XIX a., 
lenktyniaudami su didžiausiais to laiko magnatais, vienoje 
gražiausių Varduvos kilpų pastatė naują dvarą — pseudo- 
renesansinio stiliaus rūmus, kuriuose kaupė vertingų meno 
paminklų, daugiausia grafikos. Įrengė šiltnamius, įveisė 
didžiulį parką su kūdra, vaizdingais žaliais takais, keliu- 
kais, stambių akmenų suolais. Parke auga apie 40 nevic- 
tinių rūšių medžių ir krūmų; įvairiaspalvės lapų lajos daro 
ji iškalbingą visais metų laikais. 

1869 m. dvare gyveno mokytojaudamas L. Ivinskis. 
Atrodo, jis čia turėjo sklypelį botaniniams bandymams. 

Po Didžiojo Tėvynės karo rūmai buvo rekonstruoti, 
įrengti apylinkės kultūros namai. 

Renave ir jo apylinkėse, kur buvo didelė valstiečių prie- 
spauda, labai aktyviai reiškėsi išsivaduojamasis naciona- 
linis ir revoliucinis judėjimas. Draudžiamas knygas ir ki- 
tus raštus čia platino Mažaičių kaimo valstietis Antanas 
Skeivys. 1905 m. jis tapo aktyviu revoliucionierių vadovu 
Renave, Židikuose, Ylakiuose. Važinėdavo po apylinkes, 
sakydavo kalbas, agituodavo nemokėti mokesčių, nevyk- 
dyti karo tarnybos. Netrukus išvaikyta caro statytinių ad- 
ministracija, nuginkluoti žandarai, išrinkta sava valdžia. 
A. Skeivys gynė revoliucionieriaus autoritetą, kovojo su 
prisiplakusiais savanaudžiais ir smūrtininkais. Revoliucijai 
pralaimėjus, jis ieškomas, paskelbtas užstatas už jo 
galvą. 1910 m. sugautas, kankintas, 1914 m. mirė. 

Ten, kur baigiasi Žemaičių aukštumų šlaitai, užsukime 
į mažą 


ŽEMALĖS MIESTELĮ 


Aukštumų papėdės čia nuskalautos vandenų, išlygintos 
ir labai riedulingos. Akmenys nuo seno įgavo prasmės 
žmogaus buityje. Kiek čia akmeninių pastatų, „kameny- 
čių“, dvarnamių, laukų paribiais sudėtų akmenų krūsnių. 
Akmeninė ir 1825 m. statyta Žemalės bažnyčia. Ta prasme 
kraštas kiek savitos nuotaikos. 

Miestelis radialinio plano, vidury aikštė. Kai kuriose 
gatvėse senoviniai namai vienas arti kito sustatyti, suslėg- 

ti. Nemaža senų didelių namų, kurių sienos stačiomis len- 
tomis kaltos, stogai aukšti, patamsėjusiomis malksnomis 
dengti, o juose dažniausiai pusapvaliai stoglangiai. Tie 
namai platūs, ilgi, kai kurie mažais langais. Viskas su- 
ręsta gerai, tvirtai. Įdomi Žemalė, laikoma liaudies ar- 
chitektūros paminklu. Tarp tų senų gatvių pravingiuoja 
mažutis Žemalės upeliukas. Nemaža ir naujų pastatų. 

Žemalės dvaras minimas nuo XVI a. Tada iš visų pu- 
sių jį supo miškai, kuriuose, esą, itin daug būta vilkų. 
Pasakojama, kad dvaras laikydavęs geležiniais durklais 
ginkluotus vyrus nuo vilkų. Galiausiai į rytus nuo Žema- 
lės iškirstuose plotuose įkurdintam kaimui buvo pavesta 
apsauga nuo žvėrių. 

XVIII a. pabaigoje dvaras buvo naujai pastatytas, už- 
veistas parkas. 

XIX a. Žemalėje veikė parapijinė mokykla. 

Žemalėje palaidotas (1836 m.) kunigas Antanas Savic- 
kis. Tai buvo mokslus žmogus, baigęs, pirm negu įstojo į 
Varnių kunigų seminariją, Vilniaus universitete mediciną, 
apgynęs medicinos daktaro disertaciją. Ir čia gyvenda- 
mas, jis daugiau domėjosi gamta ir literatūra, negu kuni- 
gavimu. Rašė žemaitiškas eiles, pasakas. 

Telšių pavieto 1863 m. sukilėlių vadovas buvo Žema- 
lės dvarininkas Artūras Grosas (Aleksandraitis). Senojoje 
Žemalės smuklėje vykdavo susirinkimai sukilėlių, kurie 
būrėsi apylinkių miškuose. A. Grosas dalyvavo kautynėse, 
puolė Sedą, daug pavojų patyrė, po sukilimo emigravo 
į užsienį, dalyvavo geografinėje ekspedicijoje į Afriką, 
kur ir mirė. 

" Žemalės miškuose dažnai laikydavosi ir T. Blinda su 
savo vyrais. Pasakojama, iš luometinio Žemalės klebono 
jis atėmęs po obelimi rastą auksinių pinigų lobį ir išda- 
lijęs vargšams. 

Nuo Žemalės Židikų link pakelėje aptiksime 


UKRINŲ KAIMĄ 


Jis taip pat banguotame paviršiuje, Varduvos ir Kvis- 
tės kloniukų suspaustas iš abiejų šonų. O paviršiuje daug 
akmenų. Dėl akmenų ir traukia čia sustoti. Užeikime į 
kapines, pavaikščiokime, vėl grįžkime prie akmens pa- 
minklo baudžiavos panaikinimo atminimui: kaip žmogus 
mylėjo akmenį, tikėjo akmenimi ir liko tam akmenyje 
neužmirštamas! Gyventa čia XIX a. nuostabaus akmen- 
meistrio Stepono Gailevičiaus. Tikriausiai ir atgulta tuo- 
se kapeliuose. Apie šį žmogų tyli knygos, mažai pasakoja 
ir senoji apylinkių atmintis. O jo būta — kas gi tuos ak- 
menis taip žemaitiškai išvarpė, išpuošė raštais, gėlėmis? 

S. Gailevičiaus paminklus nesunkiai kapinėse surasi, su- 
skaičiuosi — jie vieninteliai tokie. Pirmas jų pažymėtas 
XIX a. pradžia, paskutinis baudžiavos panaikinimo pro- 
ga 1861 m. Tai tvirtas, puošnus akmeninis su medžio 
dievukais, su stogeliu viršūnėje. Ant to vieno tik ir te- 
pasirašyta. 

Šalia tilto prie upelio gyvena senukas Juozas Intas. 
Jis taip pat truputį drožinėja, įdomus pakalbėti. Pragy- 
venęs sudėtingą gyvenimą — buvo kolūkio kūrėju, pirmi- 
ninkuų — turi ką prisiminti. Gyvena, dirba čia ir pirmasis 
komjaunuolis, jau po šautuvo vamzdžiu kasęs sau duobę 
ir pasmerktas sušaudyti Ignas. Rozga. Atsitiktinai išliko 
gyvas. Dabar vadovauja gyvenvietės gaisrinei. 

Ką dar įdomesnio gali surasti Ukrinuose? Žmonės sa- 
ko, kad pirmasis čia apsigyvenęs žemaitis buvo Ukri- 
nas. XVII a. vieta minima raštuose. Bažnyčia nelabai se- 
na, bet senoviškos išvaizdos, medinė. 

Seniau Ukrinai garsėjo rankdarbiais, audiniais. 1909 
m. rudenį miestelyje buvo pirmoji .žemės ūkio paroda, ku- 
rioje gražiai pasirodė šios apylinkės kūrėjai. Dabar 
čia „Tarybinės Žemaitijos“ kolūkio centras, gražiai tvar- 
koma mokykla. Apylinkių laukus puošia gražūs paupiai, 
seni ąžuolai, giraitės. 1970 m. rudenį 35 šeimos miestelyje 
gyveno naujuose namuose. Pavyzdingai tvarkosi kiemus, 
turi vandentiekį. Daugelis mėgsta saviveiklą ir garsėja ja 
rajone. 

Nei prie upelio, nei prie ežero, nei ant kalno ar pa- 
kalnėje, o tiesiog kažkokiame beveidžiame akmenuotame 
paviršiuje pabirę 


ŽIDIKAI 


Nėra nei miško. Užtat erdvu, žemi ir tolimi akiračiai, 
vėjuota. Židikai turi savą laukų grožį, savotišką šiaurės 
grožį. 

Seniausios rašytinės užuominos apie šią vietovę žino- 
mos XVI a. Tada čia buvo dvaras, priklausęs karališko- 
sioms valdoms. Tur būt, nuo XVII a. pradėjo augti ir 
miestelis. 1819 m. suręsta iš akmenų dabartinė Zidikų 
bažnyčia — įdomi, panašių formų, kaip ir senosios medi- 
nės žemaičių bažnyčios. 

Miestelis kiek savotiško plano. Centre pailga, labai 
erdvi aikštė. Iš jos galų išsišakoja keliai, gatvės. Aikštė 
taip pat apstatyta namais. Labai senų statinių nėra. Gal 
dėl to, kad miestelis yra degęs 1939 metais. 

XIX a. pabaigoje budo tautinis apylinkės gyventojų 
sąmoningumas, brendo revoliucinė dvasia. I. Zelvys, 
K. Ercupas ir kiti patriotai platino draudžiamas lietuviškas 
knygas. Vaikai buvo slaptai mokomi gimtosios kalbos. 

Populiarūs čia buvo ir socialdeinokratiniai laikraščiai: 
„Naujoji gadynė“, „Skardas“, „Žarija“. Todėl nepraėjo 
be atgarsio Židikuose 1905 metai. 

Paskelbus Tarybų valdžią Lietuvoje, židikiečiai išvaikė 
buožių komitetą ir išsirinko revoliucinį, kuriam vadova- 
vo felčeris A. Miknius. Židikus staiga užpuolė ginkluota 
P. Plechavičiaus kariauna. Keli revoliucionieriai nužudyti, 
kitus užpuolėjai suėmė. Komiteto pirmininkas mirė naktį 
nuo žaizdų. O ryte, sužinoję apie kaimynų nesėkmę, Sedos 
revoliucionieriai staigiu antpuoliu išvadavo draugus, išvijo 
Plechavičių su jo bendrais. Revoliųcinis solidezumas pa- 
kėlė visų kovinę dvasią. 

Židikuose ilgiausią savo gyvenimo dalį išgyveno 
(1915—1930 m.) Šatrijos Ragana. Čia parašė „Sename dva- 
re“, „Irkos tragedija“ ir kitus brandžius savo kūrinius. 
Židikiečiai rašytoją prisimena kaip uolią apylinkės švie- 
tėją, humanistę, gėrio žmonių dvasioje ugdytoją, jautrią 
svetimai nelaimei, neteisybei, skriaudai. Sunkiais karo me- 
tais Židikuose rašytoja įsteigė lietuvišką mokyklą. Čia 
mokėsi miestelio varguomenės ir kumečių vaikai. Jų su- 
sirinkdavo pas rašytoją apie trisdešimt. Mokykloje jie 
gaudavo šiltus pusryčius, nes daugelis ateidavo visai al- 
kani. Įdomiai praeidavo gimtosios kalbos, istorijos, geo- 
grafijos, gamtos pamokos. Vaikai po pamokų ilgai klau- 
sydavo rašytojos pasakojamų legendų, garsiai skaitomų 
knygų, gabesniuosius ji mokė muzikos: Po dvejų metų, šią 
mokyklą vokiečiams uždarius, rašytoja vaikščiojo mokyti 
vaikus po namus. Be to, ji lankydavo ligonius. Jos rū- 
pesčiu Židikuose buvo įsteigta beglobiams prieglauda, 
ambulatorija. Tos įstaigos išsilaikė rašytojos lėšomis. Ra- 
šytoja gyveno neturtingai, nedidelių jos honorarų toms 
pašalpoms neužtekdavo, todėl kartais tekdavo rinkti au- 
kas. Pati rašytoja vertėsi sunkiai, šelpė ir guodė nepri- 
tekliuose ir nesėkmėse kitus. Apie tai liudija jos laiškai: 
„Baisiai sunkūs metai-- nežinai žmogus, kaip visiems 
padėti“ (1929.IV.13). „Neduok dieve, kiek aukų grobsto 
pas mus tuberkuliozė. Dabar štai gydosi 4 mergaitės — 
visos jaunos — viena jų neilgai begyvens — o taip nori 
pagyti. Tėvai turėjo 18 vaikų ir visi išmirė, šita paskuti- 
nioji...“ (1924.III.6). „O tų par elų vis daugiau, ypač 
sunku su malkomis...“ (1926.1.27) „„..Koks smūgis mums 
Būgos mirtis! Jis vienas tebuvo man tikras autoritetas 
kalbos dalykuose. Dabar tartum pamatas iš po kojų pa- 
spruko. Kas jam buvo? Tur būt, persidirbo“ (1925.11.23). 

Šatrijos Ragana rūpinosi jaunimo auklėjimu, doros pa- 
laikymu visuomenėje. Rašė pedagoginėmis temomis, vertė 
į lietuvių kalbą. Taip gyvendama labai įtemptą kūrybinį 
gyvenimą, Šatrijos Ragana 1930 m. vasarą po sunkios li- 
gos mirė. Židikų kapinių koplyčioje palaidota. Kapai 

pavyzdingai tvarkomi. Name, kur gyveno rašytoja, ruošia- 
mas memorialinis muziejus. 

Nuo Židikų mūsų kelias pirmą kartą ryžtingai pasi- 
suks į vakarus, jūros link. Banguotu paviršiumi priva- 
žiuosime Ylakius. 


YLAKIAI 


— kiek pakilesnėje vietoje. Čia pracina upių takosky- 
ra. Nuo čia, lyg nuo labai lėkšto stogo, upeliai plaukia į 
rytus (į Ventą) ir į vakarus (į Bartuvą). Nuo čia ir mūsų 
kelias leisis nuokalniui jūros link. Miestelis kryžkelėje. 
Jame susikerta vieškeliai, kurie čia ateina iš visų keturių 
šalių. Viduryje aikštė. Gatvės miestelį suskaido į stačia- 
kampius kvartalus. Gyvenvietė tvarkinga, nuotaikinga. 

Padavimu virto įdomūs atgarsiai apie Ylakių micsto 
pradžią. Pasakojama, kad čia įsikūrė švedų sugriauto 
Barcikių miesto gyventojai. Manoma, kad Bareikiai buvo 
7 km į pietvakarius nuo Ylakių, ten, kur dabar Erkšvos 
kaimas. . 

XVII a. Ylakius jau mini rašytiniai šaltiniai. XVIII a. 
pradžioje vietovę valdė Sapiegos. XIX a. Ylakiuose jau 
veikė mokykla ir pastatyta dabartinė bažnyčia. 

Įdomios kultūrinės Ylakių tradicijos. XIX a. pabaigoje 
čia slaptai mokomasi gimtosios kalbos, plačiai sklinda 
lietuviški spaudiniai. Po 1905 m. revoliucinio sąjūdžio 
rengiami lietuviški vaidinimai, koncertuoja choras, suruoš- 
ta žemės ūkio paroda su audinių ir kitų naminių dirbinių 
ekspozicija. 

Toli garsėjo Stripinių kaimo (3 km į vakarus) giesmi- 
ninkai, ypač Zidorius Stripinis. Pats nebuvęs bažnyčios 
mėgėjas, o giedodavo kaip! Daugelis senukų gyvi dar už- 
sisakydavo pas jį savo palydoms giesmes. O Gedrimuose 
Jonušų šeima buvo muzikantai, su savo orkestru kviesti 
įvairiomis progomis: vestuvių, krikštynų, pakasynų. Vis 
tai seni laikai. Prieš dešimtmetį, o gal net seniau garsėjo 
Ylakių kolūkio ansamblis. Senos ir gilios čia liaudies dai- 
nų, meno, rankdarbių, audimo tradicijos. Audėjų čia ir 
šiandieną yra. Julija Batakienė — Žemaitijos liaudies me- 
nininkė, turinti savo mokinių, pasekėjų. Ylakiuose buvo 
įsikūręs audėjų ratelis. Garsėja J. Garbenytė, S. Mickie- 
nė, R. Rimkutė, I. Butkevičiūtė, V. Križiūtė ir kitos mo- 
kinės. Moka austi net J. Batakienės sūnūs (dukterų ne- 
turi). Ylakių audėjų dailiaraštės drobės puošia muziejų 
parodų ekspozicijas. Gražų šių apylinkių meninį pašau- 
kimą reikėtų labiau puoselėti, pagarsinti, neleisti jam iš- 
nykti. Čia numatyta įkurti etnografinę seklyčią. 

Ylakių valsčiuje, Rumšaičiuose (kaimas į pietus nuo 
Ylakių), 1889 m. gimė Matas Untulis, kuris dar jaunystėje 

išleido knygelę „Naudingo žmogaus gyvenimas“. Tai pla- 
čios erudicijos, išsimokslinęs žmogus, kurį galima pava- 
dinti pedagogu, publicistu, vertėju, rašytoju, istoriku, kal- 
bininku, kraštotyrininku. Pats jis anketose rašė-esąs tau- 
tosakos rinkėjas. Visą gyvenimą rinko tautosaką, skati- 
no, organizavo kitus tam darbui. Surinko 80000 žodyno 
vienetų ir 5000 įvairių tautosakos žanrų vienetų! 

Iš pat jaunystės buvo laisvamanis, principingas matc- 
rialistas, aktyvus demokratinių visuomenės pertvarkymų 
šalininkas. Lenkams okupavus Vilniaus kraštą, dirbo 
Švenčionių gimnazijos direktoriumi. Ištrėmus jį iš ten, va- 
dovavo Palangos progimnazijai, buvo Ylakių mokyklos 
direktorius (1927 m.). Apie A. Untulį labai šiltai atsilie- 
pia jo globotas rašytojas J. Šimkus, laiškuose visada jį 
vadinęs „brangiuoju“, „geruoju“ savo mokytoju, „pačiu 
karščiausiu lietuviškojo žodžio brangintoju“. 

Pokario metais, jau senyvas, tas mažas su kuprele že- 
maitukas, visad plynai kirpta galva Matas Untulis — LTSR 
MA mokslinis bendradarbis. Jo darbo stalas — gimtoji 
Žemaitija. Ėjo ir ėjo su kailinukais, su kortelėmis rankose. 
1952 m. rugsėjo mėnesį Lelėnų kaimo ribose (prie Endrie- 
javo) ginkluoti banditai išbarstė pavėjui mažyčius prira- 
šytus lapelius, jį nusivedė į mišką... Net kapo nežinome... 
Rašytojas J. Šimkus, tur būt, vienintelis jo verkęs žmogus, 
su kartėliu prisimena, kad niekas net nepasigedo tuokart, 
„net mažyčio nekrologo neparašė“. Reikalingą gyvenimą 
nugyveno Žemaitijos žmogus Matas Untulis. Atsiminkime. 

Paliekant Ylakius, verta apsidairyti po miestelio apy- 
linkes, kuriose nemaža įdomios praeities, įspūdingos nū- 
dienos. Į pietvakarius nuo Ylakių, netoli Luobos upelio, 
pabiręs Erkšvos kaimas. Netoliese, Luobos ir Pragulbos 
tarpupyje, kyšo išvaizdinga Alkakalnio kalva. Gal čia esa- 
ma ir piliakalnio — sunku nuspręsti. Įdomus padavimas, 
esą, kalne buvusi ąžuolinė pilis, atlaikiusi smarkų švedų 
puolimą. Žuvę daug -žmonių, tiek užpuolėjų, tiek gynėjų. 
Tekę 12 dienų laidoti žuvusiuosius. Paskiau po daugelio 
metų čia išaugęs didelis miestas. Vieną šventadienį, kai 
bažnyčioje buvę daug žmonių, miestas prasmegęs į žemę. 

Spėjama, kad šiose apylinkėse turėjęs būti Bareikių 
miestelis, kuris iš tikrųjų minimas XVI a. Jame būta tur- 
gavietės, bažnyčios, šešių gatvių. XVII a. miesto jau ne- 
minima. Neaiškios jo išnykimo priežastys — neliko net 
vardo. 

Erkšvos kaime neturtingo sodiečio šeimoje 1884 m. gi- 
mė Juozas Gurauskis. Gyvenimas jo buvo labai sunkus. 
Šeimoje augo aštuoni vaikai. Tėvas, netekęs žemės, persi- 
kėlė į Petrapilį, kur būsimasis rašytojas ir mokėsi. 1904 m. 
įstojo į Kijevo universitetą studijuoti medicinos. Nuo 
1907 m. pradėjo rašyti, spausdinti prozos vaizdelius, ap- 
sakymus. Juose alsispindi demokratinės jaunojo rašytojo 

pažiūros, kova su klerikaline tamsa, sunkia darbo žmo- 
gaus dalia. Vertėsi sunkiai, turėjo didelių susikrimtimų — 
susirgo džiova. 1911 m. pavasarį rašė iš Jaltos parvažiuo- 
siąs į Mosėdį atsigauti. Gegužės 18-oji buvo žadėtoji at- 
vykimo tėviškėn diena. Deja, tą dieną Jaltoje ir mirė... 
Nedidelis jo raštų pluoštelis pasiliko. Iš jų matyti, kad di- 
delis menininkas brendo. Tarybiniais metais J. Gurauskio 
raštai išleisti du kartus. 
Iš Ylakių labai tiesus kelias į Skuodą... 


„Liob šokt, liob, dainiout, 
Liob į Skoudą nuvažiout...“ 


Rodos, šit, šit jau ir būsi Skuode, bet sulaiko tave sku- 
bantį ta pati Skuodo žemė, įdomi visais savo pašaliais, 
tiek senove, tiek nūdiena. Ties Stripiniais sukame į de- 
šinę. 

Sename (minimas 1353 m.) Gėsalų kaime žaliuoja 
garsioji Žemaitijos liaudies botaniko Izidoriaus Navidans- 
ko sodyba. Ten, kur suteka Veretos, Kalties, Spigino upe- 
liukai. Ir krašto išvaizda čia nenuobodi — atokesnėse apy- 
linkėse išlikę nemaža miško. 

Nedideliam žemės sklypui I. Navidanskas atidavė visą 
savo gyvenimą. Vis su kastuvu, vis medžių pašaknėse 
rausdamasis, vis skubėdamas. Tėvas ne visai taip galvojo, 
kaip sūnus. Jam atrodė, kad su tuo žaliu pavėsiu sūnus 
tik žemę gadina, ūkelį smukdo. „Ir į ką tas vaikas atsida- 
vęs bus. Matyt, kurmio dienoje gimęs — knisa ir knisa“ — 
pasako Navidanskų senutė. Ir tikrai. Kai pamatai pirmąjį 
Izidoriaus Navidansko rankomis iškastą tvenkinį su sa- 
la — stebiesi atkaklumu. 

— Kiekvienai dienai buvo sužymėta, kiek turiu pada- 
ryt, kad neaptingčiau. 

Kasė, rodos, tris mėnesius. Visus darbus tais vienais 
pečiais stumdavo, stumdavo į priekį. Iš senosios tėviškės 
lyg liudininkai liko keli berželiai ir ąžuolas. 

O šiandieną?.. Kai patenki ten apsiniaukusia pavaka- 
re, tai pirmiausia pasaulio šalis pameti tuose žaliuose la- 
birintuose. Stebina daug kas. Pirmiausia — turtinga archi- 
tektūrinė savamokslio žmogaus išmonė. Čia ir medžiais 
įvairiai sušiaušta erdvė, ir sudalytas jų lajomis dangus, ir 
įvairių atspindžių lapijomis apšviesti paunksniai. Prisime- 
na senesnieji žmonės, kaip Žemaitijoje Beržėnų didžturtis 
Čapskis didžiuodavosi savo dvaro menėmis, jų stiliais, 
spalvomis. O štai I. Navidansko medžiais įvairiose sody- 
bos erčiose sukurti vis kiti stiliai, skirtingos spalvos. An- 
tai; sodo pakraštyje jis beržinis, įėjimas skroblinis, ki- 
tur — saulėlydžio jaukumo klevinis, dar kitur dangus už- 
tiestas verkiančių svyruoklių. Kiekvienam įsimena lyg su- 
temos juoda eglinė siena. Yra čia ir kaukazietiška, kana- 
diška, ir beveik visų kraštų, žemynų žaluma. 

Antra, kas džiugina, stebina, tai tie liaudies botaniko 
ryšiai su gamtos mokslo pasauliu. Tai rodo gyvas žemės 
augalų atlasas, kuriuo čia gali gėrėtis. Rašytojas J. Baltu- 
šis šitaip grožėjosi ta svetimšalių veja: „Už barbarisų 
krūmų, nugulančių taką, linksmai žvelgia į saulę Kaukazo 
slyvaitės, raudonos ir geltonos. Tolėliau vešliai lapoja ža- 
liasis svečias iš Banijos — lazdynas. Už jo graikiški rie- 
šutai, su žirginiais ir be žirginių, sidabruoja pilkieji rie- 
šutmedžiai, tvirtai prigiję lietuviškoj žemėj. Stiebiasi 
bukas žalias, ir čia pat kitas bukas — raudonas. Štai ir 
baltieji gluosniai, ir Amerikos pocūgis, japoniškas puošine- 
dis, kukmedžiai“. 

Yra kuo pasidžiaugti šiandieną I. Navidansko sodybo- 
je. Prasiplėtė ji sodais, žuvininkystės tvenkiniais. Valsty- 
bė patvenkė naujus septynis. Ir žuvininką paskyrė. Agro- 
nomą, darbo ir technikos jėgos suteikė. Sodyba paskelbta 
globojamu Žemaitijos paminklu, pavadinta Žemaičių bo- 
tanikos sodu. Bene daugiausia tuos gražius planus įgy- 
vendinti yra padėjęs Respublikinis gamtos apsaugos ko- 
mitetas, Skuodo rajono vadovybė. 

Gera, apsilankius pas I. Navidanską, gėrėtis jo dar- 
bu ir juo pačiu — sveikai padžiūvęs, senatvei nepasida- 
vęs, žydriaakis, apsigimėlis keistuolis: 

— Valstybė daug padeda: skyrė žemės tiek, kiek pra- 
šyta. Štai jau turime tvenkinius. Dabar... senovišką že- 
maičio sodybą reikia atkelt, dar karčemą... 

O mums kelias vėl Skuodo link ramiai banguoja. De- 
šinėje lieka Aleksandrija. Norisi užtraukt žinomą dainelę. 
Bet, rodos, ir šiuo prisėdimu dar nepasieksime „Skou- 
do“ — antai, kairėn pasukus, 


APUOLĖ 


Nevalia lenkt tokią Žemaitijos senelę. Apuolė laiko- 
ma viena iš seniausių raštiškai paliudytų Lietuvos vie- 
tovių. Bremeno arkivyskupo Rimberto pranešime apie 
IX a. švedų kovas prieš kuršius rašoma, kad užjūrio atei- 
viai, puldinėdami šiaurines sritis, apie 853 metus pasiekė 
Apuolę. Po pasisekusio mūšio prie Seburgo (manoma, 
kad tai dabartinė, Latvijos vietovė Gruobinia) jie „..įga- 
vę drąsos, nuleidę laivus, išvyko į 5 dienų kelionę ir sku- 
bėjo su didele narsa prie kitos jų pilies, vadinamos Apu- 
lia. O toje pilyje buvo 15000 kovotojų. Taigi, ten jiems 
atvykus, gyventojai užsidarė pilyje. Vieni iš lauko pradė- 
jo pilį pulti, antrieji iš vidaus drąsiai. priešintis. Taip pra- 
ėjo 8 dienos, ir kiekvieną dieną nuo ryto iki vakaro jie 
narsiai grūmėsi kovoje. Ir iš vienos, ir iš antros pusės 
daugelis krito, bet nei vieni, nei kiti pergalės nepasiekė. 
Štai, devintą dieną švedų žmonės, nuvargę nuo nuolatinių 

kautynių, pasijuto spaudžiami ir, didžiai išsigandę, gal- 
vojo tik, kaip iš ten pasprukti...“ Toliau rašoma, kad kau- 
tynės vietinių pergale vis dėlto nesibaigė. Buvusi pasiū- 
lyta santarvė, švedai, gavę sidabro ir 30 įkaitų, sugrįžo 
atgal. Sunku tikėti, kad svetimšalis metraštininkas objek- 
tyviai aprašytų įvykius, tačiau Apuolėje pilies būta ir 
šiaurės Žemaitija yra patyrusi skandinaviškų ateivių ant- 
puolių. Tai atsispindi žemaičių liaudies pasakojimuose, 
padavimuose, dainose: 


„Barzdoti vyrai, 
Vyrai iš jūrių... 
Prie krašto leidant, 
Į daržą kopant...“ 


Tuos laikus mena Luobos ir Šatės tarpupyje stūksan- 
tis Apuolės piliakalnis. Ilgą laiką Apuolė istoriniuose šal- 
tiniuose nebuvo minima, pagaliau užmiršta. Apuolės pilį 
yra lokalizavęs S. Daukantas. Piliakalnis domino archeo- 
logus, kasinėtas. Nustatyta, kad jo aikštelė nedidelė, ir 
stovėjusi joje pilis negalėjo sutalpinti 15000 gynėjų, bet 
tais laikais buvo galinga, apsupta pylimo. Sprendžiama, 
kad tada jau verstasi žemės ūkiu, klestėjo įdomi buities 
dirbinių puošyba. Prie pilies būta nemažos gyvenvietės. 

Įsimintinos Apuolės apylinkės. Kiek į šiaurę, tuoj už 
Luobos yra Šarkės vietovė. Šiandieną čia vienas geresnių 
Skuodo rajono ūkių. 

Karo metais buvusiame Šarkės dvare veikė ligoninė. 
Joje gydyta nemaža tarybinių karių. Mirusieji laidoti gre- 
timame sodelyje. 1969 m. rudenį, minint apylinkių išlais- 
vinimo dvidešimtpenkmetį, pastatytas originalus žemaičių 
senosios dailės tradicinio stiliaus paminklas iš medžio ir 
metalo. 

Skuodo rajono žemėje, atkovojant ją iš fašistų, žuvo 
apie 3000 karių. Aleksejus Kaširinas pakartojo A. Matro- 
sovo žygį. 

Kiek į rytus nuo Apuolės yra Kaukolikų kaimas. Iš 
čia kilę liaudies menininkai broliai Anicetas ir Valerijo- 
nas Jonušai. 

Valerijonas dirba, išmoningai puošia įvairius įnagius, 
lazdas. Iki pensijos buvo mokykloje meistras. O jo bro- 
lis Anicetas jau pagarsėjęs respublikoje ir plačiau: 

— Jis mano mokinys... — didžiuojasi. 

Ir kalba daugiau apie brolį, negu apie save. Pas juos 
užsukus įdomu. O prieš karą net keli Jonušai aktyviai 
reiškėsi komunistiniame pogrindyje. 1938—1940 m. hek- 
tografu čia spausdintas LKP Mažeikių apskrities komite- 
to laikraštis „Žemaitijos tiesa“. Redagavo jį K. Jonušas. 
K. Jonušo ir S. Tautvydo sodybos paženklintos memoria- 
linėmis lentomis. 

Į Skuodą įvažiuojantis svečias mato tą miestą iš tolo. 
Beveik visi keliai į jį leidžiasi nuo aukštesnių šlaitų. Mies- 
tas — santakiniame klonyje, į kurį suteka Bartuvos ir 
Luobos upės, keli mažesni upeliukai. Toje žemoje, kiek 
pelkėtoje vietovėje ir įsikūręs 


SKUODAS 


Pro miestą pratekanti Bartuva leikia daug ramumo. 
Dėl žemos aplinkos upelė čia įvairiai meandravo, raitėsi, 
šakojosi. Ji čia buvo patvenkta, tvenkiniai vaizdingi, su 
salomis, užutekėti. Prie jų stovėjo malūnas, tiltai, šnarė- 
jo vanduo. Deja, tvenkinį nuleido, upeles ištiesino. Tiesa, 
padarė ir gerų naujovių: pastatė naujų mūrų, nutiesė til- 
tą, padidino malūną, išgražino gatves. O dabar žada vėl 
užtvenkti vandenį, išsiauginti parką. Parkas suoš 40 hek- 
larų plote, o marių vandenys sutyvuliuos net 200 hektarų! 

Rašytinėse užuominose Skuodas pirmą kartą aptinka- 
mas XIII amžiuje. 1259 m. prie Skuodo įvykęs su Livoni- 
jos ordinu mūšis baigėsi lietuvių pergale. Žuvo 33 rite- 
riai, neskaičiuojant eilinių. 

Nuo XVI a. Skuodas priklausė Chodkevičių giminei. 
Jie ir stengėsi iš Skuodo padaryti svarbų ekonominį savo 
turtų centrą: kurdino amatininkus, prekybininkus, išsirū- 
pino savivaldos teises, leido 12 metų laisvą prekybą. Pa- 
galiau ir vietovę buvo pavadinę Johanesburgu (nes Chod- 
kevičius buvo Jonas). 

Tuometinis miestas buvo projektuojamas Bartuvos ir 
Luobos tarpupyje, prie senojo dvaro. Miesto centre su- 
planuota turgaus aikštė, kurios viduryje vėliau iškilo ro- 
tušė, prekybos pastatai, o aplink — namai. Rytinėje Bar- 
tuvos pakrantėje kūrėsi naujasis miestas, o senoji dalis 
(prie dvaro) vadinama senamiesčiu. 

XVII a., Skuodą valdant Sapiegoms, prie aikštės atsi- 
rado dvaro smuklė, bravoras, rotušė. Skuodo magistratas 
turėjęs teisę bausti mirties bausme. Žydams mieste ne- 
buvo leidžiama kurtis, todėl jie gyveno kitame Bartuvos 
krante. 

Skuodą ir apylinkes labai nualino švedmečiai ir marai. 
XVIII a. vietovė neteko miesto teisių, tačiau čia dar ilgai 
buvo prekybinė pasienio muitinė. O 1831 m. sukilimą nu- 
malšinus, Sapiegos Skuodo neteko. Dvaro rūmuose įsikū- 
rė kareivinės. 

Apie XIX a. vidurio Skuodą yra rašęs M. Valančius, 
kuris čia lankėsi 1850 m. vasarą. 

M. Valančius mini, kad pirmoji „mokslinyčia“ Skuode 
buvusi įkurta. dar 1614 m. Kaip tai mokyklai per tuos 
amžius sekėsi, nežinoma. Aišku, kad XIX a. viduryje ją 

lckę iš naujo steigti. Baigiantis I pasauliniam karui, čia 
buvo įkurta progimnazija, netrukus išaugusi į gimnaziją. 

Skuodas iš tradicijos neturi didesnės pramonės, nors 
pro jį buvo nutiestas geležinkelis. Minimi tik bravorai, 
1862 m. čia įkurta sagų dirbtuvė, išdirbamos odos, vėliau 
atsirado verpykla, vilnų karšykla, malūnas. 

Skuode 1918 m. valdžią į savo rankas buvo paėmę 
darbo žmonės ir sudarę revoliucinį komitetą. Tai buvo 
nelengva, nes čia buvo įsitvirtinęs P. Plechavičius. 

Skuodo gyventojai labai nukentėjo nuo fašistinio te- 
roro. Vietinė gauja, vadovaujama kunigo L. Jankausko, 
čia nužudė tūkstančius nekaltų žmonių. Viena pirmųjų 
aukų buvo komjaunimo sekretorius A. Kiupis. Kruvinus 
metus primena paminklai. 

Atsigavo, plačiau išgarsėjo, išaugo miestas tarybiniais 
metais. Nuo 1950 m. tai administracinio rajono centras. 
Rekonstruoti seni pastatai, iškilo ištisos naujos daugia- 
aukščių mūrų gatvės. Gyvena jau apie 4,5 tūkstančio žmo- 
nių. 
Svarbesnės vietinės pramonės įmonės yra modernus 
malūnas, virvių fabrikas, pieninė. 

Miesto centre stovinti senoji liuteronų bažnyčia yra 
vietinės reikšmės architektūros paminklas. 

Rajone gyvena 32000 žmonių. Apie 7000 mokosi. 

Į pietus nuo Skuodo prasideda savotiška akmenų ka- 
ralija. Paviršius čia apylygis; nėra kalvų. Tik kloniai: 
tiesūs, eina kažkur į pietus. Tai milžiniškos nuo tirpusio 
ledyno tekėjusių vandenų išgraužos. Vandenys viską čia 
nulygino, vagas išgraužė, daug smulkožemio perklostė ir 
išnešė. Tik akmenys paliko — jų neįveikė. O žmonėms 
tie akmenys visokių minčių sukeldavę. Vieniems atrodė — 
jie iš žemės dygsta, kitiems — velnias jų prisėjęs. Arba: 
„tie kūliai, vakali, tai žuvėdų kariuomenė suakmenėju- 
si. Puolė jie be atvangos Žemaitiją senais laikais, tai štai 
žemaičių dievai kaip juos sustingdino. Gulės dabar per 
amžius... Ale kokia daugybė...“ 

Tų kūlių tikrai lyg pribarstyta. Važiuojant Lenkimų 
vieškeliu, pirmas kaimas Kulai I, antras Kulai II. Pana- 
šių vietovardžių Žemaičiuose nemaža. Taip besišneku- 
čiuodami, mes ir Mosėdį privažiuotume, kur kalbą apie 
akmenis galėtume gražiai užbaigti pas gydytoją V. Intą 
jo muziejuje. Bet mes važiuojame palatvės vieškeliu 


Į LENKIMUS 

Pirmas ūkis, kurio laukais leidžiasi mūsų kelias, vadi- 
namas Luknės vardu. Vadovauja Karolis Sičiūnas. Važiuo- 
ji ir jauti — čia šeimininkauja žmonės gerai ir gyvena, 

matyt, pakilia širdimi: pakelės tvarkingos, sodybos gra- 
žios. Ūkis milijonierius. Bet ne vien duona sotus žmogus. 
Netoli prie upelio ošia laukinis miškelis. Rajono archi- 
tektų patarimu, paverstas parku. Upelis patvenktas net 
kelis kartus. Pastatytas vasarnamis „Beržynas“, su svečių 
kambariu, valgykla — savo žmonių patogumui, ir sve- 
čiui pamylėti. Kultūros namai taip pat auga. Kuriasi nau- 
jas ūkio centras su 40 ha parku, tvenkiniais, naujais na- 
mais, gatvėmis. 

Ūkis visais atžvilgiais tobulas. Laukai pertvarkomi. 
Jau 1970 m. prikulta 33 cnt iš ha (nori 35!), už darba- 
dienį mokėjo po 5,8 rublio. 

Lygūs, eglynėti Lenkimų laukų akiračiai, rodos, ypa- 
tingumu ir nepatraukia. Iš tų tamsių girelių pašaknių 
išsislėgę vandenys susirenka į nedidelę upelę Šventąją, 
tekančią jau tiesiai į Baltijos jūrą. Maža, bet išdidi — pati 
viena į jūrą!.. Atsargiai įsilieja ties Šventosios miestuku. 

Šventąja eina Lietuvos riba. Kairiajame kiek pakiles- 
niame šone Lenkimai. Miestelis vystėsi, kaip ir daugelis 
kitų. Mokykla čia atsirado XIX a. viduryje. Architektū- 
rinis Lenkimų planas nesenas — stačiakampius kvartalus 
statmenai kerta gatvės. Šiandieną miestelis jaukus, čia 
įsikūręs stiprus ūkis. Betgi ne vien dėl to mes čia pasuko- 
me. Rytinėse Lenkimų apylinkėse XVIII a. pabaigoje gi- 
mė du įžymūs žemaičiai — Jurgis Pabrėža ir Simonas Dau- 
kantas. 

Manoma, kad kelis Lenkimų bažnyčios paveikslus yra 
apmokėjęs S. Daukantas. Mat, bebaigiant statyti bažny- 
čią, mirė jo mylima motina, kuri palaidota šventoriuje. 
Taigi, tie dalykai, gal būt, yra sąryšingi. Rašytojas gyve- 
no dideliuose nepritekliuose, jau sirguliuodamas, pasken- 
dęs varge ir darbuose, bet Lenkimų šventoriuje pastatė 
motinai brangų paminklą, kurį užsakė Petrapilyje, sun- 
kiai atgabeno iš ten. Jame iškaltas jo sudėtas ilgas užra- 
šas, iš kurio ir šiandieną daug sužinome apie paprastą se- 
nutę Kotryną Daukantienę. Kad ji daug matė „svieto su- 
mišimų, kentėjo su mažais vaikais, kurių turėjo septynis, 
daug vargo. Išaugino juos ir vaikų vaikus, turėdama 90 
metų amžiaus savo, persiskyrė su šiuomi svietu metuose 
1847 lapkričio mėnesio 9 dienoj auštant...“ 

1793 m. rudenį netolimuose Kalviuose gimė Simonas 
Daukantas — žymiausias to meto Lietuvos istorikas, litera- 
tas, švietėjas, kultūros veikėjas. Jo tėvai buvo „karališ- 
kieji“ valstiečiai, apsišvietę, leido vaikus į mokslą. Tėvas 
Jurgis Daukantas su savo broliais Kosciuškos sukilimo 
metu 1795 m. dalyvavo mūšyje prie Liepojos. Motina neš- 
davusi jam ten maisto. Todėl Daukanto biografijoje ir tei- 
giama, esą, visa giminė dalyvavusi sukilime. 

S. Daukanto tėvas buvo miško prižiūrėtojas. Ne veltui 
vėliau rašytojas romantiškai aprašė Lietuvos miškus, se- 
novines žemaičių girias. E. Mieželaitis S. Daukantą api- 
būdina žodžiais: 

Gimiau aš rūsčiai kieto būdo. 
Kartu užaugau su giria. 

Ir nesiskyrėm niekad mudu 
Su duoną duodančia žagre. 


Kražiuose gyvenęs rašytojas J. Petrulis neseniai pa- 
rašė dramą apie S. Daukanto jaunystę. 

S. Daukantas mokėsi Ž. Kalvarijos mokykloje. Jau čia 
domėjosi tautosaka, ir savo užrašytą rinkinėlį ,„Priežo- 
džiai arba trumpas, o tikras pamokslas dėl apsiėjimo ant 
svieto“ 1814 m. išsinešė pėsčias į Vilnių. 

Vilniuje per dvejus metus baigęs gimnaziją, 1816 m. 
S. Daukantas įstojo į universitetą, literatūros ir laisvųjų 
menų skyrių. Iki galutinai baigė studijas (1825 m.), pa- 
rašė lietuvių kalba pirmąją Lietuvos istoriją „Darbai se- 
nųjų lietuvių ir žemaičių“. Apie tą darbą sakė: „„...ne 
dėl mokytų vyrų.ir galvočių, bet dėl tų motinų rašiau, 
kurios geba savo vaikams darbus jų bočių prabočių pa- 
sakoti, o be raštų daug kartų apsirinka“. 

Brandžiausius savo gyvenimo metus S. Daukantas ati- 
davė krašto istorijai sukurti. Baigęs Vilniaus universitetą, 
jis dirbo ir atliekamu laiku rinko archyvuose medžiagą: 
Karaliaučiuje, Rygoje, Petrapilyje. Vis savam kraštui pa- 
žinti, išaukštinti jį norėdamas. Sunkų darbą atpirkdavo 
suradimo džiaugsmas: „visoje pasaulėje nesą taip didžiai 
balto medaus, kaip Žemaičiuose“, „tik lietuviai mokėję 
šeštame mūsų eros amžiuje linus auginti“ ir t.t. 

Lietuvos istorijos mokslo raidoje S. Daukantas buvo 
savotiškas novatorius, daugelį reiškinių kitaip vertinęs. 
Istoriją laikė visuomenės auklėjimo ir sąmoningumo pa- 
kėlimo priemone, smerkė bajorų sulenkėjimą, baudžiavą, 
kryžiuočių skriaudas Lietuvai, kritiškai žiūrėjo į dvasi- 
ninkus, laikydamas juos liaudies prispaudėjais. 

O kaip S. Daukantas vertino tautosaką, apgailestavo, 
kad leista daug išnykti. Jis rinko liaudies dainas, raudas, 
pasakas. 

S. Daukantas — ir pirmasis liaudies švietėjas, rašės žo- 
dyną, elementorius ir to meto visuomenei taip reikalingas 
knygeles: apie sodus, girias, javų, apynių auginimą, bi- 
čių priežiūrą ir pan. Pats tas knygeles leido, pasirašinėda- 
mas: Jokūbu Laukiu, Motiejum Saukliu, Jonu Girdeniu, 
Antanu Vaineikiu ir kitais slapyvardžiais. Tuo norėjo 
parodyt, kiek daug rašančių žmonių jo Tėvynėje! Sian- 
dieną gimtuosiuose S. Daukanto Kalviuose neužmirštas 
didysis žemaitis. Nuo 1940 m. sodybos nebėr. Liko pa- 
matai. Ant pirkios pamatų pastatytas svirnas, kuriame 

gyvena tolimas S. Daukanto giminaitis K. Prušinskis. Jo 
prosenelis Juozas buvo vedęs S. Daukanto seserį. Senu- 
kas jau apie 70 metų. Mena pasakojimų apie dėdę. Len- 
kimų vidurinės mokyklos iniciatyva čia įkurtas nedidelis 
muziejėlis. Be to, ir pats senukas atvykstantiems maloniai 
parodo rašytojo amžininkus medžius, senąjį prūdą ir prie 
jo kauburėlį, ant kurio sėdėdamas, mėgdavęs skaityti 
S. Daukantas. 

Nors Jurgis Pabrėža už S. Daukantą buvo kiek vyres- 
nis, bet abu draugavo. Kaimynas paskolindavo S. Daukan- 
tui retesnių knygų, siųsdavo jam savo surinktos tautosa- 
kos. Teigiama, kad jiedu nesutarė tik dėl rašybos — abudu 
rašė savaip. J. Pabrėža 1771 m. gimė gretimame Večių 
kaime. Tai buvo žymiausias to meto Lietuvos floristas. 
Dar paauglystės metais kaime jau sodindavęs ir prižiū- 
rėdavęs augalus, mėginęs jų gydomąsias savybes suprasti. 
Mokėsi Kretingoje, vėliau pradėjo studijuoti Vilniaus uni- 
versitete mediciną, dalyvavo Kosciuškos sukilime. Grįžęs 
į Žemaitiją, mokėsi Varnių kunigų seminarijoje. Yra žinių, 
kad kunigu nelabai norėjęs tapti, prieš šventinimus bu- 
vęs beišeinąs iš seminarijos. Kunigaudamas įvairiose Žc- 
maitijos vietose (Šiluvoje, Raudėnuose, Tveruose, Plun- 
gėje, Kartenoje), rinko floristinę medžiagą. Apkeliavęs 
visą vakarinę Žemaitiją, dalį Prūsijos. 1816 m. nuėjo į 
Kretingos vienuolyną, kad turėtų laisvesnio laiko botanikos 
darbams. Buvo pamokslininkas, rašė eiles. M. Valančius 
rašo: „Kunegs Pabrieža pažįst kožną žolelę mūsų pusėj 
augonte, kožnos žino vardą ir pravardę, numano taipogi 
kam kuri yra deranti“. J. Pabrėža sudarė ir apibūdino 
didžiulį Žemaitijos herbarą, tyrinėjo vaistinius augalus, 
buvo liaudies gydytojas, sumanus farmakologas; susiraši- 
nėjo su žymiais Vilniaus universiteto botanikais. Profe- 
sorius J. Jundzilas, 1821 m. mokslo tikslais keliaudamas 
po Žemaitiją, susitiko su J. Pabrėža, tarėsi su juo. 

J. Pabrėža sudarinėjo augalų vardyną, užrašinėjo liau- 

dies vartojamus lietuviškus vardus, o kuriems trūko, su- 
teikė naujus: Austėja, Gardunytis, Guboja, Poklius, Ratai- 
nytė, Sotvaras ir kt. Mokslininkas yra parašęs apie 50 flo- 
ristinių darbų, sudarė pirmą lotynų-lietuvių botaninį žo- 
dyną, augalų morfologijos terminų žodyną, sistematinį Že- 
maitijos botanikos vadovą „Taislius auguminis“. 1900 m. 
vienintelis šis J. Pabrėžos. veikalas buvo išleistas Ameri- 
koje. 
“J. Pabrėža keliaudamas ir pats gydė žmones. Gydė, 
remdamasis mokslu ir patyrimo išmintimi. Gydė veltui. 
Po mirties Kretingos pranciškonai mėgino skelbti jį šven- 
tuoju, stebuklingai išgydančiu už maldas ir aukas. Pelno 
tikėdamiesi, pastatė puošnų antkapį. Mirė J. Pabrėža 
1849 m., palaidotas Kretingoje. 

Į MOSĖDĮ 


Patekti galima tiesiai pro Daukšius. Nuo čia visą laiką 
į rytus traukiame Mosėdžio link. Pakelės nenuobodžios, 
kur-ne-kur apsikaišiusios miškeliais, nedidelėmis biržtvo- 
mis, paskiau su plačiais kloniais, akmeningos. Pralen- 
kus Daukšius, Igarių, Šatraminių laukai. Verta dėmesio 
saugoma Šatraminių bažnyčia su tapybos rinkiniais. 
Šiandieną Šatraminiai išaugę, šviesios gatvės, nemaža 
mūro, ūkio centras. Prikuliama 23 centneriai grūdų iš 
hektaro. Trisdešimt metų čia pradinėje mokykloje dirbo 
mokytojas J. Knieža. 1950 m. balandžio 12 d. žvėriškai 
banditų nukankintas. Palaidotas Grūšlaukyje. 

Kelio kairėje, gerokai į šiaurę, — Tauzų kaimas, garsė- 
jantis medžio klėtele, statyta 1740 m.! Rymo ji A. Paulaus- 
ko sodyboje, suręsta iš eglinių ir pušinių sienojų. Viduje 
su visomis tradicinėmis patalpomis. Jų pavadinimai gražiai 
nusako paskirtį. Kretingos inžinierius I. Jablonskis išvar- 
dija patalpas: „geroji klėtis, dar vadinama špikieriumi, grū- 
dinė (jos dalis dar vadinama klėtsonga), bočių klėtelė, 
mergių kamara, vaikių kamara“. 

Kitapus Bartuvos, toje vietoje, kur ta upelė įsuka į 
erdvų ledlaikinių vandenų išgraužtą slėnį — Mosėdis. 

Nutiesus naują plentą, miestelis su savo senųjų vieške- 
lių kryžkele tylus liko, kur buvęs. Tebetvyro ir senas 
tvenkinys, išliko malūnas — tartum senaisiais laikais. Vis 
dėlto Mosėdis labai šiuolaikiškas, administracinis ir kul- 
tūrinis nemažos apylinkės centras. Veikia ligoninė, vidu- 
rinė mokykla, kultūros namai, du originalūs visuomeni- 
niai muziejai, keletas vietinės reikšmės kultūros pa- 
minklų (XVIII a. statyta bažnyčia ir šventoriaus vartai). 

Istoriniuose šaltiniuose Mosėdis minimas XIII a. Nuo 
XV a. priklausė Žemaičių vyskupui, o XVI a. minimas 
dvaras ir valsčius, vietovei suteikiama privilegija rengti 
turgus. XIX a. pradžioje Mosėdyje jau yra mokykla. 
Miestelį ir apylinkes ne kartą niokoję švedai, apie juos 
užsiliko padavimų. Į šiaurę, Krakių apylinkėse, yra įspū- 
dingų formų stabakūlis. Vietinių pasakojimu, tai esąs ak- 
menimi pavirtęs švedų karys, pasiruošęs šaut į Mosėdį 
iš patrankos. Prieš dagtį degant, su savo patranka pavir- 
tęs akmenimi. 

Mosėdis iš seno revoliucingas miestelis. 1831 m. gy- 
ventojai priešinosi valdžiai, nedavė rekrūtų, pakorė vai- 
tą. 1848 m. vėl neramumai. Telšių apskrities vyriausybė 
rūpinasi, kad į kai kuriuos Mosėdžio apylinkių dvarus 
būtų atsiųsta kariuomenės. 1905 m. mosėdiškiai išvaikė 
carinę valsčiaus valdybą. Labiausiai laisvės viltimis de- 
gė vietiniai revoliucionieriai 1918 m. Čia gyveno revoliu- 
cinga valstiečių Jurgaičių šeima, kurių namelyje yra 
įrengtas ir nedidelis muziejėlis. 

Tą (1918 m.) rudenį miestelyje susibūrė vietos dar- 
bininkai, amatininkai, valstiečiai. Susikūrė revoliucinis ko- 
mitetas. Aktyvūs nariai — V. Jurgaitienė, L. Donela, 
K. Dobrovolskis, A. Baublys ir kiti. Revoliucinis aktyvas 
ne tik švietė žmones, aiškino tarybų reikšmę, bet ir sten- 
gėsi padėti paprastiems žmonėms, gynė jų teises. Buvo 
kuriama milicija, stiprinama ginkluota savigyna. Žmonės 
tikėjo tarybomis. 

Buržuazijos laikais čia veikė pogrindinė partinė orga- 
nizacija, kurios nariu buvo V. Rekašius ir kt. 

Senos kultūrinės Mosėdžio tradicijos. Nuo XX a. pra- 
džios Mosėdyje burdavosi žmonės į savišvietos ratelius, 
rengė lietuviškus vakarus, vaidinimus. Kaip minėta, anksti 
čia atsirado mokykla. Kurį laiką kapeliono pareigas ėjo 
J. Tumas-Vaižgantas. Mosėdiškiai šiltai prisimena papras- 
tą, nuoširdų žmogų. Mylėjęs jis vaikus, nekankindavęs jų 
maldomis, daug laiko skirdavęs naudingiems pokalbiams, 
„svietiškiems“ pamokymams. Vaižgantas, čia gyvendamas, 
redagavo „Tėvynės sargą“, platino lietuviškas knygas. Pas 
ji lankėsi jo brolis Jonas, žinomas knygnešys. Veždamas 
iš Vaižganto lietuviškų raštų, kurie svėrė daugiau kaip pū- 
dą, pateko į žandarų nagus, pasodintas į kalėjimą. Tar- 
dytas, baustas, iš mokyklos pašalintas ir iš Mosėdžio iš- 
keltas buvo ir Vaižgantas. Numatoma buvusioje kleboni- 
joje įrengti nedidelę ekspoziciją apie rašytoją. . 

Iki Vaižganto (nuo 1890 metų) Mosėdyje gyveno kitas 
rašytojas ir publicistas kunigas K. Pakalniškis, pasirašinė- 
jęs Dėdės Atanazo slapyvardžiu. Jis taip pat kovojo dėl 
lietuviškos mokyklos, platino lietuviškus raštus, rašė, bet 
daugiau tarnavo valdančiųjų klasių idėjoms. 

Kalbant apie žmones, nevalia pamiršti Mosėdžio ligo- 
ninės šeimininko gydytojo Vaclovo Into. Jis ne tik gydo 
ligonius, bet ir dirba gražų kultūros turtinimo darbą. Su 
dideliu pomėgiu renka ypatingesnius savo apylinkės akme- 
nis, kolekcionuoja juos, pažymi ir saugo vertingesnius lau- 
kuose. 

V. Into žinioje jau yra apie 5000 akmenų. Čia pama- 
tysime pačių fantastiškiausių formų gamtos padarų, sta- 
bakūlių, žmogaus ranka paliestų aukakmenių ir kitokių. 
Jie draugystėje su gėlėmis, vandens žaismu, paukščiais 
puošia visą ligoninės kiemą, daržą, Mosėdžio aikštę ir 
miestelio kiemus. Jau daug buvo padaryta, kai susido- 
amėjo Gamtos apsaugos komitetas, pradėjo rašyti žurnalis- 
tai, nuvažiavo į Mosėdį geologai. Tur būt, Kulalių ir Sauk- 
lių riedulynai taps geologiniu draustiniu, t. y. bus apdrausti 
įdomesni, būdingesni mūsų kraštui paviršiaus plotai, ku- 
riuose visi akmenys paliks gulėti taip, kaip juos radome 
poledynmečiu. Atsiras įdomus gamtos muziejus — parkas, 
kurio projektas jau paruoštas. 


69 


Mosėdžio gyvenvietė už gražų aplinkos sutvarkymą 
1967 m. visasąjunginėje apžiūroje laimėjo III vietą. Ne- 
tušti ir laukai, nekiauri aruodai: 100 ha naudmenų paga- 
minama 550 cnt pieno, 120 cnt mėsos. Daug padaryta, ak- 
menuotą žemelę gerinant. Ir štai ta žemė pastoviai atneša 
25—27 cnt iš hektaro grūdų. Kolūkio traktorininkui Kostui 
Gvazdžiauskui neseniai suteiktas Socialistinio Darbo Did- 
vyrio vardas. 

Tolsti nuo Mosėdžio Šačių ar Salantų link ir, gėrė- 
damasis šių laukų akmenų likimu, kiek gaili kito šios že- 
mės turto — miškų. Jie čia pradėti kirsti seniai, XVI ir 
XVII a. Tačiau dar šio šimtmečio pradžios žemėlapiai rodo 
juos plytėjus nuo Mosėdžio į vakarus ir į rytus Šačių link. 
Laidojo miškus komercininkų gobšumas, karo audros, pa- 
galiau ir pamario uraganai neduoda jiems atželt. Žiūrėda- 
mas į akmenuotus skaldėtus laukus, nejučiom pagalvoji, 
gal dalį jų, mažiau derlingų, verta būtų grąžinti miškams? 
Jau vietomis taip ir padaryta, bet reikėtų daugiau. Giria 
sunkioje amžių kovoje buvo žemaičio bendrininkė. Todėl 
taip skaudi žmogui girios nelaimė. Čia akivaizdūs 1956 m. 
vėtrų padariniai, o ką ir sakyti apie 1967 m. uraganą. Miš- 
kininkai čia turi gerokai daugiau rūpesčių, negu kitur. 


Į VAKARUS 
NUOLYDŽIUOSE ŠLAITUOSE 


ūsų kelias jau paliko Šventosios ir Bartuvos 

aukštupius, pasiekė Minijos baseiną. Sun- 

ku pajusti toje plokščioje, kloniais su- 

raižytoje pakilumoje baseinų takoskyras, jų 
ribas. Abiejų baseinų aukštupėliai tokie slapukai, tarsi no- 
rintys paveržti vienas iš kito vandenis. Erla (Bartuvos in- 
takas) prisėlina iki pat Salantų miesto padaržių, kur ban- 
guoja jau Minijos intakas Salantas. Raguvų suskaidytame 
klonio šlaite pabirę į 


SALANTAI 


Nūnai jau miestelis (25 gatvės). 1970 m. užregistruota 
2,5 tūkstančio gyventojų. Veikia nemaža švietimo, kultūros 
ir buities įstaigų: 80 vietų ligoninė, didelė vidurinė mokyk- 
la, kultūros namai. Salantai ypač paaugo, atjaunėjo 1950— 
1959 m., būdami administracinio rajono centru. Miestas iš 
praeities paveldėjo savitą išplanavimą. Gatvių tinklą čia 
varžo reljefas. Tik rytinė dalis lygioje plynaukštėje lais- 
viau užstatyta. 

1902 m. Salantai kovojo prieš caro valdžią. Miestelį 
pasiekė lenininė „Iskra“, 1918—1919 m. čia veikė valsčiaus 
revoliucinis komitetas. . 

Įdomi ir net kiek paslaptinga senoji, rašytiniais šalti- 
niais silpnai paliudyta, Salantų praeitis. Vietovė pirmą 
kartą minima XIII amžiuje. Manoma, kad senoji gyven- 
vietė buvusi įpiečiau, gal prie Imbarės, kur stūkso gražus 
piliakalnis. 

M. Valančiaus „Tretininko pasakojimuose“ rašoma, kad 
Salantuose buvusi pilis. Sykį vokiečių riteriams suruoštos 
pasalos. Jiems esant klonyje, iš Salanto aukštupio malūnų 
tvenkinių paleistas vanduo, uždegti priešų vežimai. Taip 
galėjo būti tik dabartinėje Salantų vietoje; mat, vandens 
malūnai tais laikais įmanomi tik Salanto dalyje aukščiau 
miesto. 

Apylinkėse gyvenama labai seniai. Gausiai išlikę ar- 
cheologinių radinių, keli piliakalniai. Kiek į šiaurę nuo 

miesto, pačiame klonio viduryje, iškyla staigių 22 m aukš- 
čio šlaitų, natūrali erozinė kalva — Alka. Vakarinį jos šlai- 
tą gobia senas miškelis. Papėdėje — Alkos kaimelis. Tuo 
vardu vadinamos ir slėnio pelkės. Be abejo, tai apeiginė se- 
novės vieta. Dabar čia Alkos kolūkis. Tris kilometrus 
pavažiavus Platelių vieškeliu — Laivių kaimas. Jame — di- 
džiulis VII-—XIV a. senkapynas ir piliakalnis, ne sykį ar- 
cheologų tyrinėti. Rasta geležinių iečių, raitelių ginkluotės, 
darbo įrankių, papuošalų. Dar senesnių radinių (III— 
VIII a.) gausu Reketės senkapyne, Imbarės kalno (3 km 
į pietus) apylinkėse. Čia daug kur aptikta žalvario, akmens 
amžiaus ir ypač daug geležies amžiaus radinių. 

Bažnyčia Salantuose pastatyta 1630 m.— gerokai vėliau, 
negu kitose Žemaitijos vietose. Žmonės, matydami katalikų 
ir reformatų rietenas, grįžo prie pagonybės. Kaip rašo 
M. Valančius, jie degindavo šventą ugnį, „apieras“ Perkū- 
nui aukodavo, garbindavo žalčius, akmenis, senoviškai 
laidodavo numirėlius ir t.t. 

XVIII a. pradžioje Salantų apylinkes skaudžiai palietė 
maras. Kraštas ištuštėjo. 

1746 m. miesteliui suteiktos prekybinės teisės. XIX a. 
Salantų dvarą valdant Gorskiams, sukaupta vertinga bib- 
lioteka, unikalus rankraštynas, saugota įvairių dienoraščių, 
dokumentų originalai, taip pat heraldikos ir mineralų ko- 
lekcija. 

Gorskiai buvo gobšūs valstiečių išnaudotojai. Dėl 
to čia audringai praėjo XIX a. valstiečių sukilimai. 

Yra ką prisiminti Salantuose iš kultūros istorijos. Mo- 
kykla čia minima XIX a. pradžioje. Su apylinke susiję ke- 
lių įžymių XIX a. švietėjų vardai ir darbai. Salantuose yra 
gyvenęs (1810—1811 m. ir 1823—1831 m.) Stanislovas Čers- 
kis — praeities tyrinėtojas, grafikas mėgėjas. Švietėjas, 
plačiai apkeliavęs Europą, susipažinęs su Prancūzijos, Vo- 
kietijos, Anglijos, Italijos mokslo centrais. Ten buvo priim- 
tas į lotynistų draugiją, Herkulano miesto tyrinėjimo 
draugiją, dalyvavęs to miesto kasinėjime. M. Valančiaus 
teigimu, S. Čerskis buvo pramokęs žemaitiškai, rinko žinias 
apie Žemaitijos gamtą, buitį, istoriją. Išleido knygą „Že- 
maičių vyskupystės aprašymas“, kurioje yra žinių apie 
skurdžią žemaičių buitį, amatų paplitimą, prekybą linais. 
Knygoje išspausdinti vertingi Žemaičių vyskupystės, Skuo- 
do dekanato ir Salantų parapijos žemėlapiai. Gyvendamas 
Salantuose, S. Čerskis turėjo įsteigęs raižyklą. Spėjama, 
kad joje raižytojas Biksas padarė raižinius Kajetono Ne- 
zabitauskio pirmajam žemaitiškam elementoriui iliustruoti. 
D. Poška K. Nezabitauskiui rašė: „Už išleistą (o man 
atsiųstą) puikų elementorių priklauso nemirtinga visų tau- 
tiečių padėka, nes jis, be pataikavimo kalbant, tikrai pui- 
kus: jo stilius, kaip kaimiečiams, visai tinkamas, supran- 
tamas ir į širdį prašnekąs...“ 

S. Čerskis artimai bendravo su S. Stanevičium, S. Dau- 
kantu, Kajetonu ir Kiprijonu Nezabitauskiais. 1831 m. jis 
įtartas dalyvavęs sukilime, įkalintas Vilniuje. 1833 m. mirė. 

Netoli Salantų Baidotuose XVIII a. pabaigoje gimė du 
veiklūs broliai (ne vienos motinos) Zabičiai-Nezabitaus- 
kiai. Abu Vilniaus universiteto auklėtiniai. Jaunesnysis, 
Kajetonas, jaunystėje keliavo po Žemaitiją, rinko tautosa- 
kinę ir etnografinę medžiagą, išleido minėtus elementorius, 
rašė krašto istoriją, domėjosi literatūra ir pan. 

Vyresnysis, Kiprijonas, taip pat buvo išsilavinęs žmo- 
gus, 1831 m. sukilėlis, poetas. Už akių buvo nuteistas mirti. 
Mirė emigracijoje Prancūzijoje. Sunkios jam ten buvo die- 
nos, skundėsi: 


„Čion didžiai nuliūdau — kokios mano dienos! 
Nustojęs tėviškės, visur esi vienas...“ 


Ir vis neliovė tikėjęs, kad „Bus kitaip!“— 


„Nukris jų karūnos po jų pačių kojų, 
Nebus viešpataičių, lygus bus artojas!“ 


„ Iš Baidotų buvo kilusi ir Adelė Nezabitauskaitė-Ga- 
launienė. 1920 m. gimusios lietuvių operos teatro pirma- 
jame spektaklyje „Traviata“ ji atliko Violetos vaidmenį. 

Plačias Salantų apylinkes nuo pajūrio iki Platelių kal- 
vyno keterų, tur būt, galima laikyti savičiausios žemaičių 
ctninės provincijos pavyzdžiu. Dar prisimena daug kas, 
kaip Salantų turguje buvo prekiaujama kraitskrynėmis, 
medžio klumpėmis ir kitokiais drožiniais, paveikslais, ap- 
eiginėmis kaukėmis. Neseniai gyveno Panotėnuose kaukių 
meistras J. Kryžius. Iš šių apylinkių kilęs ir čia dirba 
liaudies menininkas P. Kalenda, drožto Palangos Juzės 
autorius, taip pat A. Puškorius. 

Salantų apylinkėse iki šiol atsimenami apeiginiai že- 
maičių žaidimai, teatralizuoti vaidinimai, kadaise rengti, 
baigus rugiapiūtę, kūlimą, linų mynimą ar kitus darbus. 
Kūrybingai čia rengiamos žiemos, pavasario ir kitos 
šventės. į 

Salantų apylinkėse, Nasrėnuose,— M. Valančiaus gimti- 
nė. Patraukti į ją įdomu kairiuoju Salanto slėnio šlaitu 
pro Imbarę. Vietovė — sena, su vaizdingu piliakalniu, yra 
senkapių. Apylinkes XIX a. yra tyrinėjęs archeologas 
T. Daugirdas. 

Nasrėnuose valstiečių šeimoje 1801 m. gimęs, M. Valan- 
čius čia augo iki 15 metų, paskiau mokėsi Ž. Kalvarijos 
mokykloje. į 

Šiandieną Nasrėnuose, Kretingos kraštotyros muzieji- 
hinkų rūpesčiu, M. Valančiaus gimtinė pradėta tvarkyti. 
Senosios sodybos pastatų jau nėra, tik įdomi penkių ka- 
marų klėtelė, rodos, rašytojo amžininkė. Memorialinė eks- 
pozicija 1969 m. įrengta A. Milašiaus troboje, stovinčioje 

toje pačioje vietoje, kur buvo Valančių pirkia. Eksponuo- 
jami seni paveikslai, to laiko daiktai, knygos, nuotraukos, 
rašytojo — žymiausio to meto Žemaitijos švietėjo — atmi- 
nimui atkurtas kaimo mokyklos kampelis. Gražūs kretin- 
giečių planai. Atnaujintoje klėtelėje bus įrengtas „žemai- 
tiškas svirnelis“, su linų apdorojimo ekspozicija, siuvėjo 
Juzės kambariu. Prie kelio jau pastatyta medinė Palangos 
Juzės skulptūra (1. dail. V. Majoras). 

Netoliese, kitapus klonio— nedidelis Kalnalio kaimiu- 
kas. Ant kalno nuo XVIII a. tebesistiebia bažnyčia, ku- 
rioje 1801 m. krikštytas M. Valančius. Įdomus įrašas buvo 
metrikų knygose. Jame akivaizdūs skutimai ir prierašai. 
Be Motiejaus, jam pridėtas antras Kazimiero vardas, o iš 
Valančiaus padarytas Volončevskis; žodžiu, padarytas ba- 
joru. 

Pabuvojus Kalnalyje, pravartu pasižvalgyti Barzdžiuo- 
se. Tai kaimas truputį į šiaurę, už nedidelio kloniuko. Ten 
gali pamatyti įdomų medinį 1643 m. pastatą. Ta Barzdžių 
Kripo sodyba yra saugoma. 

Skubant Plungės link, negalima aplenkti Platelių. Pa- 
togiausia pasukti 


PRO ŠATEIKIUS, 


pabirusius gražiame Blendžiavos paupyje. Mediniai bu- 
vusio dvaro rūmai, bene iš XVIII a., laikomi architektūros 
paminklu. Išlikęs dvaro malūnas, vertingas 5 ha parkas, 
tvenkinys. Bažnyčia statyta XIX a. pabaigoje. 

Dabar Šateikiai — tarybinio ūkio centras, su šviesiomis 
Ažuje ais pirkiomis, vidurine mokykla. 

ateikių dvare jaunystėje yra tarnavęs Žemaitės tėvas, 
vėliau buvęs Bukantės palivarko urėdu. Savo „Autobio- 
grafijoje“ rašytoja vaizduoja senojo Šateikių grafo 
triukšmingą pagrabą, vyskupo apsilankymą, savo tėvų ves- 
tuves ir kitus įvykius. 

Netoli nuo Šateikių senoji Bukantė, kur būsimoji 
rašytoja 1845 m. gimė ir leido vaikystę. „Bukantiškėj bu- 
vo labai gražios apylinkės: didelis sodas, aplinkui prūdas, 
pakalnėj malūnas; laukai, pievos, visur keliukai, topoliais 
apsodinėti“— prisimena Žemaitė „Autobiografijoje“. Anks- 
ti suprasti baudžiavos žiaurumai, suskaudo jauna širdis 
dėl svetimos skriaudos. Liko tų laikų liudininkai: užželian- 
tis prūdas, kalnelyje parimusi troba, Karėčkos kalnas, 
nuo kurio apylinkė lyg tyčia rodo savo gražumą. Restau- 
ruotoje pirkioje įrengtas rašytojos gimtinės muziejus. 

Netoli, Videikių aštuonmetėje mokykloje, susibūręs 
veiklus jaunųjų kraštotyrininkų būrelis 1970 m. įkūrė savo 
apylinkių kraštotyros muziejų. Jame apie 300 eksponatų, 
atspindinčių Žemaitės laikų baudžiavinę praeitį, revoliuci- 

nes kovas ir šių dienų gyvenimą. Mokytoja K. Laučienė 
vadovauja būreliui ir globoja rašytojos memorialinį mu- 
ziejų. 

O dabar tam, kas nebijo vingiuoto tako, drėgnų tarpu- 
kalvių, reikia pasukti į Godelius. Lankytojų, svečių, smal- 
suolių čia daug. Pramintas gilus takas. Todėl liaudies 
menininko Stanislovo Riaubos galerijoje jau dvejopi jo me- 
ninio pasaulio įnamiai: seni žemaitiški siluetai, su kerų 
pilnomis rankomis, bedugniais žvilgsniais, ir jau nauji — 
su kardais, su skrybėlėmis. Keliauja jie plačiai po parodas, 
muziejų sales, džiugina ir jaudina. 

S. Riauba čia išgyveno labai sunkią jaunystę, prisiglau- 
dęs prie svetimos šeimos. Trylikos metų išdrožė pirmą 
„balvonėlį“. Ir taip pamažu, vis savo vienatvę linksminda- 
mas, gaivino medyje visokias būtybes, lyg kokius sugy- 
ventinius. Iškeliauja kuris jo medinės šeimynos į platų 
svietą, ir pasilikęs gimdytojas kelias dienas liūdnesnis, 
žiūrėk, išeina į pašlaitingus Godelynės miškus — ieško, 
laukia įsigyvenant naujo. Žmonės leido gandą jį turint 
ryšių su tikrais velniais. „O tie jo išdrožinėtieji įnamiai 
irgi kaip tikri... nesuprantamų dvasių pilni“. 

Apylinkėje yra ir daugiau liaudies menininkų: J. Le- 
liūga, J. Jonušas. 

Vos kelias kalvų keteras perkopus, tyvuliuoja didžiau- 
sias Vakarų Lietuvos ežeras, su aukštomis miškėtomis pa- 
krantėmis. Tai — 


PLATELIAI 


Čia atsilankęs, jautiesi lyg paslaptingoje legendoje. 
Vaizduotėje atgimsta ledynų pašvaistės, neįžengiamos se- 
nagirių paunksnės, smilkstančios alkos, tiltai per ežero 
gelmes... 

Kaip sužibo gražieji Platelių ežerai, tie Žemaičių krašto 
deimantai? 

Iki apledėjimo šiose apylinkėse jų nebuvo. Per visą 
ledlaikį apylinkėse susikaupė neplonas ledyninių nuogulų 
sluoksnis: akmenuotas molis, smėlis, žvirgždas ir t.t. - 

Paskutinio apledėjimo metu pajūrio žemumose ir ties 
Baltijos jūra ledynas buvo daug storesnis, negu kitur 
Žemaitijoje. Platelių apylinkėse tirpdamas, ledas anks- 
čiausia suplonėjo. Išsikalė aukščiausioji Žemaičių kalvyno 
dalis. Pirmiausia formavosi Platelių ežerą supančios kal- 
vos. O duburyje, kur šiandieną tyvuliuoja ežerai, dar ilgo- 
kai tūnojo ledo luistai. Ilgainiui, baigus jam tirpti, sutyvu- 
liavo ežerais sklidinas Platelių duburys ir tarpukalvės. 
Vandens lygis buvo beveik 20 m aukščiau, negu šiandien. ' 
Keičiantis klimatinėms sąlygoms, graužiantis gilyn 

upėms, ežerai seko. Tai rodo prie jachtų klubo labai ryš- 
kios terasos. 

Platelių ežeras aprėpia daugiau kaip 1200 hektarų. Jis 
labai nevienodo gylio (giliausia vieta 46 m). Dugnas jo 
duobėtas, krantai vingiuoti, daug pusiasalių ir salų. Sa- 
los — Pilies, Veršių, Pliksalė, Briedsalis ir kt. — išnyrančios 
iš dugno kalvų keteros. Ežere yra keletas seklumų: Medvei- 
dis, Skersutinė, Debesies kalnas, Mietų kalnas ir kt. Pla- 
telių ežeras vietovardžių gausumu (jų apie pusantro šim- 
to) ir savitumu įdomiausias Žemaitijoje. 

Įdomi Platelių ežero geologijos mįslė — iš kur čia visą 
laiką yra vandens? Nuo ledyno palikę vandenys seniai 
būtų išnykę. Juk, vaizdingai kalbant, Platelių ežeras yra 
lyg taurėje, tyvuliuoja tartum ant milžiniško kalno. Už- 
tenka pakeliauti kelis kilometrus į vakarus, ir jau atsidur- 
sime tokiame lygyje, kaip giliausia ežero vieta. O Salan- 
tai tūno 100 m žemiau, negu Platelių ežero vandens lygis. 
O tuo tarpu šio aukšto ežero vandens perteklius netgi 
nuteka Babrungųu žemyn į Miniją. Taigi susirenka ežere 
tas vanduo iš požeminių sluoksnių, daug kur esančių 
aukščiau ežero. Be to, smėlingos rytinės ežero apylinkės 
sukaupia kritulių vandenį, kuris suteka čia iš 17 mažučių 
upeliukų, daugelio šaltinių. Daugumas ežero intakų ir plau- 
kia į ežerą iš rytų. Požeminis vanduo ežere susirenka 
švarus, skaidrus, vėsus. Todėl ežerą mėgsta alpininių van- 
denų žuvys: endeminiai sykai, užsilikę nuo ankstyvojo 
poledynmečio laikų, stintos ir kt. 

Nuo ko kilęs Platelių pavadinimas, dabar sunku spėt. 
Gal juo norėta nusakyti plačius vandenis (nuo žodžio pla- 
tus), — kas žino. Minimas dar ir kitas — Virkštos vardas, 
Platelius priskiriant tik miesteliui. Tačiau netoliese keli 
kaimai pavadinti Paplateliais. 

Apie Platelių ežerą, kaip apie retą kurį kitą, labai 
daug padavimų. Įdomūs vardai salų, neretai istorinių įvy- 
kių įteigti. Pilies sala, be abejo, nuo buvusios tvirtovės 
taip vadinama. Seni rašytiniai šaltiniai rodo ją dar ir 
kunigaikščio salos vardu vadinus. Romantikai čia įkurdina 
Palemoną su mūsų ainiais, apgyvendina dievą Kirnį. Pa- 
sakojama, esą, anam čia augęs gražus vyšnių sodas, ku- 
riame kūrentas aukuras. Dar sako, karaliavusi čia žiauri 
karalienė Bona. O tvirtovė Platelių ežero saloje pastatyta 
žiloje senovėje, kovojant prieš skandinavų ateivius. Nuo 
Pilies salos į statų Šventorkalnio krantą ėjęs medinis til- 
tas, kurio poliai, esą, giedrą dieną vandenyje ir dabar ma- 
tyti. 

Šventorkalnio pusiasalio kalvos su savotišku pavadini- 
mu irgi nemaža paslapčių turi. Šiandieną čia rasi kelių 
pastatų pamatų žymes, mūro liekanų, įdomiai išgražintų 
ir išrašinėtų koklių. Gal čia stovėjusi bažnyčia... Saltiniuose 
minimas 1553 m. dokumentas, kur sakoma, kad Platelių 

ežeras prieina prie bažnyčios ir klebonijos sodybos. Gal 
senieji Plateliai ir buvo Šventorkalnyje? Kažkur čia buvęs 
„pylių takas“. Gal būt, tai kūlgrinda į Šventorkalnį, o gal 
sekluma nuo kranto į Veršių salą. Kas dabar žino. - 

Apie Briedsalę pasakojama, kad seniau, per seklumą 
įbridę, čia mėgdavę ganytis briedžiai. 

O į Ubagsalę kasmet liepos pradžioje brisdavo nakvoti iš 
Kalvarijos grįžtantys ubagai. Triukšmingai ten leisdavę 
„šventą naktį“ žemaičių maldininkai. Poeto Alg. Mikutos 
žodžiais tariant: 


„Po Žemaičių atlaidų Ubagų saloj saldu, 

Dega žvakės ir liktarnos, supas bačkos ant bangų. 
Šurmuliuoja juodos varnos virš laimingų ubagų. 
Ir barzdoti, ir sukumpę srebia gėralą iš klumpių... 


Laumalenkų ežero Gaidsalės saloje, atseit, laikytos 
vištos. 

Platelių miestelis rašytiniuose šaltiniuose pirmą kartą 
paminėtas 1300 metais. XVI a. vietovė jau feodalinės se- 
niūnijos dvaras, miestelis moka tokį pat mokestį, kaip 
Anykščiai, Utena, Ukmergė. Tada minimas jau Platelių 
valsčius. Netrukus Plateliai vėl grįžta į karališką nuosa- 
vybę, kelis kartus dovanojami iki XVIII a., kada juos ima 
valdyti Oginskiai. 1572 m. miesteliui suteiktos Magdeburgo 
teisės, herbas, įsteigti du prekymečiai, turėtas turgaus sai- 
kas. Atsirado karčemų, alinių, midinių, malūnų. Dvaro 
ekonomiką palaikė ežerų žuvys, miško bebrai ir kitų Žvė- 
rių gausumas. Pagal 1585 m. inventorių tuo metu buvo 
52 miestelėnų sodybos, o ežero saloje baigianti griūti me- 
dinė pilis. 

Iš senos praeities laikų Plateliams išlikęs radialinis 
miestelio planas su aikšte, gatvėmis, sena medžio bažny- 
čia ir įdomia architektūriniu požiūriu varpine, parku. 

Šiandieną miestelis ištįsęs iš šiaurės į pietus, o anks- 
čiau buvo iš vakarų į rytus ežero link. ž 

Nuo XIX a. Platelių dvara su dideliais žemių plotais 
pradeda valdyti prancūziškos kilmės grafai Suazeliai. Dva- 
ro parke auginta daug gėlių. O žiaurumu dvarininkai buvo 
žinomi toli. Dvare sukaupta turto, meno vertybių, knygų. 
Dalis jų pateko į Telšių kraštotyros muziejų. Tarp kitų 
ten eksponuojama ir lektika, kurioje Platelių ponus bau- 
džiauninkai nešiodavo į bažnyčią, prie ežero ir kt. 1831 m. 
sukilę valstiečiai užpuolė dvarą, grafas pabėgo, skundėsi 
gubernatoriui ir prašė karinės globos. Audringai čia pra- 
ėjo ir 1863 metai. Plokštinės miškuose būrėsi apylinkių 
sukilėliai. Jie buvo užėmę Platelius. 

XIX a. viduryje Plateliuose buvo 35 namai, apie 400 
gyventojų. Čia buvo valsčiaus centras, telegrafo ir pašto 
stotis, 24 krautuvės, mokykla. 

Gamtinius Platelių turtus gerokai apnaikino prieš karą 
vietos šeimininkai. Kunigas S. Adomauskas nupirko ir nu- 
leido viduryje miestelio buvusį ežerėlį, o grafas Šuazelis 
gerokai išretino miškus. 

Plateliai yra susiję su įdomių žmonių atminimu. Atiti- 
ko melsvo ramumo pilna Platelių žemė mūsų rašytojo 
Vienuolio gyvenimo rudens nuotaiką. Gal todėl beveik 
visas paskutines savo gyvenimo vasaras jis ilsėjosi Plate- 
liuose. Čia 1954 m. parašė „Platelių ežero legendą“. Tylų 
vasaros vidurdienį galima būdavo rašytoją matyti bur- 
laivyje su sūnumi Stasiu. Saulėlydį neretai praleisdavo, 
sėdėdamas paežerėje ant suolelio prie jachtų klubo, atsi- 
rėmęs į savo lazdą. Grįždamas prieblandoje į namus, su- 
stodavo, tarsi klausydavos vakaro garsų. Pasigirsdavo kie- 
mo kibirų bildesys, pliokštelėdavo ežere žuvis, ties vienišo 
žmogaus galva gęstančios žaros šviesoje praplasnodavo 
šikšnosparnis. 

Nuo 1950 m. Plateliuose tęsiamos Žukauskų šeimos 
provizorių tradicijos. Įdomu užeiti į St. Žukausko (A. Vie- 
nuolio sūnaus) vadovaujamą vaistinę ir paklausyti, kokio 
provizoriaus patarėjo reikia kaimui. Vaistinė atdara vi- 
siems ir kiekvienu metu. Be to, jachtų klubas, burlaiviai, 
garlaiviai — taip pat S. Žukausko rūpesčio vaisius. Lai- 
mingi šio miestelio paaugliai, turėdami tokį draugą. 

Keletą metų (1934—1940) Plateliuose gyveno Žemaičių 
pogrindininkas revoliucionierius, pirmas socialistinės Lie- 
tuvos Seimo pirmininkas Liudas Adomauskas. Senesni žmo- 
nės jį gerai mena, vieni iš papratimo vadina bedieviu, kiti 
labai geru žmogumi. 

1843 m. pavasarį persekiojamas kurijos kaip kunigas, 
nesilaikąs celibato, žemaičių etnografas ir rašytojas L. Ju- 
cevičius kartu su savo mylimąja Malvina slapstėsi Plate- 
liuose. Netrukus abu buvo suimti. 

Šiandieną Plateliai paaugę, pagražėję. Juose, be įpras- 
tinių administracinių ir buitinės tarnybos įstaigų, yra vi- 
durinė mokykla, ligoninė, girininkija. Geras susisekimas 
sutraukia daug svečių, keliaujančio jaunimo, poilsiautojų. 
Plateliškiai kasmet geriau priima svečius. Prie ežero iškilo 
viešbutukas, gražūs nauji pašto rūmai, valgykla, gerėja 
keliai. Plateliai tapo tradicine žemaitiškų švenčių vieta. 
Čia vyksta garsūs festivaliai. Veikia choras, dūdų orkest- 
ras, kaimo kapela, dramos būrelis. O kokios vyksta žiemos 
palydų vaidynės! Antanas ir Liudas Mikalauskai, St. Ga- 
deikis, R. Urbonas savo išmone sukelia daug pasigėrėjimo. 
Plateliuose rengiamos iš čia kilusių menininkų dailės pa- 
rodos, kasmetiniai Iietuvos fotografijų kaimo tematika 
salonai. Garsėja vietovės ir vandens sportu. Plateliuose 
niekada  nenuobodu. Vietovė toli žinoma, įamžinta 
A. Žmuidzinavičiaus paveiksluose, kompozitoriaus A. Ra- 
čiūno kūryboje, apie ją rašoma. 

Vertingas Platelių paminklas — parkas. Jame šnara se- 
nų klevų, liepų, ąžuolų, kaštonų, guobų. Auga daugiaka- 
mienis uosis; jauki alėja. 

Ežeras su jo vertingiausiomis apylinkėmis, miškais pa- 
skelbtas gamtiniu draustiniu. Akivaizdus tradicinis vieti- 
nis požiūris į krašto formavimą. Tai rodo kelių vingiai, 
pakelių puošyba, išorinis sodybų stilius. Vertinga šios apy- 
linkės šeimininkų savybė, kad jie daug ką daro, nežiūrė- 
dami į kitus, o savaip. Jų šventės saviškos. Ir miškininkas 
(pensininkas) K. Jankauskas tvarko savo globojamas pa- 
miškes, ežero salas taip, kaip jam gražu. Jo rūpesčiu 
pilies saloje tarsi gyvena geros žemaičių dvasios. 


GINTALIŠKĖJE, BERŽORE, BABRUNGĖNUOSE 


Paliekant Platelius, verta trumpam sustoti Gintališkėje. 
Tai apylinkės ir ūkio centras, esantis dviejų vieškelių kryž- 
kelėje, Salanto ir Kūlupio upelių santakoje. Yra piliakal- 
nis, mūsų tūkstantmečio pradžios senkapiai. Juos kasinėda- 
mi, Telšių kraštotyros muziejaus darbuotojai aptiko įdomių 
ginklų, darbo įrankių, papuošalų, iš kurių galima spręsti 
apie žilos senovės žemaičių kultūrą. Nuo XV a. žinomas 
Gintališkės dvaras. 1831 m. valstiečiai čia priešinosi prie- 
spaudai, rekrūtų ėmimui. Ginkluoti sukilėliai valstiečiai 
buvo kariuomenės numalšinti, keliolika vyrų žuvo. Ir vė- 
liau persekioti, galiausiai, netekę žemės, prievarta įrašyti 
į miestelėnų luomą. Mediniai Gintališkės šventoriaus sta- 
tiniai — vietinės reikšmės architektūros paminklas. 

Gintališkėje gyvena ir dirba įdomus mėgėjas gamtinin- 
kas (bitininkas ir sodininkas) Vacys Šimkus. 

Įspūdingos šiaurinės Gintališkės apylinkės. Gilaičių kai- 
me stūkso senovinė alka. Čia pralieta daug kraujo. 1941 m. 
rugpiūčio mėnesį vokiečiai čia atvarė apie 500 kalinių iš 
Dimitravo koncentracijos stovyklos, prie Alkos sušaudė 
ir užkasė. 

Šiauriau pabiręs Dovainių kaimas. Jo laukuose prie 
Notės yra senkapiai, piliakalnį primenanti kalva, vadinama 
Gaidpile. O nuo jos dar šiauriau matyti ir gražioji Mikytų 
kaimo alka. 

Čia pat jau ir didelis, ne visai žemaitiškos išvaizdos 
Notėnų kaimas; viena pagrindine gatve ištįsęs palei kelią. 
Vietovė minima nuo XVI a. pradžios. Kaimo laukuose ap- 
tinkama žalvario ir geležies dirbinių, yra senkapių. 1880 m. 
Notėnuose gimė revoliucionierius Liaudies seimo pirmi- 
ninkas L. Adomauskas. 

Siandieną čia pavyzdingai tvarkomas ir augantis ūkis. 
Pradžia jo buvo sunki. Žuvo kolūkio pirmininkas A. Gri- 
cius, J. Stonkus ir kiti. Brangiai mokėta už nūdienos lai- 
mėjimus. 

Įdomios pakelės, traukiant Plungės link. Ne vienas 
įdomus kaimas, kalnelis, įdomių žmonių gyvena. Smėlė- 
toje, šilukais šnarančioje paežerėje įsikūręs Beržoro kai- 
mas. Ežeras tuo pačiu vardu vadinamas su sala. Mažu 
upeliuku Beržoro ežeras jungiasi su įpiečiau tarp miškų 
tyvuliuojančiu Ilgiu. Beržoro dvaras rašytiniuose šalti- 
niuose minimas nuo XV a. Medinė bažnyčia (XVIII a.), 
varpinė, viduje esantys liaudies dailės darbai yra saugomi 
vietinės reikšmės meno paminklai. 

Tik baigiasi abipus kelio ežerai — pradeda kilpinėt 
Babrungas. Tai beveik šešiasdešimt kilometrų ilgio Minijos 
intakas, nuplukdantis Platelių ežeryno vandens perteklių 
į Miniją. Seniau Babrungas suko 14 malūnų. Šiandieną 
vieną elektrinę ir aštuonis malūnus. Daug! Juk toks ne- 
didelis upelis. 

Pravažiuojame pirmą kartą Babrungą ties Babrungė- 
nais. Čia tebestovi vandens malūnas, minėtas jau XVIII a. 
Manoma, kad tas pats. Babrungėnai pirmą kartą minimi 
XIII a. Šie vietovardžiai kildinami nuo bebrų, kurių gau- 
siai gyventa viduramžių Žemaitijos upeliuose. 1959 m. į 
Minijos baseiną jie vėl atvežti ir įveisti. 

Dar neatsisveikinam su Babrungėnais, o kelias antrą 
kartą peršoka Babrungą, paskiau kopia į kalvoto gūbrio 
keterą. Ties Žvirblaičiais pasukus keliuku į dešinę, pasieki 
Siurblių kaimą. Jame gimė, išaugo du broliai Kazonai — 
Justas ir Antanas. Tai liaudies talentai. Kūrybinius savo 
sumanymus įgyvendindavo kartu: statydavo, rentė trobas, 
savaip jas puošė, garšėjo kaip baldų meistrai, mėgo ta- 
pybą ir muziką. Jaunystėje grojo su jais ir trečias, da- 
bar Amerikoje gyvenantis, brolis, taip pat motina. Negali 
nepastebėti jų blaivaus proto, didelės patirties suformuoto 
požiūrio į gyvenimą. 


PLUNGĖS MIESTAS 


iškilęs ten, kur Babrungas pragraužia skersai aukš- 
tų kalvų virtinę. Todėl paviršiuje nemaža nuolaidžių šlai- 
tų, staigių skardžių. Upė čia gražiai vingiuota. Tiesa, mies- 
to nei iš vienos pusės neužstoja didesnis miškas, užtat mažų 
gojelių, sodų žalumos užtenka. Plungę puošia vienas gra- 
žiausių ir didžiausių Lietuvoje parkų. Miesto teritorija 
šiandieną daugiau kaip tūkstančio hektarų, iš kurių 
369-iuose žalieji plotai. 1970 m. Plungėje gyveno apie 14 
tūkstančių žmonių. Reali perspektyva jį išaugsiant iki 50 
tūkstančių, tapsiant lyg ir nauja Žemaitijos sostine. Kaip 
tas Žemaičių regijoninis centras nepastovus: Kražiai, Var- 
niai, Telšiai, pagaliau — Plungė! Nieko nėpadarysi — nau- 
ja epocha, nauji reikalavimai. Mūsų pramoniniais laikais 
reikia vandens. Pasirodė, Plungėje šios atsargos didesnės, 

kadangi pro miestą Babrungu nuteka Platelių ežerų van- 
dens perteklius. 

Plungės miesto plano struktūra yra radialinė. Centre 
stačiakampė aikštė, nuo kurios penkiomis kryptimis eina 
gatvės. Toliau jos šakojasi, dalija miestą į kvartalus. Ga- 
liausiai iš Plungės išsišakoja aštuoni plentai ir vieškeliai. 
Šiandien Plungė dar naudojasi paveldėtomis senojo mies- 
to gatvėmis, prisitaiko prie tradicinio gatvių tinklo. Tačiau 
pietinėje miesto dalyje kyla nauji daugiaaukščiai kvartalai. 
Nenoromis centras virsta senamiesčiu. 

Plungėje auga retų pramonės šakų įmonės. Pagrindinė 
ir svarbiausia — rekonstruotas „Linų audinių“ fabrikas, 
kuriame per metus išaudžiama beveik 10 mln. m audinių. 
Statoma stambi dirbtinės odos gamykla. Jau pradėta ga- 
minti dirbtinė oda. Baigus statybą, kasmet žadama joje 
pagaminti 20 mln. kvadratinių metrų dirbtinės odos. Tai 
10 kartų daugiau, negu visoje respublikoje per metus pa- 
gaminama apskritai odos. Numatoma pastatyti unikalių 
žemės ūkio mašinų gamybos įmonę, chemijos pramonės 
įmonę. Veikia medžio apdirbimo kombinato cechas, sviesto 
gamykla, „Minijos“ įmonė, iš kurios liaudies meistrų 
pagaminti suvenyrai keliauja toli už Lietuvos ribų, netgi 
į kitus žemynus. Plungėje šiuo metu dirba apie šimtą 
įvairių sričių inžinierių. Miestas sutinka naujoves: vanden- 
tiekį ir kanalizaciją, gamtines dujas. Jį papuoš nauji vi- 
suomeniniai pastatai. Bus rekonstruotas parkas, Oginskių 
rūmai, kuriuose norima turėti žemaičių istorijos ir etno- 
grafijos muziejų. 

Mieste veikia trys vidurinės mokyklos. Seniausioji 
įsteigta 1919 m., kitos — tarybiniais metais. Atidarytas sta- 
tybos technikumas, Kauno prekybos technikumo, Vilniaus 
lengvosios pramonės technikumo neakivaizdiniai skyriai, 
muzikos mokykla, yra dveji kultūros namai, numatoma 
įsteigti kultūros-švietimo technikumą, išaugs buitinio ir 
kultūrinio poreikio įstaigos. 

Plungės miesto istorijoje yra įdomių puslapių, nors 
ji ir neturi tokių gilių šaknų, kaip, pavyzdžiui, Kražiai ar 
Varniai. Yra nuomonių, kad Plungė yra Gandingos miesto 
tęsinys, t. y. užėmusi nykstančio Gandingos miesto vaid- 
menį. Čia gali būti tiesos. Mat, Plungės seniūnija, buvusi 
Gandingos valsčiaus sudėtyje, ir dvaras pirmą kartą pami- 
nimi tik XVI a. Dėl patogesnių kelių Plungė ėmė sparčiau 
augti. 1658 m. iš Gandingos čia perkeltas valsčiaus cent- 
ras, o XVIII a. pabaigoje Plungei suteikiamos miesto sa- 
vivaldybės teisės, herbas. 

Tris šimtmečius Plungės dvaras priklausė įvairiems di- 
dikams. Paskutiniai (nuo 1873 m.) jį valdė Oginskiai. 
Valstiečių priespauda buvo sunki. 1831 m. valstiečiai gink- 
lu priešinosi rekrūtų ėmimui. 1862 m. Plungės valsčiaus 
baudžiauninkai neklausė carinės administracijos, reikalavo 


101 


valsčiaus viršaičiu išrinkti jų teises gynusį atstovą A. Vaiš- 
vilą. Apsiginklavę kas kuo įmanydami, jie išvadavo suim- 
tuosius, nužudė šimtininką, savo vadu paskelbė A. Vaiš- 
vilą. Deja, netrukus jų laimėjimai buvo kariuomenės pa- 
skandinti kraujuje. Kaip aprašo St. Vaineikienė savo 
romane „Vaišvila“, liūdna buvusi pabaiga. Viešai nuplakta 
daug baudžiauninkų; Vaišvila ir kiti vadai, gaudžiant Plun- 
gės varpams, ištremti į Sibirą. Krašte liko liūdna ir ap- 
maudu. Plungės dievdirbys Kaveckas drožė dar liūdniau 
parimusius dievukus ir statė juos pakelėse. Bet nepasise- 
kimai nepalaužė valstiečių. Jie aktyviai dalyvavo ir 1863 m. 
sukilime. Už tai, pasakojama, priemiestyje prie kelio į Tel- 
šius keli sukilėliai buvę pakarti. 

XIX a. viduryje Plungė buvo nemažas miestas, minimi 
179 namai (beveik 4 tūkst. gyventojų), parapijinė mokykla 
su prieglauda, vandens malūnas, spirito varykla, plytinė, 
paštas, telegrafas, vaistinė. Knygnešio J. Gudo buvo slap- 
tai pristatoma lietuviška spauda, kūrėsi lietuvių kultūrinė 
draugija. 1905 m. birželio 26 d. su dideliu pasisekimu su- 
vaidintas pirmas lietuviškas spektaklis — V. Keturakio 
„Amerika pirtyje“, choras atliko kelias lietuviškas dainas. 
Lyg tęsdami kultūrinio darbo tradicijas, plungiečiai ir 
šiandieną garsėja meno saviveikla. 

XX a. pradžioje Plungė kelis kartus degė, ją nusiau- 
bė I pasaulinis karas. Okupuotoje Plungėje jaunimas leido 
pažangų rankraštinį laikraštį „Jaunimo balsas“. 1918 m. 
pabaigoje čia veikė revoliucinis komitetas. 1919—1920 m. 
Adolfo Gerlacho pavarde mieste gyveno poetas revoliucio- 
nierius V. Rekašius ir vadovavo komunistiniam pogrin- 
džiui. 1920 m. Milašaičiuose klastingai nušautas. Miesto 
aikštėje poetui pastatytas paminklas, o prie namo kabo 
memorialinė lenta. 

1932 m. į Plungę atėjo pirmasis traukinys. Geležinkelis 
pagyvino miestą. Oginskių rūmuose įkurta vidurinė žemės 
ūkio mokykla, 1930—1934 m. veikė iš Telšių perkelta 
mokytojų seminarija. Garsėjo kaimo amatininkų dirbiniais 
Plungės turgūs. Etnografai prisimena: norintys parsisam- 
dyt nuo trijų karalių iki užgavėnių eidavo į turgų. Kad 
pažintų, lygstamas žmogus vyras už juosmens turėjo kirvį, 
o moteris kultuvę. Juos kartais net vadino kirvelninkais.- 
Plungėje nuo seno buvo daug kalvių, čia atvykdavo norin- 
tys pasimokyti šio amato. 

Mykolo Oginskio dvare buvo sukaupta nemaža meno 
vertybių, biblioteka, veikė orkestras, muzikos mokykla, 
kurioje mokyti gabūs vaikai. 1888 m. gydytojo J. Marke- 
vičiaus rekomenduotas, čia atvyko trylikametis M. K. Čiur- 
lionis. Čia jis išmoko pagrindinių muzikos teorijos dalykų, 
groti fleita, bandė jėgas kompozicijoje. 1893 m. M. Ogins- 
kio lėšomis išvyko studijuoti į Varšuvos konservatoriją. 
Mirus M. Oginskiui, orkestras ir mokykla iširo. Rekon- 

struotame parke manoma įamžinti M. K. Čiurlionio atmi- 
nimą. 

Šiandieną Plungės muzikos mokykla labai išaugusi. Joje 
veikia fortepijono, smuiko, akordeono, pučiamųjų ir liau- 
dies instrumentų skyriai. 

Plungės parke sukurti įdomūs kampeliai, Žemaitijai 
būdingų medžių deriniai. Išnaudojant Babrungo slėnio 
vingius, gilias raguvas, šaltinius, padaryti septyni tvenki- 
niai, vietomis su eglių paunksnėmis, šviesiomis klevų alė- 
jomis. Keroja milžinas Perkūno ąžuolas (kamieno skers- 
muo 1,65 m, o lajos 25 m). Sakoma, po juo buvęs aukuras. 
Vietos mokytoja kraštotyrininkė E. Ravickienė yra surin- 
kusi įdomių padavimų apie parko medžius. Su ąžuolu sie- 
jama legenda apie vaidilutę Galindą. Penkialiemenį gluos- 
nį, pasakojama, pasodinęs penkių sūnų tėvas. Auga prie 
Babrungo liepa; tą, esą, pasodinęs smuikininkas ir auginęs, 
laistydamas savo vargų ašaromis, senatvėje miręs, ją ap- 
kabinęs. 

Manoma, kad XIX a. pradžioje parką rekonstravo 
A. Zubovas. 1879 m. pastatyti tebestovintys pseudorenesan- 
sinio stiliaus rūmai — vienas gražiausių XIX a. Lietuvos ar- 
chitektūros kūrinių, taip pat gotiką imituojanti pilaitė su 
kuoro vainikuojamu bokštu ir laikrodžiu (dabar pionierių 
rūmai), puošnūs pseudorenesansinio stiliaus vartai su meš- 
kų skulptūrų laikomais herbais, o nišose su šarvuotų karių 
figūromis. Parke esantys pionierių rūmai, kaip neseniai 
pavyko išsiaiškinti Plungės statybos technikumo mokyto- 
jai E. Ravickienei, yra panašūs į Florencijos Palaco Vec- 
chio rūmus. Gal jie ir pastatyti XIX a. viduryje, sekant 
įspūdingu Florencijos pastatu... 

Ruošiantis parko rekonstrukcijai, tyrimus atliko A. Rau- 
linaitis. Jo nuomone, seni parko medžiai išdėlioti panašiai, 
kaip senovės žemaičių alkose. Gal į Plungės parką pateko 
vienas tokių šventų gojų, buvusių prie Babrungo. Rekon- 
strukcijos metu ketinama tą senovinę romuvą Plungės parke 
pagal galimybę išryškinti. Tuo atveju Plungės parkas igy- 
tų dar etnografinę vertybę. 

Plungės bažnyčioje, kaip žinia, tuokėsi M. K. Čiurlionis, 
rašytoja Žemaitė. Deja, senosios medžio bažnyčios nėra, ji 
nugriauta prieš karą, pastačius pseudoromaninę dabartinę. 
Senus laikus mena mūro varpinė, statyta 1845 m., archi- 
tektūros paminklas. Joje kabo labai senas (1646 m.) Vil- 
niaus varpų ir patrankų liejiko J. Brautelto darbo varpas 
su įdomiu herbu. Tas varpas skambėjo 1861 m., paskelbus 
baudžiavos panaikinimą, į katorgą išlydint 1862 metų 
Plungės baudžiauninkų sukilimo vadą A. Vaišvilą su jo 
artimaisiais vyrais, ir 1863 m., paskelbiant sukilėlių mani- 
festą. Verta aplankyt Plungės varpinę — nedaug tokių Lie- 
tuvoje išliko. Plungiečiai joje ketina įkurti istorinį miesto 
muziejėlį. 

Skaudžiai Plungę nusiaubė pastarojo meto vokiečių 
okupacija. Miestas apgriautas, sudegė nemaža pastatų, jų 
tarpe unikalūs dvaro rūmai. Okupantai ir jų talkininkai 
apylinkėse nužudė apie 2000 žmonių. Aukoms 1967 m. 
pastatytas paminklas. 


PRO GANDINGĄ Į KULIUS 


Babrungo pakrantėse aptinkami archeologiniai radiniai 
iš akmens amžiaus rodo čia žmones gyvenus nuo II-I 
tūkstantmečio pr.m.e. Miesto ribose Babrungo kairia- 
jame krante iškilusios dvi kalvelės, vietinių vadinamos 
pilalėmis. Prie Babrungo aptikta ir IX—XIV a. senkapių 
su ginklų bei žalvario papuošalų liekanomis. Tačiau įdo- 
miausias Babrungo senovės paminklas yra Gandingos pi- 
liakalnis. Žilą jo praeitį puošia padavimai apie kovas su 
švedais, kryžiuočiais. Minimi požemiai, kuriuose, esą, pa- 
slėpti turtai, Babrungo vagoje gulįs akmuo, po kuriuo pa- 
slėpti nuo tų požemių raktai. Bet dabar Babrungas pa- 
tvenktas, pakilęs vanduo ir sunku tą akmenį surast. Tur- 
tai yra saugiai padėti... 

Gandingos piliakalnis gražus, didingas. Iš trijų pusių 
jį skalauja Babrungas, o ketvirtoje — žemės pylimas. Pi- 
liakalnio viršūnėje erdvi, 117 m ilgio, apie 700 kv. m ploto, 
aikštė. Storokas kultūrinis sluoksnis. Vakarinėje papėdėje 
buvusios senosios Gandingos sodybos, amatininkų dirb- 
tuvės. Aišku, kad mūsų tūkstantmečio pradžioje piliakal- 
nyje buvo pilis. Ji minima XIII a. Tur būt, vaidino svarbų 
gynybinį vaidmenį. 

Pagal M. Valančių XVII a. Gandingoje buvusi bažny- 
čia. Ikikrikščioniškosios gadynės laikais, tur būt, čia buvo 
apeiginė vieta. Viena -netolima kalvelė vadinama Apieros 
kalnu. Manoma, kad tai senoji alkvietė. 

XIII a. Gandinga minima rašytiniuose šaltiniuose. 
XIII—XVIII a. Gandinga buvo valsčiaus centras, yra ne- 
privilegijuotų Lietuvos miestų sąraše. Gandingos apylinkė- 
se 1535—1536 m. įsiliepsnojo valstiečių sukilimas. XVI a. 
Gandinga mokėjo 15 kapų sidabrinės mokesčio (tiek, kiek * 
Ukmergė, Telšiai). 1691 m. inventoriuje aprašomas gana 
skurdus Gandingos dvaras, kaimas. Šiandieniniame Gan- 
dingos kaime yra apie šimtas gyventojų. 

Lenkiame Gandingos piliakalnį, kelias leidžiasi į platų 
Minijos slėnį. Iš dešinės įsilieja Babrungas, iš kairės Vieš- 
tovė. Prie tų upelių žiočių Santakų kaimas. Įdomios jo 
apylinkės: slėnyje sausa, Minijos terasose šnara pušynai. 
Kiek įkalniui buvęs Stanaičių dvaras, hidroelektrinės už- 
tvanka, aukščiau tvenkinys. Stanaičiuose yra senelių na- 
mai, o ant Minijos netoliese hidroelektrinė. 

Palikus Miniją ir pasukus Vieštovėnų link, dešinėje 
kelio pusėje žaliuoja sena žemaitiška S. Mingėlos sodyba. 
Netoli jos galingas pagonybės laikų ąžuolas. Jis vadinamas 
Mingėlos ąžuolu. Manoma, jam 700 metų. Pasakojama, 
kad jo papėdėje kūrenta ir garbinta ugnis. Apylinkes pa- 
krikštijus, esą, senajam šventmedžiui nupiauta viršūnė. 
Medžio išsišakojimas rodo, kur buvo išleistos naujos 
atžalos, virtusios galingomis šakomis. 

Pravažiavus Minijos klonį, kelias kyla į nedideles Vieš- 
tovėnų kalvas. Kelio kairėje Vieštovėnų piliakalnis, dar 
toliau prasideda Juodeikiai — Plungės valsčiaus baudžiau- 
ninkų vado A. Vaišvilos gimtinė. 

Malonų įspūdį patiri, užėjęs į Vieštovėnų mokyklą. Cia 
mokiniai gražiai pratinami globoti gamtą. Jie, aplinkiniuo- 
se miškuose įrengę 25 ėdžias, vasarą paruošia pašarą, ga- 
bena žiemą į mišką, šeria žvėrelius. Mokytojų vadovauja- 
mi, vaikai rengia grybų, miško šventes, moka išsisprogdinti 
sausio mėnesį berželių lapus, žibučių žiedelius. 

Kelias jau naujos nuotaikos kraštovaizdyje — įvažiuo- 
jame į Kulių apylinkes. Paviršius ramus, mažiau šokinėja. 
Kalvų pasitaiko, bet daubų nėra. Lygumėlės vietomis pel- 
kėtos. Daugiausia eglynų, kur-ne-kur smėlėtose pakilumė- 
lėse žaliuoja pušys, pavieniai lapuočiai, o kartais ir gojelis. 

Kalvos čia neaukštos, švelniais šlaitais, truputį pailgos 
šiaurės pietų kryptimi, neretai iškyla eilėmis viena po 
kitos lyg voros. Nedaug apsikaišiusios mišku, jose gy- 
vena žmonės. Ne kaimais, o kelių vienkiemių kaimy- 
nystėmis. Gyvena lyg salose, kurias jungia keliai, vieške- 
liukai. 

To krašto paviršių vienu metu kūrė tirpstantys ledy- 
nai ir nuo jų tekėjęs vanduo: ledyno pakraštyje nugulė 
moreninės kalvos, kurių tarpus išlygino į pietus plūstantis 
vanduo. Vanduo išplovė daug akmenų. Jų iki šiol pilna 
kalvų pašlaitėse, nemaža išrinkta, suguldyta į pamatus, 
kiti ir toliau puošia kryžkeles, virto antkapiais ir pamink- 
lais. Žemaičiai juos vadina kūliais. Gal ir vietovės vardas 
nuo tos paviršiaus savybės prigijo. Ir dar vieną gamtos 
turtą turi Kulių apylinkės — pelkių tyrus. Jie yra atsiradę 
platesnėse ir kiek žemesnėse tarpukalvėse, kurios priemo- 
liu grįstos, nelaidžios vandenims. Ilgainiui jose susikūrė 
nepaprasti botaniniai pasauliai — kimininiai aukštapelkių 
tyrai. Įdomiausias ir vertingiausias yra Reiskių tyras — 
(875 hektarų) aukštapelkė. Pelkė takoskyroje tarp Tyrupa- 
lio, Kartenalės, Trumpės ir Alanto. , 

Reiskių tyras nėra vienodas ir nuobodus. Jį supa pa- 
šlapęs pakraštys — lagas, už kurio pūpso plati, šviesi aukš- 
tyn išsigaubusi plynia. Joje auga šviesūs kiminai, balta- 
piaukime tokią, už save mažesnę ūgiu, suskaičiuokime 
rieves — jau 60—80 metų beturinti! 

Reiskių tyro plynią puošia septynios salos, kuriose 
auga aukštesnių medžių. Svarbiausia tyro vertybe laikomi 
nesuskaičiuojami jo ežerėliai. Jie labai nevienodi gyliu 
ir dydžiu. Dažnai tokią vandens akį saugo svyruoklinės 
viksvos, lyg kokios blakstienos. Vandenyje plūduriuoja 
lugnių lapai. 

Vertingiausios kalvotos, miškėtos Kulių apylinkės su 
Reiskių tyru paskelbtos landšaftiniu draustiniu, kuris už- 
ima puspenkto tūkstančio hektarų. Draustinyje veisiasi 
kiškiai, kiaunės, lapės, šernai, stirnos, briedžiai ir kiti žvė- 
reliai. 

Kulių miestelis ėmė kurtis XVII amžiuje. Dabartinė 
mūro bažnyčia statyta 1900 m. Jos vidus turtingai deko- 
ruotas medžiu. Stovi įdomių formų senoviška medinė var- 
pinė. 

XVIII a. Kulių parapija priklausė jėzuitams. Tada 
buvo pastatytas mūro vienuolynas, vėliau perdirbtas į kle- 
boniją. 

Nuo XIX a. vidurio Kulių miestelis pradėjo gaiviai 
augti: čia apsigyveno prekybininkų, amatininkų, vykdavo 
dideli turgūs, gyvulių mugės. 1899 m. Kuliuose Palangos 
trupė suvaidino V. Keturakio vodevilį „Amerika pirty- 
je“. Tuo metu jau apie 80 procentų parapijos gyventojų 
mokėjo skaityti. | 

XX a. ėmė reikštis revoliucinės nuotaikos. 1914 m. 
karo išvakarėse streikavo Kulių lentpiūvės darbininkai. 
1918—1919 m. miestelyje buvo susikūręs revoliucinis komi- 
tetas. Buržuaziniais metais veikė pogrindinė LKP kuopelė. 
Dideles nelaimes Kuliams atnešė II pasaulinis karas ir 
neramus pokaris. Žuvo Lietuvos TSR Aukščiausiosios Ta- 
rybos deputatė D. Salytė, komjaunuoliai V. ir J. Katkai, 
A. Žemgulytė. 

Kuliai savo apylinkėmis garsėja gražia kultūrinio 
gyvenimo kronika. Joje įrašyta nemaža žymių žmonių 
vardų. 1898—1901 m. Kuliuose gyveno J. Tumas-Vaižgan- 
tas. Kaip prisimena vietiniai žmonės, jis redagavo raštus, 
platino knygas ir apskritai kėlė nuotaiką. 

Senoji Kulių klebonija buvo ir slapta lietuviško laik- 
raščio redakcija ir draudžiamos spaudos slėptuvė. Iš neto- 
limo pasienio (Gargžduose buvo perėjimo per sieną punk- 
tas) knygnešys Girgždis gabendavo miškų keleliais spaudą 
į Kulius. Iš čia kiti knygnešiai ją platindavo savose apy- 
linkėse. Atvykdavo net Šiaulių knygnešiai, kurių tarpe 
buvo jaunas poetas Jovaras. To Žemaitijos pakraščio gy- 
venimas domino ir jaudino rašytoją Vaižgantą. Rodos, iš 
čia daug kas pateko į „Pragiedrulius“. 

Tuo pačiu metu Kuliuose augo Sofija Kymantaitė. Ji 
čia greit išmoko žemaitiškai. Mokėsi rašto. Jos mokytoju 
buvo ir J. Tumas. Kaip ji prisimena savo autobiografijoje, 
Tumas išmokęs ją pareigingumo visuomeniniam darbui. 

Rėmęs ją ir vėliau, skatinęs kūrybai. Kuliuose S. Kyman- 
taitė statydavo Vaižganto ir kitų autorių vaidinimus, reng- 
davo vakarus. Atlankydavo iš netolimos savo tėviškės 
Karklėnų Kulius ir vėliau su M. K. Čiurlioniu dviese. Ku- 
lių gyvenimą vaizduoja savo apysakoje „Šventmarė“. 

Netoli Kulių Gargždų link miškėtose apylinkėse įsikū- 
ręs Tilvikų kaimas. Jame 1909 m. račiaus šeimoje gimė 
Juozas Laurinkus — šiandieną plačiai pagarsėjęs liaudies 
menininkas. Jau vaikystėje pamėgo medžio drožinius, vė- 
liau truputį mokėsi Kaune. Užėjo karas, okupacija. Dirbo 
pogrindyje. Buvo susektas, teko slapstytis. Šiandieną 
J. Laurinkaus darbai visuomenės pripažinti, puošia mūsų 
dailės parodas, yra apkeliavę užsienius. 

O netolimame Kumžaičių kaime gimė, augo našlaičiu 
žinomas žemaičių knygnešys Jurgis Gudas. Visą amžių 
ir sveikatą atidavęs knygai, pažangos žodžiui. 1941 m. 
Kvecių miške prie Kretingos 73 metų senuką knygnešį 
fašistai sušaudė. 

Bene labiausiai su Kuliais susijęs Juozo Butkaus, kurį 
pažįstame kaip Butkų Juzę, gyvenimas. 

Gimė būsimasis rašytojas 1893 m. netolimame Pažvel- 
syje. Augo kaime, kuriame, kaip pats prisimena, lankėsi 
knygnešiai, jų tarpe jaunas Kulių vikaras J. Tumas, J. Gu- 
das. Mokėsi pas daraktorių, vėliau ir pats daraktoravo, 
lietuviškas knygas platino. „Vasaros metu, ganydamas ūki- 
ninkų gyvulius (nes savų neturėjome) — kiaules arba kar- 
ves, dažnai žiūrėdavau į dangų, nes labai slėgė mane tas 
mažas gyvenimas...“ 

1911—1913 m. Pažvelsy buvo įsteigęs pažangią slaptą 
organizaciją „Kibirkštėlę“. Susibūręs joje, jaunimas švie- 
tėsi, klojimuose rengė lietuviškus vakarus. Butkų Juzė 
buvo ir autorius, ir režisierius, ir artistas. Leido laikraš- 
tukus „Žadintoją“, „Upelį“ ir kitokius. Buvo paprastas, vi- 
sų laukiamas, mėgstamas apylinkės šviesuolis, jaunimo 
siela ir pasididžiavimas. | 

Kiek pasaulio regėjo Butkų Juzė! Mokėsi Liepojoje, 
studijavo Maskvoje, Berlyne, Jenoje. Apkeliavo Alpes, Ita- 
liją, Angliją, Skandinaviją, Ameriką. „Nevaišinga Lietu- 
vos pastogė stūmė svetur, kelis kartus sodino į kalėjimą. 
Negalėjom sutilpti savoj tėviškėj“. Nelenkė prieš nieką nu- 
garos, buvo „paprastų žmonių burna“, o kartais jaunystė- 
je, kaip pats sakosi, matant tiek daug skriaudų, norėjosi 
„padegti žemę“... 

Po 1926—1927 m. kalėjimo nusipirko netoli gimtinės 
Aukštakalviuose nedidelį ūkelį, mėgino žemės darbu vers- 
tis, svajojo apie kūrybos poilsio namus menininkams. Ke- 
turiolika metų su pertraukomis ūkininkavo, tačiau viskas 
baigėsi varžytynėmis. 

Daugiausia per savo gyvenimą dirbo mokykloje, lite- 
rato, rašytojo darbą. Sunkiausiomis valandomis atodūsių 

vietoj Butkų Juzė tardavo: „o Kulių žemaitis važiou er 
toliau dainiou“... 

Šiandien kuliečiai savo miestelį gerokai praturtino: 
patvenkė upelį, užveisė parką, o kokių rojaus vietelių 
pamatysi sodybose, kiek ten gėlių! Ir ne vien gėlių. ,Per- 
galės“ kolūkis gavo grūdų derlių iš hektaro 30,1 cnt, bul- 
vių — 160 cnt. Aštuoniasdešimties hektarų plote miežių pri- 
kulta po 40,7 cnt iš ha. Kulių, Karklėnų apylinkėse labai 
plačiai atlikti žemėtvarkos darbai. Dabar čia vis daugiau 
auginama linų. 

Kulių miestelis mažas, tik apie 400 žmonių tegyvena. 
O turi vidurinę mokyklą, ligoninę, vaistinę, biblioteką. Čia 
ūkio centras, dvi girininkijos. Veikia kraštotyros muziejus, 
kurį 1958 m. įkūrė mokytojas A. Butkevičius. Malonu eiti 
tvarkingomis miestelio gatvėmis, gėrėtis jaukiais kiemais, 
gėlynais, klausytis apie Kulių kultūrines nūdienos tradi- 
cijas, turiningus vakarus, matyti pripažinimo raštus, pri- 
zus, kuriuos žmonės yra gavę už pasiekimus. 


PIETINĖSE AUKŠTUMŲ ATŠLAITĖSIE 

uo Kulių į Rietavą kelias vingiuoja tam- 

siažaliais eglynais, aplenkdamas didesnius ty- 

rus, kurių čia itin daug. Aukštasis tyras, dar 

vadinamas Lapės tyru. Į šiaurę nuo Rieta- 
vo — Jomančių tyras. Ties Mižuikiais iškyla aukštesnių 
kalvų pakiluma; o toliau plyti miškėta, banguota Rietavo 
lyguma. Joje prie Jūros upės gražiai įsikūręs 


RIETAVAS 


— vienas įdomiausių Žemaitijos miestų. Šiandien jis iš- 
augęs, apėmęs buvusio dvaro gyvenvietę, kitapus Jūros slė- 
nio pabirusį Vatušių kaimą. Miestą plėstis skatino nutiestas 
Žemaičių plentas ir ypač buvimas administracinio rajono 
centru. Tada iškilo mūriniai vidurinės mokyklos rūmai, 
toli nusitiesė priemiesčių gatvės, įsikūrė buities ir kultūros 
įstaigų. Vatušių medžio dirbtuvės perauga į baldų kombi- 
natą. Žemės ūkio technikumas bene seniausias Lietuvoje. 
Šiandieną Rietave yra apie 3000 gyventojų. 

Rietavas niekados nebuvo žymiu Žemaitijos centru. 
Tačiau jo istorijoje yra įdomių kultūrinio ir ekonominio 
gyvenimo reiškinių. 

Rietavo vardas paminėtas dar XIII a., o paskiau didžio- 
jo Lietuvos kunigaikščio Vytauto laikais. XVI a. Rietavas 
buvo įvairių Žemaitijos administracinių padalų centru: 
valsčiaus, pavieto, seniūnijos. Miškėtos jo apylinkės buvo 
labai retai gyvenamos. 

XVI a. pabaigoje Rietavo valsčiaus valdos atiteko įta- 
kingai Sapiegų giminei. Jau tada miestas ėmė iškilti. Mi- 
nima bažnyčia, kelios karčemos, turgai, turėtas savas sai- 
kas. Tada miestelis kūrėsi kitoje vietoje, buvo radialinio 
plano. , 

Nuo XIX a. pradžios Rietavas buvo Oginskių giminės 
rankose. 1792 m. Rietavui suteikiamos miesto teisės, her- 
bas. 

Įdomiausias Rietavo istorijoje yra XIX amžius. 1831 m. 
čia veikė didelis sukilėlių būrys, gegužės mėnesį įvyko 

susirėmimas su kariuomene. Buvo suimtas nel tuometinis 
Rietavo šeimininkas Irenijus Oginskis — vienas iš tos gi- 
minės originalų. Jis savo dvarą buvo pavertęs savotiška 
autonomija su savo įstatymais, pinigais. 1835 m. savo 
valstiečius atleido nuo baudžiavos. Jis 1859 m. įsteigė 
Rietave žemės ūkio mokyklą, kurioje buvo dėstoma lietu- 
viškai. Tačiau labiausiai rūpinosi savo dvaru. Savo rezi- 
dencijai statyti pasikvietė garsių užsienio architektų, me- 
nininkų. Tada suprojektuotas naujoje vietoje klasicistinio 
architektūrinio plano miesto centras su didele stačiakampe 
aikšte, tiesiomis gatvėmis. Nupirkęs miestelėnų trobesius, 
Oginskis gyventojus sukėlė į naujai suprojektuotą miestą. 
Iškeltos net baudžiauninkų kapinės, kurių vietoje pasta- 
tytas Oginskių mauzoliejus. Senojo miestelio vietoje, kur 
į Jūrą įsilieja mažytis: Jaujupis, Oginskiai įsiruošė moder- 
nius rūmus su bokštu, tvenkė ir keitė upelius, užveisė 
didelį parką. Dvare įkūrė didžiulį žirgyną, oranžeriją su 
retų augalų kolekcijomis, rūmuose sukaupė meno, litera- 
tūros lobių. 

Ypač sunki priespauda slėgė Rietavo žmones, valdant 
Irenijaus sūnui Bagdonui Oginskiui (jo brolis Mykolas 
tada valdė Plungę). Tarp tuščių dvarponio išsigalvojimų 
buvo ir pažangių darbų padaryta. 1875, 1876 ir 1878 m. 
Rietave buvo surengtos žemės ūkio parodos. Dvare įvesta 
elektros šviesa, telefonas (pirmiausia iš Rietavo į Plungę), 
įrengta geležies liejykla, žemės ūkio mašinų fabrikas, lent- 
piūvė, baldų dirbtuvės, malūnai, plytinė, kalkinė, muilo 
virykla ir kt. Tai dvarui atnešė nemažus pelnus. 1874 m. 
Oginskiai pastatė Rietave neoromaninio stiliaus bažnyčią 
(arch. Gansovskis). Joje yra žemaičių liaudies dailės clc- 
mentų. 

Įdomios muzikinės Rietavo tradicijos. Kitų garsių Eu- 
ropos dvarų pavyzdžiu Bagdonas Oginskis 1872 m. įsteigė 
orkestrą: pasamdė vadovą ir gabesnius vietos muzikantus. 
Nupirko instrumentų, orkestrantams mokėjo algą, davė 
išlaikymą, drabužius, paradinę uniformą. Pastatė namą 
muzikantams gyventi ir dirbti. Iš pradžių orkestrui va- 
dovavo lietuvis Juozas Kalvaitis — Varšuvoje ėjęs muzi- 
kos mokslus, dalyvavęs 1863 m. sukilime. Vėliau čekas 
I. Mašckas. Kiekvieną sekmadienį po pietų iškilmių salėje 
arba parke orkestras grodavo kunigaikščiui, jo svečiams. 

Netrukus orkestras išaugo iki simfoninio. Prie jo su- 
sikaupė nemaža natų biblioteka, darbas orkestre su 
jaunais, augančiais mokiniais prilygo muzikos mokyklai. 
Grojimo mokė pats I. Mašekas ir vyresnieji muzikantai. 
Kad orkestras buvo pajėgus, rodo jo programos. Jose 
buvo J. Haidno, V. A. Mocarto, L. Bethoveno, F. Šuberto, 
P. Čaikovskio simfoniniai kūriniai, ir, žinoma, M. K. Ogins- 
kio polonezas bei kiti dalykai. 


Vasarą B. Oginskis orkestrą veždavosi į Rygos pa- 
jūrį. O kartais uniformuoti orkestrantai turėjo tenkinti ir 
kitus asmeninius kunigaikščio norus, pavyzdžiui, kaip 
raiti kavaleristai lydėti jį per Žemaitiją viešnagėn. Tų 
užgaidų, iškilmių, visokių pramogų čia netrūko. Su di- 
džiausiais fejerverkais švęsdavo dvarininkas šeimos šven- 
tes, rengdavo prabangias, linksmas medžiokles. 

Lietuvių tautinio atgimimo sąjūdžiui lietuviškos spau- 
dos platinimui B. Oginskis buvo tolerantiškas, krašto ne- 
lenkino. 

Oginskių galybė užgeso XX a. pradžioje. Abudu 
broliai buvo godūs turto, didybės. Mirus plungiškiam 
broliui Mykolui, Bagdonas su žvėrišku gobšumu bylinė- 
josi dėl palikimo. Senojo despoto paveikslas neužsimiršo 
rietaviškių atmintyje. Senatvėje jis nusukdavo užmokestį, 
bylinėjosi dėl miško su valstiečiais. Priėjo iki ginkluoto 
susirėmimo. Pasipriešinusius laikė kalėjime, kankino. 
1900 m. V. Mickevičiaus-Kapsuko korespondencijoje už- 
rašyta: „Dar daugelis žmonių atsimena, kaip jisai užmušė 
savo duonkepį už tai, kad tas, neturėdamas kuo maitinti 
savo didelę šeimyną, pavogė porą kepalaičių duonos“. 

Išprotėjęs kunigaikštis mirė 1909 m. 

Perniek nuėjo Rietavo turtai ir vertybės. Žemaitijoje 
mirė I. Mašekas. Išsivaikščioję Rietavo muzikantai pa- 
vieniui grojo Vilniuje, Kaune, Varšuvoje, Rygoje, Čika- 
goje. Dar po karo LTSR Operos ir baleto teatro orkestre 
grojo M. Olšauskas, Vilniuje grojo ir dirbo M. Žensta- 
vičius, A. Šalkauskas. Dešimtą dešimtį metų pradėjęs, 
Rietave gyvena senojo orkestro muzikantas Vytautas Lu- 
kauskas: grojo Rietave, Amerikoje, Žemaičių festivaliuose. 
Nepaleidžia savo senosios triūbos ir šiandieną. 

Pirmojo pasaulinio karo metais dvarą nusiaubė vokie- 
čiai. Sunaikino parko ir aplinkos vertybes, apiplėšė gau- 
sius meno rinkinius ir biblioteką. Vėliau buržuazinė Lietu- 
vos valdžia dvaro vertybes pardavė iš varžytynių, išve- 
žiojo po įvairias vietas retą parko ir šiltnamių augmeniją 
(tik dalis pateko į Kauno botanikos sodą). 

Šiandieną senoje Rietavo dvarvietėje įsikūręs žemės 
ūkio technikumas. Parkas yra viso miesto puošmena, bet 
apleistas, pamažu nyksta. 

Negalima iš Rietavo išvykti, neprisiminus įžymių šio 
miesto žmonių. XIX a. viduryje Rietave gyveno mūsų 
švietėjas ir rašytojas Mikalojus Akelaitis. Čia jis mokė 
I. Oginskio vaikus ir tikėjosi, kaip jam buvo žadėta, kad 
dvare bus įsteigta lietuviškoms knygoms leisti spaustuvė. 
Čia būdamas, bendravo su M. Valančiumi, S. Daukantų. Iš 
tų vilčių nieko neišėjo. 

1842—1860 m. su pertraukomis Rietave gyveno ir mo- 
kytojavo liaudies švietėjas ir literatas L4urynas Ivinskis. Jis 

L. Ivinskis čia rašė pirmą lietuvišką kalendorių — „Met- 
skaitlių“. Iki spaudos draudimo jų išėjo benc septy- 
niolika nuo 3000 iki 8000 egzempliorių tiražu. Juose spaus- 
dinti praktiški patarimai kaimiečiams ūkio, medicinos, 
švietimo klausimais, taip pat A. Baranausko, D. Poškos, 
S. Valiūno ir kitų kūryba, liaudies dainos. Nesant lietuviško 
periodinio laikraščio, tie kalendoriai iš dalies jį atstojo. 
L. Ivinskis paruošė prospektą periodiniam lietuviškam 
laikraščiui „Aitvaras“, bet išleisti jo nepavyko. Visą gy- 
venimą L. Ivinskis mokytojavo dvaruose, pas žmones. Bu- 
vo jis ir G. Petkevičaitės-Bitės mokytoju. Taip „pakeliui“ 
ir mirė 1881 m. Palaidotas Kuršėnuose. 

Stebina L. Ivinskio interesų platumas. Jo darbo rezul- 
latas — spaudiniai ir rankraščiai, tautosakos, žodyno, vie- 
tovardžių, heraldikos rinkiniai. Šio žmogaus numylėtinė 
buvo gamtotyra. Jis paliko grybų piešinių kolekcijų, her- 
barų, aprašymų. 


RIETAVO MIŠKAIS 


Į pietus nuo Rietavo jau lyguma. O mes keliaujame 
kalvotąja Žemaitija. Ji čia pat —ir į šiaurę, ir į rytus. 
Virš senųjų Rietavo miškų 30—40 m. iškyla stambios lėkš- 
lašlaitės kalvos. Važiuojant keliu Tverų link, už kelių 
kilometrų, kairėje, dunkso graži Alkos kalva. Ir kaimas 
jos papėdėje. Alko vardu. Kitas kaimas, visai prie kelio — 
Giliogiris. Kalvos papėdę apsėdusios pirkios. Tik cigulių 
sodybos slepiasi pamiškėse. 

Nepamirštamas reginys nuo Alkos kalno. Miglose ban- 
guoja miško viršumedžių toliai. Papėdėje slepiasi mažytės 
lrobos. Tur būt, daug galėtų papasakoti senasis dicvasos- 
lis — jo viršūnė matė ir kryžeiviškas voras, ir pilių lieps- 
nas, ir marų sutemas. Nuo tos viršūnės buvo matyti ir 
baisaus laužo dūmai, kurie kilo „1740 m. rugpiūčio 13 d. 
6 valandą rylo“. Kažkur netolimose apylinkėse raganavimu 
apkaltintos ir sudegintos Pelkienė, Dambrauskienė, dar 
trys dvylikos, trylikos metų mergaitės. 

Šviesesnę dieną nuo kalvos matai kaimynines viršūnes. 
Arčiausia kalvotas Lopaičių šlaitas, lyg laiptas į aukštes- 
niąją Žemaitiją. Lopaičių papėdėje, medžiuose, Tverai, 
šiaurėje — Medingėnai, į vakarus Stalgėnų bokšto galva 
virš miško kyšo, matyti Plungės ir Rietavo mūrų viršūnės. 

Apylinkių medynus išretino 1967 m. audra. Daug rū- 
pesčių atnešė ji miškininkams. Bet žaizdos jau visai už- 
gydytos: sutvarkytos išvartos, suvešės nauja medžių 
pamaina. 

Sutiksi tame miškėtame atokume įdomių žmonių. Juo- 
zas Liaugminas Giliogiryje dar skaptuoja klumpes. Čia 
prisimenamas Tado Blindos pasekėjas svieto lygintojas 

Martinkus. Gyvena žmonių, kurie Leniną Spalio dienomis 
matė. Yra kaimo muzikantų. 

Toliau kelias veda Medingėnų, Žlibinų, Kantaučių link. 
Čia dar gali pamatyti senoviškų nuskliaustagalių trobų, 
skeltų sienojėlių įžambine tvora apvestų sodybų. Nuo Alko 
kaimo į Medingėnus Minijos ir Jūros takoskyroje kelią 
pastoja didokas miškėtas tyras. Mažutis Alkupis jau teka 
šiaurėn, į Miniją. 

Tyrą pereini, patenki į Užpelius — gyvenvietę, įsikūru- 
sią pric Palos upelės. Žiūri į naujus namus, šviesius kie- 
mus, klausais tylos, lyg pirmąsyk radus ramybės užuoglau- 
dą, liaudies sukurtą kurortą. O tereikia su žmogumi įsi- 
kalbėt, ir išgirsti tą patį: apie neramias pokario naktis, 
gaisrus, sunkią kolektyvizacijos kelio pradžią. J. Pečiulis, 
D. Bružinskas, Matas ir Petras Valskiai, apylinkės pirmi- 
ninkas E. Griguola, J. Kupetys su žmona, P. Balsys ir 
daug kitų nekaltų žmonių sušaudyti. Už tylą ir laisvę bran- 
giai mokėta. Ė 

Paviršius pradeda kilt, kuprotis kalvomis. Kelią pastoja 
giloki Palos ir mažesnių Minijos intakėlių kloniukai. Pa- 
galiau aukštokame Minijos paupyje 


MEDINGĖNAI 


Medingėnų vietovardį daug kas kildina nuo senovinės 
medės — miškų, kurių tose apylinkėse gausiau nei šian- 
dieną būta. Vietovė istoriniuose šaltiniuose paminėta dar 
XIII a. Kartais abejojama, ar senieji Medingėnai buvo 
toje pačioje vietoje. XIV—XVI a. čia būta nedidelio pavie- 
to centro. Medingėnų dvarą XVI a. pradžioje valdė Ze- 
maičių seniūnas S. Kęsgaila. Vėliau Medingėnų dvarai pri- 
klausė Šiukštoms, Gorskiams. Žmonės mena baudžiavos 
laikų priespaudą, skriaudas. Dvarponiai tijūnais samdy- 
davo žiaurius vokiečius. Vienam tokiam, keršydamas, -kaž- 
kas slapta galvą nukirto... 

Miestelio planas gana įdomus, su aikšte, radialinės 
krypties gatvėmis, yra įdomios medinės architektūros tro- 
besių, liaudics dailės darbų. Architektūriniu požiūriu įdomi 
varpinė. Dabartinė bažnyčia statyta XX a. pradžioje. 

Kitapus Minijos, atokiai nuo miestelio, buvusiame 
Šiukštų dvare, 1877 m. gimė ir vaikystę leido Marija Peč- 
kauskaitė, būsimoji rašytoja Šatrijos Ragana. Augo ji da- 
bar tebestovinčiame sename mūro name, kuris kažkada 
buvo skirtas tarnams (dvaro rūmai jau buvo sudegę). Iš 
lų laikų išliko parko medžių, sulaukėjusių vaismedžių. 
Apylinkės iš šiaurės užstotos miško, pasvirusios į atokaitin- 
gą pietų saulei Minijos šlaitą. Numatoma victovę sutvarkyti 
ir įrengti memorialinę ekspoziciją. 

Įdomios yra šiaurinės Medingėnų apylinkės. Žlibinų, 
Kantaučių. Gerai nuteikia kalvotas reljefas, savaip jau- 
kūs mišrūs miškai, kreivi vingiuoti keliai, įdomūs seno- 
viški kiemai. Yra čia gamtos paminklų (į rytus nuo Gedi- 
kos upelio Lenkaičių ąžuolas, prie Duobulės upelio keri 
Medingėnų ąžuolas), apeiginių akmenų (bene įdomiausias 
miške prie Šašaičių kaimo, vadinamasis dievo stalas), se- 
nosios dailės kūrinių, liaudies sukurtų padavimų. 

Šioje nuošalioje Žemaitijos užuoganoje gyvena neeilinių 
žmonių. Štai gražioje Žlibinų gyvenvietėje įdomu pasikal- 
bėti su žymiu grandininku, Socialistinio Darbo Didvyriu 
Ant. Stančiku. Tai žinomas linų auginimo meistras. O 
Kantaučiuose malonu užeiti pas Joną Čiūtį. Nugyveno ne- 
trumpą gyvenimą Vokietijoje, Lenkijoje, Amerikoje. Jau 
pasmerktas ir mirt buvo: vokiečiai I pasaulinio karo me- 
tais, nusivarę į Plungę, pririšo prie medžio, ilgai kankino. 
Dabar J. Čiūtys gyvena ramią senatvę. Kai suvažiuoja sep- 
tyni vaikai, susirenka keliolika anūkų — linksma. 

O dabar paminijais, pasukdami Žarėnų link, atsisvei- 
kiname su Plungės rajono žemėmis. Mielas tai kraštas, iš- 
kalbingas savo kūrybingumu (131 liaudies dailės ir ar- 
chitektūros paminklas jo teritorijoje), šviesus dabarties 
laimėjimais, įdomiais žmonėmis. 

Savo 208 kilometrų ilgyje Minija neapsakomai įvairi. 
Medingėnų apylinkėse turi giloką slėnį, labai vingiuota, 
srauni. Vagoje dažnos rėvos. Kitur srūva ūksmingais miško 
pašakniais. Įdomu, kad abu upės šlaitai apaugę nevienodu 
mišku. Aukštupyje ji teka iš rytų į vakarus. Todėl dešiny- 
sis šlaitas yra saulės atokaitoje, o priešingas šešėlyje. Sau- 
lėtame šlaite auga liepos, klevai ir kiti lapuočiai, o paūks- 
mingame — eglės. 

Minijos įžymybių tarpe pastebimi senieji vandens ma- 
lūnai, kurių įdomesni — ties Keturakiais. Užuovėjinguose 
slėnio tarpušlaičiuose prie kliokiančios srovės tūno me- 
džiuose paskendusios jaukios sodybos. 


ARTĖJANT PRIE ŽARĖNŲ 


Minija giliai prasmenga tarp slėnio šlaitų, daro stai- 
gias kilpas, kurių įdomiausia — prie Paplienijos kaimo. 
Kilpoje stūkso piliakalnis. Jį supa srauni Minijos tėkmė, 
iš šiaurės saugo pylimas. Dar neseniai jo papėdė buvo 
patvenkta, kiek žemiau sukosi malūnas. 

1961 m. Telšių kraštotyros muziejus kasinėjo prie Pa- 
plienijos piliakalnio esančią gyvenvietę, kurioje aptiko 
retų radinių. Nustatyta, kad žmonių joje gyventa V a. pr. 
m.e.— XII m. e. a. Atkasta mūsų eros pradžios geležies 
lydykla (joje kalviai gelažiai iš vietinės balų rūdos gai- 
vindavo geležį), keturios iš molio lydymo krosnelės (yra 

Telšių muziejaus ekspozicijoje), patalpų sienų liekanos. 
Matyt, čia būta žemaičių geležies gavybos centro. 

Savotišką socialinį sluoksnį XIX a. vidury sudarė že- 
maičių bajorai: nei jie turėjo didelių turtų, nei baudžiau- 
ninkų, dažnai patys tarnavo didžponiams, bet lenkiškai 
pūtėsi. Buvo tai vietos žmonės, kurie apie savo Žemaitišką 
kilmę nenorėjo nė girdėti. Vienas Varnių kunigas, remda- 
masis katedros metrikomis, pamėgino skelbti apie tų ba- 
jorų vietinę kilmę, tai jie visi nesutiko ir baisiai pyko. 
Ypač daug tokių bajorų buvo palei Miniją prie Medingėnų 
ir Žarėnų. Jau senokai tas socialinis sluoksnis išnyko, o 
kraštovaizdyje vietomis labai ryškūs „bajoriškos gadynės“ 
siluetai. Išliko stovinčių smulkiabajoriškų sodybų. Jos, tarp 
šiandieninių mūrų įsiterpdamos, išsiskiria senu romantiš- 
kumu. Kiemus gaubia klevų paunksmė, vietomis stovi tvir- 
tas dviejų nuskliaustų galų gyvenamasis trobesys su prie- 
mene per vidurį, Stambesnių  bajornamių gražūs, 
barokiškom pakriūtėm kylantys malksnų stogai, statinė- 
mis lentomis iškaltos sienos, mažučiai, lyg praeities sėslu- 
mą bylojantys langai. Įdomiai šiandieną išrodo tos išny- 
kusios bajorijos gūžtos. Tokia gūžta yra ir Šatrijos Raga- 
nos gimtinė. 

Žarėnų miestelis įsikūręs taisyklingoje senų vieškelių 
kryžkelėje. Centre aikštė, nemaža naujų mūro pastatų. 
Iš tolo šviečia triaukštė mokykla. Ji gali didžiuotis savo 
piešimo pamokomis. Tuo žarėniškiai išsiskiria iš kitų. 
Moksleivių piešinių parodos eksponuojamos kitose rajono 
ir Telšių miesto mokyklose. Iš paveikslų junti, kad toje 
mokykloje mokama jautriai, nepažeidžiant individualumo, 
žadinti meilę dailei. 

Jau dvidešimtmetį atšventė Žarėnų žemėse esantis „Bal- 
tijos“ kolūkis. Sukaktį sutiko sustiprėjęs, net kiek pagar- 
sėjęs. Žemės čia kalvotos, skardėtos — nepatogios ūkinin- 
kauti. O išaugino (1970 m.) 23,5 cnt žiemkenčių, 25,5 cnt 
vasarinių viename hektare. Nemaža naujų ūkinių pastatų, 
gerų mašinų darbams atlikti, sunkvežimių. k 

Užuominas apie Žarėnus randame XIII a. Turint galvo- 
je netoli esančios Plienijos įtaką, galima tikėti Žarėnus 
buvus šių apylinkių centru. Didžiosios Lietuvos Kunigaikš- 
tystės laikais Žarėnai minimi kaip valsčiaus ir pavieto 
centras; priklausė Žemaičių seniūnams. Dvarą valdė Vai- 
nos, Nagurskiai. 

1815 m. Žarėnų apylinkėse, nusigyvenusio bajorėlio 
nuomininko Juškevičiaus šeimoje gimė Jonas Juška — žy- 
mus lietuvių filologas, tautosakos rinkėjas. Mokėsi Kra- 
žiuose. Jo mokytojų tarpe buvo M. Valančius. J. Juška 
nuveikė didžiulį darbą lietuvių leksikografijoje. Jis visą 
amžių mokytojavo įvairiose Rusijos mokyklose, rašė. No- 
rėdamas išmokslinti jaunesnį brolį Antaną, pardavė aukso 
medalį, gautą už pažangumą Kražių mokykloje. Paskiau 

abu broliai rinko liaudies dainas, redagavo, leido tauto- 
sakos rinkinius. Abu broliai palaidoti tolimoje Kazanėje. 

Įdomios Žarėnų apylinkės, kad ir kuriuo iš likusių 
trijų kelių (ketvirtuoju nuo Medingėnų atvykome) pa- 
suktume. Vaizduokimės, važiuojame Varnių link. Lenkia- 
me kapinių kalnelį, ir tuoj už jų kelio sankasa gula Butkų 
pelke. Vėl aukštokas kalvagūbris, pūpso medžiuose žemai- 
tiškas bajorkicmis, ir vėl šlaitu sukame į mišką. Paviršius 
lygėja, sausasmėliais išsikloja, pakelėje pušynai, šviesūs 
sausašiliai. Ir taip konc iki Varnių. Ties Šilų kaimeliu 
sustokime. Čia pušynų aplinkoje liūla mažas -cžerėlis, ne- 
toli — kalneliukas, Mergų suolu vadinamas. Pasakojama, 
švedų antpuolių metu žemaičiai kariai apsirengdavę mcr- 
giškais drabužiais, atsisėsdavę ant kalnelio ir viliodavę 
priešus... Priviliotuosius įsiūbuodavę... ir į ežerą. Pasako- 
jama, esą, švedų ginklų galima dar rasti ežere. 

O jei smagiu vieškeliu nuo Žarėnų trauktume į rytus, 
tai prie Karštenių rastume ežerėlių būrį — Minijos gimtinę. 
Ilgis, Medikis, Pluotinalis, Salotas, Kliokis, Žiezdis, Karš- 
tenis. Tas, sako, neužšąla vidury. Iš jų pradžiai vandenį 
gauna Žemaičių upelė Minija. Kalvota, miškėta, cžeruo- 
ta — graži Karštenių, Kegų gyvenviečių aplinka. Galėtų 
kurtis vasarvietė. Dar toliau į rytus kupliose kalvutėse iš- 
vaizdus mišriamedis miškas. O kelelis, kelelis — sukrus iki 
apsvaigimo... 

Ketvirtuoju vieškeliu iš Žarėnų nuvažiuotume į Telšius, 
Ir čia — dideli mišrūs miškai, vadinti Dievo krėslo miškais, 
yra pelkių. Po kelių kilometrų kelias išneria į gražias 
kalvas. Irtogano kaime ilgą laiką gyveno poeto A. Bara- 
nausko brolis sukilėlis Anupras Baranauskas. Dabar čia 
gyvena jo sūnus Jonas ir duktė Elena. Nemažai prisimena 
dėdę, jo apsilankymus, turi paveldėję pocto daiktų: sic- 
ninį laikrodį, paveikslą. 

Į rytus nedidelė Lauko Sodos gyvenvietė. Netoli ma- 
žiukas Ūžrio ežerėlis. Iš šiaurės jį puošia gražios aukštos 
aštriaviršės kalvos. Mėgėjui malonu pakopinėti jų šlaitais. 
Čia, Jomantų pamiškėse, yra gamtos paminklas — senas 
trijų atšakų kamieno Vembūtų ąžuolas (apie 30 m aukš- 
čio, beveik 5 m skersmens). Netoliese didžiulis akmuo. 
Kungių kolūkio žemėje, kairiajame Viešvės šone, išvaizdus 
Getautės piliakalnis, žaliuojanti Gojaus kalva. Įspūdingos 
apylinkės. 

Ipiečiau nuo Lauko Sodos — Šėmai. Į šį dvarelį 1856 m. 
vienuolikos metų Julija Beniuševičiūtė buvo atvežta pas 
dėdiną mokytis ir jai patarnauti. Išbuvo iki 1863 m. suki- 
limo, kurį irgi čia išgyveno. Būsimoji rašytoja čia baigė 
vaikystės metus ir pradėjo jaunystę. „Autobiografijoje“ 
rašo: „Kur kas norėjo, ten galėjo mane priruokuoti; kame 
kas sugaišo nuo kokio darbo, ten reikia man stoti; atva- 
žiavo svečių — man patarnauti, jei nakvoja — lovas pa- 

kloti, viskas apžiūrėti; kartais pietus išvirti ir sykiu į slalą 
sėsti; prireikė ko pirkti —lėk į sodžių ar pas kumečių 
bobas sviesto, smetonos ar kiaušinių parnešti; o čia, žiū- 
rėk, jau kitas koks darbas laukia — obuoliai rinkti, džio- 
vinti, bitės daboti, uogas virti...“ 

Prasidėjus sukilimui, išgyveno rūpesčių ir pavojų. Ne- 
šiodavo sukilėliams laiškus, slaugydavo sužeistuosius. Nak- 
timis rankomis prie žvakių siūdavo drabužius. „Kiek mes 
marškinių prisiuvome — nė angelai nesuskaičiuotų, o kiek 
naktų nė akių nesudėjome — nė velniai nesurokuotų“. 

„Autobiografijoje“ aprašyti žygiai į Žarėnų, Karštenių 
miškus, kaip slėpė sužeistą sukilėlį nuo Medingėnų dvari- 
ninko Šiukštos, kaip džiaugėsi palaikiusios perkūniją pa- 
trankų griausmu, manydamos atžygiuojant nuo jūros 
lauktą prancūzų pagalbą. 

Išliko tik Šėmų sodybos žymė — neprižiūrimi pastatai 
sugriuvo. 

Sėmų rytinėmis palaukėmis nutiestas naujas asfaltuo- 
tas plentas, jungiantis Telšius su Varniais. Tai šiaurės- 
pietų krypties Žemaičių plentas. Vėl pravažiuojame Karš- 
tenių miškus. Čia pat miške jauki kryžkelė. Joje stovėjo 
Žemaitės „Autobiografijoje“ minima Pušinės karčema, 
kurioje sustodavo sukilėliai. Netrukus atsiveria lygumos — 
įvažiuojama į didįjį Biržulio—Lūksto ežerų duburį. 

Ant to duburio šlaito — jauki Janapolė, 1949 m. susikū- 
rusio Virvytės kolūkio centras, su vidurine mokykla, fel- 
čerių-akušerių punktu, kultūros namais. Bažnyčia ir var- 
pinė XVIII a. architektūros paminklas. 

Didžiuliame, lėkštame, plynokame duburyje 


VARNIŲ APYLINKĖS 


Duburys ištįsęs į pietus kone iki Laukuvos, lies Bir- 
žuliu tolokai įsiterpia į vakarus. Jame telkšo keturi stam- 
būs Žemaitijos ežerai: šiaurėje Biržulis su Stervu, pietuose 
Lūkstas su Paršežeriu. Jie priklauso Ventos bascinui, Vir- 
vytės upele savo vandenis plukdo į šiaurę. Poledynmečiu 
tas duburys buvo sklidinesnis vandens, čia tyvuliavo vien- 
tisos marios. Tada duburio šlaituose nuskalauti lygūs pa- 
plūdimiai, šiandieną išlikę terasomis. Terasos rodo, kad 
vandens lygis galėjo būti daugiau negu 10 m aukštesnis. 
O dabar tame pažemėjime tik. negilūs ežerai, lyg kokie 
liekaniniai klanai. Jų lėkštas apycžeris plačiai užpelkėjęs. 

Ypač platūs pelkynai supa Biržulį. Pelkės nusidriekia 
nuo Janapolės iki Zdoniškės. Sausesnėsc tų pelkių salose, 
pusiasaliuose kadaise buvo žvejų kaimeliai: Karkliškiai, 
Dreniai ir kt. Nemaža klaidžių užutėkių, būta liūnų. Tas 
pelkės vadina senoviškai dumbrėmis. 

Ežerus jungia Sietuvos, Varnelės ir kiti upeliukai. Nuo 
aukštumų šlaitų suteka Nakačia, Nevarda, Rešketa ir ki- 
ti mažesni. 

Varnių apylinkių ežerai vienas į kitą nepanašūs. Ypač 
įdomus yra Biržulis su Stervu, paskelbti draustiniu. Jų 
pelkėtas pakrantes labai mėgsta vandens paukščiai. Čia 
gyvena gulbės, apsistoja gervės, gaidukai ir kiti retesni. 

Iki 1954 m. melioravimo darbų Biržulis tyvuliavo 
754 ha, giliausia vieta buvo 4,5 metro. 1930—1932 m. 
Biržulis nusekintas 80 cm, o 1954 m.— dar 1,5 m. Ežero 
teliko vos šeštadalis. Dideli ir brangūs darbai buvo atlikti, 
bet žadėtos naudos nesulaukta. Dabar vėl vandenys pa- 
tvenkti, liūla apytikriai 600 ha plote. Ežero apylinkėms 
trūksta miško. 

Lūkstas banguoja Virvytės baseino aukštupyje. Tai ant- 
ras pagal dydį Žemaitijos ežeras — jo plotas 1018 ha, gi- 
liausioje vietoje — 10 m. Šiaurinis ir pietinis ežero galai 
žemi, vietomis pelkėti. Lūksto ežere nuo seno iki šiol 
aptinkama gintaro. Apie Lūksto ežerą yra nemaža pada- 
vimų. 

Varnių duburyje, sausesnėse tarpuežerėse ir aukštose 
pakrančių kalvose žmonių seniai gyvenama. Tai liudija 
archeologiniai radiniai ir paminklai. Aptikta titnaginių ak- 
mens amžiaus darbo įnagių, Romos imperijos monetų, 
geležinių kirvių, peikenų, ietigalių. 

1965 m. prie Biržulio, Karkliškių kaimo žvirgžduose 
rasti silikuoti, čia poledynmečiu gyvenusio šiaurės elnio 
ragai. Dabar jie eksponuojami Telšių muziejuje. Tai retas 
gamtos radinys. 

Lygioje tarpuežerėje prie Varnelės įsikūrę senieji Medi- 
ninkai, nūdieniai 


VARNIAI 


Kodėl ta vietovė buvo vadinama įvairiais vardais — 
iki šiol ne visai aišku. Yra nuomonių, kad Medininkais 
vadinta didesnė Žemaitijos sritis. Tas vardas atsiradęs nuo 
girios verslo medininkystės. O pati gyvenvietė prie Varne- 
lės vadinta Varniais. Kitas aiškinimas nurodo, jog vienapus 
Varnelės buvę Varniai, kitapus Medininkai. 

Medininkai istoriniuose šaltiniuose minimi XIII a., ran- 
dama užuominų kryžiuočių pranešimuose apie jų žygių 
kelius į Žemaitiją. 1320 m. Medininkų apylinkėse įvyko 
didelės kautynės su Ordino riterių kariauna. Kryžiuočiai 
pralaimėjo: žuvo žygio vadas maršalas Plockė, 29 broliai 
ir daugybė eilinių. 1389 m. minimas kitas riterių pralai- 
mėtas mūšis šiose apylinkėse. XIV a. tų mūšių Varnių 
apylinkėse buvo keletas. Apie juos savo kūrinėliuose vaiz- 
džiai rašė M. Valančius. 

Manoma, kad jau žiloje senovėje ši, prie vandenų 
esanti vietovė galėjo būti Žemaičių kulto vieta. Var- 
niai, būdami Žemaitijos kapitulos centru, augo. Miesto 
leisės jiems duotos XV a., o XVII a. jas patvirtinus, leisti 
savaitiniai turgūs, suteiktas herbas, antspaudas. Miestelis 
vėliau garsėjo arklių turgais, amatininkų gaminiais. Jis 
nemaža kentėjo nuo gaisrų (bent šešis kartus iki XIX a. 
degė), karų, bado ir ligų. 

Katedros mūrai yra iš XVII a. XIX a. pradžioje po 
gaisro jic buvo alnaujinti. Tai įdomus architektūros pa- 
minklas, kuriame išliko vertingų meno kūrinių. 

Kaip žinoma, švietimas buvo nuo seniausių laikų ka- 
lalikų dvasiškių ir vienuolių rankose. Mokykla Varniuose 
minima net nuo XV a., tačiau tik nuo 1836 m. joje liovėsi 
mokytojavę kunigai. 1740—1864 m. Varniuose veikė kuni- 
gų seminarija. 1762 m. senos medinės katedros ir kapų 
vietoje buvo pastatyti iki šiol išlikę seminarijos rūmai. 

Varnių kunigų seminarija nepasižymėjo tokiu griežtu 
fanatizmu ir lenkinimu, kaip kitos didesnių miestų semi- 
narijos. Todėl čia besimokantys jaunuoliai labiau išsau- 
gojo savo liaudiškumą, visuomeniškumą, kūrybiškumą. Ne- 
maža jos auklėtinių paliko ryškius pėdsakus lietuvių kul- 
tūroje, visuomeniniame gyvenime. Varniuose mokėsi ku- 
nigai sukilėliai A. Mackevičius, VI. Dembskis, A. Garga- 
sas, I. Noreika ir nemaža kitų. Čia mokėsi J. Pabrėža, 
A. Strazdas, St. Čerskis, M. Valančius, A. Vienažindys, 
A. Baranauskas. 

XIX a. pradžioje Varnių miestas buvo pradėjęs kilti: 
daugiau statyta, tvarkytos gatvės. Pro čia ėjo pašto kelias. 
Veikė malūnų, odų dirbtuvė, varpų liejykla. M. Valančiaus 
rūpesčiu, įsteigtas paštas, vaistinė, apsigyveno gydytojas. 
Knygų leidėjas A. Zavadskis atidarė knygyną. Seminarijo- 
je tuo metu sukaupta kelių tūkstančių tomų biblioteka. 

Audringai šiose apylinkėse ir mieste praėjo XIX a. 
sukilimai. 1831 m. varpų liejykloje buvo liejami ginklai, 
netoli Varnių minimas įvykęs susirėmimas su kariuomene. 
1863 m. sukilėliai buvo užėmę micstą, baudė carinius val- 
dininkus, naikino valdžios bylas, paėmė kapitulos pinigus, 
reikalavo paklusnumo naujai tvarkai. Birželio mėnesį, 
P. Bagdonavičiaus vedamas, 300 vyrų būrys kovojo dėl 
Varnių prieš kariuomenės dalinius. Sukilėliai buvo įsitvir- 
tinę smuklėje, atlaikė kelis kariuomenės antpuolius. Tik 
pastatą padegus, turėjo trauktis. Tada Varniuose sudegė 
40 namų, žuvo abiejose pusėse žmonių. Liepos mėnesį su- 
kilėliai vėl puolė miestą. Varniuose į nelaisvę pateko tos 
pačios seminarijos auklėtinis A. Gargasas, kuris netrukus 
su sukilėliu I. Norcika Telšiuose nužudytas. 

Po sukilimo 1864 m. Žemaičių vyskupijos kapitula ir 
kunigų seminarija buvo perkelta į Kauną. Seminarijos 

rūmuose nuo to laiko iki Rusijos ir Japonijos karo 1904 m. 
buvo kariuomenė. 

Pasakojama, kad tada Varniuose susispietė nemaža 
amatininkų, kurie įgulai gamino ratus, pakinktus, siuvo 
batus. Kariuomenei išsikėlus, amatininkų gaminių paklau- 
sa sumažėjo, atsirado tarpusavio konkurencija. Todėl lenk- 
tyniauta išmonėje, papuošime. Tuo požiūriu įdomi Varnių 
amatininkų raida. Amatininkai kartu su valstiečiais akty- 
viai dalyvavo 1905 m. rudenį politiniuose mitinguose, ku- 
rie pakiliai vyko Varniuose. 

Sunkius atsiminimus paveldėjo Varniai iš buržuazinių 
metų. Miestelis skurdo, jame buvo valsčiaus įstaigos, dvi 
pradinės mokyklos. Po 1926 m. perversmo buvusiuose ku- 
nigų seminarijos rūmuose įkurta koncentracijos stovykla, 
kareivinės. Joje kalėjo daugumas Lietuvos komunistinio 
pogrindžio kovotojų. Iš viso čia kalinta apie 600 žmonių. 

Karo metais Varniai vėl sudegė, tačiau greit atstatyti. 
Tarybiniais laikais apie dešimtį metų čia buvo administra- 
cinio rajono centras. Pokario metais, nors Varniai ir ne- 
išaugo į žymesnius, bet gražiai susitvarkė. Gatvės asfal- 
tuotos, daug medžių, žalumynų, miestelį jaukina Varnelė. 
Naujuose rūmuose vidurinė mokykla, ligoninė, restoranas. 
Rekonstruota aikštė, atsirado skverų. Naujoviškai atrodo 
pagrindinė Varnių aikštė. Išliko vertingų paminklų; ka- 
tedra, M. Valančiaus namai, buvusios seminarijos rūmai. 
Pastaruosius (juose dabar veikia profesinė technikos mo- 
kykla) numatoma restauruoti. Bus išryškinta vertingų ar- 
chitektūros fragmentų, atkurta koncentracijos stovyklos 
kamerų, įrengta muziejinė ekspozicija. Tur būt, bus at- 
kurti ir kai kurie kiti sunykę Varnių praeities paminklai. 

Aplinkinėse žemėse Lūkšto ir „Bangos“ kolūkiai pas- 
taruoju metu pirmaujantys. 

Kalbant apie Varnių praeitį, reikia prisiminti žymius 
žmones, kurių vardai susiję su šiuo miestu. 

XVI a. pabaigoje čia gyveno ir 1613 m. mirė vienas 
lietuvių raštijos pradininkų Mikalojus Daukša. Jis vertė 
iš lenkų į lietuvių kalbą J. Ledesmos „Katekizmą“ ir 
J. Vujeko „Postilę“. Gimtąją kalbą jis brangino. Varnių 
kanauninkų tarpe vienintelis kalbėjo lietuviškai. Tai jam 
priklauso tie gražiausi ir teisingiausi žodžiai apie gimtąją 
kalbą: 

„Ne žemės derlumu, ne drabužių skirtingumu, ne šalies 
gražumu, ne miestų ir pilių tvirtumu gyvuoja tautos, bet 
daugiausia išlaikydamos ir vartodamos savo kalbą, kuri 
didina ir išlaiko bendrumą, santaiką ir brolišką meilę. Kal- 
ba yra bendras meilės ryšys, vienybės motina, pilietiškumo 
tėvas, valstybės sargas. Sunaikink ją, — sunaikinsi santai- 
ką, vienybę ir gerovę. Sunaikink ją, — užtemdysi saulę 
danguje, sumaišysi pasaulio tvarką, atimsi gyvybę ir 
garbę“. 

Varniuose gyveno metraštininkas M.- Strijkovskis, dide- 
lis švietimo šalininkas M. Giedraitis, T. Dobševičius. Pas- 
tarasis buvo kilęs nuo Luokės, mylėjo savo žemę, „nes 
pelenai čia ese Jo paliktų veikalų tarpe yra įdomi 
knyga apie Žemaitiją. 

1851 m. į Varnius gyventi atvyko S. Daukantas. Jis 
jau buvo paliegęs, gavo nedidelę pensiją ir apsistojo pas 
vyskupą M. Valančių. Čia važiuodamas, turėjo įvairiausių 
vilčių ir sumanymų, tikėjosi, atrodo, kad vyskupas išleis 
jo „Istoriją žemaitišką“, svajojo apie Žemaičių akademijos 
įkūrimą. Tačiau vyskupui, tur būt, nepatiko S. Daukanto 
ikikrikščioniškos Lietuvos idealizavimas, daug kur kritiš- 
kas požiūris į katalikybę. Todėl jo sumanymai buvo ati- 
dėliojami, o pavedama daugybė nuobodžių darbų — per- 
rašinėti žodyną, mokyti vyskupą vokiškai ir kt. Nesugyve- 
mo tie du įdomūs žemaičiai. S. Daukantas išsikėlė. Buvo 
dar apsistojęs Zdoniškės dvare (prie kelio į Pavandenę), 
o 1855 m. visai paliko Varnius. 

Pati ryškiausia Varnių asmenybė (ir, tur būt, visos 
Žemaitijos) XIX a. viduryje „buvo Motiejus Valančius — 
rašytojas, visuomenininkas, švietėjas. Varniuose jis nuo 
1845 m. buvo kunigų seminarijos rektoriumi, o nuo 
1850 m. iki iškėlimo 1864 m. į Kauną — vyskupu. Iš kitų 
išsiskyrė savo paprastumu, objektyvumu, nuoširdumu pa- 
prastiems žmonėms. Reikalavo, kad vyskupijos kunigai 
skaitytų: knygas, rinktų žinias apie parapijas, prie deka- 
natų kūrė bibliotekas. Įvedė giesmę A. Strazdelio „Pulkim 
ant kelių“, steigė parapijines mokyklas, įpareigojo klebo- 
nus jomis rūpintis. 

Buvo uolus darbe, mėgo literatūrą, dailę, domėjosi 
istorija, gamta, muzika. Nuolat keliaudavo po savo vys- 
kupystę, šalino įvairiausias jos blogybes, išleido labai 
objektyvų veikalą „Žemaičių vyskupystė“, kur duoda 
istorijos žinių, sodriais vaizdais iliustruoja XIX a. gy- 
venimą. 

1858 m. M. Valančius įsteigia blaivybės broliją, išplečia 
jos skyrius parapijose. Visokiais būdais stengėsi atitraukti 
žmones nuo girtavimo. Tai nepatiko dvarininkams, kurie 
pelnydavosi iš bravorų, karčemų ir žmonių tamsumo. 
Sunku buvo M. Valančiui sukilimo metais. Su nebyliu jo 
sutikimu Žemaitijos vyskupystėje daugiau kaip šimtas ku- 
nigų nuėjo į sukilėlius. O vėliau ne vieną, kurį buvo įma- 
noma, ištraukė iš katorgos, bausmę stengėsi kitiems iš- 
siderėti mažesnę, nors ir pats jautėsi galįs būti nubaustas. 
Gal tik dėl akivaizdaus autoriteto plačioje visuomenėje 
nebuvo carinės administracijos pasmerktas, tik perkeltas 
su visa kapitula į Kauną kaip netekęs pasitikėjimo. Čia 
gyveno be teisės kur nors išvažiuoti, policijos stebimas. 
Ir tuo sunkiu metu M. Valančius savo lėšomis per tar- 
pininkus suorganizavo Prūsijoje lietuviškų knygelių 

spausdinimą, pats nemažai rašė. Išėjo plačiai pamėgti 
leidiniai „Vaikų knygelė“, „Palangos Juzė“, „Pasakojimas 
Antano tretininko“. Jie ir šiandien kelia pasigėrėjimą kal- 
bos dailumu, nuoširdumu ir prieinamumū, pagaliau turi- 
nio logiškumu ir formos grožiu: 

„Ar žinot, kas tai yra skruzdynas? Yra tai didesnė 
soda už mūsų, yra tai miestas, kuriame gyvena keli tūks- 
tančiai skruzdėlių. Tos per kiaurą metą be atlydos dirba 
savo namus. Veizdėkit, štai antras skruzdynas, visas sky- 
lėtas, prie kiekvienos skylės stovi sargai. Tos skylės yra 
tai gatvės, viduj yra trobų trobos. Iš vienų trobų yra laip- 
tai į antras, iš antrų į trečias. Stogas taip yra dailiai klo- 
tas, jog nei audra neįlaužia, nei didžiausias lytus nepar- 
merkia...“ (Iš „Vaikų knygelės“). 

Vaikštom po Varnių miestelį... Kol viešo Varnių muzic- 
jaus nėra, galima apsilankyti pas J. Rekašių į jo mėgė- 
jišką, per visą amžių neštą ir kauptą. Rečiausių eksponatų 
pamatysime: nuo archeologinių rinkinių iki unikalių ra- 
šytinių dokumentų. Kiekvieno eksponato istoriją papasa- 
kos, kelią į šį muziejų ryškiu vaizdu nuties J. Rekašius. 
Dar pirmojo pasaulinio karo metais pradėjo kaupti rinki- 
nius. Iš profesijos miškininkas, medžioklės mėgėjas. Dabar 
jau pensijoje, daug skaito, renka krašto kultūros vertybes. 

Pr. Vasiliauskas — didelis gamtos globos šalininkas. 
Dirba nelengvą gamtos apsaugos darbą, rašo spaudoje apie 
Varnių kraštą, jo praeitį, dabartį, siekia gero, šviesaus. 
Jis turi pagalbininkų. Buvęs žvejys senukas J. Kulevičius 
lyg savo sodu rūpinasi ežerų pakrantėmis, miškeliais, kad 
jie būtų gražūs. O E. Urniežius — poliglotas. Moka kelioli- 
ka kalbų! 

Įsimintinos yra rytinės Varnių miesto apylinkės. Tik 
išvažiavus išvysti — pūpso Žemaitės „Atžaloje“ paminėtas 
Ožtakių kalnelis: „Rytmetį, dar anksti, važiuojant nuo 
Ožtakių kalno, netoli miesto pavaizu: keturi vieškeliai — 
nuo Tverų, Laukuvos, Kaltinėnų ir Pavandenės, — kuriais 
žmonės be pertrūkio kaip virvės traukė į miesčiuką va- 
žiuoti, raiti ir pėsti. Stebėjos ne vienas, kurgi galėjo ir 
sutilpti daugybė žmonių“. 

Paėjus Girgždūtės link, Nakačios ir Nevardos upelių 
santakoje, netoli Stumbrakalnio marguoja Rumšiškės vien- 
kiemis. Ji buvo nusipirkę Žemaitės tėvai Beniuševičiai; 
iki šiol čia gyvena jų palikuonys. Vietovės pasikeitusios, 
nusausintos, sutvarkytos. Anais laikais iki pat Pavande- 
nės vieškelio tvyrojo didžiosios Dumbrių pelkės su kir- 
bančiais liūnais, įsivaizduotų velnių prikurdintos. Tame 
ūkyje Žemaitė gyveno jaunystėje ir vėliau, ištekėjusi už 
Žymanto. Tai čia, sakėsi, įkrito kaip muselė į išrūgas. 
Dažnai jai tekdavo vaikščioti į Varnius, Pavandenės keliu 
traukti į Užventį. Iš Padumbrės apylinkių vaizdai įgyven- 

dinti apsakyme „Nuo audros palindus“, čia sutiktas buvo 
ir „Trijų mylimų“ herojus; jį, „lodorą“ Liudvį Špiliauską, 
iki šiol prisimena senesnieji. 

Iš Varnių įdomu nuvažiuoti 


Į TVERUS 


Pasukus vakarų link, bus galimybės iš arti pasigėrėti 
Lūkstu. Ties Graužais jaukus, paežerę kaišantis miškas. 
Nuo šiaurės vėjų miškas apsaugo atokaitingus Lūksto pa- 
plūdimius — mėgsta juos ir varniečiai. Ežero loma nusi- 
tęsia toli į pietus, kur joje tyvuliuoja dar Paršežeris. 

Pakelėje Tverų link seniau buvo nemaža žemaitiškos 
medinės liaudies dailės. Ožtakiuose kadaise gyveno diev- 
dirbys atsiskyrėlis Vaišnorius. Tie dideli dievukai bū- 
davę su savo įnoriais. Jei nepatikdavusi jiems pastogė, 
„imdavę ir iškeliaudavę kitur“. Jau seniai jų čia nėra. Kas 
žino, gal į juos nusižiūri ir kiti žemaičių koplytstulpių 
rūpintojėliai — „ima ir iškeliauja“. 

Tolstant nuo Lūksto pakrančių, daugėja miškų, riedu- 
lių, gargždo. Pagaliau — Lopaičių kalvų būrys. Aukštesnės 
viršūnės iškyla daugiau kaip 200 m nuo jūros lygio. Šalia 
gilios daubos, mažų ežeriukų akys, miškas, išteka Aitros 
upelis. Spėjama vienoje kalvų esant piliakalnį. Nuo Lo- 
paičių viršūnės atsiveria Rietavo miškai, kurie dengia visą 
Jūros baseiną. Kalvotas Lopaičių šlaitas nutįsta toliau į 
vakarus, o mūsų kelias netikėtai leidžiasi į Aitros upelio 
pašalėje jaukiai tūnantį Tverų miestelį. Tebeišlaikė jis se- 
ną žemaitišką stilių. Jo pakraštyje, lyg nesutilpdami vi- 
duje, baltuoja dideli mokyklos rūmai ir kiti nauji pastatai. 
Yra ir ramių pašalių, gražių žemaitiškos architektūros de- 
rinių. Šiandieną Tveruose susikūręs geras, pajėgus ūkis, 
gyvenama nors nuošaly, bet pakiliai. 

Tas mažas miestelis turi seną neįmenamą istoriją, kaip 
ir visa Žemaitija. Pirmas rašytinis paminėjimas aptinka- 
mas XIII a. Tverų vardas randamas kryžiuočių karo kelių 
į Lietuvą aprašymuose. Kai kurių autorių Tverai sutapati- 
nami su Ipatijaus kronikoje paminėta Tvirement pilimi. 
Tačiau tas spėjimas, matyt, pagrįstas tik vietovardžių pa- 
našumu. Bet pilies Tveruose būta, ją mini rašytiniai šal- 
tiniai. Kur ji stovėjo — nežinoma. 

XV a. Tverų apylinkės turėjo būti tirštai gyvenamos. 
Čia buvo dvaras, kurį vėliau valdė Žemaičių seniūnas. Sa- 
vininkai dažnai keitėsi. Tverų miestelis kūrėsi šalia dvaro. 
XVI a. gavo kai kurių prekybinių privilegijų. 

1863 m. čia buvo paskelbtas sukilimo manifestas, pra- 
žygiavo B. Dluskio būriai; po pralaimėjimų Biržų girioje, 
persekiojami kariuomenės, pro čia traukėsi A. Mackevičiaus 
rinktinės sukilėlių būriai. Iš tų apylinkių buvo kilęs suki- 

lėlis gydytojas P. Girdvainis. Grįžęs iš tremties, bendradar- 
biavo draudžiamoje lietuviškoje spaudoje. 

Dabartinis bažnyčios ansamblis yra iš XIX a., nors 
vartai, varpinė ir bažnyčia, atrodo, statyti ne vienu metu. 
Šventoriuje yra vertingų liaudies dailės dirbinių. Tverai 
turėjo labai garsius varpus. „Girdėdavę juos Rietave, Var- 
niuose, Laukuvoje, o jau Tveruose, jiems skambant, žmo- 
nės nesusikalbėdavę“. Vokiečiai I pasaulinio karo metais 
varpus išvežė. 

Šiaurinės Tverų apylinkės įdomios savo etnografija. La- 
bai savotiškas senųjų sodybų išplanavimas, įžambinėmis 
tvoromis aptverti kiemai. Jų dar iki šiol yra likę. Seniau 
tos tvoros skyrė sklypus, žemes. Ant kelių būdavo vartai. 
Galima įsivaizduot kelionę: kas kilometras tekdavo atkelt 
ir užkelt dvejus—trejus vartus. Todėl piemens amžiaus 
vaikinuką tiesiog buvo būtina vežtis. 

Iš Tvėrų išeina keturi keliai. Traukiant Rietavo, Lau- 
kuvos, Šilalės link, kelią iš šalių gobia miškai, vietomis 
praretėjantys, nutolstantys ir vėl išnyrantys virš kalvos. 
Kelias vingiuoja į jų pirmabūtę glūdumą. Maždaug prieš 
du šimtus metų jose būta meškų. Netgi prieš gerą šimtmetį 
Rietavo dekanas skundėsi M. Valančiui dėl meškininkų — 
žmonių, kurie vedžiodavo po kaimus dresiruotas meškas, 
rodydavo su jomis „štukas“. Jie kartais paskleisdavo ko- 
kių nors naujienų, gandų, kas tais nebyliais laikais, nesant 
net laikraščio, labai užimdavo žmones. Pasakojama, kitą- 
kart su meškininkais iš rekrūto ateidavo į gimtą kaimą 
laiškas, žinia. Vyskupas M. Valančius atsiliepė į kunigų 
skundus: išleido aplinkraštį, kuris skelbtas bažnyčiose, ap- 
rašė meškininkų daromą žalą „Paaugusių žmonių kny- 
gelėje“. 

O štai pravažiuojame Juodainių kalvas. Pasakojama, 
čia kryžiuočiai sudeginę paimtą į nelaisvę žemaičių kovo- 
toją Juodį. Žmonės kalną supylę jo atminimui. Neto- 
liese Lokystos upelė — gal ir nuo lokių toks pavadinimas... 
Gal būt, ji kažkada vadinta Laukysta. Juk čia pat ir 


LAUKUVA 


Šios apylinkės apie XIII a. sudarė atskirą sritį, vadina- 
mą Laukuvos žeme. Laukuva taip pat sena, XIII a. minėta 
vietovė, kentusi kryžiuočių antpuolius, buvusi didžiųjų ku- 
nigaikščių jiems padovanota. Tuos neramius įvykius mena 
Treigių kaimo laukuose išlikęs piliakalnis. XVI a. jau mi- 
nimas Laukuvoje dvaras, XVIII a. turėta savaitinių turgų 
teisė. Pasakojama, jog dabartinė bažnyčia projektuota sa- 
vamokslio architekto žemaičio, kuris statęs ir Skuodo 
bažnyčią“ Kertinį akmenį pašventinęs M. Valančius. 

Bokšte buvę galingi varpai, irgi vokiečių I pasaulinio karo 
metu pagrobti. 

Laukuvos apylinkėse 1863 m. aktyviai veikė, P. Šimke- 
vičiaus vadovaujami, sukilėliai. Čia jie buvo užpulti, dau- 
gelis nukauta, netekta dalies ginklų. Žuvusieji palaidoti 
Gulbių kapinėse. Dalis sukilėlių slapstėsi pelkėtose apylin- 
kėse, nemaža jų žuvo pakartotinio su kariuomene susidū- 
rimo metu, kiti pateko į nelaisvę. 

Laukuva, būdama prie prekybinio sausumos kelio, ne- 
sunyko, nors ir neišaugo į didesnį centrą. Kentėjo nuo 
gaisrų, nuo prievolės taisyti kelią, daryti tiltus. Matė sun- 
kius ir ilgus Žemaičių plento tiesimo darbus. Tai buvo 
įvykis, apie kurį Žemaičiuose daugiau kalbėta, negu šian- 
dieną apie kelionę į Mėnulį... 

Laukuva išlaikė senos gyvenvietės architektūrinį pla- 
ną — aikštę su radialinę kryptimi iš jos besiskirstančiomis 
gatvėmis. Išliko ir dar geriau išvystytos pieninė, lentpiūvė, 
malūnas, kitos dirbtuvės, atidaryta ligoninė. 

Laukuvoje galima pasigėrėti 75 metų audėjos F. Kuz- 
minskaitės darbais, jos ypatingos konstrukcijos staklėmis 
ir margomis drobėmis. Parodys keleiviui paklaustas kiek- 
vienas, kaip rasti Juodainių tarybinio ūkio sandėlininką 
P. Demerecką. Tai didelis gamtos mėgėjas, paukščių iš- 
kamšų meistras. Laukia, jog Laukuvoje bus muziejus, 
kuriam ir paves savo darbus. 

Šešiomis kryptimis eina keliai pro Laukuvą: patogus 
susisiekimas. 

Kiek į šiaurės rytus nuo Laukuvos tyvuliuoja 180 ha 
plote jau minėtas Paršežeris su savo įdomiomis apylinkė- 
mis. Padavimas sako, jog paršas knisęs tas vietas ir išsi- 
liejęs ežeras. Prie Burbiškių iškilusi aukštų kalvų grupė. 
Vienoje — pelkių apsuptas Burbiškių piliakalnis. Gal čia 
stovėjo istoriniuose XIV a. šaltiniuose minima Paršpilio 
tvirtovė? Kita aukšta kalva vadinama Sargų kalnu, tre- 
čia — Mergų (arba Bobų) kalnu. Vietinių nurodomi šalia 
markapiai. 

Paršežerį su Lūkstu jungia pelkė, kurios viduriu pra- 
vingiuoja nedidelė Sietuvos upelė. Taigi čia yra kūlgrin- 
da — slaptas akmeninis kelias, žemiau vandens lygio. Ją 
aprašo L. Kšivickis, mini kiti Žemaitijos žinovai. 

Kitoje ežero pusėje prie plento — Požerė — Medvėgalio 
tarybinio ūkio centraš. Seniau buvęs dvaras. 1771 m. pa- 
statyta medinė bažnyčia, liaudies architektūros paminklas. 

Požerės mokykla 1875 m. veikė Selvestrų kaime; mokė 
daraktoriai iš maldaknygių. 1921 m. atkurta mokykla 
Požerėje. Šiandieną — jau aštuonmetė, naujame mūre, turi 
bendrabutį. Šalia gražiai tvarkomi gėlynai, daržas su bitė- 
mis. Prie mokyklos S. Mišeikio skulptūra „Mergaitė su 
balandžių“. Mažam Požerės miestelyje nuotaikinga ir 

malonu sustoti. Visas miestelis yra tvarkingas, jaukiai at- 
naujintas. Paežeryje — paplūdimys, patogu privažiuoti. 

Kol nebuvo Žemaičių plento, tai iš Laukuvos į rytus 
važiuodavo 


PRO DIEVYČIO EŽERĄ 


Pasukus tuo senkeliu, ir šiandieną važiuoti nenuobodu. 
Plačiausiai tarpukalviais išsilieję, pro užtūras kliokiantys 
vandenys — Padievyčio žuvininkystės ūkis. Darbininkai pa- 
sakoja apie ūkio atsiradimą, apie gausiai gaunamas vande- 
nų gėrybes, didelius planus. 

Mažas Dievyčio ežerėlis su aplinkinėmis kalvomis ir 
miškeliais paskelbtas Padievyčio landšaftiniu draustiniu. 
Jis nedidelis (125 ha). Ežerėlis 33 ha ploto, giliausia jo 
vieta — 15 m. Į ežerą įteka Jautakio ir Šventupio upeliu- 
kai. Išteka Yžnė. Krante Dievyčio piliakalnis, netoli Gando 
kalnas, kalvotoje pakrantėje miškelis, pasak padavimo, 
senovėje laikytas šventu. Apskritai, ši vieta pilna senaže- 
maitiškų gamtinių ypatumų. 

Tą gražią apylinkę puošia seni padavimai. Vienas jų 
sako, kad seniau Dievyčio ežeras tyvuliavęs kiek įpiečiau, 
o čia buvusi pieva. Sykį pieva ėmusi slūgti, žmonės pra- 
dėjo dyvytis — išsiliejo Dievyčio ežeras. O senojo ežero 
vieta iki dabar vadinama Ežervyčio (Ežerviečio) pelke. 
Dievytis kadaise buvo didesnis, tai rodo senųjų paplūdimių 
pakopos šlaituose — terasos. Šiose apylinkėse, pasakoja- 
ma, buvo užrašyta legenda apie Eglę — žalčių karalienę. 

Per Ežervietį į Dievyčio kalną, minima, buvusi vingiuo- 
ta, siaura kūlgrinda. Iki XIX a. vidurio papėdėje riogsojęs 
apeiginis akmuo. 

Dievytį ir nuo jo vaizdus yra apdainavęs, tose apylin- 
kėse lankydamasis, Maironis. 1921 m. gimė baladė „Dyvi- 
tis“. Poetinės panoramos perspektyvoje iškyla gražios vir- 
šukalvės. Alkai, Piliakalnis, Aukštagiris. Prakalbinami ro- 
mantiniai Dievyčio žemaitiškų mitų griuvėsiai. Į pietry- 
čius nuo Dievyčio, netoli Varsėdžių, prie gražios Rusiakal- 
nio kalvos ir Akmenos upelės — Dungerių dvarvietė. 
Kadaise dvarelis priklausė J. Burneikai, dalyvavusiam 
1563 m. sukilime ir mirusiam tremtyje. Jo palikuonių šei- 
moje mėgo lankytis Maironis. Iš čia vasarą keliaudavo 
po apylinkes. Dungeriuose lankėsi Šatrijos Ragana ir kai 
kurie kiti XX a. pradžios rašytojai. 

Nuo Varsėdžių į pietus, tik perkopus kelias kalvas, bai- 
giasi kalvotoji Žemaitija, atsiveria smėlėtos priemolėtos 
Karšuvos lygumos, miškai. Karšuva XIII-XIV a. sudarė 
atskirą sritį. Joje garsėjo stiprios Bisenės, Aukaimio, Pūt- 
vės, Skronytės, Karšuvos ir kitos pilys. Karšuviečiai, gy- 
vendami kryžiuočių kelyje į Žemaitiją, atkakliai ją gynė 

nuo užpuolėjų. Yra nuomonių, kad dėl nuolatinių kryžiuo- 
čių antpuolių XIV a. Karšuvos sritis buvo ištuštėjusi ir 
virtusi miškų tyrais. 

Kalvotosios Žemaitijos šlaito papėdėje pabiręs Vytoga- 
Ios kaimas. Čia ant šlaito, nuo kur toli matyti, prisėskime, 
prisiminkime sparnuotuosius Žemaitijos drąsuolius. 

Tur būt, nuo to šlaito ne kartą žvelgė į vargo gimti- 
nę jaunas žemaitukas Stasys Girskis, vėliau žinomas lietu- 
vių transatlantinis lakūnas Girėnas. Gimė Vytogaloje, ne- 
turtingoje šeimoje šešioliktu vaiku. 1910 m. su broliu Pet- 
ru, abu našlaičiai, atsisveikinę su kaimynais, gimtinės lau- 
kais, leidosi į nežinomąją Ameriką. 

Į šiaurės vakarus nuo Vytogalos, Jūros aukštupyje — 
Ruibiškė — antro „Lituanikos“ lakūno S. Dariaus gimtinė. 
Abu šilališkiai, susitikę ir susidraugavę svetimoje padan- 
gėje, grūdino sparnus, ruošėsi didingam skrydžiui. 1933 m. 
vasarą įveikė didelės prasmės žygį, paskirdami jį mylimai 
tėvynei, jos jaunystei. Bet patys to iškilmingumo nepa- 
tyrė — liko amžiams legendoje. Tėvynė taip ir nežino tik- 
rosios savo liaudies didvyrių žuvimo priežasties. 

Paaukojo gyvenimą sparnams ir kiti žemaičiai. Dar 
XIX a. viduryje pirmas Lietuvoje su savo garlėkiu pakilo 
į orą žemaitis A. Griškevičius. Tai buvo talentingas sava- 
mokslis, skraidymo aparato konstruktorius, savo pažiūras 
išdėstęs knygoje. Sunkiausiomis sąlygomis, nepritekliuose 
gyvendamas, pirmas mūsų šalyje (A. Možaiskis pakilo tik 
1382 m.) mėgino skristi. 

O štai kitas žemaitis — K. Simonavičius dar 1650 m. 
teorinius samprotavimus apie daugiapakopes raketas pa- 
skelbė veikale „Didysis artilerijos menas“. K. Simonavičius 
buvo Vilniaus universiteto auklėtinis, giliai išsimokslinęs, 
pranašiškai įžvalgaus proto. Jo lotynų kalba parašytas 
kūrinys buvo išverstas į visas pagrindines Europos kalbas, 
pusantro šimtmečio buvo vienintelis, nepralenktas. Tačiau 
jis taip anksti iki raketų paplitimo epochos pasirodė, kad 
daugelyje šalių buvo užmirštas. 

Žemaitijoje yra žinomas ne vienas liaudies talentas, 
mėginęs savo sparnus nuo šiaudinio stogo šelmens. Dau- 
giausia tai baigdavosi dramatiškai — kaimo „ikarai“ sa- 
vųjų būdavo suniekinami, skaudžiai pajuokiami, neramūs 
ir liūdni sulaukdavo senatvės, mirdavo, nuo žemės ne- 
pakilę, sparnuotosios Žemaitijos pirmtakai. Tokia ji, nera- 
mioji pietų Žemaitija — lietuviškų sparnų gimtinė. 

Šis šlaitas priklauso Šilalės rajonui. Vietos kiek nuo- 
šalesnės, atokesnės nuo geležinkelių, kryžkelių. Kažkas 
neseniai spaudoje pasiskundė: „Kuo aš kaltas, kad gimiau 
Šilalėje“. Taip nuo seno dažnai pasakoma. O reikia apsi- 
žvalgyti ir matai, kad ta šlaitų ir šilų žemė dosni visą 
laiką naujų pažangių idėjų nešėjų. Šilaliečiai neseniai 
pirmieji respublikoje įkūrė žemiečių klubą. Kokių žmonių 

išaugo šioje žemėje! Iš čia kilęs pulkininkas V. Lunia ir 
technikos mokslų kandidatas ketvirtos eilės D. Poškos gi- 
iminaitis A. Poška. Šilališkiai yra kompozitorius V. Jurgu- 
tis ir dainininkė S. Laurinaitytė, dailininkai V. Žilius, 
A. Toleikis ir daug kitų. Tokia ji, šiandieninė pietų ŽZe- 
maitija. 


Į BIJOTUS IR KALTINĖNUS 


važiuojant, — pakeliui Upyna. Tai nedidelis miestelis. 
Šunijos ir Upynalės santakoje, tarp kalvų. Vietovė, matyt, 
sena. Unijiniais laikais buvo žinomas Upynos dvaras. Is- 
torijos šaltiniai mini sunkią XVIII a. dvaro baudžiauninkų 
priespaudą. Miestelis, kaip ir kiti Žemaitijoje, patyrė daug 
vargų, niokotas karų, ligų epidemijų, ne kartą degė. Šian- 
dieną greit augantis Upynos miestelis jau netelpa įsikur- 
toje lomoje, kopia į aplinkinius kalvų šlaitus. 

Džiaugiasi upyniečiai kalvos šlaite pastatyta nauja mū- 
rine mokykla ir prisimena nesenus laikus, kai ji buvo 
pabirusi keletoje pastatų. Sargas eidavo išilgai miestelio 
ir skambindavo pertraukoms, pamokų pradžiai, vėl per- 
traukoms — per dienas. 

Upynos kolūkiečiai gerai uždirba. Miestelyje veikia nau- 
ja valgykla, vaikų darželis, buitinė tarnyba, automatinė 
telefonų stotis — nemaža miestiškų patogumų. 

Upynos apylinkėse gaji kūrybinė liaudies tradicija, 
įdomūs papročiai. Panamėse ir laukuose nemaža išliko 
medinės liaudies dailės ir architektūros paminklų; šiose 
apylinkėse gyveno gabus dievdirbys J. Šedbaras. 

Iš čia kilusi viena žymiausių Žemaitijos kraštotyrininkė 
M. Čilvinaitė. Daug kas jos dėka mums šiandieną geriau 
žinoma apie šį kraštą. 

Elektrikas K. Laučikas renka retesnius lauko riedulius, 
žmogaus perpavidalintus akmenis; jų jau gausu entuziasto 
sodyboje. O Ričkų šeima darbuojasi kaip botanikai mėgė- 
jai: augina medžius, retesnius augalus, gėles. 

Vaizdingos iš Upynos išlydinčios pakelės. Traukiant 
Skaudvilės link, pamatai netoli Pilsūdų, kelio dešinėje, 
labai įdomios išorės piliakalnį. Girdiškės link — šeimyno- 
mis šnara gražūs seni ąžuolai. 

Girdiškė — mažas, tvarkingas miestelis. Apylinkėse ne- 
maža liaudies dailės paminklų. Įdomus bažnyčios altorius, 
kurį iš natūralių nužievintų šakotų medžių įdomiai sustatė 
meistras K. Andriukaitis. 

Prie mažytės Pelos upelytės Bijotai, pabirę gražioje 
senų piliakalnių ir alkų kalvynėje — vietoje, kuri, rodos, 
labiausiai tinka pirmajam muziejui. Vietovė minima nuo 
XVI a. Dvarą valdė Poškų-Paškevičių giminė. Jiems pri- 
klausančios .žemės buvo dalijamos tarp giminių. Beatai 

Paškevičienei tekusi dalis nuo jos vardo pavadinta Bijo- 
tais. Apie 1757 metus šiose apylinkėse gimė D. Poška. Mo- 
kėsi Kražiuose. Visą savo netrumpą gyvenimą siejo su 
viena darboviete — Raseinių teismu, kur ėjo įvairias par- 
eigas, ir viena gyvenviete — Bijotais. Tai buvo žymus ir 
šviesus XIX a. pradžios žemaitis — poetas, istorikas, kraš- 
totyrininkas, kalbininkas. Jo švietėjiška veikla, demokra- 
tiškumas ir humaniškumas sklido nuo Bijotų lyg pa- 
švaistė. Amžininkai D. Poškos sodybą laikė šviesia sala. 
Kiti gyvenimą Bijotuose vaizdavosi itin laimingą ir lengvą, 
poetas P. Šimkevičius laiške iš Danijos D. Poškai rašė: 


„Galvoj, migoj, kišenėj viso ko turtingas, 
Šaukiu po šimtą kartų: Poškus yr laimingas! 
Užsidegęs pypkę, 

Atsisegęs lypkę, 

Susikeitęs kojas, 

Rašo nedūmojęs.“ 


Tokį įspūdį galėjo sudaryti ramus ir geras rašytojo 
būdas, kurį jisai nuolatinėje kūrybinėje dvasioje stiprino. 
D. Poška, visą gyvenimą praleidęs nuošalumoje, nenuils- 
tamai dirbo, kūrė, kėlė aplinkinių žmonių dvasią. Tur 
būt, niekas mūsų literatūroje taip neišaukštino baudžiau- 
ninko, kaip D. Poška, vadinęs jį visų naudų klėtimi, skruz- 
dėle, nežinančia, kas tai yr tingėti, vieninteliu kultūros 
kūrėju ir saugotoju, pažįstančiu, kas yr viežlyvystė. („Mu- 
žikas Žemaičių ir Lietuvos“). Jis pirmas pasaulį viešai 
paklausė: 


„Kas pastatė tas baltas trobas mūrinyčias, 

Iš plytų ar iš akmens blizgančias bažnyčias? 
Kas tuos žemčiūgus, auksus, sidabrus nupelno? 
Vis tai kruvins prakaits yr mužiko delno.“ 


V. Mickevičiaus-Kapsukas rašė, kad „jei D. Poška dau- 
giau-ir nieko nebūtų parašęs, tai jau dėl to vieno rašto 
jo vardas būtų turėjęs likti lietuvių raštijos istorijoj“. 

Kaip D. Poška įkūrė savo muziejų? 

Dar 1811 m. kerojo senas ąžuolas, su lapių urvais iš- 
rausinėtais pašakniais, išsvilintu vidumi; ne tiek augo, kiek 
merdėjo. 1812 m. Poška jį nukirsdino. Nors medžio vidus 
buvo tuščias, bet dar ryškėjo daugiau kaip 700 rievių. Ma- 
tyt, senoliui buvo per tūkstantį metų. Kamieno vidus iš- 
skobtas, ąžuolas atgabentas su talka, kurią tekę „keletą 
sykių stiprinti vaistu“, ir pastatytas D. Poškos panamės 
darželyje. Uždengtas stogeliu, įrengta patogi poilsiui vie- 
telė. Virš iškirstų durų poetas užrašė senolio biografiją: 


„Bardžiuose kaip užgimiau, jau tūkstantis metų, 
Pernešts iš ąžuolyno, čion ęsmi padėtu“... 

D. Poška rašė: „Taigi visus savo ir naujuosius, ir 
senuosius paminklus, kuriuos kaip darbšti skruzdėlė per 
savo amžių rinkau, paskyriau savo Baubliui papuošti“. 
Sunešė rašytojas čia ir sustatė lentynėlėje savo knygas, su- 
kabino to laikmečio įžymybių, karvedžių, rašytojų portre- 
tus. Sudėjo Baublyje eksponatus, pasakojančius apie Ze- 
maičių senovę. 

Padarytas staliukas, prie kurio Baublyje tilpdavo dvy- 
lika žmonių. Ten poetas ilsėdavosi, priiminėdavo svečius. 
Baublį yra aplankęs A. Mickevičius, to meto Žemaitijos 
švietėjai. D. Poška iš Bijotų susirašinėjo su J. Leleveliu, 
J. Lobaika, S. Stanevičiumi, S. Valiūnu ir kt. 

Kiek vėliau šalia buvo pastatytas kitas, kiek mažesnis 
tuščiaviduris ąžuolo kamienas — Baublio brolis. 

D. Poška, tur būt, nemanė, kad jo įsteigta ekspozicija 
bus pirmasis mūsų Lietuvos muziejus. Į senatvę daug ką 
išdalijo draugams. Gyvenimo saulėlydyje D. Poška Baub- 
liui linkėjo ilgai gyvuoti, į jautrias širdis byloti ir savo 
pavyzdžiu rodyti, kaip vaikai privalo gerbti savo tėvus ir 
senolius; ne tik juos pačius gyvus, bet ir jų darbus, kapus. 

Daug negandų pergyveno vėliau Baubliai, smarkiai pra- 
retėjo ekspozicija. Tarybiniais metais (1947 m.) muziejus 
atkurtas. Surasti kai kurie seni D. Poškos eksponatai, sta- 
lelis, restauruoti užrašai, aptvarkyta aplinka. Sodyboje 
prie Baublių veikia aštuonmetė mokykla. Šiuo metu res- 
tauruojamas senas D. Poškos malūnas, numatoma su- 
tvarkyti sodybą pagal architektų projektus. Ne veltui. Per 
metus čia apsilanko 15—17 tūkstančių žmonių. 

Kraštotyros ir paminklų apsaugos draugija įsteigė fon- 
dą, kaupė visuomenės aukojamas lėšas Baublių saugoji- 
mui. Buvo paskelbtas konkursas, architektai pasiūlė kelis 
projektus. Jau padaryti nauji gaubtai. 

Iš Bijotų į Paežerį įspūdingiausia eiti pėsčiam. Apy- 
linkės nepaprastai kalvotos, su alkomis, piliakalniais, su 
gražiomis sodybomis, liaudies dailės kūriniais. Padvarių 
kaimo laukuose dunkso piliakalnis. O nuo jo netoli Paeže- 
rio viršūnės. Paežeris įsikūręs prie nedidelio, padavimais 
apipinto, Lingio ežerėlio, kurio vandenys išteka Ežerupiu. 
Paežerio apylinkėje archeologų ištirti Karnagos senkapiai, 
kuriuose rasta III--VIII a. ir XV-— XVI a. kapų su žalva- 
rio ir gintaro papuošalais, geležiniais darbo įrankiais bei 
ginklais. 

Nuo Paežerio į pietus Gegužkalnis, o į rytus garsusis 
Miegės piliakalnis. Ne viename šių piliakalnių būta pilies. 
Rašytiniai šaltiniai mini pilį Gegužkalnyje, kurią 1329 m. 
kartu su Medvėgalio pilimi išgriovė kryžiuočiai. 

Piliakalnių, pilkapių, alkų čia devynios galybės. Šila- 
lės rajonas savotiškas archeologinis draustinis: 26 piliakal- 
niai, 93 kiti archeologiniai paminklai, 140 liaudies dailės ir 

architektūros paminklų. Nemažai jų išaiškino, ištyrė, ap- 
rašė žinomas vietos archeologas mėgėjas V. Statkevičius. 

Artėjant prie Kaltinėnų, taip pat kalvota. Prasirausia 
tarp tų kalvų Akmena. Jos pakrantėse, lyg sargyboje, vie- 
nas paskui kitą piliakalniai — daugiau kaip dešimt. Pake- 
ėje į Kaltinėnus iškyla Skuburlės piliakalnis, kurio viršūnė 
gražiu medžių guotu pasipuošusi. Jo apylinkėse aptinka- 
ma senkapių su papuošalų, ginklų liekanomis. Pasak pa- 
davimo, milžinas Skuburlas prakasęs tyvuliavusį Pelkio 
ežerą ir jo vandenį į Akmeną nuleidęs. O jam palikuonys 
supylę kalvą, nūnai jo vardu vadinamą. 

Artėjant prie Kaltinėnų, Akmenos ir Yžnės santakoje, 
vėl piliakalnis. 

Nebetoli įsikūrę ir Kaltinėnai. Kadangi čia gausu ak- 
mens amžiaus ir vėlesnių radinių, stūkso net keli piliakal- 
niai, galima manyti, jog Kaltinėnai viena seniausių Že- 
maitijos gyvenviečių. Rašytiniuose šaltiniuose jie paminėti 
XIII a. Šiose apylinkėse XIV a. būta nemaža pilių. Prie 
Kaltinėnų sunkiuose mūšiuose su lietuviais 1364 m., 
1370 m. ir 1375 m. kryžiuočiai patyrė didelių nuostolių. 

Netrukus po žemaičių krikšto Kaltinėnus Vytautas pa- 
dovanoja žemaičių vyskupams. Iki XIX a. vidurio mieste- 
lis jiems priklausė. XV a. Kaltinėnų dvaras buvęs pa- 
vieto centru. XVI a. prie dvaro įkuriamas pranciškonų vie- 
nuolynas, atidaroma degtinės varykla, keliolika smuklių. 
1702 m. Kaltinėnams suteikiama prekybinė privilegija. 
XVIII a. pabaigoje įsteigta trijų klasių mokykla, XIX a.— 
pašto stotis. 

Audringais įvykiais palydėti 1905 metai, Valstiečiai ir 
miestelėnai aktyviai dalyvavo politinėse demonstracijose, 
išvaikė carinę valdžią, išsirinko savo valsčiaus valdybą. 
Gindami savo iškovojimus, kaltinėniškiai priešinosi net 
kariuomenei. į 

Šiandieną Kaltinėnų miestelis paaugęs, pasitvarkęs. Iš- 
laikė seną radialinį gatvių planą. Dabar čia ūkio ir apy- 
linkės centras. Gyvena apie 800 žmonių. Neseniai pastatyti 
modernūs vidurinės mokyklos rūmai. 

Kaltinėnų kapinėse medinė koplytėlė yra XVIII a. 
architektūros paminklas. Netoli tos koplyčios palaidotas 
D. Poška. Ant aukštos akmeninės piramidės užrašyta: 


„Žinok Atejwi! iog tas kapas ira, 
Tykra Žiemayczie, ir garbinga wira, 
Kurs Kalbą musu isztajsiti troszka, 
O pac wadynos Dyonizas Poszka. 

Norint kajp Žmogu myrti atsytyka. 
Bet szlovi Ano, ant Amžiu palika.“ 


Kaltinėnuose susikryžiuoja seni Varnių, Kražių, Upy- 
nos vieškeliai, 

Labai reta ir įdomi Kaltinėnų gamtinė aplinka. Mieste- 
lis marguoja erdvaus duburio pakraštyje. Duburio dugnas 
lygus, išklotas juostuoto molio. Iš molingų nuosėdų, taip 
pat iš terasų duburio šlaituose sprendžiama, kad, baigian- 
tis ledynmečiui, čia tyvuliavo šaltavandenės prieledyninės 
marios. Jos ištekėjo, Akmenos upei išrausus vagą į pietus. 
Prisižiūrėjus į senesnį žemėlapį, matyti, kad Akmenos 
vingiuota duburio dugnu. Apie 1930 m. Orvydiškės dvari- 
ninkas upę užtvėrė ir pasuko rytiniu duburio pašlaičiu. 
Ten ji teka ir šiandieną. Tuščią vagą kartais vietiniai va- 
dina Senakmeniu. 

Taigi Kaltinėnai tūno duburio pakraštyje, kiek aukš- 
tesniame jo panuovalyje. Iš šiaurės tą duburį uždaro sta- 
tokas (60 m) šlaitas. Tuo būdu miestelis užstotas nuo šiau- 
rės vėjų, yra saulės atokaitoje. Žvarbią bevėję žiemą gied- 
ros metu dėl šalto oro inversijų Kaltinėnuose esti šalčiau, 
negu kalvotose aplinkinėse aukštumose. 

O dabar užkopkime į šlaitą, pasigėrėkime iš toliau 
Kaltinėnais, apsidairykime aplinkui... 


ŽEMAITIJOS PAVIRŠIAUS 
NELYGUMŲ DIDYBĖ 


es naujoje ryškioje Žemaičių aukštumų pa- 

kopoje. Pietinis jų šlaitas kyla lyg dviem 

ži dideliais laiptais. Vienas (150—160 m nuo 

jūros lygio) prie Vytogalos: nuo jo žvelg- 

dami, prisiminėme sparnuoląją Žemaitiją. Kitas — čia 

(200 m. aukštyje). Tik ką mums aukštu atrodęs Upynos, 
Girdiškės, Bijotų, Paežerio kalvynas jau liko papėdėje. 

Tokias paviršiaus pakopas galima matyti šiauriniame, 
vakariniame ir rytiniame Žemaičių aukštumų šlaituose. 
Deja, nėra tokio aukščio, nuo kurio visą kalvotąją Žemai- 
tiją galima būtų iš karto apžvelgti. Nebent nuo vaizduotės 
sparno... Tada ji visa panaši į milžinišką piliakalnį. Aukš- 
tą kalvotą jo viršūnę su Medvėgaliu, Girgždūte, Šatrija 
juosia žemesnis pylimas. Tarp viršūnės ir pylimo tyvuliuo- 
ja Lūkstas, Biržulis, kiti ežerai, tvyro Kražių pelkės, dunk- 
so Ilgšilio, Byvainės, Dievo krėslo, Rietavo miškų šepečiai. 
Milžiniškus griovius su tekančiais vandenimis aplink „pi- 
liakalnį“ pakeičia Dubysa, Venta, Minija, Jūra su savo 
"didingais kloniais. 

Ir atsirado jie, tie kalvoti nelygumai, ne vienu aki- 
moju, o ilgai darbuojantis ledynams ir jų tirpsmo van- 
denims. Viršukalvės daugeliu atžvilgių lėmė ne tik gam- 
tinę, bet ir istorinę Žemaičių aukštumų raidą. 

Šiame aukščiausiame Žemaitijos kalvyne jau nėra eže- 
rų. Jų vietoje tvyro tarpkalvinės pelkutės, drėkinamos 
kritulių: į jas srūva šaltinių “vanduo. Vanduo iš aklinų 
daubų nedidelėmis srovelėmis leidžiasi į žemesnes dau- 
bas, susilieja — gimsta upeliukai. Šioje milžiniškoje kal- 
votoje kuproje yra visų didžiausių Žemaitijos upių vers- 
mės, jų aukštupiai, prasidedantys apie 170 m nuo jūros 
lygio. Čia pagrindinė Žemaičių takoskyra. Bet nepanaši į 
kitas, kuriose lyg keterose skirstosi dviejų baseinų van- 
denys. Žemaičių takoskyra yra iškili lyg varpas, iš kurio 
vandenys srūva į visas keturias šalis. Antai Medvėgalio ir 
Girgždūtės papėdėje prasideda ir įvairiomis kryptimis 
nuteka Kražantė (Dubysos intakas), Akmena (Jūros in- 
takas). Čia prasideda Venta, teka Šilupis, Kalnyčia, Alk- 
upis, Šventupis, Mergupis, Gansė, Ramočia, Varnė, Šatrija, 

Nevarda, Ašvija, Karklė, Yžnė, Plūsčia. Vardai gražūs, 
dažnai moteriški! 

Takoskyrinis kalvotasis Žemaitijos momuo ne visais 
laikais buvo palankus žmogaus gyvenimui. Viršūnių silue- 
tai ateiviui ilgai atrodė atgrasiai, šaltai. Medžioklės ir žve- 
jybos penimam žmogui lengviau buvo derlingesniuose 
žemų paupių ir paežerių miškuose. Tai rodo archeologi- 
niai radiniai. Neolite, nekalbant jau apie mezolitą. Žemai- 
čių kalvotoji takoskyra, tur būt, buvo beveik tuščia. Joje 
galėjo lankytis artimesnių paupių, Lūksto ir Biržulio sausų 
pakrančių gyventojai. Žalvario gadynėje XVI—V a.pr.m.e.) 
buvo prijaukinami gyvuliai, sėjami javai, tačiau tam są- 
lygos buvo palankesnės lengvesnės žemės kalvynų papė- 
dėse. Ir tik prasidėjus geležies gadynei (V—I a. pr. m.e.), 
jau su lydyminės žemdirbystės patirtimi, geležies piau- 
Luvais, trinamosiomis girnomis sėsliai kurdintasi kalvotoje 
takoskyroje. Priemolingų kalvų lydymuose geriau derėjo 
pasėliai, tarp kalvų buvo saugesnės sodybos. 

Na, o dabar patraukime 


Į MEDVĖGALĮ 


Varnių vieškeliu pro Laukuvą, ar paupiu palei Akme- 
ną. Pagaliau galima tiesiai aukščiausiomis kalvomis pėsčio- 
mis. Tai — bene įspūdingiausias takas. 

Aukštojo šlaito briauna nuo Kaltinėnų pasukime į va- 
karus. Šlaitas suskaidytas senų raguvų, todėl atrodo dar 
kalvotesnis. Tarp raguvų styrančiuose kyšuliuose ošia pu- 
šynėliai. Šlaite kelios įdomesnės kalvos, kai kuriose jų 
stūkso alkos, keli piliakalniai, būta pilies. Praeisime Pilies 
kalną, kurio šlaito kalva seniau vadinta Ašarų kalnu. 

Į šiaurės vakarus kalvotu šlaitu traukdami, pamatysime 
ir įdomius, padavimais apipintus, Bilionių kalnus. Vaka- 
rinė viršūnė dažnai žmonių vadinama Švedkalniu, rytinė 
Bilionių piliakalniu. Piliakalnio viršūnė nukasta, su me- 
džiais apaugusia aikštele, matyti pylimo žymės. Žemiau 
kalva vietomis apkasta griovių. Bilionių piliakalnio apy- 
linkėse ąžuolų giraitės, beveik iš visų pusių nedidelės pelkės, 
balos. Viena jų vadinta Šventpelke. Ilgą laiką piliakalnio 
viršūnė buvo ariama. Aptikta archeologinių liekanų: pa- 
puošalų, keramikos, anglių. Bilionių piliakalnis su apylin- 
kėmis paskelbtas gamtiniu-istoriniu draustiniu. Draustinio 
žemės priklauso K. Poželos kolūkiui. Ūkis atšventė 20 me- 
tų sukaktį. Jo istorijoje nemaža dramatiškų įvykių ir darbo 
pergalių. Ūkis — vienas pirmųjų respublikoje pradėjo vyk- 
dyti žemėtvarkos darbus (1963 m.). Šiandieną išaugina 
28 cnt iš ha žiemkenčių, 32 cnt miežių, iškovojęs sąjunginį 
diplomą už aukštą darbo kultūrą. Gražiai tvarkomi laukai, 
dirbtuvės, naujos sodybos. 

Tiesiu taku nuo Bilionių į Medvėgalį visai arti. Tik 
teks įveikti kelias plokščiaviršes kalvas, įdubusias pelkes. 
Takas veda miškėtomis Aukštagirės kalvomis, tokio pat 
pavadinimo kaimo laukais. Jame gimė, augo ir apie 
1844—1848 metus veikė „svieto lygintojas“ Jonas Vaitkus. 
Sako, vilkėjo pasipuošęs raudona liemene, todėl vadintas 
Raudonkrūtiniu. Pabėgo, į rekrūtus vežamas, surinko bend- 
raminčių būrį ir „lygino“ svietą. Dvarininką jo paties bi- 
zūnu nuperia, paima iš jo turtą ir padalija vargšams. 
Nežudė nieko — buvo „slaunas razbaininkas“ (kaip ir 
T. Blinda vėliau). Ir gyvenimą užbaigė panašiai. Buvo 
paskelbti užstatai už jo galvą. Sugautas klasta. Pasako- 
jama, jog pats gubernatorius atvažiavęs pažiūrėt, carui 
džiugi žinia nusiųsta. Tada Tauragėje viešai užplaktas ir 
pakastas. 

Pakeliui kalvose — Kalnėnų kaimas, paskiau į pietus 
tarp pelkių Laumenai. O priešais septyniomis kupromis 
dunkso Medvėgalis. Pietvakariniame jo šlaite išliko Ka- 
rūžiškės dvarvietė, gobiama senų medžių. Kalno viršuje 
dvarininkų kapai. Antkapiuose įskaitomi Bytautų, Liutikų 
giminės vardai. Blogi atsiminimai apie juos žmonėse. Tiek 
Liutikų žentu tapęs Bytautas, tiek jo palikuonys buvę 
baudžiauninkams labai žiaurūs. Lobo, prekiaudami rekrū- 
tais. 

Vakariniame kalno šlaite išliko nedidelio buvusio Bu- 
ciškės palivarko sodyba. Sename rūme įsikūrusi Medvėga- 
lio pradinė mokykla. Tai aukščiausiai virš jūros iškilusi 
(daugiau kaip 200 m) Žemaitijos mokykla. Joje dirba 
Antanas Brazauskas — ne tik geras mokytojas, kaimo švie- 
tėjas, gražiai prižiūrinti“ mokyklos aplinką, bet ir kraš- 
totyrininkas, muziejinių eksponatų kaupėjas, rajono žur- 
nalistas, neabejingas visoms gražioms idėjoms. Įdomu 
pasižiūrėti jo rinkinių, pasiklausyti pasakojimų. Nemaža 
A. Brazausko surinktų eksponatų iškeliavo į žinomus res- 
publikos muziejus. 

Medvėgalio mokyklos kraštotyrininkai surinko istorinių 
žinių apie savo apylinkę, Didžiojo Tėvynės karo kovas 
Šilalės rajone, išaiškino daugelio karo dalyvių žuvimo 
vietas. Mokiniai susirašinėja su dešimtimis kovotojų gimi- 
nių. Už tai mokykla apdovanota LLKJS CK garbės raštu. 

Medvėgalio kalva daug kuo įspūdinga: Žemaičių gamtos 
ir istorijos paminklas, virš jūros pakilusi 234 m, sudėtinga 
savo kilme ir morfologija. Medvėgalį sudaro kelios viršū- 
nės, kurių senoji paskirtis ne visai aiški. Į rytus nuo aukš- 
čiausiosios viršukalvės — Medvėgalio piliakalnis. Papėdėje 
senos gyvenvietės kultūrinio sluoksnio plotai. 

* Yra nemaža padavimų. Pasakojama Alkos kalne buvus 
šventyklą Perkūnui. Kitas padavimas sako, jog Medvė- 
galio pilis buvusi labai tvirta, nė karto neįveikta, ta jos 
galybė suėjusi į kalną. 

Visom giedros atmainom Medvėgalis kitokios nuotai- 
kos. Šerkšnotą žiemą jis tarsi garbingas nužilęs senelis. 
Taikus vakarėjančioje saulėje. Rudenį dažnai gobiamas 
sūrokų Baltijos miglų, debesų. 

Kalnu žavėjosi, jį apdainavo poetas Maironis, apie at- 
kaklų 1329 m. mūšį, ginant kalną, rašė M. Valančius. 

Pilies kalne yra stovėjusi medžio pilis, minima istori- 
niuose XIV a. šaltiniuose. Daug kartų ji kryžiuočių pulta. 
Kalnas tartum saugo didelę švento, šimtus metų truku- 
sio žemaičių mūšio su kryžiuočiais reginį. Jeigu apylinkių 
piliakalniuose uždegtume laužus, tai nuo Medvėgalio maty- 
tume kelis jų lankus. Pirmas eitų Skaudvilės, Upynos, 
Vytogalos ruožu, antras nuo Kryžkalnio pro Girdiškę, 
Pacžerį, Dievyčio link, trečias nuo Kražių pro Kaltinėnus, 
Bilionius, Laukuvos link. Pro Medvėgalį eitų ugnies vir- 
tinė nuo Vaiguvos, Karklėnų, o vakaruose Paršpilio link ir 
toliau. „Istorinis gaisras“, žiūrint „nuo prūsų šalies“, 
šviestų kone šimtu ugnių. O kiek jų degė prie Jūros, Ne- 
muno, Raseinių pusėje. Didžiojo piliakalnio pietų šlaitas 
budėjo 200 metų. Jame daugiausia aukų yra sudėjusi Že- 
maitija. 

Šimtmečius trukusio karo su kryžiuočiais ir kalavijuo- 
čiais metu Žemaitijos kalvos buvo tvirtove. Jose brendo 
žemaičio galia, iš jų buvo ginamasi, jos iš dalies padėjo 
žemaičiams. 

Pavergus prūsus, latvių žemių gentis, susijungus Kry- 
žiuočių ir Kalavijuočių ordinams, žemaičiai liko paskutine 
kliūtimi vokiečiams. Jie ir laikėsi savo aukštumos, gynė 
nedidelę pajūrio pakrantę. Žemaičių kovos lemtingos vi- 
sai Lietuvai. Tuo tarpu iš didžiųjų kunigaikščių pusės 
pagalbos buvo maža. Antai, 1253 m. kunigaikštis Mindau- 
gas Žemaičius užrašo Ordinui. Žemaičiai patys sugeba ap- 
siginti, neleidžia Ordinui įsigalėti atiduotose žemėse. Be 
to, abiejų ordinų kariuomenei suduoda stiprų smūgį prie 
Durbės. Vykstant brolžudiškoms varžyboms dėl didžiojo 
kunigaikščio sosto (XIV—XV a.), Žemaitija keliskart tapo 
papirkimo užstatu Ordinui už pagalbą. 1332 m. Žemaitijos 
atsisakė Ordino naudai Jogaila, tuo pačiu tikslu net kelis 
kartus ją vokiečiams buvo atidavęs Vytautas. Vytautas 
netgi yra padėjęs kryžiuočiams Žemaičius malšinti. Ro- 
dos, tik Kęstutis, būdamas soste, atkakliai gynė Lietuvą 
ir Žemaitiją nuo Ordino riterių. 

Po Žalgirio mūšio 1422 m. Melno taika pasibaigė du 
šimtmečius trukęs žemaičių karas, ginant savo žemę nuo 
vokiečių. Kova pasibaigė garbingai. Buvo apginta daugiau 
negu Žemaitija — vakarinis Lietuvos pajūris, kelias į ry- 
tų Lietuvą. 

O po 500 metų vėl per Žemaitiją ritosi teutoniškų pa- 
likuonių ordos. Šį kartą žemaitis ir visa Lietuva nebuvo 
vieni. Prisiminkime tai. 

„1941 m. birželio 22 dieną I. Černiachovskio 28-oji tan- 
kų divizija žygiuoja netoli Šiaulių, įveikia takoskyrinį Že- 
maičių kalvyną ir sutinka priešą pietiniame jo šlaite. Bir- 
želio 23-oji. Majoro B. Popovo vadovaujamas, 55-asis 
tankų pulkas narsiai kovėsi prieš fašistus svarbiame bare 
netoli Kaltinėnų. Tiek pulko vadui B. Popovui, tiek ir jo 
draugui būrio vadui M. Kovalenkai tai buvo pirmas mūšis. 
Sunaikintos dvi fašistų pėstininkų kuopos, keli pabūklai, 
pamušti keli tankai, bet galingos geležies lavinos sulaikyti 
neįstengta. Kovos lauke krito 13 tankų, žuvo keliolika tan- 
kistų. Didvyriškai žuvo pulko vadas maj. B. Popovas, savo 
mašina dengęs draugų pasitraukimą ir sunaikinęs dar 
keturis priešo pabūklus. Po mirties jam suteiktas Tarybų 
Sąjungos Didvyrio vardas. 

Leitenantas M. Kovalenka praėjo sunkų tūkstančių ki- 
lometrų fronto kelią. Vadovaudamas pulkui, žuvo 1944 m. 
Vokietijoje. Brangių aukų pareikalavo Žemaitijos išlaisvi- 
nimas. 

Nuo Medvėgalio į šiaurę gerai matyti 


GIRGŽDŪTĖ 


— antra takoskyrinio kalvyno viršūnė. Takas į ją 
nepamirštamai įspūdingas. Pėstieji trauktų kalvomis, pa- 
nuovaliais. Važiuojantieji — pro Pašilę ir Karklėnus — 
mažus rytinio didžiosios takoskyros šlaito miesteliukas. 

Pašilė nameliais marguoja prie gražaus šilo, kuris 
nuo iniestelėnų padaržių driekiasi Karklėnų link. Vietovė 
minima XV a. Apylinkėse aptikta I m. e. tūkstantmečio 
žalvario ir geležies dirbinių. Varpinėje yra įdomus su 
papuošimais ir žemaitiškų užrašu varpas, nulietas 1620 m. 
Nuo XIX a. veikia mokykla, dabar — aštuonmetė. 

Nedidelis Karklėnų miestelis. Jo centre — aikštė. Mies- 
telį puošia ežeras — vienintelis plačioje apylinkėje. Kark- 
lėnų apylinkėse, prie Šilupio, iškilęs Piltinės piliakalnis. 
Netoli labai graži Spąsto alkvietė. 

Nuo XVI a. Karklėnuose žinomas dvaras. Bažnyčia — 
XVIII a. Varpinėje taip pat yra labai puošnus varpas, nu- 
lietas XVIII a. 

Vieškelis iš Karklėnų Girgždūtės link kyla įkalniui. 
Vingiuodamas apeina jaukiomis didkalvių pašlaitėmis, pa- 
nirsta į miškelių pavėsį. Čia itin daug ąžuolų. Vienas 
prie kelio ypač didelis, paskelbtas gamtos paminklu. Beje, 
visas Girgždūtės kalnas ir jo apylinkės yra gamtinis ir 
istorinis draustinis. Pietinėje kalno papėdėje žaliuoja drėg- 
na pievelė su grioveliu į rytus. Tai Kražantės versmės, 
upės pradžia, dar vadinama Alkupiu. Netoli didelė Alkos 
kalva. Pasakojama, joje apgultiems kryžiuočių žemaičiams 
padėjo audra su perkūnijomis. 

Girgždūtės kalva labai išvaizdi, viliojanti įkopti, su 
dviem viršūnėmis (228 m nuo jūros). Vienoje jų yra 
nedidelė daubutė. Pasakojama, ten buvusi senovinė tiky- 
binių apeigų vieta. Kitoje viršūnėje spėjama buvus pilį, 
net didesnę gyvenvietę. M. Valančius „Paaugusių žmonių 
knygelėje“ atkuria Girgždūtės pilies puolimą. Nuo apy- 
linkių paviršiaus Girgždūtė yra pakilusi apie 60 m — papė- 
dėje plačiai atsiveria Žemaitija. 

Miįslingą Girgždūtės kalno praeitį puošia nemaža įdo- 
mių padavimų. Juose kalbama apie kalno požemius, tur- 
tus, paskandintus ežerėlyje, apie milžiną, kuris supylęs 
kalną savo žmonai Girgždūtei. 

Senesni žmonės prisimena Girgždūtės apylinkėse prieš 
I pasaulinį karą vaikščiojusį Donatą. Tai buvęs nagingas 
amatininkas, šiaučius, medžio drožėjas, kurio sukurti „die- 
vukai“, lėlės net judėdavę. Per užgavėnes rengdavęs vai- 
dinimus, savotiškus liaudies lėlių teatrus. 

Daug debesų praplaukė virš kalvotosios Žemaitijos, 
virš gražios Girgždūtės galvos. Nutekėjo nemaža vandens, 
upės išrausė klonius, sugulė vasarų vasaromis žėlę žolynai 
į durpynų klodus. Pažemėjo kalvos, priartėjo truputį prie 
papėdžių jų senoviškos viršūnės, suapvalėjo šlaitai. O kiek 
tomis tarpukalvėmis praėjo žmonių, kiek jie pakeitė tą 
žemę! 

Iš upės klonio gilumos šiandieną mėginama spręsti apie 
jos amžių, apie durpyno senumą iš jo nuogulų. O žmogus 
taip pat rašė savo metraštį. Rašė į pergamentus, ant žyg- 
darbių vėliavų, akmenų — įrašė pačios žemės veide savo 
darbais. 

Nuo Girgždūtės matomų kalvotų akiračių kraštovaizdis 
yra bene vienas natūraliausių. Jame žmogaus gyvenimas, 
ūkininkavimas buvo labai savitas, beveik be svetimos įtakos. 
Apgynęs savo kalvotą tėviškę, žemaitis uoliai arė, sėjo, 
augino javą. Praėjus pavojams, sodybos kūrėsi ne vien 
prie piliakalnių, bet ir toliau, kur buvo derlinga dirva. 
Buvo kertami, deginami medžiai — ruošiamas lydymas. 
(Iki dabar vietomis laukas čia vadinamas lydymu.) Miškų 
mažėjo. XVI-XVII a. jie praretėjo ir Žemaičių kalvose. 

Mažiau Žemaičių kalvynai pajuto garsiąją XVI a. va- 
lakų reformą. Mažiau čia buvo kunigaikščių dvarų. Todėl 
tarpukalvėse, tarpumiškėse liko nemaža laisvų žmonių. 

Iki XVII a. gamtinis Žemaitijos kraštovaizdis įgijo 
nemaža šiandieninių bruožų. Žmogus jau turėjo: žemės 
dirbimo padargų, gyvulių. Artos priemolingos, pastovesnio 
derlingumo kalvotos dirvos. Dėl to ir dėl padidėjusios 
medienos paklausos dar labiau sumažėjo kalvotoje kete- 
roje miškų. į 

Slenkstis į XVIII a. Žemaitijai buvo itin sunkus. Svedų 
karai, badas, marai išretino gyventojus. Ištuštėjo kaimai, 
trobos. Tuos laikus mena pakaimėse atsiradę markapiai. 

Vien Šilalės rajone jų suskaičiuota apie penkiasdešimt. 
Istorijos randai ilgai neišnyksta nuo žemės paviršiaus. 

Po marmečių Žemaitijoje padaugėjo činšinių ūkių, lais- 
viau kūrėsi kaimai, vadinamosios sodos. Sodybas sudarė 
jaukūs, medžių guotuose įsiviję dvareliai su erdviais, lais- 
vai užstatytais kiemais. Be namo, tvarto ir daržinės į 
kiemą įeidavo dar klėtis, „roupė, bragas, ubladė, žardi- 
nyčia“. 

Kiemus skyrė vingiuoti, dažnai pelkėtas tarpukalves 
aplenkią keliai, nuokalnės, miškeliai. Daug vietinės liau- 
dies kūrybos matyti ir šiandien nuo Girgždūtės, nuo 
Žąsūgalos, Šatrijos ir kitų viršūnių. Į XX a. atėjo kalvotoji 
Žemaitija, dabinama kaimiečio rankų ir išmonės sufor- 
muotu vietovaizdžiu — be mūro, be didelių miestų, be žy- 
mesnių kelių. 

Šiandieną pro kalvotas keteras suka nauji keliai, pel- 
kėtus duburius palieka vienkiemiai, auga šviesios gyven- 
vietės. Prie Girgždūtės Moteraičio, Viekšnalių, Žąsūgalos. 
Centrinis Žemaičių kalvynas mažiau gali duoti derliaus — 
jo dirvožemis įvertintas tik 21—24 balais. Tai mažiau, 
negu pusė, ką turi ūkiai prie Lėvens arba Šešupės. Vis 
dėlto čia derliai jau siekia dvidešimt, keliai tokie pat pla- 
tūs, lygūs, pirkių žiburiai šviesūs. Kolektyvinio darbo gai- 
va prikėlė kraštą. į 

Leisdamiesi nuo Girgždūtės, ryžkimės keliauti pėsčio- 
mis. Tiesiai į šiaurę aplankykime kitą didžkalvių šeimyną. 
Kalvomis lyg tiltu patraukime iki Zdoniškės. 


LABŪNAVA, KOLAINIAI, PAVANDENĖ, ŽĄSŪGALA 


Šiaurės rytuose prie didelių plokščiaviršių kalvų pa- 
birusi senoji Labūnava. Kažkada buvo dvi Labūnavos — 
kalvoje Aukštoji, papėdėje Žemoji. Taip rodo senieji že- 
mėlapiai. Dabar jos sujungtos, sudaro didelį kaimą. Čia 
buvo ir Labūnavos dvaras, kurį XIX a. įsigijo Pečkauskai. 
Iš jų kilęs Anupras Pečkauskas — Šatrijos Raganos tėvas. 
Būsimoji rašytoja, gimusi Medingėnuose, iki dešimt metų 
augo Labūnavoje. Rašytojos sodybą supo parko medžiai, 
laukų akiračius užsklendė kalvų siluetai. Namuose skam- 
bėdavo fortepijono muzika (motina mėgo skambinti). 
1887 m. tėvai, dvarą nugyvenę, išsikėlė į Užventį. Pastatų 
iš tų laikų, rodos, mažai liko, liudininkai tėra seni medžiai. 

Tada, kai Marijai Pečkauskaitei lyg sapnas plaukė ne- 
rūpestingos vaikystės dienos, čia pat, tik už kelių varstų 
į rytus, Kerbėdlaukyje, Labūnavėlėje, Pasmalkyje brido 
sunkiausius savo vargo metus Žymantai. Nuomojo iš pusės 
pelkėtus laukus, ūkininkavo, vos nuo bado gynėsi. „Prie 
to dar dievas toks geras — laimina ir laimina: kas dveji 
ar pusantri metai mažiukas ar mažiukė užkrinta. Kiek- 

vienas mano ašaromis sutinkamas“, — rašė Žemaitė. Ne- 
pabaigiami darbai temdė brandžiausias rašytojos amžiaus 
dienas. Daug čia nugyventų metų, pažintų žmonių įėjo į 
jos raštus. Tų apylinkių senukai daug įdomaus mena iki 
šiol. 

Čia pat, ant gretimų kalvų prie Ventos — Kolainiai, 
nedidelis (apie 300 gyv.) kaimas, tarybinio ūkio centras. 
Yra aštuonmetė mokykla, kultūros namai, biblioteka. 
Prieš karą buvo nedidelis saldainių fabrikėlis. 

XV a. Kolainiuose minimas dvaras, XVI a. įsikūrė kal- 
vinai, o XVIII a.— karmelitų vienuolynas. Buvę Kolainių 
dvaro savininkai Adamkevičiai karmelitams užrašė savo 
žemes. Vienuoliai paveldėjo keliolika kaimų, apie 300 va- 
lakų žemės, malūną prie Ventos, smuklę. Vienuolyne buvo 
vertinga biblioteka. 

Uždarius jėzuitų ordiną, Kolainių karmelitai tapo Kra- 
žių kolegijos mokytojais. O nuo 1817 m. mokykla atsidarė 
ir Kolainiuose, greit prilygo gimnazijai; įrengti neblogi 
kabinetai, mokyta tiksliųjų mokslų, vokiečių, prancūzų 
kalbų, muzikos. Mokykloje fiziką ir matematiką dėstė 
J. Stanevičius, parašęs matematikos vadovėlį, bene pirmą 
lietuvišką šios rūšies knygą. Kolainiuose mokėsi Laury- 
nas Ivinskis, gimęs kaimyniniame Bumbalų kaime. 

Po 1863 m. sukilimo Kolainių karmelitų vienuolyną 
carinė administracija uždarė. Keli kaimai kolonizuoti žmo- 
nėmis iš Rusijos, miestelis pavadintas Blagoveščensku. 
1919 m. Kolainiuose buvo valdžią į savo rankas paėmę 
vietos revoliucionieriai. Buržuazijai valdant, veikė komu- 
nistinė kuopelė. 

Iš Kolainių smagus vieškelis veda šiaurvakarių kryp- 
limi į Pavandenę. Pusiaukelėje, kairėje, nedidelis Venių 
ežerėlis, iš kurio srūva Ventos versmės. 

Pavandenė minima XV a. kaip pavieto centras. Apie 
1620 metus pastatyta bažnyčia. Tebestovintis medinis 
bažnyčios ir varpinės ansamblis — vietinės reikšmės ar- 
chitektūros paminklas. Kadangi nežinoma statybos data, 
lai spėliojama, jog ir tebesantis nuo XVII a. pradžios. Gal 
lai vėlesnių laikų paminklai. Nuo XVII a. Pavandenėje 
minima parapinė mokykla. 

„Pavandenės apylinkėse buvo sunki baudžiavos prie- 
spauda. 1831 m. minimas sukilėlių susirėmimas su kariuo- 
mene. 1863 m. sužeistas čia slaptai buvo gydomas 
V. Dembskis. 

Iš Pavandenės apylinkių yra kilęs Ambraziejus Pran- 
ciškus Kašarauskas. 1971 m. suėjo 150 metų nuo jo gi- 
mimo. Buvo baigęs Varnių kunigų seminariją, labai išpru- 
sęs, domėjosi botanika, geologija, mineralogija. Bendravo 
su J. Pabrėža. 1853 m. dalyvavo geologinėje Papilės ty- 
rimo ekspedicijoje. Mokėjo kelias užsienio kalbas, daug 

skaitė, rašė. Po 1863 m. įvykių už sukilėlių rėmimą iš- 
tremtas. Gyveno Tomske, kur 1880 m. ir mirė. 

Paliko darbų, skirtų Žemaitijos botanikai, tautosakai, 
kosmogoninėms problemoms. Mintys originalios, tiems lai- 
kams novatoriškos. 

Pavandenės dvare 1904 m. mokytojavo rašytoja Sairi- 
jos Ragana. 

Įspūdingos yra Pavandenės apylinkės. Iš vakarų ir iš 
rytų jas skalauja Biržulio ir Gludo ežerų vandenys; gal 
iš to ir vietovės pavadinimas. Iš pietų ir šiaurės aukšti 
piliakalniai. Ypač įspūdinga Moteraičio kalva. 

Į šiaurę ir šiek tiek į vakarus nuo Pavandenės kelias 
veda jau lankytos Janapolės link. Ties Lenkaliais galima 
pasigrožėti kalvomis: Lenkalių alka. Toliau keliaukime 
Šiauriau, — prie nuotaikingų Žąsūgalos viršukalvių. 

Žąsūgalos viršūnė virš jūros iškilusi 209 m. Nuo jos 
galima įžiūrėti Moteraičio, Sprūdės, Girgždūtės, Medvėga- 
lio, Šatrijos kalnus, Varnių ežerus. Į visas keturias puses 
akiratis kitoks. Vakaruose į kalvas įsiropščia miškas. Pie- 
tinės Žąsūgalos kalvos baigiasi sauso žvirgždo supiltinėmis 
kalvutėmis. Čia gėriesi ir mažomis ankštomis tarpukalvių 
daubomis. Leidiesi į jų paunksnę ir stebiesi žalių šlaitų 
jaukumu. Esi tarsi sodybos kieme. Naiviai būkštauji ne- 
rasiąs atgal kelio. Pietiniu ir rytiniu Žąsūgalos pašlaičiu, 
užeidama į giliausius duburiukus, vingiuoja Virvytė. 

Žąsūgalos kalnas iki žemaičių krikšto turėjo Baltininkų 
vardą, kaip dabar vadinamas kiek į rytus pabiręs kaimas. 
Pirmą kartą paminėtas 1253 m. Po krikšto Baltininkų ad- 
ministracinis centras panaikintas. Šiais laikais juose gy- 
vena daugiau kaip šimtas žmonių, veikia aštuonmetė mo- 
kykla. Ant Virvytės tebestovi du seni vandens malūnai. 

Sebų kaimo laukuose — piliakalnis. Tos apylinkės Vir- 
vytės paupį puošė galinga liepa, vadinta Žąsūgalos liepa. 
Jos jau nėra. Bet Skliausčių laukuose ošia 18 m aukščio 
4,30 m kamieno skersmens ąžuolas. Ė 

Gražioje kalno papėdėje senos meninės liaudies kūry- 
bos tradicijos. Čia iš Kuršų kolūkio yra kilę broliai Servos, 
unikalių lietuvių liaudies instrumentų — kanklių, skudu- 
čių, birbynių — meistrai. Stasys Serva Janapolės ir Kuršų 
mokyklose ruošė liaudies meno darbams jaunimą. Dabar 
Vladas gyvena Janapolėje, Stasys Kulių-Daubų kaime. Nec- 
seniai Žąsūgalos papėdėje gyveno dar liaudies menininkas 
drožėjas V. Petrulis. Buvo čia ir daugiau gabių žmonių. 

Nuo Žąsūgalos takas krypsta į rytus. Leidžiantis tie- 
siai, labai staigi nuokalnė. Ne visiems pavyksta ją sma- 
giai įveikti. Palangos Juzė pasakojo: „Buvo pašalusi, aš 
bežiopsodamas su savo klumpiais šliūkšt paslydau, žlakt 
išvirtau, tabalai-tabalai, bir-bir nuo skardžio rietėjau, me- 
deliai, girdi, rietant trakšt-trakšt lūžo. Mano klumpiai, nu- 
smukę nuo kojų, brabrakš-brabrakš kaži kur rietėjo, bry- 

lius skliust nulėkė į gilumą daubos. Kromelis sulūžo ir 
sugniužo, žirklės kiaurai išlindo, laimė, kad paties ne- 
pervėrė. Rasi, būčiau ir smerčiop užsimušęs, nes ir šonai 
traškėjo, kad rietėdamas būčiau capt nenusitvėręs augan- 
čio alksnio. Vos gilmėj pakalnės, ai-ai stenėdamas ir ai- 
čiodamas, capt atsikėliau. Atsikėlęs tariau: „Kad tu prapul- 
tum ir kalnu nebuvęs! Kad tu būtum seniai nugriuvęs!““ 

Skliausčiuose sutikta 102 metų senutė Urvakienė pa- 
sakojo, kad iš Varnių. į Žasūgalą mėgęs atvažiuoti ir pa- 
sižvalgyti nuo kalno M. Valančius. Būta jo ir Medvėgaly- 
je, Girgždūtėje, Šatrijoje. 

Paskutinis mūsų kelionės kalvomis žingsnis 


ŠSATRIJOS LINK 


Ji nuo čia akies taikymu už dešimties kilometrų. Yra ir 
kelias. Bet įdomiau, kur mažiau keliauta,— tiesiai. 

Šatrija yra paskutinė, šiauriausiai dunksanti, šios kalvy- 
nės viršūnė. Iš pietų į ją driekiasi kuprota stambių didkal- 
vių ketera. Joje mes jau buvome, kai lankėmės Kolainių 
apylinkėse. Ten virtinę kalvų pratęsia Kitkalnės, Viekšna- 
lių apylinkių „kupetos“. Todėl pasukime tiesiai į rvtus pro 
Viekšnalius, įkopkime į tą kalvagūbrį ir juo, gėrėdamiesi 
toliais, aukščiais ir kreivumomis, artėkime prie gražiausios 
žemaičių kalvos Šatrijos. Kada tik sulauki progos ją 
aplankyti, vis su vaikišku nerimu artėji prie pasiilgtų šlai- 
tų. Gera. Žinai, pasitiks iškilmingumas, platūs žemaitiški to- 
liai, daug vėjo nešamos šviesos, jūriško sūrumo ir egliško 
dūmo. Aukštaičiuose eglė tik kas dešimtas medis, o čia — 
kas antras. 

Nuo Šatrijos pamatai daug nelygumų. Todėl toje gam- 
tinėje graviūroje sodru, viskas atausta kreivumomis, ir 
saulė įvairiau čia susigeria, žaismingiau paviršiuje pražysta. 

Šatrija sena, kaip ir visa Žemaičių žemė. Atsiradusi 
ypatingomis ledyno tirpsmo sąlygomis. Spėjama, ledui plo- 
nėjant, ties ta vieta anksčiau atsirado properša. Ilgainiui 
tirpsmo vandenys ją užpildė smulkožemiu. Tokia išvada 
daroma, remiantis vidine kalvos sąranga: ji susiklosčiusi 
iš žvirgždo, smėlio, priemolio. Tokių properšų buvo ir 
daugiau: Girgždūtės, Žąsūgalos ir kitos. Kai visa ledo sto- 
rymė sutirpo, jos liko išsikišusios, lyg milžiniškos kupetos. 
Ilgainiui jų šonai kiek suapvalėjo, viršūnės pažemėjo, bet 
šlaitai liko statūs. 

Šatrijos viršūnė yra 227 m aukščiau jūros lygio. 
Medvėgalis už ią aukštesnis. Bet Šatrijos labai didelis 
santykinis aukštis. Visai netolimos Gaulėnų apylinkės, Už- 
venčio lyguma, rytuose ir šiaurėje Byvainės giria yra tik 
110—120 m nuo jūros. Šatrija aukščiau jų iškilusi 100 m. 
Nėra Lietuvoje daugiau vietos, kur tokie staigūs aukščių 

skirtumai. Todėl Šatrija teikia diami;ą ne kalvų, o jau 
kalnų įspūdį. Didelis aukščių skirtumas lemia mikrokli- 
matinius vietovės ypatumus: viršūnėje vėjuota, pliki kal- 
vos šlaitai vasaros naktimis labiau atvėsta. Šatrijos auga- 
lija eiliniam lankytojui atrodo pilka, nepatraukli. Tuo 
tarpu botanikai čia yra aptikę įdomių augalijos derinių. 
Iš 114 čia surastų rūšių vyrauja stepiniai žoliniai augalai. 

Archeologai iš dirbtinio kalvos viršūnės performavimo 
žymių ir iškasenų sprendžia čia labai seniai esant pilia- 
kalnį. Viršūnė nuo pat mūsų eros pradžios sutvirtinta. 
Gal būt, ten vėliau būta medžio pilies ar dievų garbini- 
mo vietos. Vardas Šatrija, manoma, nuo šatrinių laužų 
atsiradęs. Dabar niekas neįspės, degdavo ten pavojaus 
ugnys, ar iškilmių, švenčių. (Joninių laužus čia dega iki 
dabar) Spėjama, buvusi ten žinyčia. M. Valančius: 
„Šatrija, Girgždūtė ir Medvėgalis senovėje vadinos kalnais 
šventais, nes ant jais mūsų senoliai pagonys dievaičiains 
savo apieras degino“. Gal todėl čia susirinkę žemaičiai 
vertusiems juos į naują tikėjimą Jogailai ir Vytautui 
krikštytis atsisakė. Mat, pasikrikštiję jie „nustosią liuosu- 
mo ir turėsią vergauti“. Vėliau Šatrijos viršūnė katalikų 
kunigų ir davatkų „prikurdinta“ raganų, kerėtojų, piktų 
dvasių. Jos ten įtariamos renkantis seimams, keliančios 
puotas, net kalno viršūnė įdubusi. Kalnas kunigų šventin- 
tas, mėginta suteikti jam švento Juozapoto kalno vardą. 
Taip paslaptingas kalnas dunkso, plaukia pro jį amžiai, 
lyg milžiniška debesų jūra: 


„Šatrija, tu, senutė meili, 
Per tiek amžių iš aukšto žiūrėjus! 
Daug, oi daug pasakyti gali 
Apie mūsų didžius pranokėjus.“ (Maironis) 


Ji mums brangi. Saugoma valstybės, paskelbta gamtos 
ir istorijos draustiniu. Šatrija apipinta padavimais. Juose 
piešiami vaizdai, kai žemėje milžinai vaikščiojo. -Vienas 
žemę iš klumpės iškratė, ir šit liko Girninkų kalnas, iš- 
kratė kitą — Šatrija. Dar pasakojama, esą, milžinės sėdė- 
damos viena Girgždūtėje, kita Šatrijos viršūnėje, iš sam- 
čių vaišinusios savo verdamomis sriubomis. O milžinas 
Altis žuvusią kovose savo žmoną Jauterytę palaidojęs, 
supylęs jai tokį gražų kapą kalną. 

Tyrinėtojų pastebėta, kad grožio pajautimas Žemaiti- 
joje labai didelis. . Tai pasireiškia ne tik žodine jos kū- 
ryba, o ir meile gamtai, meniniais liaudies darbais. Ko- 
kie meniški žemaičių žalvariniai papuošalai „Aušros“, 
Telšių ir kituose muziejuose! Jei rytų Lietuvos pakraščio 
archeologiniuose dirbiniuose matyti daug išradingumo, 
proto, tai vakaruose — grožio. 

Žemaičiuose daugiausia išliko senų, nūnai paskelbtų 
paminkliniais, medžių. Žemaitis nekirs medžio nuo kapų 

ar senkapių. Koplytėlių kabinimas prie medžių, gal būt, 
išliko nuo medžio garbinimo, puošimo laikų. Senuosius 
savo dievus gal labiausiai žemaičiai mokėjo įkurdinti gra- 
žioje gamtinėje aplinkoje. Mišką dalijo į juodąją girią — 
eglyną — ir baltmiškį. Dievams parinkdavo balto miško 
ramovės. S . 

Žemaitiški pakelių koplytstulpiai išpuošti tradiciniu 
jų liaudies dailės rūbu, išreiškiantys taurius žmogaus no- 
rus, linkėjimus, viltis. Jų pakelėse rymojo itin daug 
(1912 m. J. Končiaus paskaičiavimu, į 2 kilometrus — po 
5). Nauja epocha, naujos tradicijos. Rūpintojėliai pama- 
žu renkasi į Telšių, Šiaulių, Kretingos ir kitus muziejus. 
Bet žemaičių dailės tradicija gyva. Ji klesti Telšių techni- 
Kkume, liaudies meistrų dirbtuvėse, pirkiose. Gausi liaudies 
dailės draugijos Žemaičių zona. Joje apie 500 menininkų. 
Jau seniai čia vyksta kasinetinės parodos, kuriose dalyvauja 
medžio drožėjai, audėjai, mezgėjai, keramikai, gintaro, 
melalo meistrai, tapytojai. Toli žinomi S. Riaubos, J. Pau- 
lausko, A. Bagdono, P. Andrijausko, J. Leliūgos medžio 
drožiniai. Pasigėrėjimą kelia S. Gailienės, I. Garnelienės 
ir kitų audėjų margieji raštai. Žemaičių liaudies dailė 
puošia šiandieninę buitį. Tai matyti rajonų centruose, kai- 
mo kultūros namuose, visuomeninėse įstaigose, butuose. 
Kur-ne-kur jau ir į pakelę, miestelio (Nevarėnai) aikštę, 
parką (Plinkšiai) išeina naujoji medžio skulptūra. 

Nuo Šatrijos matai neaprėpiamai plačią ir šviesią kal- 
votą žemę. „Iš pietų prasijuokus į Žemaičius“ saulei, išsi- 
gauba kalvose tie „nesuskaitomi kryžkeliai“. Jie primena 
mūsų kelionėje regėtų vaizdų graviūrą. Tai istorinės praei- 
ties rievės žmonių darbai, džiugi dabartis, ateilies akiračiai. 

Visus amžių negandų debesynus nušukavusi, dunkso 
nūn Šatrija, žaliuoja jos papėdėje Žemaitija. Gražiame šios 
žemės veide atsirado daug nauja, gera: naujose kryžkelėse 
važinėja autobusai, kalvas apsėdo balti mūrai, pelkėti tar- 
pukalviai virsta derlingais laukais, į tą žemę trykšta laidais 
galinga elektros energijos upė; auga, mokosi jaunimas. 
Žemaitija gyvena šviesią kūrybinio darbo šiandieną. 








